
Pentru mama. Te iubesc. 


Mulţumiri 


Îi mulţumesc tatălui meu pentru aceste gene încăpăţânate ale 
scrisului şi pentru povestirile despre bunicul lui, care l-au readus pe 
Lester la viaţă. O recunoştinţă nemărginită minunatelor, magicelor 
Andrea Cirillo şi Kelly Harms. Mulţumiri cât un biscuit mare cu unt lui 
Shauna Summers, Nita Taublib, Carolyn Mays şi Peggy Gordijn. Multă 
iubire pentru trăsniţii Duetters, precum şi lui Daphne Atkeson, pentru 
că m-a încurajat să scriu aceste pagini, după care le-a îmbunătăţit. Îi 
mulţumesc lui Michelle Pittman (de două ori!) şi lui Heidi Hensley, 
care merită adevărate coronițe pentru prietenia lor răbdătoare. Un 
strigăt special pentru eponima Miss Snark. Şi mă înclin în faţa lui 
Dawn Hughes, o coafeză extraordinară, pentru că m-a ajutat să nu 
greşesc la descrierea salonului de coafură. 


PARTEA ÎNTÂI 
Privind în trecut 


1 


În fiecare noapte cu lună nouă, fără excepţie, Claire îşi visa 
copilăria. Întotdeauna încerca să rămână trează în acele nopţi când 
stelele licăresc şi luna nu e decât un corn argintiu, subţire, zâmbind 
provocator spre lume, la fel cum zâmbeau femeile drăguţe de pe 
panourile publicitare de odinioară, oferind spre vânzare ţigări şi 
cosmeticale. În acele nopţi de vară, Claire îşi îngrijea grădina la 
lumina lămpilor cu energie solară de la marginea cărării, plivind 
bălăriile şi tunzând florile care se desfac noaptea — viţa-de-lună şi 
trâmbiţa-îngerului, iasomia nocturnă şi floarea-de-tutun. Acestea nu 
făceau parte din moştenirea Waverley de flori comestibile, dar Claire, 
cu insomniile ei frecvente, adăugase în grădină şi flori care să-i 
prilejuiască o ocupaţie noaptea, când era atât de stresată, încât 
frustrarea îi pârlea tivul cămăşii de noapte şi făcea să-i ţâşnească 
scântei din vârfurile degetelor. 

Visul pe care-l avea era mereu acelaşi. Drumuri lungi, ca nişte şerpi 
fără coadă. Nopți în care dormea în maşină, când mama ei se întâlnea 
cu diverşi bărbaţi prin baruri şi alte spelunci. Felul cum ţinea de şase 
în timp ce maică-sa fura şampon, deodorant, ruj şi, uneori, câte o 
acadea pentru Claire, de prin magazinele Shop-and-Go din Midwest. Şi 
apoi, chiar înainte de a se trezi, îşi visa sora, pe Sydney, mereu 
învăluită într-un halou de lumină. Lorelei o ţinea pe Sydney în braţe şi 
alerga spre casa Waverley din Bascom, iar singurul motiv pentru care 
Claire putea merge cu ele era acela că se ţinea strâns de piciorul 
mamei sale şi nu voia să-i dea drumul nici în ruptul capului. 

În dimineaţa aceea, când Claire se trezi din somn în grădina din 
spatele casei, simţi în gură gustul regretului. Încruntându-se, îl scuipă. 
Îi părea rău pentru felul cum se purtase cu sora ei, în copilărie. Dar cei 
şase ani de viaţă ai lui Claire dinainte de apariţia lui Sydney fuseseră 
marcați de teama constantă de a nu fi prinse, de a nu păţi ceva, dea 
nu avea destule alimente, benzină sau haine groase pentru iarnă. 
Mama ei o scotea mereu la capăt, dar de fiecare dată numai în ultima 
clipă. Până la urmă, nu fuseseră prinse niciodată, iar Claire nu păţise 
nimic, iar când schimbarea culorii frunzelor anunţa că se apropia 
frigul, mama ei scotea la iveală, ca prin farmec, mănuşi albastre cu 
fulgi albi de zăpadă pe ele, lenjerie groasă, roz, pe care s-o poarte pe 
sub blugi, şi un fes cu pompon care se bălăngănea. Viaţa aceea trăită 
pe fugă fusese destul de potrivită pentru Claire, dar Lorelei considera 
în mod clar că Sydney merita mai mult decât atât, că Sydney merita o 
naştere cu rădăcinile bine înfipte în pământ. Iar copilul mic şi speriat 


din sufletul lui Claire n-o putuse ierta pentru acest lucru. 

Luând de jos foarfeca de grădină şi săpăliga, se ridică în picioare cu 
mişcări ţepene şi porni, prin ceața care se înteţea, spre hambar. Dintr- 
odată, se opri. Se întoarse şi privi în jur. Grădina era tăcută şi umedă, 
iar mărul cel temperamental din fundul curţii fremăta uşor, ca şi cum 
ar fi visat. Generaţii de-a rândul din familia Waverley îngrijiseră acea 
grădină. Istoria lor era impregnată în sol, dar tot acolo li se afla şi 
viitorul. Ceva avea să se întâmple, ceva ce grădina încă nu era 
pregătită să-i spună. Trebuia să fie cu ochii-n patru. 

Se duse la hambar şi şterse cu grijă roua de pe uneltele vechi, 
agăţându-le la locurile lor, pe perete. Apoi închise şi încuie poarta 
masivă dinspre grădină, după care traversă aleea din spatele 
ostentativei case în stil Queen Anne pe care o moştenise de la bunica 
ei. 

Intră în casă prin spate, oprindu-se în sera care fusese transformată 
într-o cameră pentru uscatul şi curăţatul florilor şi al plantelor 
medicinale. Mirosea puternic a levănţică şi a mentă ca şi cum ar fi 
intrat într-o amintire de Crăciun care nu-i aparţinea ei. Îşi trase peste 
cap cămaşa de noapte albă şi murdară, o făcu ghemotoc şi intră goală 
în casă. Urma să aibă o zi grea. Seara urma să asigure cateringul la un 
dineu, şi era ultima zi de marţi din luna mai, aşa că mai trebuia să şi 
livreze transportul de la sfârşitul fiecărei luni — de liliac, mentă, jeleu 
de trandafiri, călţunaşi şi arpagic - la piaţa agroalimentară şi la 
băcănia de delicatese din scuar, pe unde-şi făceau veacul, după 
cursuri, studenţii de la Colegiul Orion. 

În timp ce se pieptăna, se auzi o bătaie la uşă. Coborî la parter, într- 
o rochie albă tricotată, încă desculţă. Când deschise uşa, zâmbi la 
vederea bătrânei care stătea pe verandă. 

Evanelle Franklin avea şaptezeci şi nouă de ani, arăta de o sută 
douăzeci şi totuşi reuşea să parcurgă o milă în jurul pistei de atletism 
de la Orion, de cinci ori pe săptămână. Evanelle îi era rudă 
îndepărtată, verişoară de gradul doi sau trei, şi rămăsese singura 
Waverley, în afară de ea, care mai locuia în Bascom. Claire era 
irezistibil atrasă de ea, având nevoie să simtă o legătură cu familia, 
după ce, la optsprezece ani, Sydney plecase, iar bunica lor murise în 
acelaşi an. 

Când Claire era mică, Evanelle trecea pe la ea ca să-i dea câte un 
leucoplast cu câteva ore înainte de a-şi juli genunchiul, bani, pentru ea 
şi Sydney, cu câteva zile înainte de sosirea maşinii cu îngheţată, şi o 
lanternă pe care să şi-o pună sub pernă cu două săptămâni înainte ca 
trăsnetul să lovească un copac de pe strada ei, doborându-l peste firele 
electrice, şi ca întregul cartier să rămână fără lumină toată noaptea. 
Când Evanelle îţi aducea ceva, de obicei urma, mai devreme sau mai 
târziu, să ai nevoie de acel obiect, deşi culcuşul pentru pisica pe care 


i-o dăruise lui Claire, cu cinci ani în urmă, încă nu-şi dezvăluise 
utilitatea. Majoritatea oamenilor din oraş o tratau pe Evanelle cu 
bunătate, dar şi cu amuzament, şi nici chiar ea nu se lua pe sine însăşi 
prea în serios. Dar Claire ştia că întotdeauna exista şi altceva dincolo 
de cadourile ciudate pe care le aducea Evanelle. 

— Fi, da’ ce aspect italic ai, cu părul ăsta negru şi rochia ca a 
Sophiei Loren. Ar trebui să-ţi pună poza pe etichetele sticlelor cu 
untdelemn de măsline, comentă Evanelle. 

Era îmbrăcată cu treningul ei de velur verde, iar pe umăr avea 
agăţată o geantă destul de mare, plină cu monede, timbre, timere 
pentru fiert ouă, săpun -— şi fel de fel de alte lucruri pe care considera 
că ar fi putut avea motive să le dea cuiva, la un moment dat. 

— Tocmai mă pregăteam să fac o cafea, spuse Claire, făcând un pas 
înapoi. Intră. 

— Sper să nu te deranjez, răspunse Evanelle, intrând, după care o 
urmă până în bucătărie, unde se aşeză la masă, în timp ce Claire făcea 
cafeaua. Ştii ce urăsc cel mai mult? 

Claire îi aruncă o privire peste umăr, în timp ce aburii cu aromă de 
cafea se răspândeau prin toată bucătăria. 

— Ce urăşti? 

— Urăsc vara. 

Claire râse. Îi plăcea compania lui Evanelle. Ani de zile încercase s-o 
convingă pe bătrână să se mute în casa Waverley, astfel încât să poată 
avea grijă de ea şi să nu mai aibă senzaţia că pereţii se dădeau la o 
parte din calea ei în timp ce mergea, făcând coridoarele să pară mai 
lungi şi camerele mai mari. 

— De ce Dumnezeu să urăşti vara? Vara e minunată. Aer curat, 
ferestre deschise, roşii culese şi mâncate cât încă mai păstrează 
căldura soarelui... 

— Urăsc vara fiindcă cei mai mulţi studenţi pleacă din oraş, aşa că 
nu prea mai are cine să alerge şi nu sunt funduri bărbăteşti sexy la 
care să mă uit când îmi fac marşul pe pistă. 

— Eşti o bătrână fără pic de ruşine, Evanelle. 

— Ziceam şi eu, atâta tot... 

— Poftim, îi puse Claire o ceaşcă de cafea în faţă, pe masa de 
bucătărie. 

Evanelle se uită în ceaşcă: 

— N-ai pus nimic în ea, da? 

— Ştii bine că n-am pus. 

— Fiindcă ăştia din ramura ta a familiei mereu vor să pună câte 
ceva în toate. Frunze de dafin în pâine, scorţişoară în cafea... Mie-mi 
plac lucrurile simple şi naturale. Ceea ce-mi aminteşte că ţi-am adus 
ceva. 

Îşi luă geanta şi scoase din ea o brichetă Bic galbenă. 


— Îţi mulţumesc, Evanelle, răspunse Claire, în timp ce lua bricheta 
şi o vâra în buzunar. Sunt sigură c-o să-mi fie de mare folos. 

— Sau poate n-o să-ţi fie. Ştiam doar că trebuia să ţi-o dau ţie, atâta 
tot. 

Evanelle, care şi-ar li înfipt oricând în dulciuri toţi cei douăzeci şi 
opt de dinţi, falşi până la ultimul, îşi luă cafeaua şi se uită spre platoul 
de prăjituri acoperit, pus pe masa de lucru cu placă de oţel inoxidabil. 

— Ce-ai pregătit acolo? 

— Prăjitură albă-ca-zăpada. Am amestecat în aluat şi petale de 
violete. Şi am confiat câteva violete, ca să le pun deasupra. E pentru 
un dineu căruia-i fac cateringul diseară, răspunse Claire, luând de 
alături un platou Tupperware. În schimb, prăjitura asta am făcut-o 
pentru tine. Îţi dau cuvântul meu că n-am pus în ea nicio ciudăţenie. 

— Eşti cea mai dulce fată din lume. Când ai de gând să te măriţi? 
După ce eu o să mă duc, cine-o să mai aibă grijă de tine? 

— Nu te duci nicăieri. Iar casa asta ar fi o locuinţă ideală pentru o 
domnişoară bătrână. Aici am să îmbătrânesc, iar copiii din vecini mă 
vor supăra încercând să se caţăre în mărul din spate, şi am să-i alung 
cu mătura. Şi voi avea o mulţime de pisici. Probabil că de-asta mi-ai şi 
dăruit culcuşul ăla pentru pisici. 

Evanelle clătină din cap. 

— Problema ta este rutina. Îţi place prea mult rutina în care trăieşti. 
Pe-asta, de la bunica ta ai moştenit-o. Eşti prea ataşată de locul ăsta, 
exact ca ea. 

Claire zâmbi, căci îi plăcea să fie comparată cu bunica ei. Nu 
avusese idee despre securitatea de a avea un nume, până când mama 
ei o adusese aici, în casa asta unde locuia bunica. Se aflau în Bascom 
de vreo trei săptămâni, Sydney abia se născuse, iar Claire şedea afară, 
sub copacul din faţa casei, în timp ce locuitorii oraşului veneau să le 
vadă pe Lorelei şi pe fetiţa ei nou-născută. Claire nu era la fel de nouă, 
aşa că nu se aştepta ca vreunul dintre ei să fie curios s-o vadă şi pe ea. 
După vizită, un cuplu ieşise din casă, privind-o pe Claire cum 
construia liniştită o cabană de bârne, din beţigaşe. 

— E o Waverley în toată regula spusese femeia. Stă închisă în lumea 
ei. 

Claire nu răspunsese, nici măcar nu ridicase privirea, dar se agăţase 
de iarbă înainte ca trupul ei să se ridice la suprafaţă. Era o Waverley. 
Nu spusese nimănui, niciunui suflet de om, de teamă că i-ar fi putut 
lua cineva fericirea, dar din ziua aceea avea să se ţină zilnic după 
bunica ei, în grădină, studiind-o, vrând să fie ca ea, dorind să facă 
toate lucrurile pe care le făcea un adevărat Waverley, pentru a dovedi 
că, deşi nu se născuse acolo, şi ea era o Waverley. 

— Trebuie să împachetez câteva cutii cu jeleu şi oţet, ca să le livrez, 
îi spuse ea lui Evanelle. Dacă aştepţi aici câteva minute, am să te duc 


cu maşina până acasă. 

— La Fred le duci? se interesă Evanelle. 

— Da. 

— Atunci, am să vin şi eu cu tine. Am nevoie de o Coca-Cola. Şi de 
nişte Goo Goo Clusters. Şi poate am să cumpăr şi nişte pătlăgele. Mi-ai 
făcut poftă de tomate. 

În timp ce Evanelle dezbătea calităţile tomatelor galbene în 
defavoarea celor roşii, Claire luă din cămară patru cutii din carton 
ondulat şi împachetă în ele borcanele de jeleu şi sticlele de oţet. Când 
termină, Evanelle o urmă afară, spre mica ei furgonetă albă, pe al 
cărui perete lateral scria Waverley’s Catering. 

Evanelle se aşeză pe locul din dreapta, în timp ce Claire îşi punea 
cutiile în spate, pentru ca apoi să-i dea lui Evanelle containerul cu 
prăjitura albă-ca-zăpada şi o pungă de hârtie maronie. 

— Asta ce-i? întrebă Evanelle, privind în pungă, pe când Claire se 
aşeza la volan. 

— O comandă specială. 

— E pentru Fred, decretă Evanelle, cu un aer cunoscător. 

— Crezi c-o să mai facă vreodată afaceri cu mine, dacă ţi-aş spune 
asta? 

— Pentru Fred e. 

— N-am zis aşa ceva. 

— E pentru Fred. 

— Nu cred că te-am auzit. Pentru cine e? 

Evanelle pufni. 

— Hai că iar faci pe deşteaptă. 

Râzând, Claire scoase maşina de pe alee. 

Afacerile mergeau bine, fiindcă toţi localnicii ştiau că mâncărurile 
preparate din florile care creşteau în jurul mărului din grădina 
Waverley îi puteau afecta în cele mai curioase moduri pe cei ce le 
consumau. Biscuiţii cu jeleu de liliac, fursecurile cu ceai de levănţică 
şi prăjiturile de ceai făcute cu maioneză de condurul-doamnei, pe care 
le comanda organizaţia Ladies Aid pentru reuniunile sale, o dată pe 
lună, le confereau membrelor acesteia capacitatea de a păstra secrete. 
Bobocii de păpădie fripţi, pe orez cu petale de crăiţe, mugurii de 
dovleac umpluţi şi supa de trandafiri garantau că musafirii vor 
observa numai frumuseţea casei, nu şi defectele. Pâinea prăjită unsă 
cu unt de isop, acadelele din anghelină şi tartele cu panseluţe confiate 
îi făceau pe copii să manifeste mai multă consideraţie. Cei care beau 
vinul de caprifoi, servit în ziua de 4 iulie, căpătau abilitatea de a 
vedea pe întuneric. Aroma de nucă a sosului făcut din bulbi de iacintă 
prilejuia melancolie şi gânduri îndreptate spre trecut, iar salatele cu 
cicoare şi mentă te făceau să crezi că urma să se întâmple ceva 
minunat — indiferent dacă acest lucru era adevărat sau nu. 


Cina unde Claire făcea cateringul în seara aceea era oferită de Anna 
Chapel, şefa catedrei de arte plastice de la Colegiul Orion, care la 
sfârşitul fiecărui trimestru de primăvară dădea câte un dineu pentru 
tot departamentul ei. Claire aproviziona de cinci ani aceste petreceri 
ale ei. Era o publicitate eficientă, ca numele ei să circule printre 
universitari, fiindcă aceştia nu se aşteptau decât la specialităţi alese, 
cu o contribuţie originală. Oamenii din oraş, care-şi trăiseră toată 
viaţa acolo, o solicitau pentru mese cu agendă specifică - să 
destăinuiască nişte lucruri care le apăsau conştiinţa, asigurându-se că 
invitaţii n-aveau să le spună mai departe, să obţină o avansare sau să 
refacă o prietenie în pericol. 

Mai întâi, Claire duse jeleul şi oţetul la piaţa agroalimentară de pe 
marginea şoselei, unde închiriase un spaţiu pe rafturile unei tarabe, 
apoi merse în oraş şi-şi parcă maşina în faţa Fred's Gourmet Grocery, 
fosta Fred's Foods, cum i se spusese vreme de două generaţii, înainte 
ca universitarii pretenţioşi şi turiştii snobi să înceapă şi ei să-şi facă 
acolo cumpărăturile. 

Împreună cu Evanelle, intră în piaţa cu podele din lemn de esenţă 
tare, care scârţâiau. Evanelle se îndreptă spre raionul de roşii, în timp 
ce Claire porni către biroul din spate al băcăniei lui Fred. 

Bătu în uşă o dată, apoi o deschise. 

— Bună, Fred. 

Aşezat la vechiul birou al tatălui său, Fred avea în faţa lui nişte 
referate, dar judecând după graba cu care sări în picioare când Claire 
deschise uşa, se părea că mintea-i stătea la altele. 

— Claire, ce bine-mi pare că te văd! 

— Ţi-am adus cutiile alea două pe care mi le-ai comandat. 

— Bun, bun! 

Fred îşi înhăţă blazerul alb pus pe spătarul scaunului şi şi-l trase 
peste cămaşa neagră, cu mânecă scurtă, după care ieşi împreună cu ea 
şi o ajută să aducă înăuntru cutiile din furgon. 

— Ai, ăă, ai adus şi cealaltă chestie despre care am vorbit? întrebă 
el, în timp ce mergeau spre depozit. 

Cu un zâmbet uşor, Claire ieşi din nou. Reveni în mai puţin de un 
minut, pentru a-i da punga de hârtie în care se afla o sticlă cu vin de 
muşcate. 

Fred o luă, arătând cam stânjenit, după care îi înmână un plic cu un 
cec înăuntru. Gestul lui era complet inofensiv, fiindcă întotdeauna îi 
plătea cu câte un cec când îi aducea jeleul şi oţetul, dar acesta 
acoperea o sumă de zece ori mai mare decât cele obişnuite. Iar plicul 
avea o culoare mai luminoasă, ca şi cum ar fi fost plin cu licurici, la 
fel de strălucitori ca speranţele lui. 

— Îţi mulţumesc, Fred. Ne vedem luna viitoare. 

— Aşa, aşa. Pa, Claire. 


Fred Walker o privi pe Claire cum aştepta lângă uşă ca Evanelle să 
plătească la casă. Claire era o femeie drăguță, brunetă, cu ochi negri şi 
ten măsliniu. Nu semăna deloc cu mama ei, pe care Fred o cunoscuse 
în şcoală, dar în fond nici Sydney nu semăna cu ea. Se vedea clar că-şi 
moşteniseră taţii — cine-or mai fi fost şi aceia. Oamenii se purtau 
politicos cu Claire, dar o considerau cam ciudată şi niciodată n-o 
opreau pe stradă pentru a conversa despre vreme, despre noua şosea 
interstatală sau despre cât de dulci erau fragii din recolta de anul ăsta. 
Era o Waverley, iar membrii acestei familii formau o adunătură 
stranie, fiecare în felul său propriu. Mama lui Claire fusese o femeie cu 
probleme, care-şi lăsase fetele în grija bunicii lor, după care, câţiva ani 
mai târziu, murise într-un carambolaj rutier din Chattanooga. Bunica 
ei rareori ieşea din casă, iar verişoara ei îndepărtată, Evanelle, le 
dădea mereu oamenilor daruri bizare. Dar aşa erau toţi cei din neamul 
Waverley. La fel cum cei din familia Runion erau nişte palavragii, cei 
din neamul Plemmons erau schimbători, iar bărbaţii din familia 
Hopkins se însurau mereu cu femei mai în vârstă decât ei. Claire însă 
întreținea bine casa Waverley, care era una dintre cele mai vechi 
clădiri locuite ale regiunii, iar turiştilor le plăcea să treacă prin faţa ei 
cu maşina, ceea ce prindea bine oraşului. Şi, lucrul cel mai important, 
Claire era oricând prezentă când cineva din oraş avea nevoie de 
soluţia câte unei probleme care nu putea fi rezolvată decât cu ajutorul 
florilor ce creşteau în jurul acelui măr din grădina din spatele casei 
Waverley. Ea era cea dintâi, în trei generaţii, care împărtăşea deschis 
acest har deosebit. Iar asta o făcea să fie acceptată de ceilalți. 

Evanelle se apropie de Claire şi ieşiră împreună. 

Strângând la piept punga în care avea sticla, Fred reveni în biroul 
lui. 

Îşi scoase blazerul şi se aşeză la loc, privind din nou mica fotografie 
înrămată a unui bărbat chipeş, îmbrăcat în smoking. Fusese făcută 
când Fred împlinise cincizeci de ani, la petrecerea de ziua lui, cu vreo 
câţiva ani în urmă. 

Fred şi partenerul lui, James, erau împreună de peste treizeci de 
ani, iar dacă oamenii ar fi aflat adevărata natură a relaţiei lor, oricum 
n-ar mai fi contat, după atâta timp. Dar, în ultima vreme, el şi James 
se cam îndepărtaseră, şi micii germeni de nelinişte începeau să prindă 
rădăcini. De câteva luni, James îşi petrecea câteva nopţi pe săptămână 
în Hickory, unde lucra, spunând că treburile îl reţineau până târziu, şi 
n-ar mai fi avut niciun rost să se trambaleze înapoi în Bascom. Astfel 
încât Fred rămânea mult prea des singur acasă, neștiind cum să-şi 
ocupe timpul. James era cel care spunea: „Tu ştii să faci nişte crochete 
delicioase, ia hai să mâncăm vreo câteva la cină, în seara asta!“ sau: 
„Se dă la televizor un film pe care aş vrea să-l vedem.“ James avea 


întotdeauna dreptate şi, în absenţa lui, Fred ajungea să se îndoiască de 
toate fleacurile. Ce să mănânce la cină? Să ducă seara la curăţat 
hainele care se murdăriseră sau să aştepte până dimineaţa? 

Toată viaţa, Fred auzise fel de fel de lucruri despre vinul de muşcate 
din grădina Waverley. Îi prilejuia celui ce-l bea o reîntoarcere la starea 
de fericire, amintindu-i momentele plăcute, iar Fred voia să trăiască 
din nou toate părţile bune ale relaţiei lui cu James. Claire nu făcea 
decât o singură sticlă pe an, şi era a naibii de scumpă, dar avea efect 
sigur, fiindcă cei din familia Waverley, oricât de orbi ar fi fost față de 
propriul lor stil de viaţă, se pricepeau nespus de bine să ajute alţi 
oameni să-şi regăsească vederea. 

Întinse mâna spre telefon şi formă numărul lui James de la serviciu. 
Trebuia să-l întrebe ce dorea să-i pregătească de mâncare pentru cină. 

Şi oare ce soiuri de carne se serveau alături de vinul magic? 


Claire ajunse acasă la Anna Chapel spre sfârşitul după-amiezii. Anna 
locuia într-o fundătură de lângă Colegiul Orion, unde nu se putea 
ajunge decât trecând prin campus. Cartierul fusese construit pentru 
profesorii de la colegiu, iar casele clădite în acelaşi timp cu campusul, 
în urmă cu o sută de ani. Intenţia era aceea de a menţine comunitatea 
universitară cât mai izolată posibil. O mişcare înţeleaptă, ţinând 
seama de opoziţia din acea perioadă faţă de un colegiu pentru femei. 
Azi, rectorul încă mai locuia acolo, iar câţiva profesori, inclusiv Anna, 
ocupau casele iniţiale. Dar acum cartierul era dominat de familii 
tinere care nu aveau nicio legătură cu colegiul. Pur şi simplu, le 
plăceau discreţia şi siguranţa zonei. 

— Claire, bine ai venit, o întâmpină Anna, când deschise uşa din 
faţă şi o văzu pe Claire în prag, cu un răcitor plin de lucruri care 
trebuiau să stea permanent la rece; se dădu la o parte, făcându-i loc să 
intre. Ştii drumul. Ai nevoie de ajutor? 

— Nu, mulţumesc. Mă descurc, răspunse Claire, deşi sfârşitul 
primăverii şi vara însemnau pentru ea cea mai ocupată perioadă a 
anului, şi tocmai atunci avea parte cel mai puţin de ajutor. De obicei, 
pe parcursul anului şcolar, angaja studente în anul întâi la artă 
culinară. În fond, nu erau din Bascom şi singurele întrebări puse de ele 
se refereau la gătit. Învăţase pe pielea ei că era mai bine să nu 
angajeze pe nimeni din partea locului, dacă putea evita o asemenea 
soluţie. Majoritatea se aşteptau să înveţe şi nişte vrăji sau, cel puţin, să 
ajungă la mărul din spatele casei, în speranţa de a afla dacă era 
adevărată legenda locală — şi anume, că merele le spuneau care avea 
să fie cel mai important eveniment din viaţa lor. 

Claire se duse la bucătărie, puse lucrurile din răcitor în frigider, 
apoi deschise uşa din spate şi le aduse înăuntru şi pe celelalte. În 
curând, bucătăria stil fermă se umplu de aburi calzi şi arome rare 


care, nu peste mult, ajunseră să se răspândească prin toată casa, 
întâmpinându-i pe oaspeţii Annei ca un sărut matern pe obraz, la 
întoarcerea acasă. 

Anna voia întotdeauna să-şi folosească vesela ei proprie - de 
ceramică, masivă, pe care ea însăşi o confecţionase — astfel încât 
Claire aranjă salata pe salatiere, mai întâi, şi fu gata s-o servească în 
momentul când Anna îi spuse că toată lumea se aşezase la masă. 

În seara aceea, aveau salată, supă de yucca, pulpă de porc umplută 
cu călţunaşi şi arpagic, brânză de capră, şerbet de lămâie cu verbină 
între feluri, iar la desert, prăjitura albă-ca-zăpada cu violete. Claire era 
tot timpul ocupată, supraveghind recipientele puse pe aragaz, 
aranjând mâncărurile pe farfurii, servind şi, apoi, luând cu mişcări 
agile şi discrete farfuriile goale, când musafirii terminau câte un fel de 
mâncare. Era o masă la fel de oficială ca toate celelalte unde servise, 
dar aceştia erau profesori de arte plastice cu soțiile sau viceversa — 
persoane inteligente şi dezinvolte, care-şi turnau singure vinul şi apa 
în pahare şi apreciau just creativitatea unei mese. Când trebuia să 
lucreze singură, nu se concentra asupra oamenilor, ci numai pe ceea 
ce avea de făcut — un lucru deosebit de extenuant în seara aceea, dat 
fiind că în noaptea trecută dormise pe pământul tare din grădină. Dar 
totul avea şi o latură pozitivă. Niciodată nu se pricepuse să comunice 
cu oamenii. 

Totuşi, era conştientă de el. Şedea la două locuri distanţă de Anna, 
care ocupa scaunul din capul mesei. Toţi ceilalţi se uitau la 
mâncărurile care erau aduse în cameră şi puse în faţa lor, numai el o 
privea pe ea. Părul negru îi ajungea aproape până la umeri, avea 
braţele şi degetele lungi, şi buzele mai pline decât văzuse vreodată la 
un bărbat. Era... prevestitor de rele. 

În timp ce servea desertul, simţi o stare aproape de anticipare, pe 
măsură ce se apropia momentul de a-i pune farfuria în față. Nu era 
sigură dacă anticiparea era a lui sau a ei. 

— Ne-am cunoscut? o întrebă el, când, în sfârşit, ajunse şi în dreptul 
lui. 

Avea un zâmbet atât de frumos şi deschis, încât Claire fu cât pe ce 
să-i zâmbească la rândul ei. Îi puse farfuria în faţă, cu felia de 
prăjitură perfectă, peste care violetele confiate se revărsau ca nişte 
nestemate prinse în chiciură. „Uită-te la mine!“, părea să ţipe - dar 
ochii lui rămâneau aţintiţi spre faţa ei. 

— N-aş crede, răspunse ea. 

— Ţi-o prezint pe Claire Waverley, de la catering, interveni Anna, 
înveselită de vin şi roşie în obraji. O angajez pentru fiecare întrunire a 
departamentului. Claire, el e Tyler Hughes — ăsta-i primul an în care 
lucrează la noi. 

Claire dădu din cap, simțindu-se extrem de stingherită să constate 


că toţi ochii se îndreptaseră spre ea. 

— Waverley..., repetă Tyler, îngândurat. 

Degetele lui lungi îi înconjurară uşor braţul, tocmai când Claire se 
pregătea să plece, nelăsând-o să se clintească din loc. 

— Desigur! continuă el, izbucnind în râs. Eşti vecina mea! Eu 
locuiesc alături. Pe Pendland Street, nu? Stai în casa aia mare Queen 
Anne? 

Claire era atât de surprinsă că o atinsese, încât nu putu decât să dea 
smucit din cap. 

Ca şi cum ar fi fost conştient că devenise rigidă sau de fiorul slab 
care-i străbătu pielea, Tyler îi dădu drumul imediat. 

— Tocmai am cumpărat casa aia albastră, de alături, spuse el. Acum 
câteva săptămâni m-am mutat. 

Claire nu făcea decât să-l privească. 

— Ei, mă bucur că te cunosc în sfârşit, urmă Tyler. 

Dând din cap încă o dată, Claire ieşi din sufragerie. Îşi spălă 
lucrurile şi le împachetă, lăsând în frigider, pentru Anna, tot ce mai 
rămăsese din salată şi prăjitură. Devenise prost dispusă şi distrată, şi 
nu ştia de ce. Dar, în timp ce lucra, îşi tot trecea degetele, inconştient, 
peste braţ, în locul unde o atinsese Tyler, ca şi cum ar fi încercat să-şi 
scuture ceva de pe piele. 

Înainte de a apuca să ducă ultima cutie afară, la maşină, în 
bucătărie intră Anna. Ridică în slăvi mâncărurile, lăudând-o pe Claire 
că făcuse o treabă atât de bună; era fie prea băută, fie prea politicoasă, 
ca să menţioneze atitudinea ei deplasată faţă de unul dintre invitaţi. 

Claire zâmbi şi luă cecul din mâna ei. Îi spuse la revedere, luă 
ultima cutie şi ieşi pe uşa din dos. Încet, parcurse aleea scurtă, până la 
maşină. Oboseala îi îngreuna trupul, ca nisipul adunat pe fundul unui 
sac, şi mergea cu paşi rari. Dar era o noapte frumoasă, cu aerul cald şi 
uscat, aşa că se hotărî să se culce lăsând ferestrele de la dormitor 
deschise. 

Când ajunse pe trotuar, simţi o rafală de vânt ciudată. Întorcându- 
se, văzu o siluetă care stătea sub stejarul din faţa casei. Nu-i putea 
distinge clar trăsăturile, însă de jur împrejur licăreau mici puncte de 
lumină violacee, ca nişte descărcări electrice. 

Tyler se desprinse de copac, iar Claire putu simţi cum o privea. Se 
întoarse şi făcu un pas spre furgonetă. 

— Aşteaptă! îi strigă el. 

Ar fi trebuit să-şi vadă de drum; în schimb, se întoarse iar spre el. 

— Ai un foc? o întrebă. 

Claire închise ochii. l-ar fi fost mult mai uşor să dea vina pe 
Evanelle, dacă bătrâna ar fi ştiut cu adevărat ce făcea. 

Puse cutia jos şi, vârând mâna în buzunarul rochiei, scoase bricheta 
Bic galbenă pe care Evanelle i-o dăduse în aceeaşi zi. La asta îi fusese 


sortit s-o folosească? 

În timp ce pornea spre el, întinzându-i bricheta, avu senzaţia că din 
spate o împingea un val, purtând-o cu forţa spre apa cea mai adâncă. 
Se opri la câţiva paşi depărtare, încercând pe cât posibil să păstreze 
distanţa, şi-şi înfipse bine călcâiele în asfalt, pentru a se opune forţei 
care încerca s-o apropie cât mai mult de el. 

Tyler zâmbea cu un aer relaxat şi interesat. Avea între buze o ţigară 
neaprinsă pe care şi-o scoase din gură. 

— Fumezi? 

— Nu, răspunse ea. 

Continua să ţină bricheta în mâna întinsă spre el. Tyler n-o luă. 

— Nici eu n-ar trebui să fumez, ştiu. Am redus la două pe zi. Nu mai 
e un obicei social. 

Cum ea nu-i răspunse, Tyler îşi mută greutatea de pe un picior pe 
celălalt. 

— Te-am văzut prin zonă. Ai o curte splendidă. Într-a mea, am tuns 
iarba pentru prima oară abia acum vreo două zile... Nu eşti prea 
vorbăreaţă, nu-i aşa? Sau am făcut ceva care să revolte deja vecinii? 
Am ieşit la vreun moment dat în curte, numai în chiloţi? 

Claire tresări. Se simţea atât de protejată în casa ei, încât adeseori 
uita că mai avea şi vecini — vecini care puteau, de la etajele caselor 
lor, să privească în sera ei, unde-şi scosese cămaşa de noapte în acea 
dimineaţă. 

— A fost o cină delicioasă, continuă Tyler, încercând s-o atragă într- 
o conversaţie. 

— Mulţumesc. 

— Poate-o să ne mai vedem? 

Inima ei o luă la goană. Nu avea nevoie de nimic altceva pe lângă 
ceea ce avea deja. În momentul când lăsa pe altcineva să intre în viaţa 
ei, urma să sufere. Simplu ca bună ziua. O avea pe Evanelle, casa şi 
firma. De mai mult nu avea nevoie. 

— Păstrează bricheta, îi spuse ea, oferindu-i-o, după care se întoarse 
şi plecă. 


Când trase maşina pe aleea casei, Claire opri lângă curtea din faţă, 
în loc să ocolească până în spate. Pe treapta de sus a verandei stătea 
aşezată o femeie. 

Coborî de la volan, lăsând farurile aprinse şi portiera deschisă. 
Traversă în grabă curtea, cu toată oboseala dinainte alungată de 
spaimă. 

— Evanelle, ce s-a întâmplat? 

Evanelle se ridică în picioare cu mişcări ţepene, arătând firavă şi 
spectrală în lumina farurilor. Ţinea în brațe două pachete de 
aşternuturi noi şi o cutie de Pop-Tarts cu fragi. 


— N-am putut adormi. Trebuia să-ţi aduc astea. Poftim, ia-le şi lasă- 
mă să mă duc la culcare. 

Claire urcă repede treptele şi-i luă lucrurile din mâini, apoi o 
cuprinse cu braţul pe după umeri. 

— De cât timp mă aştepţi? 

— Cam de-o oră. Eram deja în pat, când m-a izbit. Aveai nevoie de 
cearşafuri curate şi de Pop-Tarts. 

— De ce nu m-ai sunat pe mobil? Aş fi putut trece să le iau de la 
tine de-acasă. 

— Nu aşa merge... Nici eu nu ştiu de ce. 

— Atunci, măcar rămâi aici peste noapte. Am să-ţi încălzesc nişte 
lapte cu zahăr. 

— Nu, răspunse scurt Evanelle, vreau să mă duc acasă. 

După ce Tyler îi stârnise toate acele sentimente, Claire simţea 
nevoia să lupte şi mai mult pentru lucrurile pe care le avea, singurele 
pe care le dorea în inima ei. 

— Poate că aceste cearşafuri înseamnă că trebuie să-ţi fac patul, 
spuse ea cu speranţă, încercând s-o îndrume pe Evanelle spre uşă. 
Rămâi cu mine. Te rog. 

— Nu! Nu pentru mine sunt! Nu ştiu care e scopul lor. Niciodată nu 
ştiu la ce vor folosi! replică Evanelle, ridicând tot mai mult tonul. 

Apoi trase aer adânc în piept şi spuse în şoaptă: 

— Vreau doar să mă duc acasă... 

Dispreţuindu-se pe sine însăşi pentru că avea atâta nevoie de ea, 
Claire o bătu uşurel pe braţ, asigurând-o: 

— E-n regulă, am să te duc eu acasă... 

Puse cearşafurile şi cutia cu Pop-Tarts pe balansoarul de răchită de 
lângă uşa din faţă. 

— Haide, iubito, o chemă ea, conducând-o pe bătrâna somnoroasă 
în jos pe trepte, spre maşină. 


* 


Când Tyler Hughes ajunse acasă, ferestrele lui Claire erau 
întunecate. Îşi parcă jeepul pe stradă şi coborî, dar imediat se opri pe 
aleea din faţa casei. Încă nu voia să intre. 

Se răsuci în loc, la auzul paşilor unui căţel pe trotuar. Nu peste mult 
timp, un terrier negru, mic trecu grăbit pe lângă el, încercând să 
prindă un fluture de noapte care zbura de la un felinar stradal la altul. 

Tyler aşteptă să vadă ce urma. 

Într-adevăr, imediat apăru şi stăpâna câinelui, doamna Kranowski, o 
bătrână uscăţivă, cu o coafură care arăta ca o îngheţată de vanilie pe 
băț. Alerga după terrier, strigând: 

— Edward! Edward! Înapoi la mama! Edward! Treci imediat aici! 

— Aveţi nevoie de ajutor, doamnă Kranowski? întrebă Tyler, în 


timp ce femeia trecea pe lângă el. 

— Nu, mulţumesc, Tyler, răspunse ea, făcându-se nevăzută în lungul 
străzii. 

Acel spectacol propriu cartierului, după cum descoperise rapid 
Tyler, avea loc de cel puţin patru ori pe zi. 

Ei, ce plăcut era să ai parte de o rutină zilnică! 

Tyler putea să aprecieze acest lucru mai bine decât majoritatea 
oamenilor. În vara aceea, urma să predea nişte cursuri, dar între 
trimestrul de primăvară şi cel estival era o vacanţă de două săptămâni, 
şi întotdeauna începea să se agite când nu avea un program regulat. 
Organizarea nu se numărase niciodată printre punctele lui forte, deşi îl 
liniştea foarte mult. Uneori, se întreba dacă avea din naştere această 
înclinaţie sau o deprinsese pe parcurs. Părinţii lui erau ceramişti şi-i 
încurajaseră latura artistică. Abia la începutul şcolii elementare îşi 
dăduse seama că nu era bine să deseneze pe pereţi. Ce mai uşurare 
cunoscuse atunci! Şcoala îi oferea o structură, o direcţie, nişte reguli 
clare. În vacanţele de vară uita să mănânce, fiindcă-şi petrecea timpul, 
ore întregi, desenând şi visând, fără ca părinţii lui să-l supravegheze în 
niciun fel. Le plăcuse mult această calitate a lui. Avusese o copilărie 
fericită, dar în care ambiția făcea parte, alături de Ronald Reagan, 
dintre subiectele tabu. Întotdeauna presupusese că, asemenea 
părinţilor lui, putea să-şi câştige existenţa din artă — una modestă — şi 
să fie mulţumit cu asta. Dar şcoala îi plăcuse destul de mult, colegiul îi 
plăcuse şi mai mult, şi nu avea niciun motiv să-l părăsească. 

Aşa că se hotărâse să se facă profesor. 

Părinţii lui nu puteau înţelege aşa ceva. A câştiga o leafă bună era o 
dizgrație aproape la fel de mare ca înscrierea în Partidul Republican. 

Încă mai stătea acolo, pe alee, când doamna Kranowski se întoarse 
de-a lungul trotuarului, cu Edward zbătându-i-se acum în braţe. 

— Cuminte, Edward, îi spunea ea. Cine-i băieţelul bun al lui 
mămica? 

— Noapte bună, doamnă Kranowski, o salută Tyler, când trecu iar 
pe lângă el. 

— Noapte bună, Tyler. 

Îi plăcea locul ăla nebunesc. 

Primul lui post, după ce-şi luase masteratul, fusese la un liceu din 
Florida, unde aveau o nevoie atât de mare de profesori, încât ofereau 
nişte salarii regeşti, plus acoperirea cheltuielilor de întreţinere şi a 
costurilor mutării, de la el din Connecticut. După vreun an, începuse 
să predea şi cursuri serale de arte plastice, la universitatea locală. 

Providența fusese aceea care-l adusese în cele din urmă la Bascom. 
La o conferință din Orlando, cunoscuse o femeie care preda artele la 
Colegiul Orion din Bascom. Băuseră vin, flirtaseră, petrecuseră o 
noapte de sex torid în camera ei de hotel. Peste câţiva ani, în timpul 


unei vacanțe de vară cam agitate, Tyler aflase că exista un post liber la 
catedra de arte plastice de la Colegiul Orion, şi-şi reamintise acea 
noapte, în imagini vii şi frumoase. Se prezentase la interviu şi primise 
postul. Nici măcar nu-şi mai amintea numele acelei femei, ci numai 
romantismul aventurii. Între timp, ea se mutase de-acolo şi n-o mai 
regăsise niciodată. 

Cu cât înainta în vârstă, cu atât se gândea mai des că nu se 
căsătorise, că ceea ce-l adusese din capul locului în oraşul acela nu 
fusese decât o vară aventuroasă şi visul la o viaţă alături de o femeie 
cu care petrecuse o noapte şi nimic mai mult. 

OK, deci acest lucru era romantic sau doar vrednic de milă? 

Auzi o bufnitură de după colţul casei, aşa că-şi scoase mâinile din 
buzunare şi porni spre curtea din spate. Când se mutase acolo, iarba 
era înaltă, aşa că acum toată curtea era plină cu smocuri de iarbă mari 
şi ude. Probabil, ar fi fost cazul să le grebleze. 

Dar, dacă stătea să se gândească, ce putea face cu atâta amar de 
iarbă? Doar nu mergea s-o lase adunată claie, în mijlocul curţii. Dacă 
toată iarba tăiată se usca şi sufoca iarba vie de dedesubt? 

De-o singură zi terminase şcoala şi deja se preocupa obsesiv de 
gazonul din grădină. Şi, probabil, avea să meargă din rău spre mai 
rău. 

Cum putea să-şi ocupe timpul, până începea trimestrul de vară? 

Să nu uite să-şi noteze pe hârtie că trebuie să mănânce. Avea s-o 
facă diseară. Va prinde bileţelele pe uşa frigiderului, pe canapea, pe 
pat, pe comodă. 

Lumina de pe veranda din spate se revărsa în curte — o curticică nici 
pe departe la fel de mare ca aceea din vecini. Gardul metalic al casei 
Waverley, acoperit cu caprifoi, despărţea cele două curţi. De două ori, 
de când se mutase, Tyler trăsese copiii jos de pe gard. Încercau să se 
caţăre în măr, spuneau ei, ceea ce el considera că era o prostie, pentru 
că în campusul de la Orion erau cel puţin şase meri maturi. De ce să 
încerce să sară peste un gard înalt de trei metri, când în campus nu 
aveau niciun obstacol? Le spusese copiilor acest lucru, dar ei nu 
făcuseră decât să se uite la el, ca şi cum habar n-ar fi avut ce vorbea. 
Mărul ăsta, răspunseseră ei, era mai special. 

Porni pe lângă gard, inspirând adânc mireasma dulce de caprifoi. 
Lovi ceva cu piciorul şi, coborând privirea, văzu că era un măr. Apoi, 
ochii lui urmăriră o dâră de mere, până la o grămăjoară de lângă gard. 
Încă un măr căzu la pământ, cu acelaşi zgomot înfundat. Era pentru 
prima oară când cădeau mere dincoace de gard, în curtea lui. La 
naiba, de-acolo de unde se afla, nici măcar nu putea să vadă copacul. 

Luă un măr mic şi roz, îl şterse de cămaşă şi muşcă din el. 

Apoi, porni încet spre casă, hotărât ca a doua zi să pună merele într- 
o cutie şi să i le ducă lui Claire, spunându-i ce se întâmplase. Avea să 


fie un pretext credibil pentru a o vedea din nou. 

Probabil că şi de data asta n-avea să facă altceva decât să se ţină 
după o femeie, pe un drum înfundat. 

Da”, ce mama dracu”... 

Fă lucrurile pe care le faci cel mai bine. 

Ultimul său moment conştient fu acela când punea piciorul pe 
treapta de jos a scării de la verandă. 

După care, avu cel mai uluitor vis. 


Zece zile mai devreme 

Seattle, Washington 

Apropiindu-se de patul fiicei sale, Sydney îi spuse: 

— Trezeşte-te, iubito! 

Când Bay deschise ochii, mama ei îi puse un deget pe buze. 

— O să plecăm, şi nu trebuie ca Susan să ne audă, aşa că să facem 
linişte. Mai ţii minte? Aşa cum am plănuit. 

Fără o vorbă, Bay se dădu jos din pat şi se duse la baie. Îşi aminti să 
nu tragă apa, fiindcă cele două case aveau un zid comun şi se putea ca 
Susan să audă. Apoi, Bay îşi puse pantofii cei cu tălpi moi, care nu 
făceau zgomot, şi trase pe ea hainele pe care i le pregătise Sydney — 
mai multe rânduri, căci în dimineaţa aceea era mai frig decât urma să 
fie în timpul zilei, dar nu aveau timp să se oprească şi să se schimbe. 

În timp ce Bay se îmbrăca, Sydney se plimba nervoasă prin cameră. 
David plecase la Los Angeles cu afaceri, şi mereu o punea pe locatara 
mai vârstnică din vecini să stea cu ochii pe Sydney şi Bay. În 
săptămâna trecută, Sydney scosese din casă tot felul de haine, 
alimente şi alte lucruri, în geantă, fără să se abată de la programul 
impus de David, cel după care o urmărea şi Susan. Avea voie s-o ducă 
pe Bay în parc lunea, marţea şi joia, şi să meargă la magazinul 
alimentar, vinerea. Cu două luni în urmă, cunoscuse în parc o mamă 
care avusese curaj s-o întrebe ceea ce mamele celelalte nu îndrăzneau: 
de ce avea atâtea vânătăi? De ce tresărea atât de des? O ajutase pe 
Sydney să-şi cumpere un Subaru vechi, cu trei sute de dolari, o parte 
apreciabilă din banii pe care reuşise să-i economisească în ultimii doi 
ani, luând când şi când hârtii de un dolar din portofelul lui David, 
adunând mărunţişul căzut printre pernele canapelei şi ducând înapoi, 
ca să ceară bani pe ele, diverse articole cumpărate cu cecurile pe care 
David le urmărea cu stricteţe. Dusese alimentele şi hainele la femeia 
din parc, ca să le pună în Subaru. Sydney se ruga la toţi sfinţii ca 
femeia aceea, Greta pe numele ei, să nu fi uitat să parcheze maşina în 
locul pe care-l stabiliseră. Ultima oară vorbise cu ea joi. Iar acum era 
duminică. David urma să se întoarcă în aceeaşi seară. 

O dată la două, trei luni, David pleca până la Los Angeles să verifice 
personal cum mergea restaurantul la care cumpărase o parte din 
acţiuni. Întotdeauna rămânea să petreacă alături de ceilalţi parteneri, 
nişte foşti colegi de facultate de la UCLA. Se întorcea acasă fericit, însă 
destul de afumat, iar starea asta dura până i se făcea poftă de sex şi 
constata că Sydney era departe de fetele pe care le întâlnise la Los 


Angeles. Şi ea fusese ca fetele acelea, cu mult timp în urmă, iar 
bărbaţii periculoşi fuseseră specialitatea ei, la fel cum îşi imagina 
mereu că fuseseră şi pentru mama sa — unul dintre numeroasele 
motive pentru care plecase din Bascom doar cu un rucsac şi câteva 
fotografii ale mamei sale. 

— Eu sunt gata, șopti Bay, intrând în holul unde Sydney se agita 
nervoasă. 

Sydney îngenunche şi o cuprinse cu braţele. Fiica ei avea deja cinci 
ani, era destul de mare ca să-şi dea seama ce se întâmpla în casă. 
Sydney se străduia să-l împiedice pe David să aibă vreo influenţă 
asupra lui Bay şi, printr-un acord tacit, acesta nu se lega de fată atâta 
vreme cât Sydney îi îndeplinea toate ordinele. Dar, prin aceasta, 
Sydney dădea un exemplu îngrozitor. Oraşul Bascom, cu toate 
neajunsurile lui, le oferea un adăpost sigur, iar întoarcerea într-un loc 
pe care-l dispreţuia era un sacrificiu care merita, pentru ca Bay să ştie 
în sfârşit ce însemna să trăiască în siguranţă. 

Sydney se desprinse din îmbrăţişare înainte de a izbucni iar în 
plâns. 

— Vino, iubito. 

Cândva, plecările fuseseră specialitatea ei. Le practica tot timpul, 
înainte de a-l cunoaşte pe David. Acum, frica de a pleca aproape că o 
împiedica să mai respire. 

Când părăsise pentru prima dată Carolina de Nord, Sydney se 
dusese direct la New York, unde numele de Waverley nu însemna 
nimic, şi putea să se piardă în peisaj, fără ca nimănui să i se pară 
ciudat. Se mutase în aceeaşi casă cu nişte actori, care o foloseau ca să 
le perfecţioneze accentele sudiste, în timp ce ea se chinuia să scape de 
al ei. După un an, se dusese la Chicago, cu un bărbat care trăia din 
furturi de maşini — şi trăia bine. Când acesta a fost prins, Sydney i-a 
luat banii şi s-a mutat la San Francisco, trăind din ei încă un an. 
Atunci şi-a schimbat şi numele, ca să n-o mai găsească, şi a devenit 
Cindy Watkins, după numele uneia dintre vechile ei prietene de la 
New York. Când i s-au terminat banii, s-a dus la Vegas şi s-a angajat ca 
ospătăriţă. Fata cu care a călătorit după aceea de la Vegas la Seattle 
avea un prieten care lucra la un restaurant numit David's on the Bay şi 
a obţinut acolo posturi pentru amândouă. 

Sydney fusese atrasă irezistibil de David, patronul restaurantului. 
Nu arăta chipeş, dar era puternic, ceea ce ei îi plăcea cu atât mai mult. 
Bărbaţii puternici erau fascinanţi, până la limita unde deveneau 
înspăimântători, iar acela era momentul când Sydney pleca 
întotdeauna. Ajunsese să se priceapă de minune la jocul cu focul fără 
să se ardă. 

Relaţia cu David a devenit înspăimântătoare cam la şase luni de 
când începuse. O bătea uneori sau o lega în pat şi-i spunea cât de mult 


o iubea. Apoi, a început s-o urmărească la alimentara sau în vizitele pe 
la prietene. Sydney îşi făcea planuri să-l părăsească, să sustragă nişte 
bani din casa restaurantului şi să se ducă în Mexic, împreună cu o fată 
pe care o cunoscuse la spălătoria automată, dar imediat după aceea a 
descoperit că rămăsese însărcinată. 

Bay s-a născut peste şapte luni, iar David a botezat-o după 
restaurantul lui. În primul an din viaţa ei, Sydney i-a purtat pică lui 
Bay pentru tot ce se întâmplase. Acum David o dezgusta şi o speria cu 
mult dincolo de ceea ce ea crezuse că era limita posibilă a spaimei. Iar 
el simţea asta, aşa că o lovea cu atât mai mult. Toate aceste lucruri nu 
făcuseră parte din planul ei. Nu-şi dorea o familie. Niciodată nu-şi 
propusese să rămână cu oricare dintre bărbaţii pe care-i cunoştea. Iar 
acum era nevoită să stea cu David, din cauza lui Bay. 

Până când, într-o zi, totul s-a schimbat. Încă mai locuiau în 
apartamentul pe care-l împărţiseră ea şi David înaintea mutării în casa 
din oraş. Bay avea abia un an şi se juca liniştită cu rufele curate din 
coşul de pe podea, trăgându-şi cârpe în cap şi prosoape peste picioare. 
Dintr-odată, Sydney se văzu pe sine însăşi, jucându-se singură, în timp 
ce mama ei îşi frângea mâinile şi se învârtea prin casa Waverley din 
Bascorn, înainte de a pleca din nou, fără o vorbă. O străbătu un 
sentiment intens, făcând să i se încreţească pielea, şi lăsă să i se 
reverse tot aerul din plămâni, ca o suflare îngheţată. Acela a fost 
momentul în care a renunţat să tot încerce să fie la fel ca mama ei. 
Aceasta încercase să fie o persoană civilizată, dar nu reuşise să fie o 
mamă bună. Îşi părăsise fiicele fără nicio explicaţie şi nu se mai 
întorsese niciodată. Sydney avea de gând să fie o mamă bună - iar 
mamele bune îşi apărau copiii. Avusese nevoie de un an, dar până la 
urmă îşi dăduse seama că faptul de a o avea pe Bay n-o obliga să 
rămână acolo. Putea s-o ia pe Bay cu ea. 

În trecut, se pricepuse atât de bine să-şi ia tălpăşiţa, încât acum se 
lăsase ademenită într-o stare de falsă securitate, fiindcă nimeni nu 
venise vreodată după ea. Ba chiar reuşise să termine şi şcoala de 
cosmetică. Când ieşise din salonul unde-şi găsise prima slujbă, în 
Boise, îl găsise pe David în parcare. Îşi amintea că, înainte de a-l 
observa cum stătea acolo, lângă maşină, se întorsese cu faţa spre vânt 
ca să simtă mirosul de levănţică, gândindu-se că nu-l mai întâlnise din 
Bascom. Mirosul părea să provină chiar din salonul cosmetic, ca 
pentru a o ademeni să-l urmeze înapoi, înăuntru. 

Apoi însă îl văzuse pe David, iar acesta o trăsese spre maşina lui. 
Fusese surprinsă, dar nu se opusese, fiindcă nu voia să se facă de râs în 
faţa noilor ei prietene de la salon. David pornise maşina şi mersese 
până în spatele unui restaurant fast-food, unde se apucase să-i care la 
pumni până când Sydney îşi pierduse cunoştinţa şi se trezise în timp 
ce o regula pe bancheta din spate. Apoi, David a închiriat o cameră de 


motel şi a lăsat-o să se spele, spunându-i, când Sydney şi-a scuipat un 
dinte în lavaboul din baie, că numai ea era de vină. Mai târziu, s-au 
dus s-o ia pe Bay de la creşa cu ziua unde David descoperise că era 
înscrisă — astfel, de fapt, le dăduse de urmă. Se purtase fermecător, iar 
educatoarele îl crezuseră când le spusese că Sydney suferise un mic 
accident de maşină. 

După întoarcerea la Seattle, începuse să aibă accese de furie tot mai 
neaşteptate. Bay era în camera de alături, iar Sydney îi făcea câte un 
sandvici cu unt de arahide, ori se afla sub duş, şi deodată David 
apărea pe uşă şi-i dădea un pumn în burtă sau o răsturna peste bufet, 
îi smulgea pantalonii scurţi şi se înfigea în ea, spunându-i să nu care 
cumva să-ndrăznească să-l mai părăsească vreodată. 

În ultimii doi ani, de când o adusese cu forţa înapoi din Boise, lui 
Sydney i se tot întâmplase să intre în câte o cameră şi să simtă miros 
de trandafiri sau să se trezească din somn în aromă de caprifoi. 
Miresmele păreau întotdeauna să provină dinspre câte o uşă sau o 
fereastră — o cale de ieşire. 

Simţea mirosul de-acasă. 

Trebuia să se întoarcă. 

Ea şi Bay coborâră în tăcere la parter, prin întunericul dinaintea 
zorilor. Din vecini, Susan putea să vadă ambele uşi, atât pe cea din 
faţă, cât şi pe cea din spate, aşa că s-au dus la fereastra livingului care 
dădea spre mica fâşie de curte laterală unde Susan nu ajungea cu 
privirea. Sydney deblocase dinainte plasa contra ţânţarilor, aşa că 
acum nu mai avea altceva de făcut decât să deschidă încet geamul şi s- 
o coboare mai întâi pe Bay în curte. Apoi, aruncă geanta, încă o valiză 
pe care o umpluse cu lucruri şi micul rucsac al lui Bay, pe care o 
lăsase să şi-l împacheteze singură, plin cu lucruşoare secrete care o 
făceau să se simtă mai bine. În sfârşit, Sydney se târî şi ea afară, după 
care o conduse pe Bay prin tufişurile de hortensii, până în parcarea de 
lângă casă. Greta, femeia din parc, spusese că avea să lase maşina în 
dreptul cvartalului de vile cu numărul 100, la o stradă distanţă, cu 
cheile ascunse deasupra vizorului. Maşina nu era asigurată şi avea 
numărul de înmatriculare expirat, dar toate astea nu contau. Tot ce 
conta era că avea să le ducă de-acolo. 

Ploua mărunt, când Sydney şi Bay o luară la fugă pe trotuar, evitând 
cercurile de lumină ale felinarelor de pe marginea străzii. 

În sfârşit, se opriră la colţul cvartalului 100. Ochii lui Sydney 
săgetară în jur. Unde era...? O lăsă pe Bay acolo şi porni în goană de-a 
lungul şi de-a latul parcării. Exista doar un singur Subaru, dar arăta 
prea bine ca să fi putut costa doar trei sute de dolari. În plus, era 
încuiat şi avea înăuntru ziare şi o cană de cafea Eddie Bauer. 
Aparţinea altcuiva. 

Ocoli încă o dată tot parkingul. Se uită şi pe strada alăturată, ca să 


fie sigură. 

Nu era acolo. 

Cu sufletul la gură, alergă înapoi la Bay, copleşită de gândul că 
panica o făcuse să-şi lase fata singură, chiar şi doar pentru un minut. 
Începea să fie neglijentă şi nu-şi putea permite una ca asta. Mai ales 
acum. Se aşeză pe bordură, între o Honda şi o camionetă Ford, şi-şi 
îngropă faţa în mâini. Atâta curaj irosit de pomană... Cum ar fi putut 
s-o ducă pe Bay înapoi, la viaţa dinainte? Sydney nu putea, nu voia să 
mai fie Cindy Watkins. 

Bay veni să se aşeze lângă ea, iar Sydney o cuprinse cu un braţ. 

— O să fie bine, mămico. 

— Ştiu c-o să fie bine. Hai, doar să stăm aici câteva minute, bine? 
Las-o pe mămica să se gândească ce avem de făcut. 

La ora patru dimineaţa, în parcare era linişte, astfel încât zgomotul 
unei maşini care se apropia o făcu pe Sydney să ridice brusc capul. 
Împreună cu Bay, se ghemui cât mai aproape de camionetă, ca să 
rămână neobservate. Dacă era Susan? Dacă-l anunţase pe David? 

Farurile maşinii se apropiau încet, ca şi cum ar fi căutat ceva. 
Sydney o feri pe Bay şi închise ochii, de parcă asta ar fi ajutat la ceva. 

Maşina se opri. 

Se auzi o portieră trântindu-se. 

— Cindy? 

Ridică privirea şi o văzu pe Greta, scundă şi blondă, purtând ca 
întotdeauna cizme de cowboy şi două inele mari cu turcoaze. 

— O, Doamne..., şopti Sydney. 

— Îmi pare rău, se scuză Greta, îngenunchind în faţa ei. Îmi pare 
aşa de rău... Am încercat să parchez aici, dar tipul care locuieşte acolo 
m-a văzut şi mi-a spus că cheamă o macara să-mi ridice maşina. De- 
atunci, mă tot învârtesc pe-aici, aşteptând să apari. 

— O, Doamne! 

— E OK. 

Greta o ajută să se ridice în picioare şi le conduse pe amândouă spre 
un microbuz Subaru cu un geam spart, acoperit cu folie de plastic, în 
dreapta, şi pete de rugină din faţă până-n spate. 

— Aveţi grijă de voi şi să mergeţi cât de departe puteţi. 

— Îţi mulțumim. 

Greta dădu din cap şi se aşeză pe locul din dreapta al jeepului care o 
urmase până în parcare. 

— Vezi, mămico? spuse Bay. Am ştiut eu c-o să fie bine. 

— Şi eu, minţi Sydney. 


În dimineaţa de după petrecerea Annei Chapel, Claire se duse în 
grădină să adune un coşuleţ de mentă. Voia să se apuce de pregătitul 
mâncării pentru prânzul anual al Asociaţiei Botanistelor Amatoare, 


care urma să aibă loc vineri, în Hickory. Fiind botaniste, le încânta 
ideea de flori comestibile. Erau o adunătură de babe bogate şi 
excentrice, care plăteau bine şi puteau trimite mai departe o mulţime 
de scrisori de recomandare. Obţinerea acelei comenzi era o mare 
lovitură, dar treaba nu era deloc uşoară, iar Claire era nevoită să 
angajeze pe cineva din partea locului ca s-o ajute la servit. 

Grădina era împrejmuită cu un gard masiv de metal, ca al unui 
cimitir gotic, iar caprifoiul ce se căţăra pe el forma în unele locuri 
straturi groase de aproape o jumătate de metru, izolând complet 
interiorul. Până şi poarta era acoperită cu viţe de caprifoi, iar gaura 
cheii se transformase într-o ascunzătoare secretă pe care doar foarte 
puţine persoane puteau s-o găsească. 

Imediat ce intră, Claire observă ceva ciudat. 

În mijlocul dantelăriei de plante, încolţeau câteva frunzuliţe de 
iederă. 

lederă în grădină. 

Peste noapte. 

Grădina îi spunea că ceva încerca să intre, ceva drăguţ la înfăţişare 
şi aparent inofensiv, dar care ar fi luat totul în stăpânire, cu prima 
ocazie. 

Smulse repede iedera şi începu să sape în adâncime, ca să-i 
dezgroape şi rădăcinile. Imediat, însă, zări un cârcel păros, care 
începuse să se cațăre pe o tufă de liliac, şi porni în patru labe într- 
acolo. 

În graba ei, nu închisese poarta grădinii, iar peste o jumătate de oră 
întoarse brusc capul, surprinsă, când auzi un scrâşnet de paşi pe 
cărarea cu pietriş care şerpuia printre flori. 

Era Tyler, care aducea o cutie de lapte, uitându-se în jur, ca şi cum 
ar fi intrat într-un loc vrăjit. Acolo, toate înfloreau în acelaşi timp, 
chiar şi în momente ale anului când n-ar fi fost normal s-o facă. Se 
opri dintr-odată, când o văzu pe Claire în genunchi, scormonind după 
rădăcinile iederei, sub tufa de liliac. Îi aruncă o privire de parcă ar fi 
încercat s-o distingă în întuneric. 

— Tyler Hughes sunt, spuse, ca şi cum Claire nu l-ar fi recunoscut. 
Din vecini. 

Claire dădu din cap. 

— Da, îmi amintesc. 

Apropiindu-se, Tyler se ghemui lângă ea şi puse cutia de lapte pe 
jos. 

— Nişte mere, spuse el. Au căzut peste gard. Am aici cel puţin o 
duzină. Nu ştiam dacă le foloseşti sau nu la catering, aşa că m-am 
gândit să ţi le aduc înapoi. Am încercat la uşă, dar n-a răspuns nimeni. 

Claire trase cutia de lângă el, cât putu de subtil. 

— Nu le folosesc. Îţi mulţumesc, totuşi. Nu-ţi plac merele? 


Tyler clătină din cap. 

— Doar ocazional le mănânc. Nici mort nu pot să-mi dau seama 
cum au ajuns în curtea mea. Pomul e prea departe de gard. 

Nu menţionă vreo viziune, ceea ce o făcu pe Claire să se simtă mai 
uşurată. Probabil că nu mâncase niciun măr. 

— Le-o fi adus vântul până acolo... 

— Ştii, pomii din campus nu au mere coapte în perioada asta a 
anului. 

— Ei bine, ăsta înfloreşte iarna, şi rodeşte mere toată primăvara şi 
vara. 

Tyler se ridică în picioare, privind lung spre copac. 

— Impresionant. 

Claire aruncă şi ea o privire într-acolo, peste umăr. Copacul se afla 
aproape de fundul curţii. Nu era foarte înalt, dar ramurile sale se 
întindeau în lung şi-n lat, ca braţele unui dansator, şi toate crengile 
aveau mere la capete, ca şi cum ar fi ţinut fructele în mâini. Era un 
pom bătrân şi frumos, cu scoarţa cenuşie, zbârcită şi pe alocuri pătată 
de mană. În toată grădina, nu creştea iarbă decât în jurul mărului, pe 
o suprafaţă mai lată cam cu trei metri decât cea a rămurişului, astfel 
determinând spaţiul personal al bătrânului arbore. 

Claire nu ştia de ce, dar, din când în când, copacul îşi lepăda efectiv 
merele, ca şi cum s-ar fi plictisit de ele. În tinereţea ei, stătuse într-o 
odaie cu fereastra spre grădină. Vara dormea cu fereastra deschisă, 
iar, uneori, când se trezea dimineaţa din somn, găsea câte un măr sau 
două pe podeaua camerei. 

Aruncă spre copac o privire severă. Uneori, acest lucru avea efect, 
făcându-l să se cuminţească. 

— E doar un pom, spuse ea, întorcându-se iar către tufa de liliac, 
pentru a reîncepe să tragă de rădăcinile iederei. 

Îndesându-şi mâinile în buzunare, Tyler o privi cum lucra. De atâţia 
ani muncea singură în grădină, încât îşi dădea seama că-i lipsea 
compania cuiva. Acest lucru îi aminti cum grădinărise cu bunica ei. 
Munca aceea nu fusese niciodată menită să se facă în singurătate. 

— Şi, locuieşti de mult în Bascom? se interesă într-un târziu Tyler. 

— De aproape toată viaţa. 

— De aproape...? 

— Familia mea e de-aici. Mama aici s-a născut. A plecat, dar s-a 
întors când eu aveam şase ani. Şi de atunci, am rămas în oraş. 

— Deci, eşti de aici. 

Claire încremeni. Cum putea să facă una ca asta? Cum putea s-o 
facă, doar cu patru cuvinte scurte? Tocmai îi spusese lucrul pe care 
dintotdeauna îşi dorise cel mai mult să-l audă. îi intra pe sub piele, 
fără să-şi dea seama măcar. El era iedera, nu? 

Foarte încet, întoarse capul şi ridică ochii spre el, măsurându-i din 


privire trupul deşirat, trăsăturile nearmonioase, ochii căprui şi 
frumoşi. 

— Da, răspunse ea, cu răsuflarea tăiată. 

— Şi, cine-ţi sunt musafirii? se interesă el. 

Cuvintele lui avură nevoie de câteva momente ca să-şi facă efectul. 

— N-am niciun fel de musafiri. 

— Când veneam încoace, am văzut pe cineva oprind în faţa casei, 
cu o maşină plină de cutii şi valize. Credeam că urmează să stea la 
tine. 

— Ce ciudat... 

Ridicându-se, Claire îşi scoase mănuşile, apoi se întoarse şi ieşi din 
grădină, având grijă să se asigure că venea şi Tyler după ea. Nu avea 
încredere să-i lase singuri, pe el şi pomul, chiar dacă nu mânca mere. 

Străbătu aleea arcuită de lângă casă, dar când ajunse lângă copacul 
din faţă se opri brusc. Tyler, care o urma îndeaproape, îi puse mâinile 
pe braţe, ca şi cum ar fi fost conştient că i se înmuiaseră picioarele. 

Altă iederă. 

O fetiţă de vreo cinci ani alerga prin curte, cu braţele întinse ca 
nişte aripi de avion. Pe stradă, o femeie stătea rezemată de un Subaru 
vechi, parcat în faţa casei, cu braţele încrucişate strâns pe piept, 
privind fetiţa. Arăta scundă, firavă, cu un păr şaten-deschis, nespălat, 
şi cearcăne vinete sub ochi. Părea să facă mari eforturi ca să nu 
tremure. 

Absentă, Claire se întrebă dacă la fel se simţise şi bunica ei când 
fiica sa revenise acasă după ani de zile, gravidă şi cu încă un copil de 
şase ani agăţat de picior. Atât de uşurată, atât de tristă, atât de 
furioasă, atât de cuprinsă de panică... 

În sfârşit, îşi forţă picioarele să se mişte şi traversă curtea, lăsându-l 
pe Tyler în urmă. 

— Sydney? 

Sydney se desprinse repede de maşină, surprinsă. O măsură pe 
Claire cu privirea din cap până-n picioare, înainte de a zâmbi. Femeia 
aceea nesigură, cu braţele strânse în jurul pieptului, dispăruse, 
înlocuită de vechea Sydney, cea care întotdeauna îşi privea cu dispreţ 
propriul nume de familie, fără să-şi dea seama ce privilegiu era acela 
de a se fi născut acolo. 

— Bună, Claire. 

Claire se opri pe trotuar, la câţiva paşi de ea. Putea fi o fantomă sau 
poate o femeie care semăna incredibil de mult cu Sydney. Acea 
Sydney pe care o cunoscuse Claire nu şi-ar fi lăsat nici moartă părul să 
arate în halul ăla. În veci n-ar fi prins-o cineva purtând un tricou cu 
pete de mâncare pe el. Încerca mereu, din răsputeri, să nu arate ca o 
Waverley. 

— Unde-ai fost? 


— Peste tot, răspunse Sydney, cu spectaculosul ei zâmbet, şi dintr- 
odată nu mai contă cum arătau hainele sau părul ei. Da, Sydney era. 

Fetiţa din curte alergă spre Sydney şi se opri lângă ea. Femeia o 
cuprinse cu un braţ. 

— Asta-i fiica mea, Bay. 

Claire se uită la fetiţă şi reuşi să zâmbească. Era brunetă, cu părul la 
fel de închis la culoare ca al lui Claire, dar moştenise ochii albaştri ai 
lui Sydney. 

— Bună, Bay, o salută ea. 

— Iar dumnealui este...? întrebă sugestiv Sydney. 

— Tyler Hughes, se prezentă el, întinzându-i mâna pe lângă Claire, 
care tresări, căci nu-şi dăduse seama că o urmase din nou. Locuiesc 
acolo, în vecini. 

Sydney îi strânse mâna, dând din cap: 

— Fosta casă Sanderson. Arată bine. Ultima oară când am văzut-o, 
nu era albastră. Doar albă — de un alb mucegăit, hidos. 

— N-am de ce să mă laud cu asta. Am cumpărat-o aşa cum e acum. 

— Eu sunt Sydney Waverley, sora lui Claire. 

— Îmi pare bine de cunoştinţă. Acum eu mă duc. Claire, dacă ai 
nevoie de mine pentru ceva, orice... 

O strânse de umăr, apoi se îndepărtă. 

Claire era nedumerită. Nu voia ca Tyler să plece. În acelaşi timp 
însă, îşi dădea seama că, desigur, nu se putea nici să mai rămână. Dar 
acum era singură cu Sydney şi fiica ei cea tăcută şi nu avea nici cea 
mai vagă idee ce să facă. 

Sydney îşi mişcă sprâncenele. 

— E tare tipu. 

— Waverley, rosti Claire. 

— Ce? 

— Ai zis că numele tău de familie e Waverley. 

— Ultima dată când m-am uitat, ăsta era. 

— Credeam că nu poţi să-l suferi. 

Sydney ridică din umeri, evaziv. 

— Şi Bay? 

— Şi pe ea o cheamă tot Waverley. Du-te să te mai joci puţin, 
scumpo, o trimise Sydney, iar fetiţa alergă înapoi în curte. Nu-mi vine 
să cred ce grozav arată casa. Zugrăvită recent, cu ferestre noi, 
acoperişul schimbat... În veci nu mi-aş fi imaginat că poate arăta aşa 
de bine. 

— Am renovat-o cu banii din asigurarea de viaţă a bunicii 
Waverley. 

Sydney întoarse un moment capul chipurile ca să se uite la Tyler, 
care urca treptele de la veranda casei lui şi intra înăuntru. Devenise 
ţeapănă, iar lui Claire îi trecu prin minte că aceea putea fi o veste 


şocantă pentru Sydney. Oare chiar se aşteptase s-o mai găsească acolo 
pe bunica lor, vie şi în putere? La ce se aşteptase? 

— Când? întrebă Sydney. 

— Când ce? 

— Când a murit? 

— Acum zece ani. În ajunul Crăciunului, chiar în anul când ai plecat 
tu. N-am avut cum să te găsesc. Habar n-aveam unde te duseseşi. 

— Bunica ştia. Ei îi spusesem. Auzi, te superi dacă trag rabla asta în 
spatele casei? întrebă Sydney, bătând cu pumnul în capotă. Arată cam 
penibil. 

— Şi cu vechea maşină a bunicii, aia pe care ţi-o dăduse ţie, ce s-a 
întâmplat? 

— Am vândut-o la New York. Bunica mi-a spus că pot s-o vând dacă 
vreau. 

— Deci, acolo ai fost? La New York? 

— Nu, doar un an am stat acolo. Am umblat prin mai multe locuri. 
La fel ca mama. 

Privirile li se întâlniră şi dintr-odată se lăsă o tăcere adâncă. 

— Ce cauţi aici, Sydney? 

— Am nevoie de o locuinţă. 

— Pentru cât timp? 

Sydney trase adânc aer în piept. 

— Nu ştiu. 

— N-o poţi lăsa pe Bay aici. 

— Ce? 

— Aşa cum ne-a lăsat mama pe noi. Nu poţi s-o laşi aici pe Bay şi să 
pleci. 

— Pentru nimic în lume nu mi-aş părăsi fiica! exclamă Sydney, cu o 
undă de isterie în voce, iar Claire deveni brusc conştientă de tot ceea 
ce nu se spunea, de povestea pe care Sydney o ţinea ascunsă: trebuia 
să se fi întâmplat ceva grav pentru ca Sydney să se întoarcă acolo. Ce 
vrei să fac, Claire, să-ţi cerşesc să mă primeşti? 

— Nu, nu vreau să-mi cerşeşti. 

— Alt loc unde să mă duc n-am, continuă Sydney, silindu-se să 
pronunţe cuvintele, ca şi cum ar fi scuipat cojile unor seminţe de 
floarea-soarelui pe trotuar, unde se lipeau de asfalt ca să se frigă la 
soare, întărindu-se tot mai mult. 

Şi Claire ce-ar fi trebuit să facă? Sydney îi era rudă. Claire învățase 
pe pielea ei că nici chiar de rudele cele mai apropiate nu poţi fi sigur 
niciodată. Mai aflase şi că cele mai apropiate rude te pot răni mai crud 
decât oricine altcineva pe lume. 

— Aţi luat micul dejun? 

— Nu. 

— Atunci, ne vedem la bucătărie. 


— Vino-aici, Bay, să ducem maşina în spatele casei! o chemă 
Sydney, iar Bay alergă la mama ei. 

— Bay, îţi plac Pop-Tarts cu fragi? o întrebă Claire. 

Fetiţa zâmbi - cu un zâmbet leit al lui Sydney. Pentru Claire era 
aproape dureros să-l vadă, căci îi amintea toate acele lucrurile care ar 
fi vrut să nu se fi întâmplat, de pe vremea când Sydney era mică — de 
pildă, cum o alunga din grădină, când Sydney voia să vadă ce făceau 
Claire şi bunica ei, sau cum ascundea reţetele pe rafturile de sus, 
pentru ca Sydney să nu le afle niciodată secretele. Claire se întrebase 
întotdeauna dacă nu cumva ea era aceea care-o făcuse pe Sydney să 
deteste faptul că era o Waverley. Oare şi acest copil avea să urască tot 
ceea ce era Waverley? Bay nu ştia, dar avea un anumit har. Poate 
Claire reuşea s-o înveţe să şi-l folosească. Nu ştia dacă ea şi Sydney 
aveau să se împace vreodată, nici măcar cât timp urma să stea Sydney 
şi Bay acolo, dar avea o şansă să compenseze, cu Bay, ceea ce-i făcuse 
mamei acesteia. 

În câteva minute, viaţa lui Claire se schimbase. Bunica ei le luase în 
casă pe amândouă - pe Claire şi pe Sydney. Acum, Claire urma să facă 
acelaşi lucru pentru Sydney şi Bay. Fără să pună nicio întrebare. Aşa 
proceda o adevărată Waverley. 

— Pop-Tarts sunt favoritele mele! spuse Bay. 

Sydney o privi surprinsă pe Claire: 

— De unde-ai ştiut? 

— Nu eu, răspunse ea, întorcându-se spre casă. Evanelle a ştiut. 

Sydney parcă maşina lângă o minifurgonetă albă, în curtea din 
dosul casei, în faţa garajului detaşat. Bay sări imediat jos, însă mama 
ei o urmă mai încet. Îşi luă geanta şi rucsacul lui Bay, după care ocoli 
până în spatele maşinii, scoase plăcuţa cu numărul de înmatriculare 
din statul Washington şi o vâri în geantă. Gata. Nu mai rămăsese 
niciun indiciu cu privire la locul de unde veneau. 

Bay o aştepta pe aleea care despărţea casa de grădină. 

— Chiar o să stăm aici? întrebă ea, cam pentru a şaisprezecea oară 
de dimineaţă, când opriseră în faţa casei. 

Sydney trase aer în piept, adânc. Dumnezeule, nu-i venea să 
creadă...! 

— Da. 

— E o casă de prințese. 

După care, răsucindu-se în loc, fetiţa arătă spre poarta deschisă a 
grădinii. 

— Pot să mă duc să văd florile? 

— Nu. Alea sunt florile lui Claire. 

Auzi un sunet înfundat şi văzu un măr rostogolindu-se din grădină şi 
oprindu-se la picioarele ei. Un moment, îl privi lung. Nimeni din 
familia ei nu găsea nimic ciudat în a avea un pom care prezicea 


viitorul şi care arunca oamenilor mere. Totuşi, era o întâmpinare mai 
cordială decât cea pe care i-o făcuse Claire. Rostogoli mărul cu 
piciorul înapoi, în grădină. 

— Şi să nu te apropii de măr. 

— Nu-mi plac merele. 

Sydney îngenunche în faţa lui Bay. Potrivi părul fetiţei după urechi 
şi-i aranjă bluza. 

— Bine, ia s-auzim — cum te cheamă? 

— Bay Waverley. 

— Şi unde te-ai născut? 

— Într-un autobuz Greyhound. 

— Cine-i tatăl tău? 

— Nu ştiu cine este. 

— De unde eşti? 

— De peste tot. 

Îi luă mâinile într-ale ei. 

— Înţelegi de ce trebuie să spui toate astea, da? 

— Fiindcă aici suntem altcineva. Nu mai suntem cine am fost 
înainte. 

— Mă uimeşti. 

— Mulţumesc. Ce crezi, oare lui Claire o să-i placă de mine? 

Sydney se ridică în picioare, apoi aşteptă câteva clipe să-şi revină, 
căci în faţa ochilor îi apărură pete negre, iar lumea se clătină un 
moment. Simţea furnicături pe toată suprafaţa trupului, iar când 
clipea din ochi avea dureri. Era atât de obosită, încât abia se mai ţinea 
pe picioare, dar n-o putea lăsa pe Bay s-o vadă în starea aceea, iar pe 
Claire cu atât mai puţin. Reuşi să zâmbească. 

— Numai unei nebune nu i-ar plăcea de tine. 

— Şi mie-mi place de ea. E ca Albă-ca-Zăpada. 

Intrară în bucătărie, prin seră, iar Sydney se uită în jur uimită. 
Bucătăria fusese reamenajată, ocupând aproape tot spaţiul fostei 
sufragerii de alături. Acum era toată numai inox şi eficienţă, şi 
conţinea două frigidere comerciale şi două cuptoare. 

Fără o vorbă, se duseră la masa de bucătărie şi se aşezară, privind-o 
pe Claire cum punea cafeaua, după care introducea două Pop-Tarts în 
prăjitor. Claire se schimbase şi ea — nu în vreun sens major, ci în mai 
multe feluri mărunte, la fel cum se schimbă lumina pe parcursul zilei. 
O nouă direcţie, o nuanţă diferită. Şi postura ei era alta; nu mai avea 
acel aer lacom şi egoist. Părea destinsă, cu o relaxare asemenea celei 
pe care păruse s-o aibă bunica lor. „Nu mă clinti din loc şi-am să mă 
simt foarte bine.“ 

Privind-o, lui Sydney îi trecu dintr-odată prin minte că sora ei era 
frumoasă. Niciodată nu-şi dăduse seama cât de frumoasă era Claire. La 
fel o găsea şi bărbatul care fusese la ea mai-nainte, vecinul. Se vedea 


clar că se simţea atras de Claire. Iar Bay era captivată, nu-şi mai lua 
ochii de la ea, nici chiar după ce Claire îi puse în faţă, pe masă, Pop- 
Tarts calde şi un pahar de lapte. 

— Deci, ai o firmă de catering? întrebă în sfârşit Sydney, când 
Claire îi oferi şi ei o ceaşcă de cafea. Am văzut furgoneta. 

— Da, răspunse Claire, răsucindu-se în loc, într-un abur de mentă şi 
liliac. 

Avea părul mai lung decât pe vremuri, învăluindu-i umerii ca un 
şal. Şi-l folosea pentru protecţie. Dacă exista un lucru la care Sydney 
se pricepea cu adevărat, acela era părul. Iubise şcoala de cosmetică şi-i 
plăcuse la nebunie să lucreze în salonul din Boise. Părul spunea despre 
oameni mai multe decât bănuiau, iar Sydney înţelegea din instinct 
acel limbaj. O surprinsese faptul că alte fete de la şcoala de cosmetică 
îl găseau dificil. Pentru ea era o a doua natură. Dintotdeauna fusese. 

Nu avea energie ca să vorbească în continuare cu Claire, când 
aceasta îi îngreuna atât de mult situaţia, aşa că luă o sorbitură din 
cafea şi constată că avea înăuntru scorţişoară, întocmai la fel cum 
obişnuia s-o facă şi bunica Waverley. Vru să mai bea, însă mâna 
începuse să-i tremure şi fu nevoită să pună ceaşca la loc, pe masă. 

Când dormise ultima oară? Avusese grijă ca Bay să doarmă, dar ei îi 
era prea frică, şi dormise mai mult pe apucate, în popasurile şi 
parkingurile magazinelor Wal-Mart de pe drum. Mile întregi de şosea i 
se derulau prin minte într-o buclă interminabilă, şi încă mai simţea în 
oase vibrația drumului. Durase zece zile, timp în care supravieţuiseră 
cu alimentele pe care le împachetase, pâine albă, chifle cu ghimbir, 
pachete ieftine cu crochete şi unt de arahide, din cele care se 
fărâmiţau la cea mai mică atingere, iar untul avea gust de ulei. Nu era 
sigură c-avea să mai poată rezista mult timp înainte de a izbucni în 
lacrimi. 

— Haide, Bay, îi spuse Sydney, în momentul când fetiţa îşi termină 
micul dejun. Să mergem sus. 

— Am lăsat pe paturi cearşafurile cele noi, de la Evanelle, spuse 
Claire. 

— În care cameră? 

— Camera ta e tot camera ta. Bay poate dormi în vechea mea 
cameră. Acum, eu mă culc într-a bunicii, răspunse ea, cu spatele spre 
ele, în timp ce începea să dea jos din dulapuri bidoanele mari cu faină 
şi zahăr. 

Sydney o duse pe Bay direct la scară, fără să se uite înjur, fiindcă 
era destul de dezorientată şi nu voia să descopere ce altceva se mai 
schimbase. Bay urcă treptele înaintea ei şi, odată ajunsă sus, o aşteptă 
zâmbind. 

Merita. Totul merita, doar ca să-şi vadă aşa fetiţa. 

Sydney o conduse, mai întâi, în fosta cameră a lui Claire. Mobila de- 


acolo era acum alta, desperecheată. Pe vremuri, masa de cusut fusese 
undeva la parter, iar patul se aflase în camera bunicii lor. Bay alergă 
la fereastră. 

— Îmi place camera asta! 

— Mătuşa ta Claire obişnuia să stea ore întregi la fereastra asta, 
uitându-se afară, în grădină. Poţi să dormi cu mine, dacă vrei. Camera 
mea are vedere spre casa albastră de alături. 

— Poate. 

— Am să-ncep să aduc în casă lucrurile. Vino şi tu cu mine. 

Fetiţa o privi cu speranţă. 

— Nu pot să stau aici, sus? 

Sydney era prea obosită ca s-o mai contrazică. 

— Să nu ieşi din camera asta. Dacă vrei să explorezi locurile, o vom 
face împreună. 

O lăsă pe Bay acolo, dar, în loc să coboare la parter, să ia cutiile şi 
geamantanele rămase în maşină, se duse în vechea ei cameră. Când 
era mai tânără, îşi petrecuse mult timp de una singură acolo, uneori 
imaginându-şi că era închisă în odaie de sora ei cea rea, ca într-o 
poveste. Timp de doi ani, după plecarea mamei sale, Sydney chiar 
dormise cu o funie de cearşafuri răsucite sub pat, ca să poată fugi pe 
fereastră, atunci când mama ei avea să se întoarcă s-o salveze. Apoi 
însă mai crescuse, se mai destupase la minte şi înţelesese că mama ei 
nici gând să mai revină vreodată. Îşi mai dăduse seama şi că mama ei 
avusese dreptate din capul locului să plece de-acolo. Sydney abia 
aştepta s-o ia şi ea la picior, urmându-şi iubitul, pe Hunter John 
Matteson, la colegiu, fiindcă aveau să se iubească veşnic, şi chiar dacă 
se înapoiau în Bascom tot avea să fie bine, fiindcă el n-o tratase 
niciodată ca pe o Waverley - cel puţin, până spre sfârşit. 

Trase adânc aer în piept şi intră reverenţios în cameră, acea biserică 
plină de vechi amintiri. Patul şi scrinul ei erau tot acolo. Oglinda 
înaltă încă mai avea pe ea unele dintre abţibildurile vechi. Deschise 
debaraua şi găsi o stivă de cutii pline cu cearșafuri vechi, la care 
ajunseseră şoarecii. Dar camera nu avea un aspect părăginit. Nicăieri 
nu era praf şi se simţea un miros vechi şi familiar, ca de cuişoare şi 
cedru. Claire avusese grijă de odaia aceea, n-o transformase în vreun 
salon, nici n-o umpluse cu lucruri de care nu mai avea nevoie sau pe 
care nu le mai folosea, şi nici nu scosese din ea mobilele vechi ale lui 
Sydney. 

Asta le punea capac la toate. 

Sydney se apropie de pat şi se aşeză pe marginea lui. Îşi acoperi 
gura cu o mână şi începu să plângă — în surdină, cu grijă, ca Bay, care 
cânta încetişor în camera de alături, să n-audă. 

Zece zile pe drumuri. 

Avea nevoie de o baie. 


Claire arăta mai drăguță şi mai curată decât ea. 

Bunica Waverley se prăpădise. 

Lui Bay îi plăcea acolo, dar ea încă nu-şi dădea seama ce însemna să 
fii o Waverley. 

Oare ce făcea David? 

Lăsase în urma ei vreun indiciu? 

Se schimbaseră atât de multe, însă camera ei era întocmai aşa cum o 
lăsase. 

Se târî spre perna de la capul patului şi se strânse ghem. În câteva 
secunde, adormi. 

Exista o artă a posteriorului masculin. Asta era tot. 

Sau, mă rog, aproape tot. 

Tinerii alergători de pe pista de atletism a universităţii aveau o 
asemenea vervă şi un asemenea tonus, încât —- probabil cel mai bun 
lucru din toate —, chiar dacă Evanelle ar fi simţit vreodată nevoia de a 
le da câte ceva, în veci n-ar fi putut să-i prindă. Se vedea clar că harul 
ei ştia asta şi niciodată nu încerca să se manifeste pe pistă, în timpul 
anului şcolar. Vara însă acolo veneau oameni mai vârstnici şi mai 
înceţi, iar uneori Evanelle trebuia să le dea pacheţele cu ketchup şi 
pensete. Într-o zi, fusese nevoită chiar să-i dea unei bătrâne un borcan 
cu miere de salcâm. Mulţi se uitau ciudat la ea — vara, pe pista de 
alergări. 

În dimineaţa aceea, în loc să se ducă pe pistă, Evanelle s-a hotărât 
să meargă pe jos până în centrul oraşului, înainte de a se deschide 
magazinele. Prin scuar se găseau oricând alergători. Se ţinu după 
câţiva dintre ei până ajunse la Fred's Gourmet Grocery, unde, 
întâmplător, se uită în vitrină. Era cu mult înaintea orei când obişnuia 
el să vină la lucru, dar îl văzu înăuntru, numai în şosete, luând un 
container de iaurt din raionul de produse lactate. Hainele sale şifonate 
arătau clar că-şi petrecuse noaptea acolo. Evanelle bănui că vinul de 
muşcate nu avusese efect asupra lui James sau poate că Fred se 
hotărâse totuşi să nu-l folosească, la urma urmei. Uneori, oamenii care 
erau de mult timp împreună ajungeau să-şi imagineze că lucrurile se 
ameliorau din nou, chiar dacă nu era nici pe departe adevărat. 
Amintirile, inclusiv cele neplăcute, pe măsură ce trecea timpul se 
îndulceau şi se înmuiau, ca piersicile. 

Fred şi James formau un cuplu strâns unit, după cum ştia toată 
lumea. Faptul că erau gay fusese trecut cu vederea de mult, când 
devenise clar că făceau parte dintre perechile nedespărţite pentru 
vecie — distincţie, de obicei, rezervată persoanelor foarte vârstnice. 
Evanelle îl cunoştea bine pe Fred. Ştia cât de mult contau pentru el 
părerile oamenilor. În sensul ăsta, semăna mult cu tatăl lui, deşi el n- 
ar fi recunoscut-o niciodată. Dacă cineva îl critica în vreun sens, nu 
mai uita pentru multă vreme şi schimba tot ceea ce făcea, numai să nu 
se mai confrunte vreodată cu asemenea reproşuri. Nu suporta să ştie 
cineva că el şi James aveau probleme. Era un adept al constanței şi al 
unităţii, şi avea o mulţime de exigenţe pe care-şi impunea să le 
onoreze. 

Evanelle ştia că ar fi fost timpul să plece de-acolo, dar se hotărî să 


mai aştepte un moment, ca să vadă dacă simţul ei special intra în 
acţiune. Îl privi lung, dar în minte nu i se ivi nicio revelaţie. Nu avea 
nimic altceva să-i dea decât sfaturi, iar pe acelea majoritatea 
oamenilor tindeau să nu le ia în serios. Evanelle nu era nici la fel de 
misterioasă, nici tot atât de inteligentă ca rudele ei din familia 
Waverley care locuiseră dintotdeauna în casa Queen Anne de pe 
Pendland Street, dar avea darul previziunii. Încă din copilărie, îi 
aducea mamei sale cârpa înainte de a se vărsa laptele, închidea 
ferestrele când încă nici nu se anunţa furtună, şi-i dădea pastorului 
sticla cu sirop medicinal înainte de a începe predica pe care avea să i- 
o întrerupă un acces îngrozitor de tuse. 

Evanelle fusese căsătorită o dată, demult. Prima oară când îşi 
cunoscuse viitorul soţ aveau amândoi doar şase ani, iar ea i-a dat o 
pietricică neagră pe care o găsise pe drum în ziua aceea. În aceeaşi 
seară, el a bătut cu pietricica în geamul ei ca să-i atragă atenţia, şi au 
devenit cei mai buni prieteni. După treizeci şi opt de ani de căsnicie, 
timp în care nu mai simţise nici măcar o dată nevoia de a-i mai da 
ceva, Evanelle a simţit imboldul imperios de a-i cumpăra soţului ei un 
costum nou. S-a dovedit că o făcuse pentru că nu avea un costum 
destul de decent în care să fie înmormântat peste o săptămână, când a 
murit. Evanelle a încercat să nu se gândească prea intens la darul ei, 
fiindcă atunci îşi dădea seama cât de frustrant era să nu ştie de ce 
aveau nevoie oamenii de acele lucruri. Uneori, noaptea, când casa ei 
părea deosebit de pustie, încă se mai întreba ce s-ar fi întâmplat dacă 
nu i-ar fi cumpărat soţului ei costumul acela. 

Îl privi pe Fred cum se ducea pe culoarul cu produse pentru picnic, 
unde deschise o cutie de tacâmuri din plastic. Luă o linguriţă de 
plastic şi-şi deschise primul pahar de iaurt. Zău c-ar fi trebuit să-şi 
vadă de drum, dar începu să se gândească ce plăcut ar fi fost să 
locuiască într-o alimentară, ori mai bine într-un Wal-Mart, sau şi mai 
bine într-un mall, fiindcă în raioanele cu aşternuturi ale magazinelor 
universale se găseau şi paturi, pe lângă proviziile imense de alimente. 
Dintr-odată, îşi dădu seama că Fred se oprise brusc, cu linguriţa de 
plastic în mână, şi se uita la ea prin vitrină. 

Evanelle zâmbi şi-i făcu cu mâna. 

Venind la uşă, Fred o descuie şi o deschise. 

— Pot să te ajut cu ceva, Evanelle? o întrebă el, ieşind pe trotuar. 

— Nu. Eram doar în trecere şi te-am văzut. 

— Vrei să-mi dai ceva? se interesă Fred. 

— Nu. 

— A..., făcu el, ca şi cum, de fapt, şi-ar fi dorit cu adevărat să 
primească ceva de la ea — ceva care să le îndrepte pe toate. 

Din păcate, problemele relaţiei lui cu James erau complicate, şi nu 
exista niciun leac pentru ele. Se uită în jur, să se asigure că nu-i vedea 


nimeni de pe stradă, apoi se aplecă spre ea şi-i şopti: 

— l-am spus să vină acasă mai devreme, în ultimele două seri, şi el 
n-a venit deloc. Nu ştiu cum să-mi mai petrec timpul, când stau în 
casă şi el nu e acolo, Evanelle. Ştie întotdeauna să ia decizii atât de 
înțelepte... Aseară, nu mă puteam hotărî nici măcar la ce oră să 
mănânc. Dacă mâncam prea devreme, şi pe urmă el venea acasă, 
însemna că nu mai puteam să mănânc cu el. Dar dacă-l aşteptam prea 
mult, pe urmă riscam să se facă prea târziu ca să mai mănânc. În jurul 
orei două, azi-noapte, m-am gândit că ar trebui să pregătesc nişte 
lucruri pentru micul dejun, în caz că el venea acasă. Ar fi fost un gest 
frumos, nu? Şi am venit aici să iau nişte lucruri, dar, de obicei, James 
îmi lasă o listă de alimente, aşa că, odată ce-am ajuns aici, n-am mai 
fost sigur ce să iau. Mă tot gândeam: da’ dacă nu vrea grapefrut? Şi 
dacă duc în casă un sortiment de cafea boabe care lui nu-i place? Până 
la urmă, am adormit pe canapeaua din birou. Habar n-am ce fac... 

Evanelle clătină din cap. 

— Tragi de timp, asta faci. Când trebuie să faci un lucru, îl faci, şi 
gata. Dacă-l tot amâni, ţi-e din ce în ce mai greu, altceva nu rezolvi. 
Crede-mă, ştiu ce vorbesc. 

— Încerc..., răspunse Fred. Am cumpărat vin de muşcate, de la 
Claire. 

— Ceea ce zic eu e că ar trebui să stai de vorbă cu el. Nu-l mai 
aştepta să vină acasă. Dă-i telefon şi întreabă-l serios ce are de gând. 
Termină cu toate amânările astea. 

Pe chipul lui Fred apăru o expresie mai îndărătnică, iar Evanelle 
râse. 

— OK, încă nu eşti gata pentru aşa ceva. Poate că vinul va da 
rezultate, dacă-l convingi să-l bea. Dar, indiferent ce te hotărăşti să 
faci, ar fi mai bine ca înainte să-ţi iei pantofii în picioare. 

Fred îşi privi şosetele, făcu o mutră îngrozită şi reveni grăbit în 
magazin. 

Cu un oftat, Evanelle porni mai departe pe trotuar, uitându-se în 
vitrine. Majoritatea  alergătorilor de dimineaţă îşi terminaseră 
joggingul, aşa că se gândea ca eventual să se întoarcă acasă şi să se 
spele, înainte de a pleca în vizită la Sydney. Claire era cuprinsă de o 
uşoară panică, deşi încercase să şi-o ascundă atunci când o sunase pe 
Evanelle, în seara trecută, ca s-o anunţe despre întoarcerea lui Sydney. 
Evanelle o calmase şi-i spusese că totul avea să fie bine, reamintindu-i 
şi că orice întoarcere acasă era un lucru bun. Nicăieri nu era mai bine 
decât acasă. 

Trecu prin dreptul Salonului White Door, unde femeile care n-aveau 
ce face nici cu timpul, nici cu banii lor plăteau peste măsură pentru 
coafuri, tunsori şi masaje. Apoi se opri în dreptul uşii alăturate, de la 
Maxine's, magazinul de confecţii şic de unde le plăcea să cumpere 


haine femeilor de la White Door, după ce se coafau. În vitrina de-acolo 
era expusă o cămaşă de mătase, cu nasturi de sus până jos. 

Intră în magazin, deşi pe uşă încă nu fusese pusă plăcuţa cu 
„Deschis“. Harul ei era ca o mâncărime, ca o muşcătură de ţânţar în 
mijlocul trupului, şi nu-i dădea pace până nu făcea ceea ce-i cerea. 

Iar acum, dintr-odată, începuse să-i ceară insistent să cumpere 
cămaşa aceea, pentru Sydney. 


Sydney se trezi din somn cu o tresărire şi se uită la ceas. Nu avusese 
de gând să adoarmă. Cu paşi împleticiţi, intră în baie şi bău apă de la 
robinet, după care se stropi pe faţă. 

leşi din baie şi se duse în camera lui Bay, ca să vadă ce făcea, dar 
fetiţa nu era acolo. Avea patul făcut însă, şi unele dintre animalele ei 
de pluş favorite erau aşezate pe perne. Sydney se uită prin toate 
camerele de la etaj, apoi coborî grăbită, încercând să-şi stăpânească 
panica. Unde se dusese? 

Intră în bucătărie şi încremeni. 

Tocmai nimerise în paradis. lar bunica ei era acolo, în toate 
aromele. 

Dulci şi delicioase. 

Vegetale şi picante. 

Fermentate şi proaspete. 

Aşa obişnuia să gătească bunica Waverley. Când Sydney era mică, 
sora ei găsea întotdeauna un motiv ca s-o alunge din bucătărie, aşa că 
stătea pe hol, lângă uşă, şi asculta bolborositul sosului care fierbea, 
sfârâitul prăjelilor din tigăi, zăngănitul cratiţelor, murmurul vocilor 
lui Claire şi ale bunicii Waverley. 

Văzu pe masa de lucru din inox două castroane mari, unul plin cu 
levănţică şi celălalt cu păpădii verzi. Pe un bufet abureau câteva pâini. 
Bay stătea pe un scaun, în dreptul bufetului din partea opusă, lângă 
Claire, care mânuia cu iscusinţă o pensulă pentru a unge nişte pansele 
cu albuş de ou, după care le lua pe rând şi le înmuia delicat în zahăr 
pudră, înainte de a le pune pe o folie de celofan. 

— Cum ai reuşit să faci atâtea în doar două ore? întrebă Sydney 
neîncrezătoare. 

Claire şi Bay se întoarseră amândouă spre ea. 

— Bună, o salută Claire, privind-o cu precauţie. Cum te mai simţi? 

— Minunat. Aveam nevoie doar să trag un pui de somn. 

Bay sări jos de pe scaun şi alergă la Sydney s-o îmbrăţişeze. Purta 
un şorţ albastru care se târa pe jos, având imprimate pe el, cu alb, 
cuvintele Waverley's Catering. 

— O ajut pe Claire să confieze panseluţele pe care-o să le punem pe 
tartele cu cremă. Hai să vezi! o chemă ea, alergând înapoi spre 
scaunul de lângă bufet. 


— Bay şi cu mine am adus ieri totul înăuntru, spuse Claire. 

Sydney se uită din nou la ceas: 

— Ce tot vorbiţi? N-am dormit decât două ore. 

— Aţi ajuns aici ieri-dimineaţă. Ai dormit douăzeci şi şase de ore în 
cap. 

Inima lui Sydney se ridică în gât; porni spre masa din bucătărie cu 
paşi nesiguri şi se aşeză. Îşi lăsase fiica singură timp de douăzeci şi 
şase de ore? Îi spusese Bay lui Claire ceva despre David? Oare Claire 
ținea la Bay? O învelise la culcare sau o lăsase singură şi speriată, 
toată noaptea, în camera ei din casa asta străină? 

— Bay... 

— M-a ajutat, spuse Claire. Nu vorbeşte prea mult, dar învaţă 
repede. Ieri am gătit toată ziua, aseară a făcut o baie cu spumant, şi pe 
urmă am culcat-o. Iar azi-dimineaţă ne-am apucat iar de gătit. 

Oare Claire o considera o mamă rea? Era singurul lucru de care 
Sydney putea fi mândră, şi deja începea să se facă de râs. Locul ăla o 
năucea. Acolo, nu putea fi niciodată sigură cine era cu adevărat. 

— Bea o cafea, o invită Claire. Evanelle a zis că trece azi pe la noi, 
să te vadă. 

— Stai aici, mămico. Uită-te ce ştiu să fac! 

„Vino-ţi în fire“, îşi spuse Sydney. 

— Bine, iubito. Nu plec nicăieri. Se duse la cafetieră şi-şi turnă o 
ceaşcă. Evanelle ce face? 

— Bine. Arde de nerăbdare să te vadă. Ia şi nişte pâine cu levănţică. 
Bay şi cu mine am rupt din aia de-acolo. E şi nişte unt vegetal. 

Oare Claire era preocupată de situaţia ei? Se gândise mult la Claire, 
în ultimii ani. De cele mai multe ori făcea comparații între propriul ei 
spirit aventurier şi felul cum sărmana Claire, cea demnă de milă, nu 
putea să facă nimic altceva decât să stea acasă şi să vegeteze, în 
tâmpitul ăla de Bascom. Era o atitudine crudă, dar o făcea să se simtă 
mai bine, fiindcă întotdeauna fusese invidioasă pe mulţumirea lui 
Claire faţă de propriul ei stil de viaţă. La plecarea ei, Claire fusese în 
culmea fericirii. Iar acum, îşi făcea griji pentru ea. Îi spunea să 
mănânce. Sydney încercă să taie încet pâinea, dar îi era atât de foame, 
încât sfârşi rupând un ditamai dumicatul din ea. Întinse deasupra nişte 
unt vegetal şi închise ochii. După a treia felie, începu să umble prin 
bucătăria cea spațioasă. 

— E impresionant aici... Nu ştiam că poţi să faci atâtea lucruri. 
Astea-s reţetele de la bunica? 

— Unele dintre ele. Salata de păpădii şi pâinea cu levănţică erau ale 
ei. 

— Când eram mică, nu m-ai lăsat să le văd niciodată. 

Claire se întoarse dinspre bufet, ştergându-şi mâinile cu şorțul. 

— Ascultă, astea-s pentru o comandă din Hickory, mâine. Am 


chemat două eleve de liceu care mă ajută uneori, vara, dar dacă ai 
nevoie de nişte bani, poţi să mă ajuţi tu în locul lor. 

Sydney o privi cu o expresie ciudată. 

— Vrei să te ajut... 

— În mod normal, pot să le fac şi singură, dar, pentru comenzi mai 
mari, am nevoie de ajutor. Mâine ai să mai fii aici? 

— Sigur că da, răspunse Sydney. Ce e, nu mă crezi? 

— Dacă tot eşti aici, o mână de ajutor din partea ta mi-ar prinde 
bine. 

— Cred că e destul de clar că am nevoie de bani. 

Claire zâmbi uşor, ceea ce lui Sydney îi plăcu: se forma între ele o 
anumită legătură... 

Încurajată, spuse veselă: 

— Fi, şi-acum, ia povesteşte-mi despre tipul ăla, Tyler... 

Coborând ochii, Claire se întoarse iar către ea. 

— Ce-i cu el? 

— A fost azi pe-aici? 

— Nu vine în fiecare zi. Ieri a fost prima oară. Mi-a adus nişte mere 
care căzuseră în curtea lui. 

— Şi le-ai îngropat? 

— Întotdeauna îngropăm merele care cad din pom, răspunse Claire. 

Bay o privi curioasă, iar Sydney simţi un fior de oroare; ar fi vrut să- 
i ascundă lui Bay cât mai mult timp posibil adevărul despre grădină. 
Sydney profitase de toate şansele ca Bay să fie considerată normală, 
pentru propria ei siguranță. Cum anume să-i spui aşa ceva unui copil — 
chiar şi unui copil ca Bay? 

— Deci, Tyler..., reveni ea la subiect, înainte ca Bay să apuce să 
pună vreo întrebare. E burlac? 

— Nu ştiu. 

Claire luă folia de celofan pe care erau puse panselele şi o introduse 
în cuptorul uşor încălzit. 

— Te interesează? 

— Nu! răspunse sora ei, vehement ca o adolescentă prinsă cu mâţa- 
n sac. 

— Aici e locul lui, declară Bay. 

Claire se întoarse spre ea. 

— Ăsta-i un obicei al ei, o lămuri Sydney. Are opinii foarte ferme 
despre locul tuturor lucrurilor. 

— Deci, aşa se explică. I-am cerut o furculiță şi s-a dus direct la 
sertar. Când am întrebat-o de unde ştia că era acolo, mi-a răspuns că 
acolo e locul ei, îi povesti Claire, uitându-se la Bay îngândurată. 

— Nu, o contrazise Sydney. Nu e asta. Nu-i impune aşa ceva cu 
forţa. 

— Nu i-am impus nimic, spuse Claire, părând lezată. Şi nici ţie nu 


ţi-a impus nimeni ceva. Ba chiar ai fugit mâncând pământul, cât mai 
departe de toate astea, şi nimeni n-a încercat, măcar, să te oprească. 

— Tot oraşul m-a forţat! Încercam să fiu normală şi nimeni nu voia 
să mă lase. 

Cratiţele şi oalele agăţate în cârlige, deasupra mesei de lucru din 
mijlocul bucătăriei, începură să se clatine agitate, cu mişcări ca ale 
unei bătrâne care-şi frânge mâinile. Sydney le privi un moment cum se 
legănau, apoi trase adânc aer în piept. Uitase cât de sensibilă putea fi 
casa, cum vibrau podelele când se înfuriau oamenii, cum se 
deschideau ferestrele când toţi râdeau în acelaşi timp. 

— lartă-mă, nu vreau să mă cert cu tine... Dar ce-aş putea face ca să 
te ajut? 

— În clipa asta, nimic. Bay, poţi să te duci şi tu, spuse Claire, 
dezlegând şorţul lui Bay şi luându-i-l. Ai o fustă neagră şi o bluză albă, 
ca să le porţi mâine când mă vei ajuta la servit? o întrebă ea pe 
Sydney. 

— O bluză albă am. 

— Poţi să iei cu împrumut una dintre fustele mele. Ai mai servit la 
masă? 

— Da. 

— Cu asta te-ai ocupat după ce-ai plecat de-aici? Ai lucrat ca 
ospătăriţă? 

Sydney o trimise pe Bay afară din bucătărie. Cu fuga, cu 
furtişagurile, cu bărbaţii... Acestea nu fuseseră niciodată domeniile de 
specialitate ale lui Claire, iar Sydney n-avea de gând să-i vorbească 
despre trecutul ei — sau, cel puţin, nu încă. Nu era un lucru pe care să- 
| împărtăşeşti oricui, nici chiar propriei tale surori, dacă nu erai sigură 
că avea să înţeleagă. 

— Printre altele, răspunse ea, evaziv. 


Mai târziu, în aceeaşi după-amiază, Sydney se aşeză pe veranda din 
faţă, în timp ce Bay se zbenguia, făcând roata-ţiganului în curte. O 
văzu pe Evanelle apropiindu-se pe trotuar şi zâmbi. Evanelle avea pe 
ea un trening albastru şi-şi agăţase pe umăr binecunoscuta geantă. Pe 
vremuri, jocul favorit al lui Sydney era acela de a încerca să ghicească 
ce avea înăuntru. Spera ca de-acum şi lui Bay să-i placă acest joc. 
Calitatea de membru al familiei Waverley nu avea prea multe 
avantaje, dar Evanelle era fără îndoială una dintre părţile cele mai 
plăcute. 

Evanelle se opri la poarta vecină, ca să schimbe câteva cuvinte cu 
Tyler, care se afla în curtea din faţă, unde contempla o movilă mare 
de iarbă tăiată. Era plictisit; Sydney recunoştea semnele. Îşi lăsase 
părul destul de lung, desigur ca să i se mai îndrepte ondulaţiile 
naturale. Aceasta însemna că avea o fire creatoare, pe care încerca să 


şi-o ţină sub control, şi încerca să şi-o ţină sub control petrecându-şi 
cea mai mare parte a timpului cu mutatul grămezii de iarbă dintr-o 
parte a curţii în cealaltă. 

Sydney nu-şi putea imagina cum şi-ar fi dorit o altă relaţie cu un 
bărbat după dezastrul cu David, dar când îl privea pe Tyler avea o 
senzaţie stranie în inimă. Nu-l dorea, şi se vedea clar că era atras de 
sora ei, dar simpla idee de a fi întâlnit un bărbat cumsecade făcea să i 
se redeştepte întrucâtva şi ei speranţele. Poate că nu pentru sine 
însăşi, ci pentru alţi oameni, pentru alte femei. Femei mai norocoase. 

Imediat ce Evanelle se despărţi de Tyler, Sydney coborî grăbită 
treptele ca să-i iasă în întâmpinare. 

— Evanelle! exclamă ea, îmbrăţişând-o pe bătrână. Claire mi-a spus 
că urma să treci pe-aici. O, ce bine-mi pare că te văd! Arăţi exact la fel 
ca ultima oară! 

— Adică tot bătrână. 

— Adică tot frumoasă. Ce făceai acolo, cu Tyler? 

— Aşa-l cheamă? Părea să aibă nevoie de nişte pungi pentru iarbă. 
Noroc că aveam la mine câteva. S-a bucurat mult de ele. Uite-i 
numărul de telefon, adăugă ea, întinzându-i lui Sydney o filă de 
carneţel. 

Sydney privi hârtia, stânjenită. 

— Evanelle, nu sunt... nu vreau... 

Evanelle o bătu pe dosul mâinii. 

— Fi, iubito, eu habar n-am ce-ar fi cazul să faci cu ea. Tot ce ştiu e 
că trebuie să ţi-o dau. Nu încerc să te bag în nicio combinaţie. 

Uşurată, Sydney izbucni în râs. 

— Şi mai am şi altceva pentru tine, continuă Evanelle, începând să 
cotrobăiască prin geantă, de unde scoase o pungă de cumpărături cu 
numele unui magazin elegant din scuar. Sydney şi-l amintea bine. 
Colegele ei de şcoală ai căror părinţi stăteau bine cu banii cumpărau 
adesea de la Maxine's. Sydney obişnuia să lucreze câte o vară întreagă, 
ca să-şi poată face şi ea cumpărăturile de-acolo, astfel încât să pară 
integrată în societatea celorlalte fete. 

Deschise punga şi scoase o frumoasă bluză de mătase albastră. Era 
mai mare cu vreo trei numere, dar Sydney nu mai primise de mult 
ceva atât de modern, cel puţin de când luase toţi acei bani de la fostul 
ei iubit, hoţul de maşini, şi trăise un an cu ei. David avea bani, dar el 
nu fusese niciodată un om darnic, cum nu prea le avea nici cu 
recompensele, remuşcările sau scuzele. 

Sydney se aşeză pe trepte şi duse bluza la nas, inspirând aroma 
delicioasă de magazin scump. Mirosea a hârtie fină şi parfum 
englezesc. 

— Ce frumoasă e... 

Evanelle se aşeză şi ea pe treaptă, lângă Sydney, şi scotoci iar în 


geantă. 

— Ştiu că ţi-e prea mare. Uite bonul. În dimineaţa asta, mergeam 
prin centru, căutând nişte dosuri bărbăteşti drăguțe. Am ajuns la 
Maxine's, m-am gândit la tine şi am ştiut că trebuia să ţi-o iau. Bluza 
asta. La măsura asta. 

Bay se apropiase şi pipăia sfioasă materialul bluzei din mâinile lui 
Sydney. 

— Evanelle, ea e fiica mea, Bay. 

Bătrâna o ciupi uşurel sub bărbie, iar Bay chicoti. 

— E leită maică-ta când era mică. Brunetă cu ochi albaştri... Are 
neamul Waverley în ea, nu-ncape nicio-ndoială. 

Cu un gest protector, Sydney îşi petrecu braţul pe după umerii lui 
Bay. 

— Pop-Tarts cu fragi sunt favoritele ei. Îţi mulţumesc că ni le-ai 
adus. 

— Îmi place să văd că lucrurile mele îşi găsesc rostul, replică 
Evanelle, bătând-o pe Sydney pe genunchi. Unde-i Claire? 

— În bucătărie, e ocupată cu pregătirile pentru un prânz. 

— Ai s-o ajuţi şi tu? 

— Da. 

Ochii pătrunzători ai lui Evanelle stăteau aţintiţi asupra ei. Sydney o 
îndrăgise dintotdeauna. Ce copil nu iubeşte o bătrână care-i face 
cadouri? Dar Claire păruse mereu s-o înțeleagă pe Evanelle mai bine. 

— Să ţii minte un lucru, în legătură cu Claire: nu suportă să ceară 
ceva. 

Bay fugi înapoi în curte şi începu iar să facă roata-ţiganului pentru 
ele, aşa că o felicitară, şi abia după câteva timp Evanelle spuse: 

— Nu e deloc uşor... să ceri ajutor. Ai dat dovadă de mare curaj, 
venind aici. Sunt mândră de tine. 

Sydney o privi în ochi şi văzu că ştia. 


Era aproape ora cinci a după-amiezii de vineri, când Claire, Sydney 
şi Bay se întoarseră acasă, după ce serviseră la prânzul din Hickory. 
Bay adormise în maşină. Sydney se gândea că nevoia de a o lua şi pe 
ea o putuse irita pe Claire, dar sora ei nu spusese totuşi nimic când 
Sydney insistase că încă nu voia s-o lase pe Bay cu Evanelle. Erau în 
oraş de numai trei zile. Ezita să-şi lase fiica singură, printre străini. 
Claire răspunsese: „Sigur că da, o să vină cu noi.“ Şi nimic mai mult. 

Bay se distrase de minune. Bătrânele doamne din Asociaţia 
Botanistelor Amatoare se bucuraseră enorm de prezenţa ei şi, de 
fiecare dată când Claire şi Sydney se întorceau după ce strânseseră 
farfuriile sau umpluseră iar paharele, vedeau că Bay le-o luase înainte, 
eliberând locul sau organizând băuturile în acel mod al ei aparte, 
ştiind instinctiv unde era locul fiecărui lucru. 


Sydney o duse pe Bay în braţe până sus şi o culcă pe pat, după care 
dădu drumul unuia dintre ventilatoarele cu picior, pe care Claire le 
adusese jos din pod, fiindcă arşiţa verii umplea treptat casa, tot mai 
dogoritoare. Se schimbă într-un şort şi un tricou, gândindu-se că şi 
Claire avea să facă acelaşi lucru, înainte de a descărca lucrurile din 
furgonetă. 

Dar, când Sydney reveni la parter, Claire adusese totul în bucătărie, 
deşi trecuseră doar câteva minute, iar acum tocmai punea vasele în 
spălător şi umplea carafele cu sodă şi apă fierbinte, ca să se înmoaie 
murdăria. Încă mai avea pe ea bluza şi fusta, cu şorțul albastru încins 
peste haine. 

— Voiam să te ajut, spuse Sydney. 

Claire ridică privirea, parcă surprinsă s-o găsească acolo. 

— Pot şi singură. Când angajez oameni, o fac numai ca să mă ajute 
la servit. Poţi să te odihneşti. N-am ştiut dacă preferi un cec sau plata 
în mână, aşa că am pregătit bani lichizi. Plicul e acolo, mai spuse ea, 
arătând spre masa din bucătărie. 

Sydney se opri un moment. Nu înţelegea. Nu fusese o zi reuşită? Nu 
lucraseră bine împreună? Doamnelor de la masă le plăcuse la nebunie 
mâncarea lui Claire, şi o felicitaseră pe Sydney pentru cât de bine 
servea. La început, fusese cam nervoasă. Pe vremea când muncea ca 
ospătăriţă, obişnuise să fure de la clienţi, fără să le dea înapoi restul 
când plăteau cu cecuri. Dacă-i cereau socoteală, zâmbea, flirta. Şi 
niciodată nu strica să se culce cu administratorul restaurantului, ca să- 
i ţină partea dacă reclamaţiile ajungeau până la el. Îi putea duce de 
nas chiar şi pe cei mai îndărătnici. Acum, se temuse că, dacă servea 
din nou, i se putea redeştepta în suflet acea perioadă din viaţa ei, o 
putea face s-o dorească din nou. Dar, nici vorbă de aşa ceva. Munca 
grea şi cinstită îi dădea o senzaţie plăcută. Îi reamintea, în schimb, de 
perioada care, probabil, fusese cea mai fericită din viaţa ei — în Boise, 
când lucrase la salonul cosmetic. Îşi aducea aminte de durerile de 
picioare şi cârceii din braţe, şi de firele de păr tuns care-i intrau pe 
sub haine, înţepând-o şi cauzându-i mâncărimi. Şi-i plăcea la nebunie. 

Acum, însă, Claire spunea că nu mai avea nevoie de ajutorul ei. 
Rămase pe loc, în timp ce sora sa continua să lucreze. Ce să facă? 
Dacă nu putea face mai mult decât s-o ajute pe Claire din când în 
când, avea să înnebunească. Claire n-o lăsa nici măcar să deretice prin 
casă. 

— Pot să te ajut cu ceva? 

— Mă descurc perfect. Asta e munca mea de rutină. 

Fără să mai spună nimic, Sydney luă plicul şi ieşi prin spate, 
îndreptându-se spre Subaru. Acolo, se rezemă de capotă, în timp ce 
număra banii. Claire fusese generoasă. Cu suma aceea, Sydney putea 
să iasă şi să-şi cumpere ceva deosebit. Probabil că şi Claire se aştepta 


la asta. Să facă plinul la maşină... Să se ducă într-o vizită... 

Dar nu avea număr de înmatriculare şi risca s-o oprească poliţia. 

Şi, categoric, în oraş nu era nicio persoană căreia să-i ardă să-i facă 
vizite. 

Îndoind plicul, îl vârî în buzunarul de la spate al blugilor tăiaţi. Nu 
voia să se întoarcă în casă şi să se uite la Claire cum lucra, aşa că ocoli 
pe alee, împrăştiind cu picioarele pietrişul, pe care, probabil, Claire 
avea să-l grebleze la loc mai târziu, când le punea iar pe toate în 
ordine. 

Ajunsă în curtea din faţă, se opri cu privirea spre casa lui Tyler. 
Jeepul lui era parcat la bordură. Pradă unui impuls, traversă curtea şi 
urcă treptele verandei. Ciocăni la uşă, apoi aşteptă, îndesându-şi 
mâinile şi mai adânc în buzunare, pe măsură ce răspunsul întârzia. 
Poate că Tyler dormea. Asta ar fi însemnat că trebuia să se întoarcă 
acasă. 

Apoi însă auzi paşi şi zâmbi, scoţându-şi mâinile din buzunare în 
timp ce Tyler deschidea uşa. Purta un tricou şi nişte blugi stropiţi cu 
vopsea, arătând cam neîngrijit şi neglijent, ca şi cum s-ar fi întrebat 
continuu unde se ducea timpul. 

— Bună, îl salută ea, după ce Tyler o privi câteva momente, 
nedumerit. Eu sunt Sydney Waverley, din vecini. 

În sfârşit, Tyler zâmbi. 

— A, exact. Acum îmi amintesc. 

— Mă gândeam să trec ca să-ţi dau bună ziua. 

El se uită în spatele ei, apoi într-o parte. În sfârşit, scoase capul pe 
uşă şi privi spre casa Waverley. Sydney ştia de ce făcea asta şi se 
întrebă cum reuşise Claire să-l facă să-şi piardă capul pentru ea. Poate 
că avea o slăbiciune pentru maniacii autorităţii. 

— Claire nu e cu mine. 

Chipul lui Tyler se întristă. 

— Îmi pare rău, se scuză el, făcând un pas înapoi. Te rog, intră în 
casă. 

Sydney mai fusese în casa aceea de câteva ori, în copilărie, când 
acolo locuia bătrâna doamnă Sanderson. În living se aflau câteva 
scaune confortabile şi o canapea roşie, dar erau amplasate ciudat, ca şi 
cum nimeni nu le-ar mai îi clintit din locurile unde le puseseră 
muncitorii de la mutări. Lângă pereţi stăteau rezemate şiruri-şiruri de 
tablouri neînrămate, şi peste tot se vedeau cutii de carton. 

— Nu ştiam că abia te-ai instalat. 

Tyler îşi trecu o mână prin păr. 

— Cam acum o lună. Tot amân despachetatul. Acum eram în 
bucătărie, pictam. Cât e ceasul? 

— Cinci şi ceva. În ce culoare pictezi bucătăria? 

Râzând, Tyler clătină din cap. 


— Nu, nu - voiam să zic că pictez în bucătărie. Acolo mi-am pus 
şevaletul. 

— A, deci eşti pictor... 

— Predau un curs de arte plastice, la Orion. Luă nişte ziare de pe un 
scaun, punându-le pe podea. Te rog, ia loc. 

— De cât timp eşti în Bascom? vru să ştie Sydney, în timp ce se 
aşeza. 

— Cam de un an. 

Tyler se uită în jur, după un loc unde să se aşeze şi el, trecându-şi 
iar mâna prin păr, pentru a-l da înapoi de pe frunte. 

— Ştii, dacă vrei, aş putea să-ţi mai aranjez părul. 

Întoarse capul spre ea, cu aceeaşi expresie întristată de mai 
devreme. 

— Tot uit să mă tund. M-ai putea ajuta tu? 

— Ai în faţă o absolventă cum laudae a şcolii de cosmetică şi 
coafură. 

— OK... Sigur... Îţi mulţumesc. Luă o cutie de pe canapea şi se 
aşeză. Mă bucur că ai venit, încă n-am apucat să fac bine cunoştinţă 
cu niciunii dintre vecini. Sau, mă rog, poate cu excepţia doamnei 
Kranowski, care pare să-şi petreacă jumătate din fiecare zi fugărindu- 
şi câinele, pe Edward, prin tot cartierul. 

— Mi-o amintesc pe doamna Kranowski. Câţi ani să aibă acum, vreo 
sută şi ceva? 

— Şi e surprinzător de iute de picior. 

Sydney râse, felicitându-se în sinea ei. Avusese o idee inspirată. 

— Mâine am să-mi aduc trusa ca să-ţi mai iau din păr. Te 
deranjează facă vine şi fiica mea? 

— Deloc. 

Îl studie un moment. 

— Deci, o placi pe sora mea. 

Deşi îl luase pe nepregătite, Tyler nu ezită să răspundă: 

— Treci direct la subiect, nu? N-o cunosc prea bine, dar... da, îmi 
place. Mă fascinează. Zâmbi şi se aplecă înainte, rezemându-şi coatele 
pe genunchi, deschis şi entuziast. Era o stare contagioasă, ca un 
căscat, şi o făcu pe Sydney să zâmbească la rândul ei. Am avut un vis 
cu ea. Nu semăna cu niciunul dintre visele mele dinainte. Avea părul 
scurt şi purta o banderolă pe cap... Se întrerupse, rezemându-se de 
spătar. Mai bine mă opresc acum, înainte de-a deveni ridicol de-a 
binelea. 

Nu părea deloc ridicol. Vorbea frumos, atât de frumos, încât o făcea 
pe Sydney să-şi cam invidieze sora. 

— Şi fiica mea o simpatizează. 

— Nu pari prea încântată. 

— Nu, n-am vrut să dau impresia asta..., oftă Sydney. Doar că nu e 


aşa cum mă aşteptasem. În copilărie, Claire şi cu mine ne-am certat 
foarte mult. Cred că amândouă am răsuflat uşurate când eu am plecat 
din oraş. Nu se topea de dragul meu, şi nu m-am aşteptat s-o placă 
nici pe Bay. 

— Cât timp ai fost plecată? 

— Zece ani. N-am crezut să mă mai întorc vreodată. Clătină din cap, 
ca pentru a-şi alunga gândul. Te deranjează c-am venit aici? O placi pe 
sora mea, nu pe mine, aşa că nu vreau să te presez. Am nevoie doar să 
mai ies din casa aia, când şi când. Vrei să comandăm o pizza? Fac eu 
cinste. 

— Mă tentează. Nu cred c-am mâncat azi. O privi gânditor. Poţi să 
vii aici ori de câte ori vrei, dar zece ani de despărţire înseamnă cam 
mult. Nu mai ai prieteni vechi pe care ai vrea să-i revezi? 

Prieteni vechi... Sydney fu cât pe ce să izbucnească în râs. Ipocriţi, 
fără voinţă şi gata oricând s-o înjunghie pe la spate, da. Dar prieteni, 
nici pomeneală! 

— Nu. Face parte şi asta din povestea cu nu-credeam-să-mă-mai- 
întorc-vreodată. 

— Ţi-ai ars toate punţile? întrebă Tyler, cu perspicacitate; nu era 
nici pe departe atât de aerian pe cât îl făcea să pară stilul lui de viaţă. 

— Cam aşa ceva. 

În noaptea aceea, de cealaltă parte a oraşului, Emma Clark n-avea 
nici cea mai vagă idee că lumea ei urma să se răstoarne cu capu-n jos, 
în timp ce se pregătea pentru balul dedicat colectării de fonduri. De 
fapt, abia aştepta seara balului, datorită atenţiei care i se acorda 
întotdeauna. 

Femeile din familia Clark râvneau la luminile rampei. Le plăcea la 
nebunie, în special, ca bărbaţii să le dea atenţie. Iar acest lucru nu era 
deloc greu, ţinând seama de legendara lor senzualitate. Întotdeauna se 
măritau bine. 

Soţul Emmei Clark, Hunter John Matteson, era cea mai grozavă 
partidă din oraş, şi toată lumea ştia asta. Era sociabil, chipeş, atletic şi 
moştenitor al imperiului de prefabricate al familiei. Mama Emmei, 
vicleană cum era, începuse să plănuiască acest mariaj încă de când 
Emma şi Hunter John abia învățau să meargă. Familiile lor se vizitau 
reciproc şi frecventau aceleaşi cercuri, aşa că nu era greu să dea 
sugestii şi să-i înghiontească treptat unul spre altul. Petrecuseră cu 
toţii o lună împreună pe Cape May, într-o vară, când Emma şi Hunter 
John aveau zece ani. „la uite ce drăguţi arată împreună!“, comenta 
mama ei, cu fiecare ocazie. 

Singura problemă era că, în ciuda manevrelor mamei sale, în pofida 
frumuseţii şi poziţiei sociale a Emmei, în ciuda faptului că sucea 
capetele tuturor băieţilor şi orice bărbat întreg la minte ar fi dorit-o, 
pe tot parcursul liceului, Hunter John fusese îndrăgostit fără speranţă 
de Sydney Waverley. 

A, ştia foarte bine că nu se cădea să aibă de-a face cu ea. Oamenii 
de calibrul lor nu aveau relaţii sociale cu de-alde Waverley. Dar, 
pentru prieteni, ceea ce simţea el pentru Sydney nu mai era de mult 
un secret. O ştiau după felul cum se uita la ea şi stilul adolescentin- 
tragic în care se comporta uneori, ca şi cum viaţa fără dragoste n-ar 
mai fi meritat să fie trăită. 

Când a împlinit şaisprezece ani, în primul şi ultimul său act de 
rebeliune, a invitat-o în sfârşit pe Sydney în oraş. Spre surprinderea 
tuturor, părinţii au fost de acord să iasă cu ea. „Să lăsăm băiatul să se 
distreze şi el puţin“, a spus tatăl lui. „E cea mai drăguță fată din 
neamul Waverley, şi nu pare să fie ciudată ca restul familiei, aşa că-i 
inofensivă. Băiatul meu ştie ce aşteptăm de la el, când va termina 
şcoala. Şi eu mi-am cam făcut de cap, până mi-am dat seama că sosise 
momentul să mă aşez la casa mea.“ 

A fost, dacă nu cea mai groaznică zi din viața Emmei, în orice caz 


următoarea la rând. 

În următorii doi ani, clica lui Hunter John din şcoală a fost nevoită 
s-o accepte pe Sydney sub oblăduirea sa, fiindcă ea şi Hunter John 
deveniseră nedespărţiţi. Mama Emmei îi spunea să-şi ţină gura închisă 
şi duşmanii aproape, aşa că, deşi murea de ciudă, Emma s-a 
împrietenit cu Sydney. O invita adesea la ea peste noapte. Deşi aveau 
o mulţime de camere, Emma îi spunea mereu lui Sydney că trebuia să 
se culce pe jos. Sydney nu avea nicio obiecţie, pentru că ura casa 
Waverley şi orice era de preferat în locul ei. Dar, de cele mai multe 
ori, Emma ajungea şi ea pe podea lângă Sydney, conversând şi 
făcându-şi împreună temele. Sydney era doar o Waverley, dar avea 
minte şi haz, şi cel mai bun gust din lume la pieptănături. Emma n- 
avea să uite niciodată ocazia când o lăsase pe Sydney să-i aranjeze 
părul, şi în ziua aceea toate îi reuşiseră de minune, ca prin farmec. 
Chiar şi Hunter John remarcase cât de drăguță era. De-atunci Emma 
n-a mai putut reproduce niciodată acea coafură. Astfel, a existat o 
perioadă în care Emma chiar a plăcut-o pe Sydney. 

Dar pe urmă, într-o noapte, când zăceau pe podea în sacii lor de 
dormit, Sydney a spus că ea şi Hunter John aveau de gând s-o facă 
pentru prima oară. Emma aproape că a izbucnit în plâns. Aşa ceva era 
peste puterile ei. Ani de zile privise cum băiatul de care ştia că ar fi 
trebuit să fie îndrăgostită se iubea cu alta. Apoi, fusese nevoită să se 
împrietenească la cataramă cu fata care i-l suflase de sub nas. Şi acum, 
Sydney urma să se culce cu el? Era singurul lucru la care Emma ştia că 
se pricepea mai bine decât oricare alta, şi când colo tot Sydney avea să 
ajungă prima în patul lui. A avut nevoie de toate resursele de energie 
ca să aştepte până când Sydney a adormit, pentru a alerga să-i spună 
maică-sii. 

Îşi amintea cum o îmbrăţişase mama ei, mângâind-o pe cap. Ariel 
era în pat, pe cearşafurile ei de mătase albă. Camera sa mirosea 
întotdeauna a lumânări, iar cristalele candelabrului răspândeau în jur 
reflexe de lumină multicoloră. Mama ei era tot ceea ce-şi dorise 
vreodată Emma să fie: o fantezie însufleţită, care respira şi umbla. 

— Ei, Emma, replică Ariel cu nepăsare, tu o faci şi o faci bine, de 
peste un an. Toate femeile din familia Clark sunt bune la pat. De ce 
crezi că ne mărităm aşa de bine? Nu-ţi mai face griji. Deci, ea îl are 
acum. Tu o să-l ai pentru tot restul vieţii. E doar o chestiune de timp. 
Întotdeauna tu vei fi mai bună şi e foarte bine ca bărbaţii să aibă o 
bază de comparaţie. Asta nu înseamnă că nu poţi să răspândeşti şi 
câteva informaţii false. Oricât de greu ţi-ar fi să crezi, multor femei le 
e frică de acea primă oară. 

Aceste cuvinte o făcură pe Emma să râdă. Femeile din neamul Clark 
nu se temeau niciodată de sex. 

Mama ei o sărută pe frunte, cu buzele sale moi şi reci. Apoi, se 


întinse la loc în pat şi spuse: 

— Şi acum, du-te. Tatăl tău va fi curând acasă. 

A doua zi, Emma îi spuse lui Sydney tot felul de minciuni 
înspăimântătoare despre durerea dezvirginării şi o învăţă exact pe dos 
tot ce avea de făcut. După consumarea actului, nu-i ceru niciun fel de 
detalii, dar expresia satisfăcută de pe chipul lui Hunter John, după ce 
el şi Emma făcuseră sex pentru prima oară, fu singurul răspuns de care 
avea nevoie. 

Sydney plecă din oraş după ce Hunter John se despărţise de ea, la 
absolvirea liceului. Fusese distrusă de vestea că legătura lor din timpul 
şcolii fusese doar un foc de paie, că ea şi Hunter John nu puteau 
rămâne împreună, că prietenii pe care şi-i făcuse nu puteau rămâne 
prietenii ei după ce absolveau cu toţii. Trebuia să se integreze în înalta 
societate din Bascom şi să facă ceea ce aşteptau de la ei părinţii lor — 
iar Sydney, la urma urmei, nu era decât o biată Waverley. Fusese atât 
de rănită şi furioasă...! Nimeni nu-şi dăduse seama că ea nu ştia 
regulile. Se îndrăgostise de Hunter John şi credea că relaţia lor avea să 
dureze veşnic. 

Emmei i-ar fi părut rău pentru ea, dacă n-ar fi fost evident că şi 
Hunter John suferea la fel de mult. În vara aceea a trebuit să facă mari 
eforturi pentru a-l atrage spre ea. Chiar şi după ce au început să aibă 
relaţii sexuale, ceea ce-l mai consolase, Hunter John continua să 
vorbească despre plecarea la colegiu, uneori spunând chiar că Sydney 
procedase foarte bine plecând. Nu avea nevoie de acel oraş. 

Aşa că Emma a făcut singurul lucru pe care considera că putea să-l 
facă. 

A încetat să-şi mai ia pastila, fără a-i spune lui Hunter John, şi a 
rămas gravidă. 

Hunter John a rămas acasă şi s-a însurat cu ea, fără ca pe urmă să se 
plângă vreodată. Ba chiar au hotărât, împreună de data asta, să aibă şi 
un al doilea copil, peste câţiva ani. Hunter John lucra pentru tatăl lui, 
apoi a luat în primire fabricile de materiale prefabricate ale familiei, 
când tatăl său s-a retras din afaceri. După ce părinţii lui s-au mutat în 
Florida, Emma şi Hunter John s-au instalat în conacul familiei. Totul 
părea perfect, dar Emma nu putea fi niciodată sigură unde anume era 
inima lui Hunter John, iar acest lucru o deranja permanent. 

Şi astfel, ajungem la cea mai neagră zi din viaţa Emmei Clark. 

În acea seară de vineri, Emma încă nu-şi dădea seama că urma să se 
întâmple ceva important, deşi avea la dispoziţie toate semnele. Nu i se 
ondula părul. Pe bărbie îi ieşise un coş. Apoi, pe rochia albă pe care 
plănuise s-o poarte la balul alb-negru al spitalului pentru colectare de 
fonduri a apărut în mod misterios o pată pe care menajera n-a putut s- 
o scoată, aşa că Emma a fost nevoită să se îmbrace cu o rochie neagră. 
Era senzaţională - la fel ca toate rochiile ei —, dar nu pe aceea o dorea, 


nu plănuise s-o poarte, şi se simţea incomod în ea. 

Când au ajuns la bal, totul părea în regulă. Ba chiar perfect. Balul 
spitalului avea loc de fiecare dată la Harold Manor, un conac din 
perioada Războiului Civil, înregistrat ca monument naţional şi 
consacrat ca fiind cel mai distins loc pentru întruniri ale înaltei 
societăţi. Fusese acolo de nenumărate ori. Era un decor minunat, 
fantastic, parcă scos în afara timpului. Bărbaţii purtau costume atât de 
apretate, încât nu se puteau îndoi din mijloc, iar femeile aveau 
strângeri de mână delicate ca prăjiturile de ceai. Într-un asemenea 
decor, orice femeie din familia Clark se simţea ca la ea acasă, iar 
Emma deveni imediat centrul atenţiei, ca întotdeauna. Dar acum se 
simţea altfel, ca şi cum oamenii ar fi vorbit despre ea şi ar fi vrut să se 
afle în preajma ei numai din cele mai nepotrivite motive. 

Hunter John nu observase, însă el nu observa asemenea lucruri 
niciodată, aşa că Emma se uită imediat după mama ei. Aceasta avea 
să-i spună că era frumoasă şi că totul era în ordine. Hunter John o 
sărută pe obraz, după care se duse aţă la bar, unde se adunaseră 
amicii lui. Tinerii de la asemenea petreceri erau ca ghemotoacele de 
praf strânse prin colţuri, încercând să scape din freamătul de rochii şi 
hohotele de râs ale doamnelor. 

În timp ce-şi căuta mama, se întâlni cu Eliza Beaufort. În liceu, Eliza 
fusese una dintre cele mai bune prietene ale ei. „[ine-ţi-i pe-alde 
Beaufort ca prieteni“, spunea mereu mama Emmei, „şi vei şti ce 
vorbesc oamenii despre tine.“ 

— O, Doamne, abia am aşteptat să ajungi şi tu aici, se repezi Eliza la 
ea; desena o linie strâmbă pe buzele ei, de-atâta vorbit doar cu o 
jumătate de gură. Vreau să aflu imediat totul — cum ai aflat, şi aşa mai 
departe... 

Emma zâmbi uşor, distrată. 

— Cum am aflat ce? întrebă ea, uitându-se peste umărul Elizei. 

— Cum, nu ştii?! 

— Ce să ştiu? 

— Sydney Waverley s-a întors în oraş! aproape şuieră Eliza cuvintele, 
ca pe un blestem. 

Ochii Emrnei săgetară spre ai ei, dar pe față nu i se clinti niciun 
muşchi. Vasăzică, de-asta se purtau toţi aşa de ciudat în seara aceea? 
Fiindcă Sydney revenise, şi toată lumea aştepta să apară şi Emma, ca 
să-i vadă reacţia? Asta o deranja din multe motive, cel mai important 
fiind acela că oamenii se aşteptau de la ea să aibă, cât de cât, o 
reacţie, că vestea merita măcar o minimă preocupare din partea ei. 

— S-a întors miercuri şi stă la sora ei, continuă Eliza. Ba chiar, azi 
după-amiază, a ajutat-o pe Claire la o comandă din Hickory. Chiar nu 
ştiai? 

— Nu. Deci, s-a întors. Ei, şi? 


Eliza înălță din sprâncene. 

— Nu mă aşteptam să fii aşa de indiferentă. 

— Oricum, n-a însemnat niciodată nimic pentru noi. lar Hunter 
John e foarte fericit. N-am de ce să-mi fac griji. Acum trebuie s-o 
găsesc pe maică-mea. Ne vedem şi noi, săptămâna viitoare, la un 
prânz, da? Pupici. 

În sfârşit, îşi găsi mama aşezată la o masă, unde sorbea şampanie şi 
conversa cu oamenii care se opreau s-o salute. Ariel arăta elegantă ca 
o regină, cu zece ani mai tânără decât în realitate. La fel ca Emma, era 
blondă şi avea sânii mari. Circula cu o maşină decapotabilă, purta 
diamante la hainele de doc şi nu rata nicio ocazie când cineva se 
întorcea acasă. Avea un spirit sudist atât de caracteristic, încât 
plângea cu lacrimi care proveneau direct din Mississippi, şi mereu 
mirosea slab a tulpină de bumbac şi a piersici. 

Când Emma se apropie, mama ei îşi ridică privirea, şi pe faţă i se 
citi că ştia deja. Nu numai că ştia, ci era chiar foarte nemulțumită. 
„Nu, nu, nu“, îşi spuse Emma. „Nu e nimic în neregulă. Să nu 
interpretezi greşit lucrurile, mamă.“ Ariel se ridică şi plecă de lângă 
tatăl Emmei, cu un zâmbet provocator care-l făcea să-i aştepte cu 
nerăbdare întoarcerea. 

— Hai să facem o plimbare pe verandă, spuse ea, luând-o pe Emma 
de braţ şi conducând-o cu fermitate afară. 

Zâmbiră în timp ce treceau prin dreptul câtorva grupuri mici de 
persoane, care ieşiseră să fumeze, fiindcă zâmbetele însemnau că totul 
era în ordine. Odată ce ajunseră într-un colţ mai îndepărtat, Ariel 
spuse: 

— Nu mă îndoiesc că ai auzit despre Sydney Waverley. Nu-ţi face 
griji. Totul o să fie bine. 

— Nu-mi fac niciun fel de griji, mamă. 

Ariel îi ignoră cuvintele. 

— Uite ce vreau de la tine: mai întâi, poartă-te cu Hunter John cât 
mai deosebit. Atrage mai mult atenţia asupra ta însăţi. În weekendul 
viitor, am să dau o petrecere la tine acasă. Invită-ţi toţi prietenii 
apropiaţi. Toată lumea va vedea ce minunată eşti, ce specială... 
Hunter John o să-şi dea şi el seama cum te invidiază toate femeile. 
Luni vom merge la cumpărături şi-o să-ţi cumpărăm o rochie. Roşu e 
culoarea care-ţi vine cel mai bine, iar lui Hunter John îi place la 
nebunie cum îţi stă în roşu. Şi, apropo de rochii, de ce te-ai îmbrăcat 
în negru? În alb îţi stă mult mai bine. 

— Mamă, nu sunt deloc îngrijorată că s-a întors Sydney. 

Ariel cuprinse faţa Emmei în căuşul palmelor. 

— O, iubito, dar ar fi cazul să fii îngrijorată. Prima dragoste din 
viaţa cuiva e întotdeauna foarte puternică. Dar, dacă-i aminteşti 
continuu soţului tău de ce te-a ales pe tine, n-o să ai nicio problemă. 


Mai târziu, în aceeaşi noapte, Emma abia aştepta să ajungă cu 
Hunter John în pat, cu o nerăbdare despre care se tot încredința 
singură că nu avea nimic de-a face cu reîntoarcerea lui Sydney. Odată 
ajunşi acasă, se uită să vadă ce făceau băieţii, care dormeau în 
camerele lor, apoi îi ură noapte bună, distrată, doicii. Începu să se 
dezbrace în clipa când intră în apartamentul conjugal, până rămase 
goală, doar cu pantofii cu tocuri şi colierul de perle pe care i-l dăruise 
Hunter John anul trecut, la împlinirea vârstei de douăzeci şi şapte de 
ani. 

Peste câteva minute. Hunter John intră şi el, cu un sandvici şi o 
bere. „Mâncarea de bal“, cum o numea el, îl lăsa întotdeauna flămând. 
La fel proceda ori de câte ori se întorcea acasă de la câte o recepţie şi, 
deşi Emmei nu-i prea plăcea acel obicei, nu găsea de cuviinţă să se 
certe doar pentru atâta lucru. În fond, venea să-şi mănânce gustarea 
dinainte de culcare în dormitor, cu ea, în loc s-o facă de unul singur, 
la bucătărie. 

Nu păru surprins s-o găsească goală. Emrna se întreba când se 
produsese schimbarea, când începuse să se aştepte la asta, în loc s-o 
dorească. Dar zâmbi, în timp ce Emma venea spre el cu mişcări 
ademenitoare, pentru a-i lua din mâini sticla de bere şi farfuria cu 
sandviciul. Le puse pe masa de lângă uşă şi îl trase spre pat, începând 
să-i scoată, din mers, sacoul de seară şi cămaşa. 

Hunter John râse şi o lăsă să-l împingă pe saltea. 

— Cărui fapt îi datorez plăcerea? se interesă el, în timp ce Emma îi 
deschidea fermoarul pantalonilor. 

ÎI încălecă, privindu-i chipul. Se opri un moment, nedorind să-i 
incite anticiparea. Hunter John însă se aştepta la o asemenea 
îndemânare din partea ei, încât presupuse în mod firesc că o făcea 
pentru plăcerea lui, iar asta îl excita. Mâinile lui încercară să-i tragă 
şoldurile în jos, în timp ce începea să se mişte sub ea, dar Emrna 
rămase neclintită. 

Îi plăcea amorul şi ştia că avea un har nativ, un mare talent la pat. 
Dar oare era adevărat ce spusese mama ei? Asta era tot ce avea? Dacă 
n-ar fi avut acest dar de la Dumnezeu, oare Hunter John i-ar mai fi 
fost alături? Era cazul să-şi facă griji pentru că Sydney se întorsese? 

— Hunter John, şopti ea, aplecându-se să-l sărute, mă iubeşti? 

Râsul lui se sfârşi într-un geamăt, în timp ce se lăsa excitat de ceea 
ce credea că nu era decât un preludiu. 

— OK, ce-ai făcut? 

— Poftim...? 

— Ţi-ai cumpărat ceva? întrebă el, pe un ton indulgent. Ceva 
scump? Despre asta e vorba. 

Presupunea că făcea totul fiindcă dorea ceva de la el. Şi, la drept 


vorbind, aşa era. Întotdeauna era aşa. Folosindu-se de acea tactică, 
putea obţine de la el orice. Orice, cu excepţia unui singur lucru. Nu-i 
scăpase faptul că Hunter John nu-i răspunsese la întrebare. Nu-i 
spusese că o iubea. 

Dar el o iubise pe Sydney, ceea ce însemna că Emma trebuia să facă 
ceea ce-i spusese mama ei: să se străduiască şi mai mult ca să păstreze 
ceea ce avea. 

— Vreau să-mi cumpăr o rochie roşie, spuse ea, simțindu-se ca o 
pasăre prinsă într-un tufiş spinos -— înțepată, speriată, înnebunită. O 
rochie roşie, foarte frumoasă. 

— Abia aştept să te văd cu ea. 

— Ai să mă vezi. Şi pe urmă, ai să mă vezi şi fără ea. 

— Asta-mi place să aud. 


Luni după-amiază, Claire închise telefonul de pe biroul din magazie, 
dar rămase cu mâna pe receptor. 

Când ştii că e ceva în neregulă, dar nu ţi-e clar ce anume, aerul din 
jurul tău se schimbă. Claire simţea acest lucru. Plasticul telefonului 
era prea cald. Pereţii transpirau uşor. Dacă ieşea în grădină, ştia că 
avea să găsească zorelele desfăcute ziua-n amiaza mare. 

— Claire? 

Se întoarse şi o văzu pe Sydney în uşa magaziei. 

— A, bună, o salută ea. Când te-ai întors? 

Sydney şi Bay fuseseră iarăşi să-l viziteze pe Tyler, a patra zi la 
rând. 

— Acum câteva minute. Ce s-a întâmplat? 

— Nu ştiu, răspunse Claire, luându-şi mâna de pe receptorul cald. 
Tocmai am primit un telefon, ca să servesc la o petrecere în 
weekendul ăsta, acasă la domnul şi doamna Matteson. 

Sydney îşi încrucişă braţele pe piept. Apoi şi le lăsă să cadă pe lângă 
trup. Ezită înainte de a o întreba: 

— Acei Matteson care locuiesc în casa aia mare în stil Tudor, pe 
Willow Springs Road? 

— Da. 

— Te-au anunţat cam din scurt, remarcă Sydney, cu prudenţă şi 
curiozitate. 

— Într-adevăr. Şi a mai spus şi că din cauza asta o să-mi dea de 
două ori preţul normal, dar numai dacă am destule ajutoare pentru 
seara respectivă. 

— Întotdeauna mi-a plăcut doamna Matteson, spuse Sydney, cu o 
vibraţie aparte în cuvinte, ca electricitatea statică; ceva, ceva 
asemănător speranţei, încerca să iasă la iveală. Primeşti comanda? Am 
să te-ajut şi eu. 

— Eşti sigură? întrebă Claire, fiindcă totul părea în neregulă. 


Sydney avusese o relaţie cu Hunter John şi fusese prietenă cu Emma. 
Dacă voia să-i revadă, ar fi făcut-o până acum. În loc să-şi petreacă 
timpul stând închisă în casă sau ascunzându-se la Tyler. 

— Bineînţeles că sunt sigură. 

Claire ridică din umeri. Probabil, exagera cu încercările ei de a 
descifra semne în toate. 

— Bine, atunci. Îţi mulţumesc. 

Sydney zâmbi şi se răsuci pe călcâie. 

— Nicio problemă. 

Claire o urmă în bucătărie. Existau câteva lucruri care nu se 
schimbaseră la Sydney, ca de pildă părul ei castaniu-deschis, care era 
exact atât de ondulat de la natură, cât să arate ca valurile de glazură 
caramel de pe un tort. Şi pielea ei atât de fermecător bronzată... şi 
pistruii de pe nas... Slăbise, dar încă mai avea o siluetă uluitoare, 
mignonă, într-un stil care întotdeauna o făcuse pe Claire, mai înaltă cu 
zece centimetri, să se simtă greoaie şi stângace. 

Acestea erau lucrurile familiare. 

Restul persoanei lui Sydney rămânea un mister. Venise de aproape o 
săptămână, iar Claire încă mai încerca s-o înţeleagă. Era o mamă 
extraordinară, lucrul ăsta se vedea limpede. Lorelei nu-i dăduse un 
exemplu prea grozav, iar bunica lor încercase şi ea pe cât îi stătuse în 
putere, dar niciuna dintre ele nu se compara cu Sydney. Era iubitoare 
şi atentă, ştia tot timpul unde se afla Bay, dar în acelaşi timp îi acorda 
toată libertatea de care avea nevoie la vârsta ei, lăsând-o să se joace şi 
să viseze. Era emoționant să-şi vadă sora mai mică atât de 
extraordinară ca mamă. De unde învățase? 

Şi unde fusese? Sydney era nervoasă, ea, care înainte fusese de un 
calm remarcabil. Nu mai departe de noaptea trecută când, neputând 
dormi, ieşise în grădină, Claire se pomenise încuiată afară, fiindcă 
Sydney se scula de câteva ori pe noapte ca să se asigure că toate uşile 
şi ferestrele de la parter erau ferecate. De cine se ascundea? N-ar fi 
ajutat cu nimic s-o ia la întrebări; când i se punea orice întrebare 
despre ceva din ultimii zece ani, Sydney pur şi simplu schimba 
subiectul. Plecase la New York - asta era tot ce ştia Claire. Ce anume 
se întâmplase după aceea, nimeni n-avea nici cea mai vagă idee. Iar 
Bay nu dezvăluia la rândul ei niciun secret. După spusele ei, se 
născuse într-un autobuz Greyhound, iar ea şi mama ei nu locuiseră 
niciodată nicăieri — sau, mai bine zis, locuiseră peste tot. 

Claire o privi pe Sydney cum se îndrepta spre oala cu supă care 
aburea pe aragaz. 

— O, am uitat ce voiam să-ţi spun - de-aia venisem aici. L-am 
invitat pe Tyler la cină, o anunţă Sydney, mirosind supa de pui cu 
muşeţel. 

Uimită, Claire se uită la ea cu gura căscată. 


— Ce-ai făcut...?!? 

— L-am invitat pe Tyler aici, la cină. E în regulă, nu-i aşa? 

Fără să-i răspundă, Claire se duse direct la cutia de pâine, evitându-i 
privirea. Luă o franzelă şi începu s-o taie felii, pentru sandviciuri. 

— Hai, Claire, râse Sydney. Fii şi tu mai îngăduitoare cu el. Omul e 
slab ca un ţâr, şi-a pus prin toată casa bileţele pe care şi-a notat să nu 
uite să mănânce. Mi-a spus că tot uită. Ieri mi-a arătat şi unele dintre 
picturile lui, şi e fenomenal. Dar, jur pe toţi sfinţii, dacă-mi mai pune 
o singură întrebare despre tine, am să-i sugerez să se ducă la 
psihoterapie. Tyler e un om aşa de drăguţ... Dacă nu-l vrei, spune-i-o 
în faţă, ca să nu mai tot ofteze după tine, şi să am şi eu o şansă. 

Imediat, Claire ridică privirea. 

— De asta-ţi petreci atât de mult timp pe-acolo? Ai pus ochii pe 
Tyler? 

— Eu, nu — da” tu de ce nu i-ai pus? 

Un ciocănit la uşa din faţă o scuti pe Claire de a răspunde. 

— Pe tine te caută, spuse Sydney. 

— E invitatul tău. 

Zâmbind, Sydney se duse la uşă. 

Claire puse cuțitul de tăiat pâine pe masă, ciulind urechea ca să 
audă glasul lui Tyler. 

— Mulţumesc pentru invitaţie, spuse acesta. E o casă extraordinară. 

— Vrei să faci un tur? îl pofti Sydney, făcând-o pe Claire să se 
neliniştească şi mai mult. Nu voia ca Sydney să-i arate lui Tyler casa. 
Nu voia ca Tyler să-i descopere secretele. 

— Sigur. 

O clipă, Claire închise ochii. Gândeşte, gândeşte, gândeşte. Ce l-ar fi 
făcut pe Tyler s-o uite, să devină mai puţin interesat? Ce fel de 
mâncare i-ar fi abătut atenţia în altă parte? Nu avea timp să 
pregătească ceva anume. 

Numai de-aşa ceva n-avea nevoie. Abia reuşea să se descurce cu 
apariţia lui Sydney şi a lui Bay în viaţa ei, încercând să le integreze în 
programul ei zilnic. Şi făcea acest lucru ştiind că aveau să plece totuşi. 
Sydney detestase totul la acea casă şi în acel oraş. Chiar şi acum 
încerca s-o protejeze pe Bay de orice ciudăţenie inutilă, evitând să-i 
dea explicaţii despre grădină sau despre măr şi nespunând-i ce 
însemna, în Bascom, să fii o Waverley. Ar fi fost de ajuns un singur 
comentariu, o vorbă aruncată de cineva, pentru ca Sydney să dispară 
din nou, ca fumul. 

Dar Tyler era categoric un factor pe care putea să-l controleze în 
viaţa ei. Trebuia să-l descurajeze în orice mod posibil. Vehement, 
grosolan chiar, dacă altfel nu se putea. Pentru el, pur şi simplu, nu 
mai era loc. Şi-aşa lăsa prea mulţi oameni s-o asalteze. 

Bay intră în fugă în bucătărie, înaintea lui Sydney şi a lui Tyler. O 


cuprinse în braţe pe Claire, ca şi cum ar fi fost cel mai firesc lucru să-i 
dăruiască o îmbrăţişare fără niciun motiv anume, iar Claire o ţinu şi 
ea strâns, un moment. Apoi, Bay îi dădu drumul şi alergă să se aşeze 
la masă. 

Sydney intră şi ea, urmată de Tyler. Claire observă imediat că acesta 
se tunsese. Îi stătea bine, făcându-l să pară mai concentrat. Ceea ce, 
conchise ea, când îl văzu privind-o, nu era bine deloc. Nu poţi să pierzi 
ceea ce nu ai, îşi spuse, şi se întoarse în altă direcţie. 

— Cred că a fost uluitor să creşteţi în casa asta, comentă Tyler. 

— Nici vorbă c-a fost interesant, răspunse Sydney. Pe scară e o 
treaptă, a treia de jos în sus, care scârţâie. Când eram mici, de fiecare 
dată când cineva păşea pe ea, un şoarece scotea capul printr-o gaură 
de sub treapta de deasupra, ca să vadă de unde venea sunetul. 

Claire îşi privi sora. Surprinsă: 

— Ştiai despre asta? 

— Nu prea sunt o adevărată Waverley, dar şi eu am crescut aici, 
replică Sydney, luând o felie de pâine, în timp ce Claire făcea 
sandviciurile şi le punea pe o farfurie. Claire a învăţat toate reţetele 
astea trăsnite de la bunica noastră. 

— Reţeta asta nu-i trăsnită deloc. Avem supă, şi sandviciuri cu unt 
de arahide şi jeleu. 

Sydney îi făcu lui Tyler cu ochiul. 

— Sandviciuri cu unt de migdale şi jeleu de ghimbir. 

Dintr-odată, Claire simţi că i se încreţea pielea. Lui Sydney îi venea 
atât de uşor, iar Claire o urâse cândva enorm pentru asta. Uite cât de 
firesc vorbea cu Tyler, dând senzaţia că nu era nicio scofală să legi 
relaţii, când acestea se puteau rupe atât de uşor. 

— Voi două aţi fost foarte apropiate, în copilărie? se interesă Tyler. 

— Nu, răspunse Sydney, luându-i-o înainte lui Claire. 

Claire umplu cu supă trei farfurii şi le puse pe masă, lângă platoul 
cu sandviciuri. 

— Poftă bună! le ură ea şi ieşi din bucătărie, ducându-se în grădină. 
Tyler, Sydney şi Bay se uitară după ea. 

Peste vreo trei sferturi de oră, Claire terminase de săpat o groapă 
lângă gard şi strângea merele care căzuseră în jurul copacului. 
Atmosfera era umedă, îngroşată ca siropul de sorg, cu un iz al verii 
caniculare ce se apropia. 

— Încetează, tot spunea ea, în timp ce pomul lăsa să cadă mere în 
jur, încercând s-o provoace. Cu cât arunci mai multe, cu atât îngrop şi 
eu mai multe. Şi ştii bine că ai nevoie de o săptămână ca să mai 
rodeşti altele. 

Copacul lăsă să cadă un măr mic drept în capul ei. 

Claire se uită la crengi, care fremătau uşor, deşi nu sufla vântul. 

— Am zis să încetezi. 


— Ăsta-i secretul tău? 

Întorcându-se, îl văzu în apropiere pe Tyler. De cât timp stătea 
acolo? Nici măcar nu-l auzise venind. Mărul îi distrăsese atenţia, fir-ar 
el al dracului de pom! 

— Secretul meu? întrebă ea, prudentă. 

— Sau, mă rog, secretul acestei grădini. Faptul că vorbeşti cu 
plantele. 

— A... 

Se întoarse şi mai adună câteva mere în braţe. 

— Da, ăsta e. 

— Cina a fost delicioasă. 

— Mă bucur că ţi-a plăcut. Văzându-l că nu se clintea din loc, 
adăugă: Sunt puţin cam ocupată. 

— Mi-a zis Sydney că aşa o să spui. Şi mi-a mai zis să vin aici 
oricum. 

— Siguranţa ei de sine e atrăgătoare, ştiu, dar cred că în momentul 
ăsta are nevoie de un prieten, răspunse Claire, şocată ea însăşi de 
propriile-i cuvinte. Nici nu se gândise să spună aşa ceva. Dădea 
senzaţia că i l-ar fi pasat ei. Desigur, voia ca Tyler să-şi îndrepte 
atenţia în altă parte — dar nu spre Sydney. Închise ochii. Crezuse că se 
afla dincolo de toate aceste gelozii. 

— Şi tu? Tu n-ai nevoie de un prieten? 

Îi aruncă o privire. Era atât de relaxat, cum stătea acolo în blugii lui 
largi, cu cămaşa scoasă din pantaloni. Un moment doar, vru să se ducă 
la el, în braţele lui, şi să se lase învăluită de acea stare de calm. Ce se 
întâmpla cu ea? 

— Eu n-am nevoie de niciun prieten. 

— Dar de ce altceva ai nevoie? 

Nu avea prea multă experienţă cu bărbaţii, dar înţelegea ce voia să 
spună. Ştia ce însemnau acele mici scântei violete din jurul lui, 
vizibile numai noaptea. 

— Îmi place ceea ce am. 

— Şi mie, Claire. Eşti frumoasă. Poftim, am spus-o. N-am putut să 
mă mai abţin. 

Nu se temea să nu fie rănit. Ba chiar, părea să se bucure. Trebuia ca 
măcar unul dintre ei să fie mai rezonabil. 

— Când ţi-am spus că sunt ocupată... am vorbit serios. 

— Şi eu am vorbit serios... când ţi-am spus că eşti frumoasă. 

Claire se duse la groapa de lângă gard şi aruncă merele înăuntru. 

— Am să fiu ocupată multă, multă vreme de-acum încolo. 

Când se întoarse din nou, Tyler zâmbea. 

— Ei bine, eu nu sunt ocupat. 

Simţindu-se stânjenită, îl privi cum se îndepărta. Încerca să-i spună 
ceva? Era vreun soi de avertisment? 


„Am tot timpul ca să mă insinuez pe nesimţite...“ 

Conacul Matteson arăta întocmai la fel cum şi-l amintea Sydney. 
Probabil că ar fi putut, chiar şi acum, să meargă cu ochii închişi până 
la dormitorul lui Hunter John. Pe vremuri, când erau singuri în casă, 
obişnuia să-şi închipuie că locuiau acolo împreună. Zăceau amândoi în 
pat, iar el vorbea întruna despre viitorul lor. Dar, când s-a despărţit de 
ea, după absolvirea liceului, Hunter John i-a spus: „Credeam că vei 
înţelege...“ 

Atunci nu înțelesese — dar acum înţelegea. Acum înţelegea că-l 
iubise şi că era, probabil, singurul bărbat din viaţa ei pe care-l iubise 
atât de mult, cu o asemenea speranţă... Acum înţelegea că, oricum ar 
fi părăsit oraşul Bascom, cu sau fără Hunter John. Acum înţelegea că 
el n-o putuse accepta drept cea care era. Înţelegea această parte cel 
mai bine, fiindcă nici chiar ea nu putuse face acel lucru. 

Simţi un mic fior nostalgic la gândul că se afla într-un loc unde ştia 
că, de fapt, n-avea ce să caute, când Claire opri maşina în dreptul uşii 
de serviciu şi intrară în bucătărie. N-ar fi trebuit să vină, dar nu se 
putea abţine. Poate că o atrăgea provocarea, amintirea îndrăznelii de 
a se strecura prin casele foştilor ei iubiţi, în timp ce aceştia erau la 
serviciu, şi de a le fura bani din ascunzătorile secrete, înainte de a 
pleca din oraş. Şi de aici avea să fure ceva. Era hotărâtă să ia 
amintirile care nu-i mai aparţineau. Şi de ce o făcea? Fiindcă perioada 
cea mai fericită a adolescenţei sale, cele mai frumoase amintiri din 
Bascom erau acelea despre momentele când se întâlnea cu cel mai 
râvnit băiat din oraş. Atunci, toată lumea o admirase. Toată lumea o 
acceptase. Avea nevoie de acele amintiri plăcute, mai multă nevoie 
decât soţii Matteson. Ei probabil că nici n-aveau să le simtă lipsa. 
Probabil că uitaseră de mult cine era ea. 

Menajera care le primi în casă se prezentă cu numele de Joanne. 
Avea vreo patruzeci şi ceva de ani, cu părul negru atât de lucios şi 
drept, încât firele abia se clinteau din loc, ceea ce sugera că nu putea 
să suporte nici cea mai mică greşeală. 

— Florile au fost livrate deja. Mi s-a spus să aştept cu aranjarea lor, 
până sosiți, spuse Joanne. Când terminaţi de descărcat, mă găsiţi pe 
terasă. Ştiţi unde e? 

— Da, răspunse Sydney pe un ton plin de importanţă, în timp ce 
Joanne dispărea pe uşa batantă dinspre cămară. Myrtle îmi plăcea mai 
mult, adăugă ea. 

— Cine-i Myrtle? se interesă sora ei. 

— Fosta menajeră. 


— A, fu singurul răspuns al lui Claire. 

Imediat ce toate fură aduse înăuntru, şi cele ce trebuiau să stea la 
rece îşi găsiră locul în frigider, Sydney o conduse pe Claire prin casă, 
spre uşa terasei. Doamna Matteson fusese o femeie mândră de 
antichităţile ei, motiv pentru care Sydney fu surprinsă să constate că 
acum casa era atât de... roz. Sufrageria avea pe pereţi tapet 
trandafiriu, iar scaunele de la masa cea lungă erau tapiţate în roz-pal. 
Din sufragerie se trecea în camera în care se reunea familia, unde 
covoarele şi pernele de pe canapele formau o explozie de motive 
florale în toate nuanțele trandafirii posibile. 

Terasa cea vastă se afla în dreapta, accesibilă printr-un glasvand 
deschis. O adiere caldă de vară venea dinspre grădină, aducând cu 
sine miros de trandafiri şi de clor. Când ieşiră, Sydney văzu că în jurul 
piscinei erau dispuse mese şi scaune rotunde din fier forjat, iar într-un 
colţ fusese amenajat un bar pretenţios. Mesele mai lungi, pentru 
mâncare, erau aliniate lângă pereţi, iar Joanne stătea lângă una dintre 
ele, înconjurată de vaze goale şi găleți cu flori. 

Claire porni spre ea, dar Sydney nu putu să se mişte din loc. Simţea 
o uşoară ameţeală. Era doar efectul acelei ambianţe de-a dreptul 
fantastice — feţele de masă albe fluturând în vânt. reflectoarele din 
bazin aşternând umbre lichide peste toată zona, beculeţele din 
tufişuri... Îşi dorise atât de mult toate acele lucruri, când era tânără — 
acea prosperitate, acel vis... Acum, stând acolo, putea să-şi amintească 
atât de clar senzaţia de apartenenţă, de a face şi ea parte din ceva, de 
a şti că-şi avea şi ea un loc undeva. 

Chiar dacă totul fusese o minciună. 

Îşi încrucişă braţele pe piept şi privi cum o servitoare punea 
lumânări în toate felinarele de vânt înalte, din sticlă, de pe mesele 
lungi. Detaşată, o asculta pe Claire care-i spunea lui Joanne în care 
locuri să pună, pe mese, trandafirii, cerceluşii şi gladiolele. 

— Gladiolele aici, spunea ea, unde-o să vină bobocii umpluţi cu 
nucşoară şi puiul cu chimen dulce. Iar trandafirii, aici, unde vom avea 
cornurile cu petale de trandafir. 

Totul era atât de complicat, un plan manipulator de a-i face pe 
invitaţi să simtă ceva ce altminteri n-ar fi avut nicio şansă să perceapă. 
Nu părea deloc în genul doamnei Matteson. Şi totuşi, Claire îşi 
petrecuse aproape toată seara de luni discutând cu ea la telefon despre 
lista de bucate. Sydney îşi găsise o scuză ca să stea şi ea în bucătărie şi 
o auzise pe Claire, care vorbea la telefonul din magazie, spunând 
lucruri genul: „Dacă vreţi să portretizaţi dragostea, atunci trandafiri“, 
şi: „Scorţişoara şi nucşoara înseamnă prosperitate“. 

După ce-i explică lui Joanne unde trebuiau să fie puse toate 
aranjamentele de flori necomestibile, Claire dădu să intre din nou în 
casă, dar se opri când îşi dădu seama că Sydney n-o urma. 


— Totu-i în regulă? o întrebă. 

Sydney se întoarse spre ea. 

— E o frumuseţe, nu-i aşa? remarcă, oarecum mândră, ca şi cum 
toate acelea i-ar fi aparţinui ei — cum îi şi aparținuseră, pentru o 
vreme... 

— Este foarte... 

Claire ezită un moment. 

— ... deliberat. Vino, să nu fim în întârziere. 


Câteva ore mai târziu, la bucătărie, Sydney spuse: 

— Acum îmi dau seama ce înţelegi prin „deliberat“. De ce trebuie să 
fie toate puse în sensul acelor de ceasornic, pe tăvi? La prânzul 
botanistelor, n-a fost nevoie să le aşezăm aşa. 

— Pe cucoanele de-acolo le interesa numai mâncarea, nu şi ce 
înseamnă. 

— Şi ce înseamnă toate astea? vru să ştie sora ei. 

— Înseamnă că soţii Matteson vor ca oamenii să vadă în ei un cuplu 
îndrăgostit la nebunie şi fabulos de bogat. 

— Bine, dar n-are niciun sens; pe-asta o ştie deja toată lumea. Au 
cumva probleme? Când i-am cunoscut, păreau să fie foarte fericiţi. 

— Motivele lor nu mă privesc. Eu nu fac decât să le dau oamenilor 
ceea ce-mi cer. Eşti gata? o întrebă Claire, pornind cu două tăvi spre 
uşa batantă a bucătăriei. Aveau să pună mâncarea pe mese înainte de 
sosirea oaspeţilor, dar Joanne tocmai le spusese că trebuiau să 
reîmprospăteze tăvile. 

Sydney se întrebă dacă avea să mai recunoască pe cineva. Încercase 
să identifice vocile, uneori oprindu-se când auzea râsete, în timp ce se 
întreba dacă mai auzise sau nu râsul acela. Oare urma să vină şi 
Hunter John? Avea vreo importanţă pentru ea? 

— Mai gata de-atât nici nu pot să fiu, răspunse ea, în timp ce-şi lua 
tăvile. 


Petrecerile o făceau pe Emma să se simtă fermecată, ca în copilărie, 
când se juca de-a costumatul şi-şi imagina o lume întreagă, făurită 
numai de ea. Şi mama ei fusese la fel. „Lasă vrăjile în seama celor din 
familia Waverley“, spunea ea, când Emma era mică şi-şi privea mama 
cum încerca nenumărate rochii, înaintea câte unei petreceri. „Noi 
avem ceva mai bun decât magia — avem fantezie.“ 

Emma stătea lângă bar, fiindcă acolo era Hunter John, dar locul îi 
oferea o vedere excelentă asupra tuturor musafirilor. Îi plăceau la 
nebunie petrecerile, însă niciuna n-o făcuse să se simtă la fel ca asta, 
când din două-n două fraze oamenii nu rosteau decât complimente sau 
remarci invidioase. Era o minunăţie. 

Ariel veni spre ea şi o sărută pe obraz. 


— Iubito, arăţi superb. Roşul ăsta îţi vine perfect. Absolut perfect. 

— A fost o idee excelentă, mamă. Îţi mulţumesc pentru tot. Cine 
face cateringul? Tot primesc felicitări pentru mâncare. Nu-s nici pe 
departe la fel de multe comentarii ca despre rochie, dar totuşi... 

Ariel îi făcu cu ochiul, întorcând-o cu faţa spre uşile terasei, dincolo 
de piscină. 

— Ăsta, dulceaţă, e cel mai important cadou al meu pentru tine pe 
ziua de azi. 

— Ce vrei să spui? 

— Aşteaptă. Fii atentă. Am să-ţi arăt. 

Emma nu înţelegea, dar râse, curioasă şi nerăbdătoare. 

— Mamă, ce-ai făcut? Mi-ai cumpărat ceva? 

— Într-un sens, da, răspunse Ariel, făcând pe misterioasa. 

— Ce e, mamă? Hai, spune-mi odată! 

Vocea ei ascuţită îl făcu pe Hunter John, care conversa cu nişte 
prieteni, să se întoarcă spre ea. 

— Ce s-a-ntâmplat, Emma? 

Emma îl luă de mână, trăgându-l mai aproape. 

— Uite, mama mi-a cumpărat un cadou şi nu vrea să-mi spună ce 
anume este... 

— A, uite-o! o întrerupse Ariel, arătând cu mâna în care ţinea un 
pahar de şampanie. 

— Ce, unde...?! exclamă Emma, agitată. 

Ochii i se îndreptară spre două femei care ieşeau din casă, aducând 
nişte tăvi. Se vedea clar că erau din serviciul de catering. Emma 
tocmai voia să-şi mute privirea, ca să vadă unde era cadoul, când îşi 
dădu seama cine era una dintre cele două femei care serveau la masă. 

— Aia de-acolo nu-i Claire Waverley? Ai angajat-o pe ea ca să 
servească la petrecerea mea? 

Dintr-odată, îi trecu prin minte ce grozăvie fusese în stare să facă 
mama ei şi ochii i se îndreptară repede spre cealaltă femeie care 
servea împreună cu Claire. 

— O, Doamne...! 

— E Sydney Waverley, cumva? întrebă Hunter John. 

Îşi desprinse mâna dintr-a Emmei şi plecă, lăsând-o acolo unde 
stătea. Plecă pur şi simplu spre Sydney, ca şi cum ar fi fost tras cu o 
frânghie. 

Emma se răsuci brusc spre mama ei. 

— Mamă, ce-ai făcut? 

Aplecându-se spre ea, Ariel îi şuieră la ureche: 

— Nu mai fi proastă şi du-te acolo. Fă-i pe oameni să se uite la ea. 
S-o vadă toţi foştii ei prieteni. 

— Nu-mi vine să cred că ai fost în stare să-mi faci una ca asta...! 

— S-a întors, şi trebuie să fii stăpână pe situaţie. Arată-i că locul ei 


nu e aici, că n-are nicio şansă de a pune mâna iar pe ceea ce-a avut 
odată. Şi mai arată-i şi soţului tău că eşti mult mai bună decât ea. Că 
întotdeauna ai fost mai de soi. Tu eşti regina balului, iar ea e doar o 
servitoare. Şi acuma, du-te odată, ce mai stai?! 

Fu cel mai lung drum pe care trebuise vreodată să-l facă Emma. 
Hunter John ajunsese deja la Sydney şi o privea fix cum aranja pe 
mese tăvile pe care le adusese. Încă nu ridicase privirea. Anume se 
purta ca şi cum n-ar fi ştiut că era şi el acolo? Sau era doar timidă? 
Slăbise şi arăta mai îmbătrânită, dar faţa-i era tot luminoasă, iar părul, 
tuns cu multă măiestre. Întotdeauna avusese o podoabă capilară 
superbă. Niciodată nu trebuise să-şi vopsească părul sau să şi-l 
onduleze, aşa cum făcea Emma de la vârsta de doisprezece ani. 

Emma tocmai ajunsese lângă el, când Hunter John îşi drese în 
sfârşit glasul şi întrebă: 

— Sydney Waverley, tu eşti? 

În clipa următoare, se întâmplară mai multe lucruri, toate în acelaşi 
timp. Capul lui Sydney se ridică brusc, întâlnind privirea lui Hunter 
John. Eliza Beaufort, care stătea lângă masa alăturată, se răsuci pe 
călcâie, spre ei. Iar Claire se întrerupse din ceea ce făcea, ca să se uite 
la ei, cu o privire atentă ca a unei învăţătoare în clasă. 

— Întotdeauna am spus, Emma, interveni Eliza, apropiindu-se cu un 
mers ţanţoş. Dai cele mai reuşite petreceri. Carrie, ia vino aici! îşi 
chemă ea o prietenă. Pe-asta trebuie s-o vezi neapărat! 

Carrie Hartman, una dintre membrele vechii lor găşti din liceu, se 
apropie. 

— Sydney Waverley, remarcă ea, pe un ton melodios. 

Carrie fusese singura fată din şcoală a cărei frumuseţe putea să se 
compare, chiar dacă vag, cu a lui Sydney. 

Sydney părea încolţită, iar Emma simţi, în locul ei, un val fierbinte 
de stânjeneală. 

— Cu toţii am auzit că te-ai întors în oraş, spuse Eliza. Ai lipsit 
destul de multă vreme. Pe unde-ai umblat? 

Sydney îşi şterse mâinile pe şorţ, apoi îşi potrivi părul după urechi. 

— Peste tot, răspunse ea, cu un tremur uşor în voce. 

— Te-ai dus la New York? se interesă Hunter John. Mereu spuneai 
că ai vrea să vezi New Yorkul. 

— Am stat acolo un an, îl informă Sydney, cu ochii săgetându-i în 
jur. Unde sunt, ăă, părinţii tăi? 

— S-au mutat în Florida, acum doi ani. Firma am luat-o eu în 
primire. 

— Deci, tu locuieşti aici? 

— Da, noi locuim aici, replică Emma în locul lui Hunter John, 
luându-l de braţ şi lipindu-şi strâns pieptul de trupul lui. 

— Emma? Tu şi Hunter John sunteţi... căsătoriţi? întrebă Sydney, 


uimită. 

Şocul ei păru s-o provoace pe Emma şi mai mult. Cum îndrăznea să 
fie şocată că Hunter John o alesese pe ea? 

— Ne-am căsătorit în anul absolvirii, imediat după plecarea ta. 
Sydney, continuă ea, văd acolo două tăvi goale... 

Emma încerca să-şi spună că Sydney o căutase cu lumânarea, că era 
singura vinovată de propria ei umilinţă, dar asta n-o consola cu nimic. 
Nu-i plăcea s-o facă pe Sydney să se simtă prost. În fond, ea învinsese, 
nu? Dar asta ar fi făcut, asta ar fi spus mama ei — şi toată lumea ştia 
cât de mult timp îşi păstrase bărbatul. 

Hunter John se uită de la Emma la Sydney şi înapoi. 

— Trebuie să vorbesc cu tine între patru ochi, îi spuse el soţiei sale 
şi porni cu ea prin mulţime, spre casă, urmăriţi de privirea lui Sydney. 

— Ce s-a întâmplat, iubitule? îl întrebă Emma, după ce Hunter John 
o conduse în cabinetul lui şi închise uşa. 

Emma decorase camera aceea anume pentru el, cu pereţii în tonuri 
crem şi cafenii, cu fotografiile lui înrămate, din perioada de glorie 
când juca fotbal în echipa liceului, cu plantele în jardiniere şi cu 
biroul imens, din lemn de nuc, cu piele deasupra. Se duse la birou şi 
se rezemă de el, într-o atitudine provocatoare. Alesese anume acel 
birou tocmai fiindcă era moale ca un pat, pentru momentele când 
Hunter John lucra acasă, iar ea venea să-i facă surpriza unei partide 
de sex rapid. Credea că soţul ei dorea acelaşi lucru şi acum. Ariel 
avusese din nou dreptate. Văzându-le una lângă alta, pe ea şi pe 
Sydney, Hunter John îşi dăduse din nou seama că alesese bine. 

Dar soţul ei stătea lângă uşă, cu o privire neagră ca tăciunele. 

— Anume ai făcut-o. O umileşti pe Sydney intenţionat. 

Emma avu senzaţia că primise de ziua ei un cadou, convinsă că era 
lucrul pe care-l aşteptase tot anul, numai că găsise în cutie o piatră 
urâtă sau o oglindă spartă. 

— Şi de când îţi pasă? 

— Îmi pasă ce impresie facem. De ce s-o aduci aici, în casa noastră, 
pentru numele lui Dumnezeu? 

— Iubitule... Linişteşte-te. E totul în regulă. N-am nicio vină, îţi jur. 

Veni până aproape de el, ridicând mâinile pentru a-l mângâia pe 
reverele hainei. Apoi şi le cobori, frecându-le pe partea din faţă a 
pantalonilor lui. 

Mâinile lui i se încleştară în jurul încheieturilor, ca două cătuşe. 

— Emma, dincolo de uşa asta sunt musafirii... 

— Atunci, o să terminăm repede. 

— Nu, o refuză el, pentru prima oară în zece ani, şi se îndepărtă. Nu 
acum. 


Claire era nervoasă şi detesta acest lucru. Detesta că nu ştie ce să 


facă. Privise cum foştii prieteni ai lui Sydney se repezeau spre ea ca 
firele de praf atrase de chihlimbarul electrizat, şi stătuse 
neputincioasă. Nu ştia dacă Sydney ar fi vrut să intervină şi ea, ori s-ar 
fi înfuriat dacă o deranja cu prima ocazie când îşi revedea prietenii, 
după zece ani. Acum, faţa lui Sydney era crispată şi paşii apăsaţi, în 
timp ce Claire o urma înapoi în bucătărie. 

Imediat ce uşa se închise în urma lui Claire, Sydney trânti pe bufet 
tăvile goale şi întrebă: 

— De ce nu mi-ai spus că domnul şi doamna Matteson erau Hunter 
John şi Emma Clark? 

Claire luă tăvile aduse de Sydney şi le adună una peste alta, apoi le 
puse deoparte. 

— Nu mi-a trecut prin minte că te-ai fi putut gândi la altcineva. 
Cine credeai că erau? 

— Credeam că era vorba despre părinţii lui Hunter John! De unde 
Dumnezeu să ştiu că Hunter John şi Emma s-au căsătorit? 

— Păi, pentru că, atunci când tu te-ai despărţit de el, Hunter John a 
început o relaţie cu Emma, răspunse Claire, încercând să vorbească pe 
un ton cât mai rezonabil, să-şi alunge golul din stomac, să nu-şi mai 
tot spună în sinea ei, la nesfârşit: „Nu-i a bună. Ceva e în neregulă. În 
mare neregulă!“ 

— Şi cum voiai să ştiu de relaţia lor? Doar eu nu mai eram aici! 
protestă Sydney. Şi nu eu m-am despărţit de el, ci el de mine. Altfel, 
de ce credeai că am plecat? 

Claire ezită. 

— Credeam că ai plecat din cauza mea. Credeam că ai plecat, 
fiindcă eu te împiedicam să înveţi tot felul de lucruri, fiindcă te-am 
făcut să urăşti faptul că erai o Waverley. 

— Nu tu m-ai tăcut să urăsc faptul că sunt o Waverley. Tot oraşul 
mi-a făcut asta, preciză Sydney, nervoasă; clătină din cap, ca şi cum ar 
fi fost dezamăgită de Claire. Dar dacă te consolează cu ceva, află că 
acum am să plec din cauza ta. 

— Stai, Sydney, te rog...! 

— Totul a fost premeditat! Nu ţi-ai dat seama? Emma Clark m-a 
atras în cursă ca să mă facă să arăt ca o... ca o servitoare, în faţa lui 
Hunter John şi a tuturor vechilor mele colege de şcoală, cu rochiile lor 
scumpe şi coafurile alea fandosite! Şi de unde-a ştiut că mă întorsesem 
în oraş? De ce i-ai spus? 

— Nu i-am spus eu. 

— Daaa, sunt sigură că nu i-ai spus tu! Dacă nu de la tine, de la cine 
să afle? 

— S-ar putea să-i fi spus Eliza Beaufort, presupuse Claire. Bunica ei 
a fost printre cucoanele de la prânzul din Hickory. 

Sydney o privi lung câteva momente, cu ochii lucindu-i de lacrimi. 


Claire nu-şi amintea s-o mai fi văzut vreodată plângând. În copilărie, 
amândouă fuseseră foarte stoice. Niciuna nu păruse prea afectată de 
abandonul mamei lor şi nici nu vărsaseră vreodată o lacrimă. Acum 
însă, pentru prima oară, Claire se întreba ce ţinuse ascuns în ea 
Sydney atâta timp. 

— De ce m-ai lăsat să fac asta? De ce m-ai lăsat să vin aici? Nu ţi s-a 
părut suspect că Emma te-a chemat să serveşti la o petrecere destinată 
să facă paradă cu un stil de viaţă despre care ştia deja toată lumea? 
Pasiunea şi banii. Ca să văd eu, de-asta a făcut-o! 

— Nu ea a pregătit petrecerea, ci mama ei. Cu Emma n-am discutat 
nimic. Poate că n-a fost decât o coincidenţă, Sydney. Poate că nu 
înseamnă nimic. 

— Cum poţi, tocmai tu, să spui asta? Pentru o Waverley, toate 
înseamnă câte ceva! Şi cum poţi să le iei apărarea? Chiar te simţi atât 
de bine când oamenii au despre noi părerea pe care o au? Te-am văzut 
când eram copii, cum nimeni nu voia să vă împrieteniţi, cum niciun 
băiat nu se arăta vreodată interesat de tine. Credeam că ăsta era 
motivul pentru care te-ai retras printre toate astea, arătă Sydney cu un 
gest larg spre mâncărurile şi florile din jur, fiindcă te gândeai că nu 
aveai nevoie decât de casă şi de bunica. Iar eu îmi doream mai mult 
decât atât. Eu mi le doream pe prietenele de-acolo, de-afară... Îmi 
doream tot ce vezi aici. Am fost distrusă când Hunter John m-a 
părăsit, dar tu nici măcar n-ai observat. lar asta m-a rănit, inclusiv 
astă-seară, Claire. Pentru tine chiar nu contează deloc? 

Claire nu ştia ce să spună, iar acest lucru părea s-o tulbure pe 
Sydney şi mai mult. Cu un şuierat de ciudă, se răsuci în loc şi-şi luă 
poşeta pe care şi-o lăsase lângă uşă. Scoase din ea o filă de carnet şi se 
duse la telefonul prins pe perete, lângă uşa cămării. 

— Ce faci? o întrebă Claire. 

Întorcându-se ostentativ cu spatele spre ea, Sydney formă numărul 
de pe hârtie. 

— Te rog, Sydney. Nu pleca. 

— Tyler? spuse ea în receptor. Sydney Waverley la telefon. Am 
rămas blocată undeva şi am nevoie de o maşină... O scurtă pauză. 

— Pe Willow Springs Road, în partea de est a oraşului. La numărul 
treizeci şi doi, un conac mare, în stil Tudor. Intră până în spate. Îţi 
mulţumesc foarte mult. 

Şi-şi scoase şorţul, lăsându-l să cadă pe jos, după care îşi luă poşeta 
şi ieşi pe uşă. 

Neputincioasă, Claire o privi cum pleca. Stomacul i se crispase atât 
de tare, încât avea o senzaţie de vomă, şi fu nevoită să se aplece şi să- 
şi rezeme mâinile pe genunchi. Nu putea pierde tot ce-i mai rămăsese 
din familie, nu atât de curând... Nu se putea ca ea să fie motivul 
pentru care Sydney pleca din nou. 


Ultimii zece ani nu constituiau singurul mister care o înconjura pe 
Sydney. Claire îşi dădu seama că nici chiar în copilărie nu-şi 
cunoscuse vreodată, cu adevărat, sora. Nu înţelesese că Sydney îl 
considera pe Hunter John alesul vieţii ei. Nu se aşteptase s-o doară 
atât de rău. Dar ceea ce Claire nu ştia, ştiau persoanele de pe terasă. Şi 
făcuseră intenţionat ceea ce făcuseră. Încă de la început, Claire îşi 
dăduse seama că ceva era în neregulă. Sydney avusese dreptate. Toate 
aveau un sens, iar Claire ignorase toate semnele menite s-o avertizeze. 

Trase adânc aer în piept. Avea să îndrepte lucrurile. 

Se duse la telefon şi apăsă pe butonul „redial“. 

Trebui să aştepte câteva momente, dar în cele din urmă Tyler veni 
din nou la aparat, cam cu sufletul la gură: 

— Alo? 

— Tyler? 

— Da. 

— Aici Claire Waverley. 

Urmă o pauză clară, de surprindere. 

— Claire. Ce ciudat... Tocmai am primit un telefon de la sora ta. 
Părea cam agitată. 

— Într-adevăr. E cu mine la o comandă. Trebuie să-ţi... cer o 
favoare. 

— Orice, o asigură el. 

— Am nevoie să te duci până alături, la mine, înainte de a veni s-o 
iei pe Sydney de aici. Vrei să-mi aduci câteva lucruri din casă şi din 
grădină? Am să-ţi spun unde sunt ascunse cheile. 


Peste vreo patruzeci de minute, se auzi un ciocănit la uşa din spate. 

Claire deschise şi-l văzu pe Tyler în prag, cu două cutii pline de flori 
şi ingrediente din casă. 

— Unde să le pun? 

— Pe bufetul de lângă chiuvetă. 

Când Tyler trecu pe lângă ea, Claire se uită afară, spre aleea de 
serviciu, unde jeepul lui era parcat cu farurile încă aprinse. Sydney 
stătea pe locul din dreapta, privind drept înainte. 

— Te-am văzut în acţiune la Anna, dar trebuie să recunosc că 
spectacolul din culise e şi mai impresionant, spuse Tyler, aruncând o 
privire prin bucătărie, în timp ce punea cutiile în locul indicat. 

Claire se întoarse. În timp ce-l aştepta pe Tyler să aducă lucrurile de 
care avea nevoie, pregătise mâncărurile şi florile. Apoi, notase pe 
cartonaşe descrieri ale ingredientelor şi o listă a florilor, ca să nu 
încurce reţeta şi să determine semnale greşite. Acest lucru era foarte 
important. În seara aceea, doriseră trandafiri, care să le reprezinte 
dragostea, dar tristețea adăugată dragostei provoca regret. Voiau 
nucşoară, pentru că simboliza bogăţia, însă cu un adaos de vinovăţie 


se ajungea la stânjeneală. 

— Îţi mulţumesc pentru că m-ai ajutat, spuse ea, sperând ca Tyler să 
n-o întrebe pentru ce avea nevoie de ele. Dar, în fond, de ce ar fi 
făcut-o? El nu era de prin partea locului. Nu cunoştea natura 
subversivă a ceea ce putea ea să facă. 

— Nicio problemă. 

Claire îşi coborî ochii şi observă că blugii lui aveau genunchii 
mânjiţi cu pământ din grădină. 

— Îmi pare rău că ți i-ai murdărit. Am să-ţi plătesc o pereche nouă. 

— Scumpo, sunt pictor. Toate hainele mele arată aşa, zâmbi el — 
atât de cald şi de liniştit, încât aproape că-i tăie respiraţia. Mai pot 
face şi altceva pentru tine? 

— Nu, răspunse automat Claire, dar imediat adăugă: Sau, stai — ba 
da. Vrei s-o rogi pe Sydney să nu plece în seara asta? Cel puţin până 
mâine-dimineaţă. Trebuie să pun ceva la punct. 

— V-aţi certat? 

— Oarecum. 

Tyler zâmbi din nou. 

— O să-mi dau toată silinţa. 


Când Claire ajunse acasă, Sydney şi Bay se culcaseră deja. Era clar 
că Sydney îi ceruse lui Tyler s-o ia pe Bay de la Evanelle, în drum spre 
casă. 

Cel puţin, aveau să mai stea peste noapte — timp suficient pentru ca 
totul să se rezolve. 

Claire rămase trează până târziu, ca să-şi prepare comanda 
obişnuită de şase duzini de chifle cu scorţişoară, pe care o ducea în 
zorii fiecărei zile de duminică la cafeneaua din scuar. Pe la miezul 
nopţii, somnoroasă, urcă în camera ei ca să-şi pună deşteptătorul. Se 
uită şi la Bay, deşi ştia că Sydney o controla de câteva ori pe noapte, 
după care porni mai departe pe culoar. 

Tocmai trecuse de camera lui Sydney, când sora ei îi strigă: 

— Am primit o mulţime de telefoane, înainte să ajungi tu acasă. 

Claire făcu un pas înapoi şi se uită în cameră. Sydney era trează şi 
stătea culcată pe spate, cu braţele sub cap. 

— Eliza Beaufort, Carrie, diverşi invitaţi pe care nici măcar nu-i 
cunoşteam. Toţi mi-au spus acelaşi lucru: că le părea rău. Eliza şi 
Carrie chiar au zis că în liceu mă plăcuseră mult şi ar fi vrut ca 
lucrurile să iasă altfel. Ce le-ai spus? 

— N-am scos o vorbă. 

Sydney făcu o pauză, iar Claire îşi dădu seama, după următoarea ei 
întrebare, că începea să înţeleagă: 

— Ce le-ai dat? 

— Le-am dat şerbetul cu balsam de lămâie, în cupe din lalele. Am 


pus petale de păpădie în salata de fructe şi frunze de mentă în spuma 
de ciocolată. 

— Asta nu era pe lista deserturilor, remarcă Sydney. 

— Ştiu. 

— Am observat că Emma Clark şi mama ei n-au dat niciun semn. 

Claire se rezemă de tocul uşii. 

— S-au prins ce făceam, şi nici nu s-au atins de desert. Ba mai mult, 
mi-au ordonat să plec. 

— i-au plătit ce-ţi mai datorau? 

— Nu. Şi m-am ales şi cu două contramandări, de la nişte cunoştinţe 
de-ale lor. 

Un foşnet de cearşafuri. Sydney se întoarse pe o parte, cu faţa spre 
Claire. 

— Îmi pare rău. 

— Au contramandat oficial, dar au să mă cheme din nou, când vor 
avea nevoie de ceva. Atâta doar că-mi vor cere să nu spun nimănui. 

— Ţi-am încurcat treburile. Îmi pare rău. 

— Nu mi-ai încurcat nimic. Şi te rog să nu pleci, Sydney. Vreau să 
rămâi aici. Poate că uneori nu se observă, însă chiar vreau. 

— Nu plec nicăieri, oftă Sydney. N-aş putea. Oricât e de smintit 
oraşul ăsta, felul cum gândesc oamenii, uniformitatea, toate astea îl 
fac să fie sigur. Bay are nevoie de aşa ceva. Sunt mama ei, trebuie să-i 
asigur asta... 

Cuvintele rămaseră suspendate în aer, iar Claire îşi dădu seama 
imediat că Sydney ar fi vrut să şi le retracteze. 

— Aţi plecat dintr-un loc unde nu eraţi în siguranţă? fu ea nevoită 
să întrebe. 

Dar ar fi trebuit să ştie că Sydney n-avea de gând să-i răspundă. Se 
foi iar în pat, întorcându-se pe partea cealaltă. 

— Aş vrea să faci ceva în legătură cu el, spuse ea, arătând spre 
fereastra deschisă. Mi-e greu să adorm, în situaţia asta. 

De afară intra o lumină slabă, violacee. Curioasă, Claire intră în 
cameră şi se duse la fereastră, care dădea spre casa lui Tyler. Se uită în 
jos şi-l văzu pe Tyler plimbându-se prin curtea din faţă, doar în 
pantalonii de pijama, cu o ţigară în mână. lar emana acele mici 
scântei violete. Ocazional, se oprea şi privea spre casa Waverley, după 
care îşi relua plimbarea. 

— Poţi să vezi şi tu? întrebă Claire, fără să-şi ia privirea de la el. 

— Sigur că da. 

— Atunci, eşti o Waverley mai adevărată decât preferi să dai de 
crezut. 

Sydney pufni. 

— Vai de mine, mor de fericire! Şi ce-ai de gând să faci cu el? 

Claire ignoră mica palpitaţie din piept, ca a unor aripi de pasăre. 


Plecă de la fereastră. 

— O să am eu grijă. 

— Numai fiindcă nimeni nu se-aşteaptă s-o faci, nu înseamnă că nu 
poţi. Tu nu vrei niciodată să le dovedeşti oamenilor că au greşit? 

— Sunt o Waverley, răspunse Claire, pornind spre uşă. Nu e nimic 
rău în asta. 

— Eşti o fiinţă omenească. E în regulă să ai o relaţie. E în regulă şi 
să simţi câte ceva. leşi cu Tyler în lume. Fă-i pe oameni să spună: „Nu- 
mi vine să cred că a făcut-o!“ 

— Vorbeşti de parc-ai fi mama. 

— Ăsta a fost un compliment? 

Claire se opri la uşă şi râse uşor. 

— Nu sunt sigură. 

Ridicându-se în capul oaselor, Sydney îşi bătu perna de câteva ori. 

— Să mă trezeşti, şi-am să te ajut să duci chiflele cu scorţişoară, 
dimineaţă, spuse ea, în timp ce se trântea la loc. 

— Nu, pot să... 

Claire se întrerupse brusc. 

— Îţi mulţumesc. 

Marţi după-amiază, Claire anunţă că se duce la băcănie, iar Sydney 
o întrebă dacă putea veni şi ea, împreună cu Bay. Voia să ia un ziar ca 
să parcurgă anunţurile la mica publicitate, căutând de lucru - şi, deşi 
o durea s-o facă, trebuia să înapoieze cămaşa pe care i-o dăduse 
Evanelle. Pusese deoparte pentru urgenţe banii câştigaţi din munca 
alături de Claire, aşa că mai avea nevoie de alţii pentru articole de 
toaletă, ca şi pentru mâncarea lui Bay. Claire gătea excelent, dar, în 
ajun, când fetiţa întrebase dacă avea vreo felie de pizza, o privise 
buimacă. 

Când au ajuns la Fred's, Claire şi Bay au intrat în magazinul 
alimentar, iar Sydney şi-a continuat drumul mai departe, pe trotuar. 
Scuarul nu se schimbase prea mult, deşi acum conţinea şi sculptura 
realizată de un student de la universitate, care arăta ca o frunză de 
stejar lângă fântâna arteziană de pe spaţiul verde. 

Restitui bluza la Maxine's şi descoperi că magazinul îşi schimbase 
proprietarii de două ori în ultimii zece ani, iar acum era condus de o 
femeie stilată, la vreo cincizeci de ani şi ceva. Nu avea niciun post 
liber în magazin, dar notă numărul lui Sydney, promițând s-o sune 
dacă se ivea ceva. Recunoscu numele Waverley, când Sydney îl scrise 
pe hârtie, şi o întrebă dacă era rudă cu Claire. Auzind că aşa era, 
femeia se înveseli şi-i spuse că, anul trecut, Claire preparase tortul de 
la ziua fiicei sale, şi toţi prietenii ei din Atlanta numai despre asta 
vorbiseră. Apoi, adăugă că avea s-o cheme categoric, dacă se elibera 
vreun post. 

La întoarcerea de la Maxine's spre băcănie, Sydney trecu şi prin 
dreptul Salonului White Door. Cu zece ani în urmă, acolo fusese un 
salon la mare modă, numit Tangles, dar acum era mult mai sobru. O 
clientă ieşi pe uşă, aducând cu sine mirosul de chimicale învăluit în 
aroma unui şampon delicat. Era un miros care aproape că putea s-o 
ridice pe Sydney de la pământ, făcând-o să plutească prin aer. O, cât îi 
mai lipseau acele lucruri! De mult nu mai intrase într-un salon de 
coafură, şi de fiecare dată când trecea prin faţa câte unuia se simţea la 
fel, ca şi cum ar fi trebuit neapărat să intre, să pună mâna pe foarfecă 
şi să se apuce de treabă. 

Începu să simtă acea senzaţie de furnicături, ca întotdeauna când se 
gândea cum ar fi fost să fie din nou fericită. Să nu mai aibă nicio 
problemă pe cap. Dar ea se înscrisese la şcoala de cosmetică sub 
numele ei real, un nume pe care David nu-l ştia. Trebuia să-şi readucă 
aminte că, aici, el n-avea cum să le găsească. N-avea să vină după ea, 


numai fiindcă Sydney voia să lucreze din nou. În Boise, singurul motiv 
pentru care o găsise era acela că o înscrisese pe Bay sub numele ei 
real. Considerase că nu avea încotro, când cei de la creşă îi ceruseră 
certificatul de naştere. Se aşteptase ca David s-o caute numai pe Cindy 
Watkins, nu şi pe Bay. N-avea să mai repete acea greşeală. Aici, Bay 
era o Waverley. 

Îşi bătu uşurel părul cu degetele, bucuroasă că de dimineaţă şi-l 
răsucise cu multă artă, şi-şi potrivise din foarfecă bretonul. 

Apoi, îşi îndreptă umerii şi intră. 


Când se întâlni cu Claire şi Bay, la maşină, era ameţită de emoție. 
Zâmbind, le ajută să încarce sacoşele cu cumpărături. Tot căuta 
privirea lui Claire, până când aceasta o întrebă în sfârşit: 

— OK, ce-i cu zâmbetul ăsta? 

— Ia ghici! 

Claire surâse şi ea, vizibil amuzată de starea de spirit a surorii sale. 

— Ce? 

— Mi-am găsit de lucru! Ţi-am spus eu că rămân aici. Faptul că am 
o slujbă e un semn destul de clar, nu? 

Aplecată pe jumătate în interiorul maşinii, Claire se întrerupse din 
ceea ce făcea, cu o expresie perplexă. 

— Dar ai deja o slujbă. 

— Claire, tu munceşti cât trei. lar de ajutor ai nevoie doar 
ocazional. Te voi ajuta şi de-acum încolo, ori de câte ori vei avea 
nevoie, îi promise ea râzând, hotărâtă să nu lase nimic să-i strice buna 
dispoziţie. Poate că nu tot acasă la Emma, dar... înţelegi tu... 

Claire se îndreptă de spate. 

— Unde ţi-ai găsit de lucru? 

— La White Door. 

Trebuia să-şi cheltuiască toţi banii, inclusiv cei de pe bluza pe care 
tocmai o returnase, ca să închirieze un separeu şi să-şi cumpere 
materiale, dar avea un presentiment minunat. Îi mai rămăseseră 
câteva dintre vechile ei echipamente, iar echivalarea de la un stat la 
altul a autorizaţiei de lucru n-avea să dureze prea mult. Ştia ea de ce- 
şi tot reînnoise licenţa, în ultimii ani — ăsta era motivul. În curând, 
avea să câştige destui bani ca să depună la loc în fondul de urgenţă, 
iar oamenii din Bascom urmau să vadă că era şi ea cu adevărat 
talentată la ceva. Aveau să vină şi la ea, cum veneau la Claire, pentru 
ceea ce ştia să facă. 

— Eşti coafeză? o întrebă Claire. 

— Mhm! 

— Nu ştiam. 

Se apropia din nou prea mult de a o întreba unde fuseseră ea şi Bay, 
iar Sydney încă nu era pregătită să-i spună. 


— Ascultă, Bay va începe grădiniţa în toamnă, dar va trece un timp 
până să-mi pot permite să plătesc taxele pentru internat. Ai să te poţi 
ocupa tu puţin de ea? Şi pe Evanelle am s-o rog. 

Îşi dădea seama că sora ei înţelesese ce urmărea ea, schimbând 
astfel vorba ca să evite întrebările cele mai evidente, dar n-o presa. 
Poate că, într-o zi, avea să-i povestească despre ultimii zece ani — într- 
o zi când între ele se va fi restabilit destulă încredere ca să justifice o 
asemenea dezvăluire, când va fi sigură că n-avea să afle tot oraşul; 
spera însă, în sinea ei, ca totul să dispară ca şi cum nici nu s-ar fi 
întâmplat vreodată, asemenea unei fotografii pe care imaginea se 
estompează treptat. 

— Sigur că da, răspunse în sfârşit Claire. 

Începură să încarce din nou cumpărăturile în maşină. Uitându-se 
într-o sacoşă, Sydney întrebă: 

— Toate astea de-aicea ce-s? 

— Am să fac pizza. 

— Poţi s-o cumperi şi congelată, să ştii. 

— Ştiam, spuse Claire. Apoi, o întrebă pe Bay în şoaptă: Chiar...? 

Bay râse. 

— Şi cu astea ce-i? continuă Sydney, vârându-şi nasul şi prin alte 
pungi. Afine? Castane...? 

Claire o alungă de-acolo şi închise portiera din spate a furgonetei. 

— Am să fac câteva mâncăruri pentru Tyler, zise ea. 

— Ei, nu mai spune! Parcă înţelesesem că nu vrei să ai de-a face cu 
el. 

— Şi nici nu vreau. Astea-s nişte mâncăruri speciale. 

— O poţiune de dragoste? 

— Nu există aşa ceva. 

— Sper că n-ai de gând să-l otrăveşti, nu? 

— În niciun caz! Dar florile din grădina noastră... 

Se întrerupse pentru câteva clipe. 

— Poate reuşesc să-i mai adorm interesul. 

Aceste cuvinte o făcură pe Sydney să râdă, dar nu scoase o vorbă. 
Ştia multe despre bărbaţi, însă adormirea interesului lor nu fusese 
niciodată specialitatea ei. Claire n-avea decât să şi-o însuşească şi să 
şi-o perfecţioneze. 


Bay zăcea tolănită pe iarbă, cu faţa la soare. Întâmplările din urmă 
cu numai o săptămână i se ştergeau deja din minte, la fel cum păleşte 
culoarea roz până devine aproape albă, încât nici nu-ţi mai vine să 
crezi că a putut fi roz vreodată. Ce culoare aveau ochii tatălui ei? Câte 
trepte erau din fosta lor casă până pe trotuar? Nu mai ţinea minte. 

Bay ştiuse tot timpul că aveau să plece din Seattle. Nu i-o spusese 
niciodată mamei sale, fiindcă i-ar fi fost prea greu să-i explice şi nici 


chiar ea însăşi nu înţelegea prea bine. Pur şi simplu, nu-şi aveau locul 
acolo — iar Bay ştia unde era locul tuturor lucrurilor. Uneori, când 
mama ei le muta de colo-colo, în vechea lor casă, Bay se strecura mai 
târziu şi le punea la loc, unde ştia că voia tatăl ei să le găsească. Mama 
ei îi punea şosetele în sertarul lui de ciorapi, însă Bay ştia că el le voia, 
la întoarcerea acasă, în debara, împreună cu pantofii. Sau, când mama 
ei îi punea şosetele în pantofi, Bay ştia că asta avea să-l înfurie, şi le 
muta ea în sertar. Uneori, însă dorinţele lui se schimbau atât de 
repede, încât nici chiar Bay nu putea ţine pasul cu ele, şi atunci David 
începea să ţipe la mama ei şi să-i facă tot felul de lucruri rele. Totul 
fusese atât de obositor, încât acum se bucura să se afle undeva unde 
locurile tuturor lucrurilor erau atât de clare. Ustensilele stăteau mereu 
în sertarul din stânga chiuvetei. Pânzeturile erau puse întotdeauna în 
debaraua din capul scării. Claire nu se răzgândea niciodată în legătură 
cu locurile lucrurilor. 

Bay visase cu mult timp în urmă locul acesta. Ştiuse că avea să vină 
aici. Acum însă stătea la soare în grădină şi încerca să-şi dea seama ce 
anume lipsea. În vis, zăcuse întinsă pe iarba din grădina asta, lângă 
acest măr. Acum, iarba era la fel de moale ca în visul ei. Iar mirosurile 
plantelor şi ale florilor din jur erau şi ele întocmai celor din vis. Dar, 
în visul ei, pe faţă i se aşterneau curcubeie şi mici puncte luminoase, 
ca şi cum deasupra ei s-ar fi întins ceva scânteietor. Şi ar fi trebuit să 
se audă şi un sunet ca al hârtiei fluturând în vânt, dar singurul sunet 
din zonă era foşnetul frunzelor din mărul care-şi lăsa roadele să cadă 
în jurul ei. 

Un măr o lovi în picior, iar Bay deschise un ochi să se uite în sus la 
copac. Acesta continua să arunce fructe spre ea, de parcă ar fi vrut să 
se joace. 

Se ridică brusc în capul oaselor când o auzi pe Claire strigând-o pe 
nume. Aceea era prima zi de muncă a lui Sydney şi prima zi în care 
Claire o supraveghea pe Bay. Sydney nu-i dăduse voie lui Bay în 
grădină, dar Claire spusese că putea să stea liniştită acolo, cu condiţia 
să nu culeagă nicio floare. Bay fusese atât de emoţionată să vadă în 
sfârşit grădina! Spera să nu fi făcut nimic rău. 

— Aici sunt! răspunse ea, ridicându-se; o văzu pe Claire stând în 
celălalt capăt al grădinii, lângă poartă. N-am rupt nicio floare! adăugă 
ea. 

Claire îi arătă un castron cu ghiveci acoperit cu folie de aluminiu. 

— Merg până la Tyler să-i duc asta. Nu vii şi tu cu mine? 

Bay alergă spre ea pe cărarea cu pietriş, bucuroasă că avea să-l 
revadă pe Tyler. Ultima oară când îl vizitaseră, ea şi mama ei, o lăsase 
să deseneze pe un şevalet, iar după ce ea îi arătase desenul, Tyler îl 
pusese pe uşa frigiderului. 

Claire închise poarta în urma lor şi o încuie, după care ocoliră casa, 


până în curtea lui Tyler. Bay mergea pe lângă Claire. Îi plăcea cum 
mirosea mătuşa ei — un miros confortabil, liniştitor, a săpun de 
bucătărie şi plante de grădină. 

— Mătuşă Claire, de ce tot aruncă mărul cu mere-n mine? 

— Vrea să mănânci unul, îi răspunse Claire. 

— Dg’ mie nu-mi plac merele. 

— Ştie. 

— De ce le îngropi? 

— Ca să nu le mănânce nimeni altcineva. 

— De ce nu vrei să le mănânce nimeni? 

Claire ezită un moment. 

— Fiindcă, dacă mănânci un măr din pomul ăsta, ai să vezi care va 
fi cel mai important eveniment din viaţa ta. Dacă e de bine, vei şti 
dintr-odată că orice altceva vei face, nu te va mulţumi nicicum. lar 
dacă e de rău, va trebui să-ţi trăieşti tot restul vieţii ştiind că se va 
întâmpla ceva rău. Aşa ceva nu trebuie să ştie nimeni. 

— Dar unii oameni vor să ştie? 

— Da. Însă atâta vreme cât pomul se află în curtea noastră, avem şi 
noi un cuvânt de spus. 

Ajunseseră la treptele verandei lui Tyler. 

— Adică, vrei să zici că e şi curtea mea? 

— Fii cât se poate de sigură că e şi curtea ta, răspunse Claire, 
zâmbind. 

Un moment doar, redeveni de vârsta lui Bay, privind-o cu aceeaşi 
fericire pe care o simţea fetiţa — fericirea de a-şi avea locul acolo, într- 
un fel cum nu i se mai întâmplase niciodată. 


— Ce surpriză plăcută, remarcă Tyler, când le deschise uşa. 

Claire trăsese adânc aer în piept înainte de a ciocăni, iar când îl 
văzu, uită să-l mai expire. Avea pe el un tricou şi nişte blugi stropiţi cu 
vopsele. În unele momente, Claire îşi simţea pielea străbătută de o 
asemenea nervozitate, încât îi venea să se târască afară din propriul ei 
trup. Se întrebă ce efect ar fi avut un sărut din partea lui. Pozitiv? 
Negativ? 

Tyler zâmbi, fără să pară deloc nemulţumit că apăruseră pe 
neanunţate. Într-o asemenea situaţie, Claire s-ar fi simţit foarte 
descumpănită — dar, se vedea limpede, Tyler era cu totul diferit decât 
ea. 

— Intraţi. 

— Ţi-am făcut un ghiveci, spuse ea cu sufletul la gură, oferindu-i 
castronul. 

— Miroase delicios. Haideţi înăuntru, vă rog. 

Şi păşi înapoi, făcându-le loc să intre — ceea ce era ultimul lucru pe 
care ar fi vrut Claire să-l facă. 


Bay o privi curioasă. I se părea ei că era ceva în neregulă... 
Zâmbindu-i, Claire se hotărî să intre, ca să n-o îngrijoreze. 

Tyler le conduse printr-un living plin cu lăzi şi cutii, puse printre 
cele câteva piese de mobilier confortabil, până în bucătăria decorată 
în alb, cu vitrine pe pereţi. Alături se afla un alcov foarte spaţios 
pentru micul dejun — cât o cameră separată, chiar —, cu ferestre cât 
peretele. Pardoseala alcovului era acoperită cu o prelată, iar deasupra 
se aflau nenumărate materiale pentru pictură, pe o tăblie de lemn 
prelungă. Erau instalate şi două şevalete. 

— Ăsta-i motivul pentru care am cumpărat casa, spuse el, în timp ce 
punea castronul cu ghiveci pe bufetul din bucătărie. Fiindcă are atâta 
lumină. 

— Pot să desenez, Tyler? îl întrebă Bay. 

— Sigur că da, puştoaico. Şevaletul tău e chiar acolo, uite-l. Stai să- 
ţi pun o hârtie pe el. 

În timp ce Tyler potrivea şevaletul după înălțimea ei. Bay se duse la 
frigider şi arătă un desen colorat, care reprezenta mărul din grădina 
lor. 

— Uite, Claire, pe ăsta eu l-am făcut. 

Mai mult decât faptul că Tyler pusese desenul lui Bay pe uşa 
frigiderului, pe Claire o bucura că îl lăsase acolo. 

— E foarte frumos. 

Imediat ce Bay se instală în faţa şevaletului, Tyler reveni spre 
Claire, zâmbind. 

Îngrijorată, Claire se uită spre castron. Era un ghiveci de pui, 
preparat cu uleiul extras din seminţe de gura-leului. Acele flori erau 
menite să zădărnicească influenţele negative ale altora, vrăji, 
descântece şi altele asemenea, iar Tyler avea nevoie să fie eliberat de 
propria ei influenţă asupra lui. 

— Nu-l mănânci? îl întrebă. 

— Chiar acum să-l mănânc? 

— Da. 

Tyler ridică din umeri. 

— Mă rog, bine... De ce nu? Mănânci şi tu cu mine? 

— Nu, mulţumesc. Eu am mâncat deja. 

— Atunci, până mănânc eu, stai şi tu jos... 

Luă o farfurie de sticlă din dulap şi puse pe ea câteva linguri de 
ghiveci. Apoi, o conduse pe Claire spre două taburete de lângă 
tejghea. 

— Şi, cum vă înţelegeţi tu şi Bay, acum că Sydney şi-a găsit un 
serviciu? se interesă el, în timp ce se aşezau. Ieri, a trecut pe-aici şi 
mi-a spus despre noua ei slujbă. Are un mare talent la coafură, şi o 
pasionează cu adevărat. 

— Ne înţelegem de minune, răspunse Claire, privindu-l pe Tyler 


cum ridica o furculiţă cu ghiveci la gură. 

Mestecă şi înghiţi, iar ea se gândi un moment că poate ar fi fost mai 
bine să nu se uite. Arăta aproape senzual, cu buzele acelea pline şi 
mărul lui Adam mişcându-i-se... N-ar fi trebuit să aibă asemenea 
sentimente pentru un bărbat care urma să scape de ea în câteva 
secunde. 

— Te-ai gândit vreodată să ai copii? o întrebă el. 

— Nu, răspunse Claire, continuând să-l privească. 

— Niciodată? 

Făcu un efort să-şi ia privirea de la gura lui, ca să se poată gândi. 

— Până m-ai întrebat tu. 

Tyler mai luă o îmbucătură, apoi arătă cu furculiţa spre farfurie: 

— E delicios. Nu cred c-am mai mâncat vreodată atât de bine ca-n 
ultima vreme, de când te-am cunoscut. 

Poate că avea nevoie de câteva minute ca să-şi facă efectul. 

— Imediat ai să-mi spui că-ţi amintesc de mama ta. Mă aşteptam la 
mai multă creativitate din partea ta. Mănâncă. 

— Nu, nu semeni nici pe departe cu maică-mea. Spiritul ei liber nu 
include nimic care să aibă de-a face cu bucătăria. 

Această informaţie o făcu să înalțe din sprâncene. Zâmbindu-i, Tyler 
mai luă o îmbucătură. 

— Continuă, ştii bine că arzi de nerăbdare să mă întrebi. 

După încă un moment de ezitare, Claire cedă: 

— În ce sens era un spirit liber? 

— Părinţii mei sunt ceramişti. Am crescut într-o colonie de artişti, 
în Connecticut. Nu vrei să umbli îmbrăcat? Nici nu e nevoie, poţi sta 
gol. Nu vrei să speli vasele? Le spargi şi faci altele. Termini o ulcică şi 
te culci cu soţul celei mai bune prietene. Totul era permis. Mie însă 
nu-mi plăcea. Cu firea mea de artist n-am ce să fac, dar pentru mine 
rutina şi securitatea înseamnă mai mult decât pentru părinţii mei. Aş 
vrea doar să mă pricep mai bine. 

„Ai în faţă o expertă“, îi răspunse Claire în sinea ei. Probabil că lui 
Tyler i-ar fi plăcut o asemenea calitate. 

Încă două îmbucături şi avea să-şi termine porţia. 

Îl privi nerăbdătoare. 

— Ţi-a plăcut? Cum te simţi? 

Tyler îi susţinu privirea, iar forţa dorinţei care se citea acolo fu atât 
de năprasnică, încât aproape o doborî de pe scaun. Fra ca o rafală 
puternică de vânt de toamnă, care împrăştie atât de repede frunzele 
căzute, încât acestea ar putea să te taie ca nişte lame. Pentru oamenii 
cu pielea subţire, dorinţa putea fi foarte periculoasă. 

— Mă simt de parcă aş vrea să-ţi cer o întâlnire. 

Oftând, Claire îşi lăsă umerii să se înmoaie. 

— La dracu... 


— Vara, în fiecare sâmbătă seara e muzică la Orion. Vino cu mine 
sâmbăta asta. 

— Nu pot, am să fiu ocupată. 

— Cu ce? 

— Cu prepararea încă unui ghiveci. 


A treia zi de muncă a lui Sydney era şi cea de-a treia când pleca de 
la serviciu fără ca o singură clientă ocazională să-i ceară s-o tundă, şi 
fără ca una singură dintre clientele permanente ale White Door s-o 
roage s-o şamponeze, dacă propria ei coafeză era ocupată. 

Şi tocmai ăsta era lucrul cel mai important. 

La ora prânzului, întrucât nu mai avea nimic altceva de făcut şi 
mâncase deja sandviciul cu măsline şi chipsuri de cartofi-dulci pe care 
i-l împachetase Claire, Sydney se oferi să le aducă de mâncare şi 
celorlalte coafeze. Erau fete de treabă şi o încurajau tot timpul, 
spunându-i că lucrurile aveau să se aranjeze. Dar asta nu includea şi 
împărţirea clientelei. Sydney trebuia să găsească o cale de a da de 
veste cât de pricepută era, pentru a începe să atragă cliente. 

La Coffee House şi la Brown Bag Caf6, Sydney conversă cu 
angajatele şi le oferi reduceri de preţuri, dacă voiau să vină la White 
Door, ca să le tundă ea. Niciuna nu păru prea entuziasmată, dar tot 
era un început. Apoi, se întoarse la salon şi puse pungile cu mâncare 
în camera din spate, apoi aduse cafelele frappé şi latte la posturile 
unde unele dintre coafeze încă mai lucrau. 

Ultimul post unde se duse era al lui Terri. Zâmbind, Sydney îi puse 
ceaşca de latte pe măsuţa de lucru. 

— Mulţumesc, Sydney, zise Terri, cu mâinile adâncite până la coate 
în părul blond al clientei. 

Capul clientei se ridică brusc, iar Sydney văzu că era Ariel Clark. 

În pofida dorinţei sale iniţiale de a-i pretinde scuze pentru situaţia 
în care le pusese, pe ea şi pe Claire, sâmbătă seara, Sydney îşi ţinu 
gura şi se îndepărtă fără o vorbă. N-avea chef să-şi strice şi restul zilei. 

Ariel Clark însă era de altă părere. 

Mai târziu, în timp ce Sydney mătura prin jurul unui post de lucru, 
în celălalt capăt al salonului, Ariel Clark veni spre ea. Emma semăna 
mult cu mama ei, având acelaşi păr blond, albicios, aceiaşi ochi 
albaştri, acelaşi mers ţanţoş şi încrezător în sine. Chiar şi pe vremea 
când Sydney şi Emma fuseseră prietene, Ariel o privise întotdeauna de 
sus pe Sydney. Când Sydney rămânea peste noapte în casa Clark, Ariel 
era mereu politicoasă, dar într-o manieră care o făcea pe Sydney să se 
simtă acceptată din milă, nu din consideraţie. 

Când Ariel nu se clinti din singurul loc rămas nemăturat, Sydney se 
opri în sfârşit. 

Reuşi să afişeze un zâmbet politicos, deşi strângea în mâini coada 


măturii mai-mai s-o rupă. Dacă voia să aibă succes în activitate, n-ar fi 
fost recomandabil să le pocnească-n cap cu mătura pe clientele de la 
White Door, indiferent cât de mult ar fi meritat-o. 

— Bună ziua, doamnă Clark. Ce mai faceţi? V-am văzut la petrecere. 
Îmi pare rău că n-am apucat să ne salutăm. 

— E de înţeles, scumpo. Lucrai. N-ar fi fost potrivit. 

Privirea îi lunecă în josul măturii, spre grămăjoara de păr pe care o 
adunase Sydney de pe jos. 

— Te-ai angajat aici, din câte înțeleg. 

— Da. 

— Cred că nu... coafezi efectiv, nu-i aşa? întrebă ea, chipurile 
oripilată de un asemenea gând. 

Un început excelent, îşi spuse Sydney, dacă toate cunoştinţele ei din 
oraş aveau să reacționeze la fel față de angajarea ei. 

— Ba da, coafez efectiv. 

— Dar pentru aşa ceva nu e nevoie de vreo diplomă, scumpo? 

Vârfurile degetelor începuseră să-i amorţească, albite — atât de tare 
strângea coada măturii. 

— Ba da. 

— Hmm, făcu Ariel. Am auzit că ai o fiică. Şi cine este tatăl ei? 

Sydney avea destulă minte pentru a nu-i dezvălui lui Ariel punctele 
ei vulnerabile. Odată ce oamenii descoperă cum să te rănească, o fac 
în repetate rânduri. Avea o experienţă foarte bogată în acest sens. 

— Nu-l cunoaşteţi. 

— A, nici nu mă aşteptam. 

— Altceva, doamnă Clark? 

— Fiica mea e foarte fericită. Şi pe soţul ei îl face foarte fericit. 

— E o Clark, în fond, replică Sydney. 

— Exact. Nu ştiu ce-ai sperat, întorcându-te aici. Dar nu te vei putea 
apropia de el. 

Vasăzică, despre asta fusese vorba...? 

— Ştiu c-o să vă surprindă, dar nu pentru el am venit înapoi. 

— Aşa spui tu. Voi, femeile Waverley, aveţi trucurile voastre. Să nu 
crezi că nu ştiu. 

În timp ce se îndepărta, îşi scoase din poşetă telefonul mobil şi apelă 
un număr. 

— Emma, iubito, nici nu ştii ce veste delicioasă am pentru tine...! 
începu ea. 


În jurul orei cinci a aceleiaşi după-amiezi, Sydney tocmai se 
pregătea să plece, când văzu la recepţie un bărbat în costum gri, 
elegant, şi simţi un gol în stomac. 

Ziua aceea părea să nu se mai sfârşească. 

Hunter John o întrebă ceva pe recepţioneră, care se întoarse şi arătă 


spre Sydney. 

Porni prin salon, către ea. Sydney ar fi trebuit să se retragă în 
camera din spate, să-l evite, dar amintirile o ţineau pe loc. La douăzeci 
şi opt de ani, părul lui blond-nisipiu prinsese deja să se rărească. O 
tunsoare mai bună i-ar fi putut ascunde începutul de chelie. Era încă 
frumos şi lucios, ceea ce însemna că încă mai avea ceva din vitalitatea 
din tinereţe. Hunter John se transforma în altcineva. 

— Am auzit că lucrezi aici, spuse el, când ajunse la Sydney. 

— Da, mă aşteptam să auzi, răspunse ea, încrucişându-şi braţele pe 
piept. Vezi că ai ruj pe gât. 

Spăsit, Hunter John se şterse. 

— A venit Emma să-mi spună, la birou. 

— Deci, ai luat în primire afacerile familiei. 

— Într-adevăr. 

Matteson Enterprises era o reţea de fabrici care produceau elemente 
de construcţii pentru locuințele din prefabricate, cu sediul în 
apropierea oraşului Bascom, la vreo douăzeci de minute distanţă. 
Sydney lucrase ca recepţioneră la conducere, în verile în care şi 
Hunter John era intern acolo. Obişnuiau să se întâlnească şi să se 
zbenguie împreună în cabinetul tatălui său, când acesta se ducea în 
pauza de masă. Uneori, când nu era prea multă activitate, venea şi 
Emma, şi toţi trei şedeau pe stivele de cherestea din faţa magaziilor, 
fumând. 

Oare cum era acum viaţa lui? Chiar o iubea pe Emma sau aceasta îl 
sedusese doar cu ajutorul sexului, aşa cum se ştia că făceau 
întotdeauna femeile din familia Clark? În fond, Emma era aceea care-i 
explicase lui Sydney cum se face sexul perfect. Abia peste ani de zile, 
un bărbat îi spusese, în sfârşit, că nu proceda bine. Dintr-odată, lui 
Sydney îi trecu prin minte că Emma intenţionat o învățase greşit. Pe- 
atunci, Sydney n-avea nici cea mai vagă idee că Emma îl plăcea pe 
Hunter John. Iar Hunter John spusese mereu că Emma era puţin cam 
prea agitată pentru el. În mintea ei, Sydney nu făcuse niciodată 
legătura. Dar, în fond, pe-atunci erau multe lucruri pe care încă nu le 
înţelegea. 

— Pot să iau loc? întrebă Hunter John. 

— Vrei să te tund? Mă pricep de minune. 

— Nu, vreau doar să nu dau impresia că am intrat numai ca să stăm 
la taclale, spuse el, în timp ce se aşeza. 

Sydney îşi dădu ochii peste cap. 

— Doamne fereşte! 

— Voiam să-ţi spun câteva lucruri, ca să fie totul clar. Aşa se 
cuvine. 

Hunter John făcea întotdeauna ceea ce se cuvenea. Era celebru 
pentru asta. Un băiat de aur. Fiul ideal. 


— În seara aceea, la petrecere, nu ştiam că urma să vii şi tu. Şi nici 
Emma nu ştia. Şi noi am fost la fel de surprinşi ca tine. Ariel a angajat- 
o pe Claire. Încă nu aflase nimeni că lucrai pentru ea. 

— Nu fi naiv, Hunter John. Dacă Eliza Beaufort ştia, aflase toată 
lumea. 

Hunter John făcu o mutră dezamăgită. 

— Îmi pare foarte rău pentru ce s-a întâmplat, dar a fost mai bine 
aşa. După cum vezi, acum sunt căsătorit — şi fericit. 

— Dumnezeule mare, exclamă Sydney, da” aici toată lumea crede că 
pentru tine m-am întors?! 

— Atunci, de ce te-ai întors? 

— Nu aici e casa mea, Hunter John? Nu e oraşul în care am 
copilărit? 

— Ba da, dar niciodată nu ţi-a plăcut statutul tău de aici. 

— Nici ţie. 

Hunter John oftă. Cine era persoana aceea? Nu-l mai cunoştea 
deloc. 

— Îmi iubesc soţia şi copiii. Am o viaţă extraordinară şi n-aş 
renunţa la ea pentru nimic în lume. Te-am iubit cândva, Sydney. 
Despărțirea de tine a fost unul dintre cele mai grele lucruri pe care le- 
am făcut vreodată. 

— Atât de greu, încât te-ai însurat cu Emma ca să te consolezi? 

— Ne-am căsătorit atât de repede fiindcă rămăsese însărcinată. 
După plecarea ta, Emma şi cu mine am devenit foarte apropiaţi. A fost 
o adevărată mană cerească. 

Sydney nu-şi putu stăpâni râsul. 

— Iar eşti naiv, Hunter John. 

Îşi dădu seama că nu-i plăcea să audă acest lucru. 

— Ea e tot ce s-a ivit mai bun în viaţa mea. 

Voia să spună că de-asta avea o viaţă atât de fericită, fiindcă 
renunţase la Sydney - şi nici ei nu-i plăcea să audă aşa ceva. 

— V-aţi dus la Notre Dame? Aţi călătorit prin toată Europa, aşa cum 
voiai tu? 

— Nu... Astea nu erau decât nişte vise vechi. 

— Se pare că ai renunţat la destul de multe vise. 

— Sunt un Matteson. A trebuit să fac ce era mai bine pentru numele 
meu. 

— Iar eu sunt o Waverley, aşa că pot ajunge să te blestem pentru 
asta. 

Hunter John tresări uşor, ca şi cum Sydney ar fi vorbit serios, ceea 
ce o făcu să aibă o senzaţie bizară de putere. Apoi însă îl văzu 
zâmbindu-i. 

— Ei, haide — doar deteşti faptul că eşti o Waverley. 

— Ar fi mai bine să pleci, replică Sydney. 


Când Hunter John se ridică, scoţându-şi portofelul, adăugă: 

— Şi să nu încerci să-mi laşi bani pentru o tunsoare prefăcută. 

— Îmi pare rău, Sydney. N-am nicio vină că sunt cel care sunt. E 
clar că acelaşi lucru e valabil şi pentru tine. 

În timp ce Hunter John se îndepărta, Sydney se gândi ce trist era să 
spună despre ea însăşi că iubise doar un singur bărbat în viaţa ei. Şi că 
acel bărbat trebuia să fie tocmai acel bărbat, unul care încă de la bun 
început o privise ca pe o aventură, când ea crezuse că aveau să 
rămână împreună pentru totdeauna. 

Îşi dorea să fi ştiut cu adevărat un blestem. 


— Începusem să mă îngrijorez, spuse Claire, în aceeaşi seară, când 
Sydney intră în bucătărie. Bay e sus. 

Sydney deschise uşa frigiderului şi scoase o sticlă de apă. 

— Am stat până mai târziu. 

— Cum ţi-a mers pe ziua de azi? 

— Bine. 

Se duse la chiuvetă, unde Claire clătea un castron de afine. 

— Şi, ce pregăteşti? Iar ceva pentru Tyler? 

— Da. 

Sydney luă buchetul de flori albastre care rămăsese pe bufet, lângă 
chiuvetă, şi-l ridică la nas. 

— Astea ce-s? 

— Nasturii-burlacului. Am să presar petalele peste tartele cu afine. 

— Şi ce înseamnă? 

— Nasturii-burlacului îi fac pe oameni să vadă mai clar şi ajută la 
găsirea obiectelor rătăcite, cum ar fi cheile sau agendele, răspunse cu 
falsă indiferenţă Claire, căreia puterea îi venea atât de firesc... 

— Deci. Încerci să-l faci pe Tyler să-şi dea seama că nu eşti ceea ce 
caută? 

Cu un zâmbet uşor, Claire răspunse doar atât: 

— Nu comentez. 

Un timp, Sydney o privi cum lucra. 

— Mă întreb de ce n-am moştenit-o şi eu, spuse ea, absentă. 

— Ce să moşteneşti? 

— Sensibilitatea misterioasă a familiei Waverley, pe care o aveţi tu 
şi Evanelle. Şi bunica o avea. De mama ce ştii? 

Claire închise robinetul şi întinse mâna după un prosop, ca să se 
şteargă. 

— Greu de spus. Nu putea suferi grădina, atâta lucru îmi aduc 
aminte. Nu voia nici măcar să se apropie de ea. 

— N-am nimic cu grădina, dar cred că semăn cu mama mai mult 
decât oricine din familie, spuse Sydney, luând o mână de afine pe care 
le vâri în gură. Nu am nicio calitate specială, ca mama, iar mama a 


revenit aici ca să ai tu un loc stabil unde să creşti şi să te duci la 
şcoală, la fel cum am făcut şi eu pentru Bay. 

— Nu din cauza mea s-a întors mama aici, răspunse Claire, parcă 
surprinsă că Sydney se putuse gândi la aşa ceva. S-a înapoiat ca să te 
poţi naşte tu aici. 

— A plecat când aveam şase ani, replică Sydney, în timp ce se ducea 
la uşa deschisă a verandei de lângă seră, ca să se uite afară. Dacă n-ar 
fi fost fotografiile alea ale mamei pe care mi le-a dat bunica, nici 
măcar nu mi-aş mai aminti cum arăta. Dacă însemnam ceva pentru ea, 
n-ar fi plecat. 

— Şi ce-ai făcut cu fotografiile alea? întrebă Claire. Uitasem 
complet de ele. 

Sydney, care stătea cu capul înclinat într-o parte, inspirând adânc 
mirosul plantelor puse la uscat pe verandă, se pomeni dintr-odată 
azvârlită pe uşă afară şi dusă de vânt tocmai în Seattle. Ateriză în 
livingul casei din oraş, cu privirea spre canapea. Păşi într-acolo şi 
ridică un capăt. Sub canapea, se afla un plic care avea scris pe el 
cuvântul „Mama“. Trecuse atâta timp de când nu mai simţise nevoia 
să se uite la acele fotografii, încât uitase că se aflau acolo. Erau 
imagini din viaţa lui Lorelei pe drumuri, o viaţă pe care Sydney 
încercase atâta vreme s-o imite... Luă plicul şi frunzări teancul de 
fotografii, până găsi una care aproape făcu să-i explodeze capul de 
spaimă. Mama ei, în vârstă de vreo optsprezece ani, stătea în faţă la 
Alamo. Zâmbea şi ţinea în mâini o pancartă improvizată pe care scria: 
„Adio, Bascom! Carolina de Nord e o cocină!“ În adolescenţă, lui 
Sydney acela i se păruse cel mai amuzant lucru. Dar dacă David găsea 
plicul? Dacă-i înţelegea sensul? ÎI şi auzi, la uşa din faţă. Puse imediat 
plicul la loc, sub canapea. David sosise acasă, tocmai intra, avea s-o 
găsească acolo... 

— Sydney? 

Cu o tresărire, Sydney deschise ochii. Era din nou în Bascom. Claire 
se afla lângă ea, scuturând-o de braţ. 

— Sydney! 

— Am uitat să le iau cu mine, spuse ea. Fotografiile. Le-am lăsat 
acolo. 

— E totu-n regulă? 

Sydney dădu din cap, încercând să se stăpânească. Dar avea 
presimţirea rea că David avea să ştie că fusese acolo. Avea să ştie că se 
gândise la un lucru pe care-l lăsase în urma ei. Deschisese o uşă. Chiar 
în acel moment, i se părea că-i putea simţi mirosul coloniei în 
apropiere, ca şi cum l-ar fi adus aici, cu ea. 

— N-am nimic. Mă gândeam doar la mama. 

Ridică din umeri, încercând să scape de tensiunea din umeri. David 
nu ştia unde erau fotografiile. 


N-avea să le găsească. 


În seara aceea, Evanelle îşi luă un halat cu mânecă scurtă peste 
cămaşa de noapte şi intră în bucătărie. Trebuia să ocolească tot felul 
de cutii pline cu pansamente şi chibrituri, elastice şi cârlige pentru 
podoabele de Crăciun. Odată ajunsă în bucătărie, începu să caute 
popcornul pentru cuptorul cu microunde. Împinse la o parte 
prăjitoarele de pâine, aflate în cutiile iniţiale, şi aspirinele pe care le 
cumpărase angro. 

Nu avea nevoie de nimic din toate acele lucruri, nici măcar nu-i 
plăcea prea mult că le avea în casă. Încercase să le ţină pe toate în 
camere şi în unghere nefolosite, dar unele dintre ele reuşeau mereu să 
dea pe dinafară. Într-o zi, cineva urma să aibă nevoie de ele, aşa că 
era mai bine să le poată găsi imediat, să nu pornească în căutarea lor, 
la ora trei dimineaţa, prin câte-un Wal-Mart care ţinea deschis toată 
noaptea. 

Se răsuci în loc când auzi un ciocănit. 

Era cineva la uşă. 

Ei, asta da, surpriză! Nu primea multe vizite. Locuia într-un cartier 
mic, cu case vechi de artişti şi meşteşugari, o zonă care devenise puţin 
mai râvnită ca pe vremea când se mutaseră acolo ea şi soţul ei, care 
lucra la compania de telefoane. Vecinii erau în majoritate cupluri de 
vârstă medie, fără copii, care lucrau în localităţile din împrejurimi, 
făcând naveta şi ajungând acasă după căderea întunericului. Niciodată 
nu vorbise cu vecinii de-alături, soţii Hanson, care se mutaseră acolo 
cu trei ani în urmă, dar faptul că-i spuseseră omului care le tundea 
iarba să se ocupe „şi de peluza vecinei, spre binele cartierului“, era 
foarte grăitor. 

Numai că, dacă asta însemna ca iarba ei să fie tunsă pe gratis, de ce 
s-ar fi plâns? 

Aprinse lumina de pe verandă, apoi deschise uşa. Afară stătea un 
bărbat între două vârste, scund şi îndesat, cu părul blond-închis, tuns 
scurt. Avea cămaşa şi pantalonii călcaţi perfect, iar pantofii îi 
străluceau ca două artificii. La picioare avea o mică valiză. 

— Fred! 

— Bună seara, Evanelle. 

— Ce Dumnezeu cauţi aici? 

Era tras la faţă, dar încercă să zâmbească. 

— Am nevoie de... un loc unde să stau. Şi tu eşti prima persoană 
care mi-a trecut prin minte. 

— Mda, şi-mi şi dau seama de ce. Eu sunt bătrână, iar tu eşti gay. 

— Pare o combinaţie perfectă. 

Încerca să facă pe glumeţul, dar în lumina becului de pe verandă 
arăta lucios ca sticla: la cel mai mic şoc, s-ar fi spulberat în mii de 


cioburi. 

— Intră. 

Fred îşi ridică valiza şi intră, apoi se opri în living, arătând ca un 
băieţaş care a fugit de-acasă. Evanelle îl cunoştea de-o viaţă. Câştigase 
olimpiada de ortografie doi ani la rând, iar în clasa a patra o pierduse 
în favoarea lui Lorelei Waverley. Evanelle venise s-o vadă pe Lorelei la 
concurs şi, după aceea, îl găsise pe Fred plângând în spatele sălii de 
sport. Îl strânsese în braţe, iar el îi ceruse să-i promită că n-avea să-i 
spună tatălui său cât de necăjit era. Tatăl lui îi spusese că nu trebuia 
să plângă niciodată de faţă cu alţii. Ce părere şi-ar fi făcut despre el? 

— Azi, Shelly a venit mai devreme şi m-a surprins în pijama, la 
mine în birou. Mi-era mai uşor să stau la magazin. Acolo, ştiu ce să 
fac, spuse Fred. Dar cred că de-acum s-a dus vorba, iar la un motel nu 
pot să stau. Nu vreau să-i dau lui James o asemenea satisfacţie. La 
naiba, nici măcar nu ştiu dacă a observat că n-am mai trecut pe-acasă. 
N-a dat telefon, ca să întrebe unde sunt. Nimic. Nu ştiu ce să fac... 

— Măcar aţi vorbit cât de cât? 

— Am încercat. Aşa cum m-ai sfătuit tu. După noaptea aia când am 
dormit prima oară în magazin, i-am dat telefon. Era la serviciu. A spus 
că nu voia să vorbească despre asta, că simplul fapt c-am observat, în 
sfârşit, că era ceva în neregulă nu însemna că acum puteam să îndrept 
cumva lucrurile. I-am spus despre vinul pe care l-am cumpărat de la 
Claire. A zis că eram nebun, absolut nebun, dacă mai voiam ca 
lucrurile să fie iar la fel ca la începutul relaţiei noastre. Nu înţeleg ce 
s-a întâmplat. O duceam foarte bine - şi, şase luni mai târziu, mi-am 
dat brusc seama că nu mai ţineam minte când am purtat ultima oară o 
conversaţie normală. E ca şi cum m-ar fi părăsit pas cu pas, fără ca eu 
să observ măcar. Cum ar putea cineva să nu observe asta? 

— Ei, aici poţi să stai cât de mult vrei — dar, dacă întreabă cineva, s- 
ar putea să spun că feminitatea mea incontestabilă te-a adus pe calea 
cea dreaptă. 

— Fac nişte wafe belgiene excelente, cu un compot de piersici 
delicios. Spune-mi doar ce vrei să gătesc şi-am să-ţi gătesc. 

Evanelle îl bătu uşurel pe obraz: 

— Nu că m-ar crede cineva... 

Apoi îl conduse pe culoar, până în camera de oaspeţi. Acolo erau 
câteva cutii cu truse de prim-ajutor şi trei calorifere cu kerosen, dar de 
peste treizeci de ani ţinea acea cameră aproape curată, şi patul 
primenit în fiecare săptămână cu aşternuturi noi. După decesul soţului 
ei, în casă rămăsese un gol — care încă mai exista, în ultima vreme 
fiind doar puţin mai bine ascuns. În acele zile triste de după moartea 
lui, Lorelei îşi petrecea noaptea la Evanelle, dar încetase s-o mai facă 
pe măsură ce îmbătrânea şi devenea tot mai nestăpânită. Apoi, şi 
Claire obişnuise să înnopteze acolo, într-o vreme când era mai tânără, 


dar ei tot acasă îi plăcea cel mai mult să stea. Evanelle nu-şi imaginase 
nicio clipă că Fred ar locui acolo măcar o zi — dar surprizele nu mai 
erau de mult o noutate pentru ea. Era ca şi cum, deschizând o cutie de 
supă cu ciuperci, ar fi găsit înăuntru supă de roşii: o mânca oricum, cu 
recunoştinţă. 

Fred îşi puse valiza pe pat şi se uită în jur. 

— Voiam să fac nişte popcorn şi să mă uit la ştiri. Vrei şi tu? 

— Sigur, răspunse Fred, urmând-o cu un aer de parcă ar fi fost 
bucuros că i se spunea ce să facă. Îţi mulţumesc. 

„Ce drăguţ!“, reflectă Evanelle, în timp ce se aşezau pe canapea, cu 
un bol de popcorn. Urmăriră împreună actualităţile de la ora 
unsprezece, după care Fred spălă vasul din care mâncaseră popcorn. 

— Ne vedem dimineaţă, îi spuse Evanelle, în timp ce lua o cutie de 
Cola din frigider, îi plăcea s-o desfacă şi s-o lase pe noptieră, pentru ca 
dimineaţa, de cum se deştepta din somn, s-o bea trezită (Cola, nu doar 
ea). Baia e pe culoar. 

— Stai. 

Evanelle se întoarse. 

— E adevărat că odată, când eraţi mici, i-ai dat tatălui meu o 
lingură? Şi că el a folosit-o ca să dezgroape o monedă de-un sfert de 
dolar din pământ, când i-a văzut luciul? Şi că s-a dus cu banul ăla la 
cinema? Şi acolo a cunoscut-o pe mama mea? 

— Este adevărat că i-am dat o lingură. Dar nu am puterea să le dreg 
chiar pe toate, Fred. 

— A, înţeleg..., se grăbi el să răspundă, coborându-şi privirea spre 
prosopul de vase, pe care-l împături. Întrebam doar... 

Dintr-odată, Evanelle îşi dădu seama care era adevăratul motiv 
pentru care venise acolo. 

Majoritatea oamenilor încercau s-o evite pentru că le dădea tot felul 
de lucruri. 

Fred voia să se mute la ea ca să se afle mai aproape, în 
eventualitatea puţin probabilă că Evanelle avea să scoată la iveală 
ceva care să pună ordine în tot ceea ce i se întâmplase cu James — 
acea lingură care să-l ajute să-şi sape drum pentru a ieşi din 
încurcătură. 


Sydney, Bay şi Claire stăteau în acea duminică pe verandă, mâncând 
câteva chifle cu scorţişoară, dintre cele pe care Claire le făcuse pentru 
comanda ei duminicală obişnuită de la Coffee House. Era caniculă, şi 
toate lucrurile păreau s-o fi luat razna. Untul se topea în frigider. 
Clanţele despre care toată lumea ar fi jurat că se aflau în partea stângă 
a uşilor erau, de fapt, pe dreapta. Multe lucruri rămâneau nespuse, 
fiind lăsate să se coacă treptat, în aerul încins. 

— Uite-o pe Evanelle, spuse Sydney, iar Claire se întoarse, privind-o 


cum venea pe trotuar. 

Evanelle urcă treptele, zâmbind. 

— Mama voastră a făcut două fete foarte frumoase, trebuie să 
recunosc. Dar nu păreţi deloc în formă. 

— Ăsta-i primul val de căldură. Face ca toată lumea să aibă draci, 
răspunse Claire, în timp ce-i turna lui Evanelle un pahar de ceai cu 
gheaţă, din carafa pe care o adusese afară. Ce mai faci? Nu te-am mai 
văzut de vreo două zile. 

Evanelle luă paharul şi se aşeză în balansoarul de răchită, lângă 
Claire. 

— Am primit un musafir. 

— Pe cine? 

— Fred Walker. S-a mutat la mine. 

— A..., făcu Claire, surprinsă. Şi n-ai nicio obiecţie? 

— Nu mă deranjează. 

— Cred că vinul de muşcate n-a dat niciun rezultat. 

Sorbind din ceai, Evanelle ridică din umeri: 

— Nu l-a folosit niciodată. 

Claire aruncă o privire spre casa din vecini. 

— Crezi că Fred ar fi de acord să mi-l vândă înapoi? 

— Nu văd de ce n-ar fi. Ai găsit un alt client pentru el? 

— Nu. 

— Probabil vrea să-l folosească asupra lui Tyler, interveni Sydney, 
pe un ton glumet. 

Claire îi aruncă o privire, dar fără prea mare tragere de inimă. Avea 
dreptate, la urma urmei. 

Evanelle îşi puse ceaiul pe masă şi începu să cotrobăie prin geantă. 

— Am venit fiindcă aveam să-ţi dau asta, spuse ea, scoțând în sfârşit 
din geantă o banderolă albă pentru cap şi întinzându-i-o lui Claire. 
Fred a tot încercat să mă convingă să nu ţi-o dau. A zis că tu foloseşti 
piepteni, nu bentiţe, care sunt bune pentru persoanele cu părul scurt. 
Nu înţelege. Asta e ceea ce trebuia să-ţi dau. A trecut ceva timp de 
când n-am mai trăit cu un bărbat şi am uitat cât de încăpăţânaţi pot fi. 
Totuşi, miros destul de frumos. 

Sydney şi Claire schimbară o privire. 

— Evanelle, ştii că Fred e gay, nu-i aşa? o întrebă Claire cu 
blândeţe. 

— Sigur că ştiu, râse Evanelle, arătând mai veselă şi mai fericită 
decât o văzuse Claire de ani de zile. Dar e plăcut să ştiu că voi două 
nu sunteţi singurele cărora le place compania mea. Şi ia spune-mi, 
Sydney, cum merge cu serviciul? 

Sydney şi Bay şedeau în balansoarul de pe verandă, pe care Sydney 
îl împingea încet înainte şi-napoi cu vârful piciorului descult. 

— Ţie trebuie să-ţi mulţumesc pentru asta. Dacă nu-mi dădeai 


cămaşa aia pe care am restituit-o, în veci n-aş fi intrat la White Door 
ca să văd dacă au vreun loc liber. 

— Fred mi-a spus că te-a văzut de vreo două ori, săptămâna trecută, 
când ieşeai să cumperi de mâncare pentru fete. Şi, o dată, te-a văzut şi 
măturând. 

— Deocamdată, numai de-aşa ceva sunt bună. 

— Ce s-a întâmplat? întrebă Claire, conştientă că-n ultima vreme 
Sydney era cam pleoştită. La început, fusese atât de entuziasmată de 
noua ei slujbă de la White Door, dar pe măsură ce treceau zilele, se 
întorcea acasă tot mai devreme şi zâmbea din ce în ce mai puţin. 
Claire avea sentimente amestecate în legătură cu noua slujbă a lui 
Sydney. Îi plăcea să lucreze cu ea şi s-o aibă aproape - dar, când 
vorbea despre păr, Sydney parcă se lumina toată. În fiecare dimineaţă, 
pleca la lucru cu speranţe atât de mari...! 

— Toate clientele de la White Door par să-i cunoască pe cei din 
familiile Clark şi Matteson. În a treia zi, m-a vizitat Hunter John. Se 
pare că unele persoane — şi nu dau nume - nu se bucură deloc de asta, 
şi răspândesc vestea. Nu că m-ar fi dat munca afară din casă înainte, 
dar acum pare să se întâmple dintr-un anume motiv. 

— L-ai tuns? 

— Nu, n-a vrut să mă lase. Mare păcat, fiindcă ştiu să fac nişte 
tunsori bărbăteşti extraordinare. Eu am fost cea care l-a tuns pe Tyler. 

— Serios? 

— Mhm... Şi pe Bay, şi pe mine însămi. 

— Deci... deci clientele te tratează cu refuz? o întrebă Claire. Nu-ţi 
dau nicio şansă? 

— Dacă mai continuă mult în stilul ăsta, n-am să-mi mai pot păstra 
locul de la coafor. Dar poate că e mai bine aşa, adăugă Sydney, 
cuprinzând-o pe Bay cu braţul. Aşa, îmi rămâne mai mult timp pentru 
Bay. Şi voi fi liberă să te ajut şi pe tine, ori de câte ori o să ai nevoie. 


Claire intrase într-un salon de coafură de trei ori în toată viaţa ei 
adultă, numai când părul îi creştea prea lung ca să şi-l mai poată ţine 
sub control, şi avea nevoie să taie din el câţiva centimetri. Se ducea la 
Salon of Style al lui Mavis Adler, pe şosea. Mavis obişnuia să facă 
vizite speciale la domiciliu, ca s-o tundă pe bunica lui Claire, iar dacă 
era îndeajuns de îndemânatică pentru bătrână, însemna că şi Claire 
putea apela fără grijă la serviciile ei. 

Claire nu se considera tocmai o ţoapă, şi trecuse de nenumărate ori 
prin faţa Salonului White Door, dar când intră şi văzu canapelele din 
piele, picturile originale şi cârdul de femei dintre cele mai bogate din 
oraş, pentru care servise la prânzuri, ceaiuri şi dineuri, se simţi dintr- 
odată înspăimântător de nelalocul ei. 

O zări pe Sydney în fund, măturând părul din jurul locului de 


muncă al unei alte coafeze; arăta frumoasă şi stăpânită - şi foarte 
însingurată, ceea de pentru Claire era în regulă, dar nu şi pentru 
Sydney. 

Sora ei o văzu şi imediat porni spre zona de recepţie. 

— Claire, ce s-a întâmplat? Unde-i Bay? E totu-n regulă cu ea? 

— E bine. Am rugat-o pe Evanelle s-o ţină ea sub supraveghere, 
vreo oră, două. 

— De ce? 

— Fiindcă vreau să mă tunzi. 


În jurul lui Sydney şi al lui Claire se adunaseră mai multe coafeze şi 
cliente. Rebecca, patroana salonului, stătea ca o  instructoare, 
aşteptând-o pe Sydney să înceapă. Şuşotelile despre frumosul păr lung 
al lui Claire şi aptitudinile neverificate ale lui Sydney pluteau prin jur 
ca firele de praf. 

— Ai încredere-n mine? întrebă Sydney, în timp ce ridica scaunul, 
după ce-i spălase lui Claire părul. 

Claire îi întâlni privirea în oglindă. 

— Da, spuse ea. 

Sydney o întoarse cu faţa în altă direcţie. 

În următoarele câteva minute, Claire simţi cum părul îi devenea tot 
mai uşor, în timp ce pe halat îi cădeau smocuri-smocuri, arătând ca 
nişte fâşii subţiri de vată-dulce de melasă. Din când în când, Rebecca 
îi punea câte o întrebare lui Sydney, care-i răspundea încrezătoare, 
folosind expresii ca „tăietură în linie“ şi „breton paj“. Claire nu 
înţelegea ce însemnau; o duceau cu gândul la bolurile de cristal tăiate 
orizontal şi la pajii din filmele de epocă. 

În sfârşit, când Sydney îi întoarse iar scaunul spre oglindă, toată 
mulţimea din jur izbucni în aplauze. 

Lui Claire nu-i venea să-şi creadă ochilor. Sydney îi luase cel puţin 
treizeci de centimetri din păr. Tăietura cobora oblic, astfel încât în 
faţă era mai lung, dar în spate se bomba mai bogat. Bretonul îi 
înfrumuseţa ochii şi le accentua strălucirea, astfel încât nu mai arătau 
reci, gata să judece pe toată lumea. Femeia din oglindă era aceea care 
Claire dorise să fie întotdeauna. 

Sydney n-o întrebă dacă-i plăcea. N-ar fi avut niciun rost. Era o 
transformare înfăptuită de o maestră. Toate femeile din jur se uitau la 
Sydney cu negrăită uimire, iar ea strălucea ca argintul lustruit. 

Claire simţi că i se umpleau ochii de lacrimi, pătrunsă de o bucurie 
a renaşterii, a izbăvirii. Undeva, în adâncul sufletului ei, ştiuse 
dintotdeauna. Fusese sursa tuturor invidiilor ei, în copilărie. Sydney se 
născuse acolo. Acela era un dar de la Dumnezeu, care existase mereu 
înăuntrul ei, aşteptând-o doar să-l recunoască. 

— Nu mai poţi să negi, spuse ea. 


— Ce să neg? întrebă Sydney. 
— Asta e magia ta de Waverley. 

Lester Hopkins şedea într-un fotoliu de grădină din aluminiu, sub 
castanul său din faţa casei. În depărtare un nor de praf urma o maşină 
care se apropia pe drumul cel lung din faţa casei de lângă lăptărie. 

Lester îşi revenise după atacul de apoplexie de anul trecut, dar 
rămăsese cu un şchiopătat şi cu un colţ al gurii care nu i se mai ridica 
prea bine, aşa că-şi ţinea mereu la îndemână o batistă, ca să-şi şteargă 
saliva care se aduna acolo. Nu voia să oripileze cucoanele. În ultima 
vreme, îşi petrecea o mare parte din timp aşezat în câte un fotoliu, 
ceea ce nu-l deranja prea mult. Îi dădea timp de gândire. La drept 
vorbind, dintotdeauna aşteptase cu nerăbdare această perioadă a 
vieţii. Când era mic, bunicul lui dusese o viaţă boemă, cu mic dejunuri 
copioase, partide de vânătoare oricând i se năzărea, somn de după- 
amiază şi cântat la banjo seara. Asta, da, viaţă! îşi spunea Lester. Ba 
chiar, în fiecare lună, primeşti bani prin poştă, ca după ceas. Aşa că 
Lester hotărâse încă de pe-atunci că idealul său în viaţă era să crească 
mare cât mai curând, ca să poată ieşi la pensie. 

Dar, pe parcurs, existaseră şi câteva obstacole. Fusese nevoit să 
muncească mai greu decât îşi imaginase, după moartea tatălui său, 
ţinând singur lăptăria, la doar şaptesprezece ani. Şi fuseseră 
binecuvântaţi, Lester şi soţia lui, cu un singur fiu. Dar fiul lor se 
căsătorise cu o femeie harnică, aveau la rândul lor un fiu, locuiau cu 
toţii în aceeaşi casă şi totul era în regulă. Apoi însă soţia lui Lester s-a 
îmbolnăvit de cancer, iar peste doi ani fiul lor a murit într-un accident 
de maşină. Zdrobită de durere, nora lui Lester a vrut să se mute la 
Tuscaloosa, unde locuia sora ei. Dar Henry, nepotul lui Lester, care pe- 
atunci avea unsprezece ani, ţinuse morţiş să rămână. 

Aşa că Lester nu cunoscuse decât două certitudini constante în viaţa 
lui: ferma şi pe Henry. 

În timp ce maşina se apropia, Lester auzi uşa cu plasă contra 
ţânţarilor trântindu-se. Întorcându-se, îl zări pe Henry care ieşise în 
faţa casei ca să vadă cine venea. Soarele se apropia de asfinţit, astfel 
încât era o oră prea târzie pentru vânzări. 

— Aştepţi pe cineva, bunicule? strigă Henry. 

— Să-mi vină transportul — da” nu-i ăla. 

Henry porni spre castan şi se opri lângă Lester. Acesta îl măsură cu 
privirea. Era un băiat chipeş, dar, ca toţi ce din familia Hopkins, se 
născuse deja bătrân la spirit, şi-şi trăia viaţă aşteptând ca şi trupul să-l 
ajungă din urmă. Acesta era motivul pentru care toţi bărbaţii din 
familia Hopkins se însurau cu femei mai în vârstă decât ei. Henry însă 
nu se grăbea, iar Lester tot încerca să-l ajute cât de cât. Îi spunea să 


facă pe ghidul când elevii de la şcoala elementară veneau în vizită la 
lăptărie, dacă profesoarele aveau vârsta potrivită şi erau necăsătorite. 
Iar comitetul de decoraţiuni de la biserică era format în cea mai mare 
parte din femei divorţate, aşa că Lester le lăsa să vină să ia fânul 
toamna şi vâscul iama, şi-l trimitea mereu pe Henry afară să le ajute. 
Dar niciodată nu se lega nimic. Solid şi sigur pe sine, harnic şi bun la 
inimă, Henry putea fi o partidă excelentă — numai dacă n-ar fi fost atât 
de mulţumit de viaţa lui. 

Dar aşa ţi se întâmplă când te naşti bătrân. 

Maşina se opri. Lester nu-l cunoştea pe şofer, dar o recunoscu pe 
femeia care coborî de pe locul din dreapta. 

Plescăi din limbă. Întotdeauna îi plăceau vizitele lui Evanelle 
Franklin. Parcă ar fi găsit o prigorie iarna. 

— Se pare că Evanelle are să ne dea ceva. 

Bărbatul rămase în maşină, pe când Evanelle traversa curtea. 

— Lester, spuse ea, oprindu-se în faţa lui, cu mâinile în şolduri, 
arăţi tot mai bine de fiecare dată când te văd. 

— Ştii, acum s-a descoperit leacul pentru cataractă, o tachină el. 

Evanelle zâmbi. 

— Diavole. 

— Ce vânt te aduce încoace? 

— Trebuia să-ţi dau asta. 

Şi, vârând mâna în sacoşa cu surprize, îi oferi un borcan cu cireşe 
maraschino. 

Lester se uită la Henry, care încerca să-şi ascundă zâmbetul. 

— Ei, de mult n-am mai primit cireşe din astea. Îţi mulţumesc, 
Evanelle. 

— N-ai pentru ce. 

— Şi ia zi, ăla care te-a adus cu maşina cine-i? 

— Fred, de la băcănie. Locuieşte la mine. E foarte cumsecade. 

— N-aţi vrea să luaţi cina cu noi? o întrebă Henry. Yvonne a făcut 
prăjituri cu cartofi. 

Yvonne era menajera lor. Henry o angajase după atacul de 
apoplexie al lui Lester, de anul trecut. Era căsătorită, desigur. Lester ar 
fi angajat o celibatară. 

— Nu, mulțumesc, trebuie să plec, se scuză Evanelle. Am să vă văd 
la sărbătoarea de 4 iulie? 

— O să fim acolo, răspunse Lester, privind-o împreună cu Henry 
cum se îndepărta. 

— Odată, mi-a dat un ghem de fire, spuse Henry. Cred că aveam 
vreo paisprezece ani şi eram într-o excursie cu şcoala, în centrul 
oraşului. M-am simţit atât de stânjenit, încât l-am aruncat. Însă chiar 
în săptămâna următoare am avut nevoie de el, când lucram la un 
proiect pentru şcoală. 


— Bărbaţii din oraşul ăsta îşi învaţă lecţia de mici, când e vorba de 
femei din familia Waverley, remarcă Lester, întinzând mâna spre 
bastonul pe care şi-l rezemase de copac; se ridică încet în picioare. Ori 
de câte ori e câte una dintre ele prin apropiere, fruntea sus şi fii atent 
la ea! 


În după-amiaza următoare, Claire o auzi pe Sydney strigând de la 
etaj: 

— Unde-a dispărut toată lumea? 

— Eu sunt aici, jos! îi strigă Claire. 

Auzi curând scârţâitul treptelor prăfuite, în timp ce Sydney cobora 
în pivniţă. Acolo era rece şi uscat, iar uneori diverşi bărbaţi care 
aveau prea multe pe cap băteau la uşă şi cereau voie să se aşeze 
pentru un timp în pivnita casei Waverley, pentru că acolo li se 
limpezeau minţile şi-şi regăseau echilibrul. 

Paşii lui Sydney se apropiară, pe lângă rafturile din pivniţă, tot mai 
departe de scară, spre lumina lanternei lui Claire. Becurile din pivniţă 
se arseseră toate în 1939, iar amânarea din partea cuiva prea obosit ca 
să le înlocuiască se transformase într-o tradiţie de familie de a ţine 
mereu pivniţa în întuneric. Nimeni nu ştia de ce o făceau acum, ci 
numai că aşa obişnuiseră dintotdeauna. 

— Unde-i Bay? vru să ştie Sydney. Nu e aici, cu tine? 

— Nu, îi place să stea cea mai mare parte a timpului în grădină. E 
bine. Pomul a încetat să mai arunce cu mere în ea, atunci când şi ea a 
început să le arunce înapoi. 

Îi dădu lui Sydney lanterna. 

— Ajută-mă puţin, vrei? Luminează aici. 

— Vin de caprifoi? 

— Săptămâna viitoare e petrecerea de 4 iulie. Număr sticlele, ca să 
văd câte trebuie să aducem. 

— Când am intrat, am văzut o sticlă pe masa din bucătărie, o 
informă Sydney, în timp ce Claire le număra. 

— Ăla-i vinul de muşcate pe care mi l-a adus înapoi Fred. Banii n-a 
vrut să-i mai primească. Cred că aş putea spune că m-a mituit ca să-mi 
ţin gura, continuă Claire, după care bătu din palme, ca să şi le scuture 
de praf. Treizeci şi patru de sticle. Credeam că am făcut patruzeci, 
anul trecut. Oricum, nu contează... Atâtea ar trebui să fie de ajuns. 

— Ai să i-l dai lui Tyler? 

Claire luă din nou lanterna. 

— Ce să-i dau lui Tyler? 

— Vinul de muşcate. 

— A..., făcu ea, îndepărtându-se, urmată îndeaproape de Sydney. 
De fapt, speram să i-l duci tu. Din partea mea... 

— Predă la cursurile de vară, spuse Sydney. Îmi va fi cam greu să-l 


găsesc. 

— Aha... 

Claire se bucura că Sydney nu putea să-i vadă expresia derutată de 
pe faţă. Uneori, avea impresia că-şi pierdea minţile. Primul ei gând, 
când se trezea din somn, era întotdeauna acela de a găsi o soluţie ca 
să şi-l alunge pe Tyler din minte. Dar stătea la pândă, sperând să-l 
vadă în curtea din vecini, pe când ticluia întruna diverse căi de a nu 
mai fi nevoită să-l vadă vreodată. N-avea niciun sens. 

Ajunseră în bucătărie, iar Claire închise uşa pivniţei în urma lor şi o 
încuie. 

— E un tip de treabă, Claire, spuse Sydney. Ştiu. Şi pe mine m-a 
surprins al dracului de tare. Ca să vezi: un bărbat în stare să fie 
cumsecade! Cine-ar fi crezut? 

Claire se duse cu lanterna în magazie şi o puse pe raftul unde-şi 
ţinea lumânările şi felinarele cu baterii. Sarcina electrică provocată de 
frustrarea ei făcu aparatul de radio de pe raft să pornească, trosnind, 
când trecu pe lângă el, şi tresări surprinsă. Îl închise imediat, apoi se 
rezemă de perete. Nu mai putea continua aşa. 

— Nu e o constantă, spuse ea, din magazie. Mărul este o constantă. 
Vinul de caprifoi e o constantă. Casa asta este o constantă. Tyler 
Hughes nu e o constantă. 

— Nici eu nu sunt o constantă, nu-i aşa? întrebă Sydney, dar Claire 
nu-i răspunse. Oare Sydney era o constantă? Chiar îşi găsise locul în 
Bascom sau avea să plece din nou, poate atunci când Bay va creşte 
mare, ori când se va îndrăgosti? Claire nici nu voia să se gândească la 
asta. Singurul lucru pe care putea să-l controleze era faptul de a nu 
deveni ea cauza plecării lui Sydney, oferindu-i cât mai multe motive 
să rămână acolo. Avea să se concentreze numai asupra acestui lucru. 

Trase adânc aer în piept şi reveni la bucătărie. 

— Şi, cum mai merge cu munca? întrebă ea, veselă. 

— O, Doamne, sunt aşa de ocupată — şi numai mulţumită ţie! 

— Eu n-am făcut nimic - tu ai făcut totul. 

Sydney clătină din cap. 

— Oamenii se uită acum la mine de parcă aş fi o profesoară sau cam 
aşa ceva... Nu reuşesc să înţeleg. 

— Tocmai ai descoperit secretul succesului meu, îi spuse Claire. 
Când oamenii cred că ai ceva de dat, ceva ce nu mai are nimeni, fac 
orice şi plătesc oricât pentru asta. 

Sydney râse. 

— Deci vrei să zici că, dacă tot trebuie să fim ciudate, mai bine să 
ne şi alegem cu nişte bani de-aici? 

— Nu suntem ciudate... 

Claire tăcu o pauză. 

— Dar tocmai la asta mă refeream. 


— Ai în păr pânze de păianjen din pivniţă, spuse Sydney, venind 
spre ea pentru a i le îndepărta de pe cap cu vârfurile degetelor. Având 
de-acum un sentiment de proprietate față de părul lui Claire, Sydney 
deprinsese obiceiul de a se apropia pur şi simplu pentru a-i potrivi 
câteva şuviţe după ureche, a-i răsfira uniform bretonul pe frunte sau a- 
i înfoia părul la spate. Era o stare plăcută, ca şi cum s-ar fi jucat, acum 
la fel ca şi în copilărie, dacă atunci ar fi fost mai apropiate. 

— Unde ai lucrat înainte să vii aici? întrebă Claire, privind de 
aproape faţa lui Sydney, pe când sora ei îi netezea părul. Se 
maturizase atât de mult, în timpul cât fusese plecată... 

Sydney făcu un pas înapoi şi încercă să-şi desprindă pânzele de 
păianjen care i se lipiseră pe degete. 

— A durat nişte ani... Dar, o vreme, am lucrat în Boise. 

Lăsă în pace pânzele de păianjen şi se întoarse. Luând vinul de 
muşcate de pe masă, ieşi grăbită pe uşa din spate, cu o dâră ciudată de 
colonie bărbătească în urma ei. 

— Mă duc să văd ce face Bay, şi pe urmă am să-i duc vinul ăsta lui 
Tyler. 


Începând din ziua aceea, când Sydney revenise cu gândul în casa 
din Seattle, amintindu-şi că lăsase acolo fotografiile mamei sale, 
mirosul coloniei lui David apărea fără veste în jurul ei. Când se simţea 
deosebit de puternic, ventilatoarele din plafoanele de la parter 
porneau de la sine, ca pentru a-l risipi. Când plutea noaptea prin 
holurile de la etaj, departe de ventilatoare şi adierile nocturne, 
mirosul se plimba prin casă încins de furie. În nopţile acelea, Bay se 
strecura în patul lui Sydney şi povesteau împreună pe şoptite despre 
ceea ce lăsaseră în urma lor. Vorbeau codificat, comentând cât de 
fericite erau că scăpaseră de-acolo, şi ce bine era să fie libere. Când 
spuneau aceste lucruri, îşi încrucişau degetele şi făceau umbre în 
formă de fluturi pe pereţi, în lumina violacee care intra pe fereastră, 
dinspre curtea lui Tyler. 

Claire încă mai voia să ştie unde fusese Sydney şi cu ce se ocupase 
în tot acel timp. Sydney ştia că de-acum ar fi trebuit să-i spună, mai 
ales de vreme ce, uneori, chiar şi Claire simţea mirosul de colonie în 
casă şi se întreba cu voce tare de unde o fi venind. Dar colonia o făcea 
pe Sydney să-şi dea seama în ce fel de pericol îşi pusese sora venind 
acolo, şi-i era de două ori mai ruşine să-şi recunoască greşelile. Claire 
făcea atât de multe pentru ea... 

Când Sydney ieşi din casă, mirosul de colonie se mai risipi, acoperit 
de aromele merelor, salviei şi pământului din grădină. Sydney şi Bay 
se aşezară sub pom şi începură să stea de vorbă despre cele de peste zi 
şi despre petrecerea de 4 iulie, plănuind să meargă la şcoala 
elementară pentru ca Bay să poată să vadă şi ea unde era. De când 


Claire spusese că Bay avea voie să intre în grădină, fetiţa îşi petrecea 
ore întregi în fiecare zi stând culcată pe iarbă, sub măr. Când Sydney 
o întreba de ce, îi răspundea că încerca doar să înţeleagă ceva. Sydney 
nu insista; se întâmplaseră atâtea lucruri neobişnuite, încât era firesc 
ca fetiţa să aibă nevoie de timp ca să le desluşească pe toate. 

După ce vorbi cu Bay, Sydney îşi continuă drumul spre casa lui 
Tyler. Îl găsi în curtea din spate, scoțând din mica sa magazie o 
maşină de tuns iarba. 

— Tyler, eşti pregătit emoţional să tai din nou toată iarba aia? îi 
strigă ea. 

Întorcându-se, Tyler îi strigă: 

— Dacă n-o tai cât mai repede, căţeii mai mici din cartier au să se 
piardă prin ea. Chiar şi acum, doamna Kranowski, când nu-l poate 
găsi pe Edward, vine şi începe să scormonească prin iarba mea cu un 
băț, în căutarea lui. 

— i-am adus un cadou de la Claire, îl anunţă ea, ridicând sticla de 
vin. 

Tyler ezită, ca şi cum şi-ar fi înghiţit cuvintele pe care voia să le 
rostească. 

— Ştii, nu reuşesc deloc s-o înţeleg pe sora ta. E clar că nu mă place, 
şi totuşi îmi trimite daruri. Să fie ăsta oare un obicei sudist? 

— A, ba de plăcut, te place! Tocmai de-asta ţi le tot dăruieşte. Te 
superi dacă beau şi eu puţin din el? Sunt puţin cam zguduită, în 
momentul de faţă. 

— Sigur că da, vino. 

Intrară în bucătărie, pe uşa din spate, iar Tyler scoase două pahare 
din dulap. 

Imediat ce-i turnă în pahar, Sydney bău prelung. 

— Ce ţi s-a întâmplat? o întrebă el. 

— Mi s-a dus mintea undeva unde nu era cazul, acum câtva timp, şi 
încă mai sunt sub efectul spaimei. 

— Ai vrea să-mi povesteşti? 

— Nu. 

Tyler dădu din cap. 

— Bine. Şi vinul ăsta...? Ce soi e? 

— E vin de muşcate. Ar trebui să redeştepte amintirile cele mai 
plăcute. 

Ridicând paharul spre ea, Tyler închină: 

— Atunci, pentru amintirile plăcute! 

Înainte de a apuca să-l bea, Sydney izbucni: 

— Speră să te facă să-ţi aduci aminte de o altă femeie, şi să nu te 
mai gândeşti la ea. La fel ca ghiveciul cu ulei de gura-leului şi tartele 
cu nasturii-burlacului. 

Tyler coborî paharul. 


— Nu înţeleg. 

— Florile care cresc în curtea noastră din spate sunt speciale. Sau, 
poate că reţetele mâncărurilor preparate din ele sunt cele care le fac 
să devină atât de speciale. Îl pot afecta pe cel ce le mănâncă. Se vede 
clar că tu eşti imun. Sau, poate, se străduieşte prea tare, poate că asta 
schimbă rezultatele. Nici eu nu prea înţeleg... 

Tyler o privi fără să-i vină a crede. 

— Adică, vrei să zici că încearcă să mă facă să-mi pierd interesul 
faţă de ea? 

— Vreau să zic că deja e prea târziu. Dă-mi voie să-ţi spun ceva 
despre Claire. Ei îi plac lucrurile care dăinuie — aşa că, nu pleca. 

Tyler se rezemă de bufet, ca pentru a se sprijini să nu cadă. Un 
moment, Sydney se întrebă dacă era într-adevăr cazul să dezvăluie 
nişte lucruri atât de personale despre sora ei. Era limpede că Claire nu 
voia ca Tyler să le ştie. Dar, în clipa următoare, zâmbetul lui o făcu să- 
şi dea seama că procedase bine. Atâta numai că trecuse atât de mult 
timp de când nu-i mai dăruise cuiva o fericire adevărată, încât Sydney 
uitase cum era. Claire făcea atât de multe pentru ea... Acesta era un 
lucru pe care i-l putea dărui lui Claire. Putea să-i arate că fericirea se 
găsea şi în afara cercului ei restrâns, pe care-l cunoştea atât de bine. 
Fericirea alături de Tyler. 

— Nu plec nicăieri, spuse el. 

— Bine. 

Sydney îşi mută privirea. Cuvintele unui om bun puteau aduce 
lacrimi în ochii unei femei. O invidia pe Claire pentru asta, pentru 
Tyler. Cunoscuse mulţi bărbaţi după plecarea din Bascom, şi niciunul 
nu fusese cumsecade. Nici măcar nu credea că ar fi ştiut ce să mai 
facă, acum, dacă ar fi întâlnit totuşi un om de treabă. 

— Bea, spuse ea, întorcându-se în loc şi plimbându-se prin 
bucătărie. 

Tyler ridică paharul la buze şi luă o sorbitură. 

— E bun. Are un gust neobişnuit, dar bun. 

— Bine ai venit în lumea lui Claire. 

— Şi, care sunt amintirile tale plăcute? o întrebă el. 

Sydney se îndreptă spre alcov, pe lângă şevalete, şi privi afară pe 
fereastră. 

— E atât de ciudat... Toate amintirile mele frumoase datează doar 
de săptămâna asta. Din toţi anii câţi am trăit, săptămâna asta a fost 
cea mai fericită din viaţa mea. Dar ale tale? 

— Vinul e foarte bun, dar nu-mi vine nimic în minte. Mă tot 
gândesc la Claire. 

Zâmbind, Sydney mai bău puţin. 

— Eşti un caz fără speranţă. 

La Bascom, sărbătorirea zilei de 4 Iulie avea loc în fiecare an în 
scuarul din centrul oraşului. Pe iarba de lângă fântâna arteziană, 
familiile şi grupurile de enoriaşi aşezau mese şi umbrare de pânză şi 
aduceau de mâncare pentru ca toată lumea să poată degusta 
delicatesele, ca la un ospăț general, înaintea focurilor de artificii. 
Familia Waverley aducea întotdeauna vin de caprifoi, pentru ca 
oamenii să poată vedea pe întuneric, dar vinul, cu sau fără ştirea 
oraşului, prilejuia şi câteva revelații în fiecare zi de 4 Iulie. La urma 
urmei, un efect secundar al capacităţii de a vedea în întuneric este 
acela de a deveni conştient de lucruri de care înainte nu-ţi dăduseşi 
seama. 

Surorile Waverley îşi instalaseră masa într-o parte - una dintre cele 
mai populare mese, cu siguranţă, dar separată de ale tuturor celorlalți. 
Sydney se foia, aşezată pe scaunul ei. Bay se dusese în zona 
supravegheată a copiilor, unde se confecţionau pălării de hârtie şi se 
machiau feţele, aşa că Sydney şi Claire rămăseseră singure cu vinul de 
caprifoi. Oamenii veneau tăcuţi să primească ceşcuţe de vin cât mai 
mici, ca şi cum s-ar fi temut să bea prea mult, iar şeriful trecea şi el 
din când în când, întrebând: 

— Ăsta nu e cu alcool, da? 

Iar Claire răspundea, cu expresia serioasă a oricărei Waverley: 

— Sigur că nu e. 

În adolescenţa lui Sydney, ziua de 4 Iulie era sărbătorită în fiecare 
an la piscina unei prietene, pentru ca apoi să vină cu toţii în piaţă 
tocmai la timp ca să prindă artificiile. Acum se simţea mai vârstnică 
decât alte persoane de vârsta ei, ca, de pildă, fostele sale colege de 
liceu, dintre care cele mai multe veniseră în mod vizibil de la piscină 
sau de la câte-un grătar, erau bronzate, iar pe sub bluze li se zăreau 
bretelele costumelor de baie. Emma era la masa bisericii prezbiteriene, 
unde stătea de vorbă cu Eliza Beaufort. Ştiind ceea ce ştia acum, 
Sydney n-o mai invidia pentru acea viaţă plină de privilegii. Curios, 
aşadar, că se simţea întristată pentru că pierduse un lucru care 
niciodată nu fusese al ei. Poate că-i lipsea, pur şi simplu, prietenia în 
general, camaraderia persoanelor de vârsta ei. 

Sydney întoarse capul în altă parte. 

— Nu-mi mai amintesc când am stat ultima oară aici, la masa 
Waverley, îi spuse ea lui Claire. 

— A trecut ceva timp de-atunci. 

Trase adânc aer în piept. 


— Mă simt bine. 

— Atunci, de ce eşti atât de nervoasă? Nimeni n-o să arunce-n noi 
cu roşii stricate. 

— Corect, răspunse Sydney. 

Putea să fie asemenea lui Claire şi să nu-i pese de ceea ce zicea 
lumea. Începea chiar să se şi îmbrace precum Claire - în bluze cu 
mânecă scurtă şi nasturi de sus până jos, apretate, pantaloni kaki, 
şorturi de madras, rochii de vară vaporoase. Ceea ce spusese Claire în 
ziua aceea la salon, că avea magia familiei Waverley, îi schimbase 
complet starea de spirit. Se simţea ca o Waverley. Acum însă, parc-ar 
fi locuit într-o ţară căreia încă nu-i învățase bine limba. Putea să se 
îmbrace într-un stil asemănător cu al localnicilor, şi se simțea bine, 
dar şi puţin cam singură. 

— Nu e nicio problemă dacă sunt ciudată. Pot să mă obişnuiesc cu 
asta. 

— Nu suntem ciudate. Suntem doar cele care suntem. Bună, 
Evanelle! 

Evanelle, care se apropiase de masă, luă o ceşcuţă de vin. 

— Phii, câtă nevoie aveam de asta, comentă ea, lăsând vinul să-i 
alunece pe gât. Am atâtea de făcut... Şi mai trebuie să-i dau ceva lui 
Bay. 

Puse ceaşca pe masă şi scoase din geantă o broşă foarte înzorzonată. 
Datând cam de prin anii '50, broşa era făcută din cristal transparent, 
dar îngălbenit, de forma unei explozii stelare. 

— Acum tocmai se vopseşte pe faţă, îi spuse Sydney. 

— Bine, atunci am să trec pe acolo. Fred mă ajută să-mi fac ordine 
în casă. Mi-e de foarte mare folos. Pe-asta am găsit-o într-o cutie veche 
de bijuterii peste care am dat întâmplător şi, când am văzut-o, am 
ştiut că trebuie să i-o dau lui Bay. 

Claire se aplecă înainte. 

— Te ajută Fred? 

— A pus la punct un sistem pentru toate lucrurile pe care le am. Un 
„registru de evidenţă“ — aşa i-a spus. 

— Ani de zile m-am oferit să te ajut să faci acelaşi lucru, Evanelle, 
spuse Claire. 

Sydney se întoarse spre ea, curioasă; sora ei părea rănită. 

— Ştiu. N-am vrut să te deranjez cu asta. Dar, de vreme ce Fred s-a 
mutat la mine... 

— S-a mutat la tine? exclamă Claire. Credeam că a venit să 
locuiască doar pentru un timp. 

— Păi, ne-am gândit că, dacă tot e acolo, de ce să nu stea cât mai 
confortabil? Îşi amenajează un mic apartament în pod şi mai aduce 
câteva îmbunătăţiri şi prin restul casei. Mi-e foarte comod să-l am în 
preajmă. 


— Să ştii că, dacă ai vreodată nevoie de ceva, îţi sunt şi eu alături, îi 
aminti Claire. 

— Ştiu. Eşti o fată foarte bună, răspunse Evanelle, punând broşa la 
loc în geantă. După ce trec pe la Bay, va trebui să-i duc şi reverendului 
MceQuail nişte cuie şi o oglindă lui MaryBeth Clancy. Cu asta termin, 
şi-am să mă întâlnesc cu Fred lângă fântână. Nu pot să sufăr 
aglomeraţia, mereu am atâtea de făcut... Ne vedem mai târziu. 

— Pa, Evanelle. Sună-mă, dacă ai nevoie de mine! 

Sydney pufni: 

— Da, da! Suntem ciudate! 

— Ba nu, insistă Claire, îngândurată. Ce zici, că Fred stă cu 
Evanelle? 

— Zic că-i foarte trist că el şi James au probleme, răspunse Sydney, 
ridicând din umeri. Dar Evanelle pare încântată că-l are în casă. 

— Hmm... 

Peste câteva minute şi încă o raită a şerifului. Sydney o înghionti pe 
Claire: 

— În caz că n-ai observat, Tyler se tot uită la tine. 

Claire aruncă o privire într-acolo, apoi gemu: 

— Fir-ar să fie... A trebuit tu neapărat să-i întâlneşti privirea — uite 
că acum vine-ncoace... 

— O, Doamne fereşte! 

— Mda, mă rog, nu-s eu singura care-i măsurată cu privirea. Şi tu ai 
un admirator, spuse Claire, arătând spre o copertină pe care scria 
LĂPTĂRIA HOPKINS, în latura opusă a gazonului. Acolo se afla un 
tânăr chipeş, blond, zvelt şi bronzat, care lua cu lingura îngheţată din 
containerele metalice, şi o punea în cornete de hârtie. Era solid, ca şi 
cum ar fi fost clădit să ţină piept tuturor vânturilor — şi se tot uita spre 
masa familiei Waverley. 

— O fi crezând că avem nevoie şi noi de îngheţată? Poate arătăm ca 
şi cum am fi... înfierbântate! 

— Ăla-i Henry Hopkins, spuse Claire. 

— Henry! 

De la acea distanţă, Sydney nu-i putea distinge trăsăturile, dar 
acum, dacă stătea să se gândească, parcă recunoştea ceva familiar la 
părul lui şi la acele mişcări calculate. 

— Aproape că-l uitasem. 

— Nu ştiam că l-ai cunoscut. 

Claire dădu să se ridice în picioare, dar Sydney o apucă de braţ. 

— Dă-mi drumul. Am uitat ceva în maşină. 

— N-ai uitat nimic. Încerci doar să-l eviţi pe Tyler. Şi, da - l-am 
cunoscut pe Henry. Am fost... prieteni, cred c-aş putea spune. În 
şcoala elementară. După aia, ne-am îndepărtat. 

— De ce? întrebă Claire, încercând să-şi smulgă mâna dintr-a surorii 


sale, în timp ce ochii i se tot repezeau spre Tyler care se apropia. 

— Fiindcă în liceu am fost o tâmpită şi-o oarbă, replică Sydney. 

— Ba n-ai fost. 

— Ba da. 

— Banu. 

— Bună ziua, domnişoarelor. Aveţi nevoie de un arbitru? 

Acum, că reuşise să-şi atingă scopul, Sydney dădu drumul mâinii lui 
Claire. 

— Bună, Tyler. 

— Claire, părul... remarcă Tyler, iar Claire îşi ridică mâna la păr, 
cam jenată; purta panglica albă pe care i-o dăduse Evanelle, ceea ce o 
făcea să arate atât de tânără şi inocentă, pe cât s-ar fi străduit din 
răsputeri să nu pară că era. Îţi stă foarte bine. Am avut un vis... 
Odată, am visat că aveai părul aşa. Iartă-mă, n-aveam cum să spun 
asta fără să sune prosteşte... 

Râse, apoi îşi frecă palmele. 

— Deci, toată lumea-mi spune că trebuie să beau puţin din vinul de 
caprifoi al surorilor Waverley. Sau e o tradiţie a oraşului, sau toată 
lumea s-a prins în jocul ăsta de-a Claire-încearcă-să-mi-taie-pofta. 

— Ce...? 

— Sydney mi-a spus ce urmăreai cu toate cadourile pe care mi le-ai 
trimis. 

Claire se întoarse spre Sydney, care încercă să facă o mutră spăsită, 
deşi se vedea de la o poştă că numai la aşa ceva nu-i stătea gândul. 

— Vinul de caprifoi te ajută să vezi pe întuneric, spuse Claire, 
crispată. Bea-l sau nu - cum vrei. N-ai decât să dai cu capul de-un 
copac, când o să se-ntunece — sau să cazi într-un şanţ. Mie puţin îmi 
pasă. 

Tyler luă un pahar de plastic, zâmbindu-i. 

— Asta înseamnă c-am să te pot vedea şi pe tine în întuneric. 

— Încă n-am rezolvat toate erorile reţetei. 

Fără să-şi ia ochii de la ea, Tyler îşi bău vinul. 

Sydney nu făcea decât să stea rezemată de spătar, zâmbind. Parcă s- 
ar fi uitat la un dans căruia numai unul dintre ce doi dansatori îi 
cunoştea paşii. 

După ce Tyler se îndepărtă, Claire se răsuci spre sora ei, furioasă: 

— I-ai spus?! 

— Şi de ce te miri aşa? Ar fi trebuit să te aştepţi. Doar ştii cât sunt 
de previzibilă... 

— Ba nu eşti previzibilă deloc! 

— Ba sunt. 

— Bine, atunci du-te şi vorbeşte cu lumea, şi încetează cu 
waverleyismele astea, i-o reteză Claire, clătinând din cap - deşi pe 
buze i se zărea un început de zâmbet: începutul a ceva nou şi intim, 


între ele două. 
Era o senzaţie plăcută. 


Henry Hopkins îşi mai amintea şi acum ziua în care el şi Sydney 
Waverley se împrieteniseră. Sydney şedea singură între barele pentru 
căţărat, în recreaţie. Henry nu înţelesese niciodată de ce copiii ceilalţi 
nu voiau să se joace cu ea, dar se lua şi el după ei, fiindcă aşa făcea 
toată lumea. În ziua aceea însă, a observat la ea ceva deosebit — părea 
atât de tristă, încât s-a dus şi a început să se cocoaţe pe bare, deasupra 
ei. N-avea de gând să stea de vorbă cu ea, dar îşi spunea că poate 
Sydney s-ar fi simţit mai bine dacă era cineva în apropierea ei. 

Fata îl privise o vreme, înainte de a-l întreba: 

— Henry, o mai ţii minte pe mama ta? 

— Sigur c-o mai ţin minte! răspunsese el, râzând. Azi-dimineaţă am 
văzut-o. Ce, tu pe-a ta nu ţi-o mai aminteşti? 

— A mea a plecat acum un an. Încep s-o uit. Eu, când am să cresc 
mare, n-o să plec niciodată de lângă copiii mei. Am să stau cu ei în 
fiecare zi şi nu-i voi lăsa să mă uite. 

Henry îşi amintea că i se făcuse ruşine — o stare atât de intensă, 
încât efectiv căzuse de pe bare. Şi, din ziua aceea, începuse să se ţină 
scai de Sydney, la şcoală. Timp de patru ani, se jucaseră şi-şi 
mâncaseră gustările împreună, îşi comparaseră răspunsurile la 
întrebările pentru temele de acasă şi-şi făcuseră împreună proiectele 
de la cursuri. 

Henry nu avea niciun motiv să se aştepte ca, în prima zi a şcolii de 
după vacanţa de vară, lucrurile să se schimbe în vreun fel. Dar, când a 
intrat în clasă şi a găsit-o acolo... Sydney se maturizase într-un fel 
care-i făcea capul preadolescentin să se învârtească. Arăta ca toamna, 
când frunzele devin ruginii şi fructele se pârguiesc. Îi zâmbi, iar el se 
răsuci imediat pe călcâie şi ieşi din sală, petrecându-şi la toaletă restul 
timpului dinainte de a se suna de intrare. Şi, din ziua aceea, de fiecare 
dată când Sydney încerca să-i vorbească, Henry simţea o stare de leşin 
şi o lua la fugă. După un timp, s-a lăsat şi ea păgubaşă. 

Era atât de neaşteptată, acea atracţie, şi îl făcea atât de nefericit... 
Voia ca lucrurile să redevină la fel ca înainte. Sydney era o fată 
amuzantă şi deşteaptă şi putea spune tot felul de lucruri despre 
oameni doar uitându-se cum îşi purtau părul, ceea ce lui Henry i se 
părea absolut uluitor. Îi povestise bunicului său despre asta, cum că 
exista o fată care nu-i era decât prietenă, dar situaţia se schimbase 
dintr-odată, iar el nu ştia ce să facă. Bunicul îi răspunsese că toate 
lucrurile se întâmplau aşa cum trebuia, şi degeaba ar fi încercat cineva 
să prezică ceea ce avea să urmeze. Oamenilor le plăcea să creadă 
contrariul, dar ceea ce credeau ei n-avea nicio influenţă practică 
asupra a ceea ce se petrecea până la urmă. N-ai cum să-ţi schimbi 


viaţa cu gândul — cum nici când te îndrăgosteşti n-ai ce face ca să 
abaţi cursul faptelor. 

Era sigur că Sydney credea c-o abandonase, la fel ca mama ei, sau 
că nu mai voia să-i fie prieten, precum ceilalţi copii. Se simţea 
îngrozitor. În cele din urmă, Hunter John Matteson s-a îndrăgostit de 
ea până peste cap, reuşind să facă ceea ce Henry nu putuse — i-a spus-o 
pe şleau. Henry stătea şi se uita, în timp ce prietenii lui Hunter John 
deveneau şi prietenii ei, iar ea începea să se poarte la fel ca ei, râzând 
de colegii de pe coridoare — chiar şi de Henry. 

Trecuse atât de mult timp de-atunci... Henry auzise că Sydney era 
din nou în oraş, dar nu se gândise prea mult la asta. La fel ca înainte, 
nu avea niciun motiv să se gândească că întoarcerea ei avea să 
schimbe cu ceva lucrurile. 

Şi apoi o văzu, şi totul o luă de la început, acea dorinţă curioasă, 
acea senzaţie de a o vedea iar pentru prima oară. Bărbaţii din familia 
Hopkins se însurau mereu cu femei mai în vârstă, aşa că se întreba 
dacă faptul de a o vedea schimbată, maturizată, îl făcea să se simtă 
astfel — la fel ca atunci când Sydney crescuse într-un mod atât de 
neaşteptat, în timpul vacanței de vară dinaintea clasei a şasea. Părea 
că se întorsese în oraş, după zece ani, arătând mai înţeleaptă şi mai 
pricepută la ale vieţii. 

— Dacă te mai holbezi mult aşa la ea, ai s-o răstorni pe spate. 

Henry se întoarse spre bunicul lui, care şedea în scaunul său de 
grădină, din aluminiu, în spatele meselor. Îşi ţinea cu o mână bastonul 
şi, din când în când, striga spre câte un trecător, ca un crainic de la 
bâlci. 


— Mă holbam...? 

— De-o juma” de oră, preciză Lester. N-ai auzit o vorbă din tot ce- 
am spus. 

— lartă-mă. 


— Capul sus. A luat-o din loc. 

Întorcându-se, Henry văzu că Sydney plecase de la masa familiei 
Waverley, îndreptându-se spre zona copiilor. Părul îi strălucea în 
soare, auriu ca mierea. Se duse la fiica ei şi începu să râdă, când fetiţa 
îi puse o tichie de hârtie pe cap. Sydney îi spuse ceva, fata dădu din 
cap şi porniră împreună, ţinându-se de mână, spre el. 

Veneau spre el. 

Lui Henry îi venea să fugă la toaletă, la fel cum făcuse şi când erau 
la şcoală. 

Când ajunseră în apropierea mesei, Sydney îi zâmbi, salutându-l: 

— Bună, Henry. 

Henry se temea să se mişte, ca nu cumva să explodeze sub impactul 
tensiunii care i se adunase în trup. 

— Mă mai ţii minte? îl întrebă Sydney. 


Dădu din cap că da. 

— Ea e fiica mea, Bay. 

Henry încuviinţă din nou. 

Sydney păru cam dezamăgită, dar ridică din umeri şi începu să 
discute cu fiica ei despre sortimentele de îngheţată. Aveau de ales 
între înghețată de ciocolată cu mentă, de revent cu fragi, de piersici cu 
caramel şi de cafea cu vanilie. Ideea fusese a bunicului său: dă-le 
oamenilor ceva ce încă nu ştiu că le place. Te vor ţine minte pe vecie 
pentru asta. 

În ziua aceea, veniseră să le dea o mână de ajutor şi soțiile câtorva 
lucrători de la lăptărie. Henry mânuia şi el lingura, dar se vedea clar 
că femeile făceau aproape toată treaba. 

— Am putea lua două de ciocolată cu mentă, te rog? întrebă în cele 
din urmă Sydney. 

Imediat, Henry luă cu lingura doi bulgări de îngheţată şi-i puse în 
cornete de hârtie. Sydney îl privi cum servea, urmărindu-i din ochi 
mişcările mâinilor, pentru ca apoi să urce de-a lungul braţelor, până la 
faţă. 

Îl studie în timp ce le înmâna cornetele. Henry nu scotea nici acum 
vreo vorbă. Nu putea nici măcar să zâmbească. 

— Mă bucur că te revăd, Henry. Arăţi foarte bine. 

Se răsuci pe călcâie şi plecă, ţinând-o pe Bay de mână. Pe la 
jumătatea spaţiului verde, întoarse capul să se uite la el peste umăr. 

— Ăsta a fost cel mai jalnic spectacol pe care l-am văzut în viaţa 
mea, remarcă într-un târziu Lester, chicotind. Odată, când eram mic, 
am fost şocat de o mulgătoare automată. Era să cad pe spate. Şi tu ai 
arătat acum la fel ca mine atunci. 

— Nu-mi vine să cred că n-am suflat un cuvânt, murmură Henry, 
oripilat. 

— Zdrang! Uite-aşa m-a pocnit maşinăria aia. Mi-a luat piuitul. 
Deschideam doar gura şi o tot închideam la loc, ca un peşte, continuă 
Lester, râzând mai departe; ridică bastonul şi mimă că-l lovea pe 
Henry în cap cu el: Zdrannngegeg! 

Henry tresări, surprins. 

— Vai, ce comic! exclamă el, începând totuşi să râdă. 


Evanelle şi Fred stăteau pe banca de piatră din jurul fântânii 
arteziene. Le făcură cu mâna lui Sydney şi Bay, când acestea trecură 
prin dreptul lor, mâncându-şi îngheţatele. Fetiţa avea prinsă pe tricoul 
ei roz broşa cea urâtă pe care i-o dăduse Evanelle, iar bătrâna se simţi 
vinovată. Bay era atât de conştiincioasă şi preocupată de sentimentele 
altora, încât considera că trebuia să poarte broşa numai fiindcă o 
primise de la Evanelle. Dar aceea nu era o podoabă pentru copii. De ce 
Dumnezeu trebuise să-i dea aşa ceva? Evanelle oftă. Era posibil să nu 


afle niciodată. 

— Sunt cam nervos, spuse Fred într-un târziu, frecându-şi palmele 
de şortul călcat cu grijă. 

Evanelle se întoarse spre el. 

— Se şi vede. 

Ridicându-se în picioare, Fred începu să se plimbe prin jur. Evanelle 
rămase pe loc, la umbra fântânii cu frunze de stejar sculptate. Fred era 
înfierbântat şi se tulbura destul pentru amândoi. 

— A spus c-o să vină să stăm de vorbă aici, în public. Ce crede c-am 
să-i fac dacă suntem singuri, am să-l împuşc? 

— Of, bărbaţii... Nu poţi nici să trăieşti cu ei, nu poţi nici să-i 
împuşti. 

— Cum poţi fi atât de calmă? Tu cum te-ai simţi dacă soţul tău ar 
spune că vine să staţi de vorbă, şi n-ar apărea la întâlnire? 

— Dat fiind că e mort de mult, Fred, n-aş fi prea surprinsă. 

Fred se aşeză la loc. 

— lartă-mă. 

Înţelegătoare, Evanelle îl bătu pe genunchi. Trecuse aproape o lună 
de când Fred ceruse azil la ea în casă şi devenise o rază de lumină 
neaşteptată pentru zilele sale. Tot aranjamentul ar fi trebuit să fie 
temporar, dar se vedea clar că Fred se instala, încet şi sigur, pe termen 
lung. El şi Evanelle îşi petreceau timpul scormonind printre toate 
vechiturile ei din pod, iar lui Fred părea să-i placă foarte mult 
poveştile pe care i le spunea ea. Plătea cheltuielile pentru renovarea 
spaţiului din pod, iar prin casă tot apăreau la lucru muncitori cu 
posterioare foarte apetisante, care lui Evanelle îi plăceau atât de mult, 
încât îşi pusese un scaun la baza scării numai ca să poată şedea acolo, 
privind la ei cum urcau. 

Domnea o atmosferă casnică foarte plăcută, iar Fred ar fi spus că 
ştia că merita un tratament mai bun decât cel pe care i-l acorda 
James. Uneori însă, când Evanelle îi oferea untul la cină sau îi dădea 
să ţină ciocanul în timp ce ea agăța un tablou pe perete, Fred se uita la 
obiectul pe care i-l înmânase, apoi din nou la ea, cu o asemenea 
speranţă, încât i se frângea inima pentru el, de parcă ar fi fost făcută 
din lemn uscat. Cu toate vorbele lui curajoase, Fred încă mai nutrea în 
taină speranţa că, într-o bună zi, Evanelle avea să-i dea ceva cu care să 
refacă punţile cu James. 

— Se face târziu, spuse el. Oamenii au început deja să-şi întindă 
păturile. Poale că a trecut şi nu l-am observat. 

Evanelle îl văzu înaintea lui Fred pe James apropiindu-se. Era un 
bărbat înalt şi chipeş. Întotdeauna fusese foarte slab, în stilul poeţilor 
melancolici şi creatori de pe vremuri, cu degete prelungi şi ochi 
languroşi. Evanelle nu avusese niciodată vreo vorbă rea de spus despre 
James. De fapt, nimeni nu avea nimic să-i reproşeze. Lucra la o firmă 


de investiţii din Hickory şi ducea o viaţă destul de retrasă. Fred fusese 
singurul lui confident, timp de peste treizeci de ani, dar această 
situaţie se schimbase dintr-odată, şi nici Fred, nici altcineva din oraş 
nu putea să înţeleagă de ce. 

Evanelle însă, avea bănuielile ei. Dacă arzi gazul destul timp pe 
lumea asta, începi să înţelegi mersul lucrurilor. 

Exista un tip de nebunie cauzată de îngăduinţa pe termen lung. 
Toate femeile din familia Burgess, care niciodată nu avuseseră mai 
puţin de şase copii fiecare, umblau ca prin ceaţă până când copiii lor 
plecau de-acasă. Când mezinul părăsea în sfârşit cuibul părintesc, 
făceau întotdeauna cine ştie ce trăsnaie — ca, de pildă, îşi ardeau toate 
rochiile respectabile şi fără decolteu sau îşi turnau în cap câte-o sticlă 
întreagă de parfum. Şi orice persoană căsătorită de peste un an putea 
atesta surpriza de a veni acasă într-o zi pentru a descoperi că soţul a 
dărâmat un perete ca să extindă o cameră sau că nevasta şi-a vopsit 
părul ca să fie privită cu alţi ochi. Existau crize ale vârstei mijlocii şi 
străfulgerări arzătoare, existau aventuri şi decizii proaste — exista chiar 
şi un anumit punct în care, uneori, cineva spunea: „M-am săturat.“ 

Când îl văzu în sfârşit pe James apropiindu-se, Fred deveni ţeapăn. 

— lertaţi-mă că am întârziat, se scuză James, cu sufletul la gură; 
avea pe frunte câteva broboane de transpiraţie. Era să nu mai ajung. 
Am trecut pe-acasă, ca să-mi iau câteva lucruri, dar restul îţi aparţin. 
Voiam să-ţi spun că acum am un apartament în Hickory. 

Aha, îşi spuse Evanelle, deci ăsta era motivul pentru care James 
voia să se întâlnească aici cu Fred — ca să ştie când anume nu era Fred 
în casă şi să-şi poată lua lucrurile de-acolo fără a fi nevoit să discute 
mai întâi. Fu suficient să-i arunce lui Fred o singură privire, ca să vadă 
că şi el îşi dăduse seama. 

— La anul am să mă pensionez cu anticipare, şi s-ar putea să mă 
mut în Florida. Sau, poate, în Arizona. Încă nu m-am hotărât. 

— Deci, s-a terminat? întrebă Fred, iar Evanelle îşi dădu seama că 
existau prea multe lucruri pe care ar fi vrut să le spună, toate 
îmbulzindu-se să-i iasă pe gură în acelaşi timp; până la urmă, 
singurele cuvinte care reuşiră să-i scape fură: Chiar s-a terminat? 

— Am fost supărat luni de zile, spuse James, aplecându-se înainte, 
cu coatele rezemate pe genunchi. Acum nu sunt decât obosit. Am 
obosit să te tot învăţ ce să faci şi ce nu. Pentru tine, m-am lăsat de 
studii, am venit aici, ca să locuim împreună, fiindcă tu nu erai în stare 
să te descurci singur. A trebuit să-ţi spun eu că nu e nicio problemă 
dacă lumea ştie că eşti gay. A trebuit să te trag cu forţa afară din casă 
ca să-ţi arăt. Trebuia să stabilesc ce mâncăm la fiecare masă şi cum ne 
vom petrece timpul liber. Credeam că procedam bine. În colegiu, mă 
îndrăgostisem de vulnerabilitatea ta, iar când a murit tatăl tău şi a 
trebuit să pleci, m-am îngrozit la gândul că nu vei fi capabil să 


răzbeşti singur în viaţă. Am avut nevoie de mult timp ca să-mi dau 
seama că-ţi făcusem un mare deserviciu, Fred. Şi ţie, ca şi mie. 
Încercând să te fac fericit, te-am împiedicat să găseşti singur calea, 
încercând să-ţi dăruiesc fericirea, mi-am pierdut-o pe a mea. 

— Pot să mă descurc mult mai bine. Ajunge doar să-mi spui... 

Fred se întrerupse şi, într-un moment cumplit, îşi dădu seama că tot 
ceea ce-i spusese James era adevărat. 

James închise strâns ochii, apoi se ridică în picioare. 

— Cred c-ar fi timpul să plec. 

— James, te rog, nu..., şopti Fred, apucându-l de mână. 

— Nu mai pot. Aşa nu mai merge. Nu se poate să te tot învăţ cum să 
trăieşti. Aproape c-am uitat cum să trăiesc eu însumi. 

Ezită o clipă. 

— Ascultă, profesorul ăla de artă culinară de la Orion — Steve, cel 
care tot vine la tine-n magazin ca să discutaţi despre reţete... Ar trebui 
să încerci să-l cunoşti mai bine. Te place. 

Fred îşi lăsă mâna să cadă pe lângă trup, arătând de parcă tocmai ar 
fi primit un pumn în stomac. 

Fără o vorbă, James o luă din loc, încet — atât de înalt, de slab şi de 
ţeapăn în mişcări, încât părea un circar mergând pe catalige. 

Fred rămase pe loc, privindu-l cum pleca. 

— Le auzeam pe casieriţe, conversând în vestiar, spuse el în cele din 
urmă, nimănui anume; Evanelle se întrebă dacă-şi mai amintea, 
măcar, de prezenţa ei. Îmi spuneam că nu erau decât nişte adolescente 
prostuţe, care credeau că durerea cea mai mare din lume e aceea de a 
nu putea renunţa la cineva care nu te mai iubeşte. Mereu voiau să ştie 
de ce. De ce nu le mai iubea băiatul? O spuneau pe un ton atât de 
chinuit... 

Şi, fără să mai adauge nimic, Fred se întoarse în loc şi plecă. 


Sydney stătea singură pe una dintre păturile vechi ale bunicii 
Waverley. Bay îşi făcuse câţiva prieteni printre copii, iar Sydney 
întinsese un pled lângă familiile lor, astfel încât copiii să se poată juca 
împreună, în înserarea albastră-violacee. 

Emma şedea într-un fotoliu de grădină, împreună cu câteva 
persoane pe care Sydney nu le cunoştea. Hunter John nu se zărea 
nicăieri. Din când în când, Emma arunca spre Sydney câte o privire 
furişă, dar în rest nu făcea nicio încercare de a comunica. Era o 
senzaţie ciudată, să se afle atât de aproape de prietenii de odinioară, 
numai pentru ca acum să constate că deveniseră nişte străini. Sydney 
îşi făcea noi prietene la salonul de coafură, dar pentru asta avea 
nevoie de timp. Istoria avea nevoie de timp. 

O privi pe Bay cum alerga în jurul gazonului, cu o jucărie, dar se 
întoarse când văzu pe cineva apropiindu-se din dreapta. 


Henry Hopkins veni până la marginea păturii ei şi se opri. Devenise 
un bărbat foarte chipeş, cu păr blond şi des, tuns scurt, şi brațe 
musculoase. Ultima oară când îşi amintea clar că-l văzuse, râdea de el 
împreună cu prietenele, pentru că Henry se împiedicase şi căzuse pe 
holul liceului. În tinereţe, fusese un băiat deşirat, dar avea o 
demnitate calmă care lui Sydney îi plăcuse cu atât mai mult în 
copilărie. Pe măsură ce creşteau, se îndepărtaseră unul de altul, iar 
Sydney nu înţelegea nici acum de ce. Ştia doar că se purtase îngrozitor 
cu el, odată ce ajunsese să obţină tot ceea ce credea că-şi dorea. Nu-l 
condamna pentru că nu voise să-i vorbească, în aceeaşi după-amiază, 
când trecuse pe la masa familiei Hopkins. 

— Bună, o salută el. 

Sydney nu-şi putu stăpâni zâmbetul. 

— Uite că vorbeşte! 

— Pot să stau şi eu aici, cu tine? 

— De parc-aş putea să refuz un bărbat care-mi dă îngheţată pe 
gratis, replică Sydney, iar Henry se aşeză lângă ea. 

— Îmi cer iertare pentru adineaori, spuse el. Am fost doar surprins 
să te văd, atâta tot. 

— Eu am crezut că erai supărat pe mine. 

O privi sincer surprins. 

— De ce să fiu supărat? 

— Nu m-am purtat foarte frumos cu tine, în liceu. Îmi pare rău. 
Când eram mici, fuseserăm prieteni atât de buni... 

— N-am fost niciodată supărat pe tine. Chiar şi azi, nu pot să trec pe 
lângă nişte bare de căţărat fără să nu mă gândesc la tine. 

— A, da, îşi aminti Sydney. Mulţi bărbaţi îmi spun acelaşi lucru. 

Henry râse. Râse şi ea. Totul era în regulă. După ce se liniştiră, o 
privi în ochi. 

— Deci, te-ai întors. 

— M-am întors. 

— Mă bucur. 

Sydney scutură din cap. Ziua lua o întorsătură cu totul neaşteptată 
pentru ea. 

— Se prea poate să fii efectiv prima persoană care-mi spune asta. 

— Mă rog, lucrurile cele mai bune merită să le aştepţi oricât de 
mult. 


— Nu rămâi la artificii? întrebă Tyler, în timp ce Claire punea în 
cutii sticlele goale de vin. Venise în spatele ei, dar Claire nu se 
întoarse. Se simţea prea stânjenită ca s-o facă. Dacă se întorcea, ar fi 
devenit acea femeie profund tulburată care nu era în stare să-i facă 
faţă unui bărbat ce-şi manifesta interesul pentru ea. Atâta vreme cât 
stătea cu spatele la el, era vechea Claire, cea stăpânită, închisă în sine, 


pe care o cunoscuse înainte ca Tyler să se prezinte şi ca Sydney să se 
întoarcă acasă. 

Sydney şi Bay întinseseră deja o pătură şi şedeau pe ea, aşteptând să 
se întunece suficient pentru artificii. Claire observase mai devreme că 
li se alăturase şi Henry Hopkins, şi încă mai încerca să se acomodeze 
cu gândul. Henry Hopkins o plăcea pe sora ei. 

De ce o deranja asta? De ce o deranja şi faptul că Fred o ajuta pe 
Evanelle? 

Se simţea cumplit de neprotejată. Era cel mai nepotrivit moment 
posibil ca să se ocupe şi de Tyler. 

— Le-am mai văzut, îi răspunse, tot cu spatele spre el. Se termină 
bubuind. 

— Na, că mi-ai stricat tot cheful! Pot să te ajut? 

Claire stivui cutiile şi ridică două dintre ele, plănuind ca pe 
următoarele să le ia la al doilea drum. 

— Nu. 

— Bine, răspunse Tyler, luând celelalte două cutii. Atunci, eu le 
aduc pe astea. 

O urmă pe iarbă până la furgoneta ei, pe care Claire o parcase pe 
marginea străzii. Îi putea simţi privirea în ceafă. Niciodată nu-şi 
dăduse seama cât de vulnerabilă o putea face părul tuns atât de scurt. 
Lăsa descoperite locuri care înainte fuseseră ascunse — gâtul, înclinația 
umerilor, volumul sânilor... 

— De ce ţi-e teamă, Claire? o întrebă el, încet. 

— Nu ştiu despre ce vorbeşti. 

Când ajunseră la maşină, Claire descuie portbagajul şi puse cutiile 
înăuntru. Tyler veni lângă ea, punând alături cutiile pe care le 
adusese. 

— Ţi-e frică de mine? 

— De ce să-mi fie frică de tine? pufni ea. 

— Atunci, de dragoste ţi-e frică? 

— Of, câtă aroganță! remarcă ea, în timp ce lega cutiile în maşină, 
pentru ca sticlele să nu se spargă în mers. Dacă-ţi refuz avansurile, 
crezi că o fac fiindcă mi-e frică de dragoste, nu? 

— Ţi-e frică de un sărut? 

— Niciunei persoane cu mintea întreagă nu-i e frică de un sărut. 

Închise portiera din spatele furgonetei şi se întoarse, pentru a-l găsi 
pe Tyler mult mai aproape decât se aşteptase. Mult prea aproape. 

— Nici să nu te gândeşti, îl preveni ea, trăgând aer în piept, cu 
spatele lipit de maşină, în timp ce Tyler se apropia şi mai mult. 

— Nu-i decât un sărut, spuse el, făcând încă un pas, iar Claire îşi 
spuse că nu era posibil să ajungă atât de aproape şi totuşi să n-o 
atingă. N-are de ce să-ţi fie teamă, nu-i aşa? 

Îşi rezemă o mână pe capota maşinii, lângă umărul ei, aplecându-se 


tot mai jos. Claire ar fi putut să plece, desigur. S-o ia din loc şi să-i 
întoarcă din nou spatele. Dar, în clipa următoare, Tyler îşi coborî 
capul, iar Claire putu să-i distingă, de la acea distanţă infimă, mica 
reţea de riduri din jurul ochilor, şi urechea care părea să fi fost 
perforată într-o vreme... Detaliile acelea spuneau multe despre el, 
înşirând poveşti, depănând caiere, îmbiind-o să asculte. Nu voia să ştie 
despre el atâtea, curiozitatea cea mai mică îi putea fi fatală. 

Încet, buzele lui le atinseră pe ale ei şi simţi o mâncărime caldă, ca 
uleiul de scorţişoară. Vasăzică, asta era tot? Nu părea chiar atât de 
rău... 

Apoi, capul lui Tyler se aplecă uşor într-o parte şi începu fricțiunea. 
Provenea de nicăieri, străbătând-o prin tot trupul. Buzele i se 
despărţiră, odată cu o mică reacţie de surprindere, şi în acel moment 
totul scăpă cu adevărat de sub control. Sărutul deveni mai profund, cu 
limba pătrunzându-i în gură, iar prin mintea ei începură să fugărească 
un milion de imagini nebuneşti. Nu porneau de la ea, ci de la el — 
goliciune şi picioare încolăcite, mâini înlănţuite, dimineţi cu micul 
dejun luat împreună, timp trecând, îmbătrânire... Ce era vraja aceea 
smintită? O, Doamne -— dar ce plăcută senzaţie...! Dintr-odată, mâinile 
ei erau pretutindeni, atingând, prinzând, trăgându-l mai aproape. O 
împingea peste maşină, apăsarea trupului său aproape ţinând-o 
suspendată în aer. Era prea mult, cu siguranţă avea să moară, şi totuşi 
gândul de a se opri, de a rupe efectiv contactul cu acel om, cu omul 
acela frumos, îi sfâşia inima. 

Se întrebase cum s-ar fi simţit sărutată de el - dacă nervozitatea, 
neliniştea i-ar fi trecut sau dacă ar fi devenit şi mai insuportabile. Ceea 
ce afla acum era că Tyler îi absorbea efectiv toată agitația, ca pe o 
energie, pentru ca pe urmă s-o emane din nou prin radiaţii ce o 
încălzeau ca o cremene înfierbântată. Ce revelaţie...! 

Fluierăturile îi invadară încet auzul şi, retrăgându-se, văzu câţiva 
adolescenţi care treceau pe-alături, şuierând printre dinţi şi zâmbindu- 
le. 

Claire îi privi cum mergeau mai departe, peste umărul lui Tyler, 
care nu se mişca. Respira greu, cu fiecare mişcare a pieptului 
apăsându-i sânii, care dintr-odată deveniseră aproape dureros de 
sensibili. 

— Dă-mi drumul..., îi ceru ea. 

— Nu cred că pot. 

ÎL împinse, strecurându-se printre el şi furgonetă. Tyler căzu peste 
maşină, ca şi cum n-ar mai fi avut putere să se ţină pe picioare. Claire 
înțelese de ce, când încercă să ocolească până în partea dinspre volan 
şi abia reuşi. Era slăbită, ca şi cum n-ar fi mâncat de zile întregi, ca şi 
cum de ani în şir n-ar mai fi umblat pe picioare. 

— Şi toate astea, doar de la un sărut... Dacă facem vreodată 


dragoste, voi avea nevoie de-o săptămână ca să-mi revin. 

Cât de uşor vorbea despre viitor...! Imaginile de la el erau atât de 
vii... Dar Claire nu putea începe o asemenea legătură, fiindcă asta ar fi 
însemnat s-o şi sfârşească, la un moment dat. Poveştile de acel gen 
luau sfârşit întotdeauna. Nu-şi putea îngădui acea plăcere, pentru că 
şi-ar fi petrecut tot restul vieţii ducându-i dorul, în suferinţă. 

— Lasă-mă-n pace, Tyler, spuse, în timp ce el se desprindea de 
maşină, încă respirând cu greutate. Chestia asta nu trebuia să se 
întâmple, şi nici nu se va mai întâmpla vreodată. 

Se urcă la volan şi porni în viteză, sărind peste bordurile trotuarelor 
şi trecând pe roşu, până acasă. 


9 


Cu mai mult de un secol în urmă, cei din familia Waverley fuseseră 
bogaţi şi respectaţi în oraş. Când şi-au pierdut banii, printr-o serie de 
investiţii proaste, adversarii lor, cei din familia Clark, s-au bucurat în 
secret. Clark era o familie de moşieri bogaţi, cu pogoane întregi pe 
care cultivau cel mai bun bumbac şi cele mai dulci piersici. Cei din 
neamul Waverley nu erau nici pe departe la fel de bogaţi, dar aveau o 
avere misterioasă în Charleston, cu care construiseră o casă bătătoare 
la ochi în Bascom, şi întotdeauna se prezentau mai bine decât 
considerau alde Clark că ar fi fost cazul. 

Când le-a ajuns la urechi vestea sărăcirii familiei Waverley, femeile 
din familia Clark au dansat de bucurie, în lumina tainică a lunii. Apoi, 
considerându-se cât se poate de caritabile, le-au adus femeilor 
Waverley nişte fulare de lână mâncate de molii şi prăjituri insipide, 
făcute fără zahăr. În realitate, nu voiau decât să vadă câtă nevoie de 
lustruit avea podeaua, acum, după concedierea servitorilor, şi cât de 
goale arătau odăile, cu cele mai multe mobile vândute. 

Stră-stră-strămătuşa Emmei Clark, Reecey, a fost cea care-a luat 
merele din curte, şi de acolo a pornit totul. Femeile din familia 
Waverley, cu hainele cârpite şi părul ca o claie, după ce tot încercau 
să şi-l aranjeze fără ajutorul cameristelor, au vrut să le arate celor din 
familia Clark florile, fiindcă întreţinerea grădinii era singura treabă pe 
care se pricepeau cu adevărat s-o facă cu propriile mâini. Aceasta a 
făcut-o pe Reecey Clark să devină invidioasă, fiindcă grădina casei 
sale nu s-ar fi putut compara niciodată cu cea a familiei Waverley. 
Prin grădină erau multe mere, lucioase şi perfecte, aşa că şi-a umplut 
în secret buzunarele şi săculeţul. Până şi sub jachetă şi-a îndesat 
câteva. De ce să aibă alde Waverley atâtea mere frumoase, pe care nici 
măcar nu le mâncau? Şi era aproape ca şi cum mărul ar fi vrut să i le 
dăruiască, după cum tot cădeau şi se rostogoleau până la picioarele ei. 

Când a ajuns acasă, a dus merele la bucătărie şi i-a spus bucătăresei 
să prepare nişte unt de mere. lar de-atunci încolo, timp de câteva 
săptămâni, toate femeile din neamul Clark au început să aibă nişte 
viziuni erotice atât de miraculoase, încât dimineaţa se trezeau din ce 
în ce mai devreme, nerăbdătoare să ia micul dejun. Cele mai 
importante evenimente din viaţa lor, se spunea, implicau întotdeauna 
sexul, ceea ce n-ar fi trebuit să-i surprindă deloc pe bărbaţii lor adesea 
epuizați, care, din acest motiv, cheltuiau şi iertau prea mult. 

Dar după un timp, dintr-odată, tot untul de mere s-a terminat şi, 
odată cu el, şi micile dejunuri erotice. S-a preparat din nou unt, însă 


nu mai era acelaşi. Atunci, Reecey şi-a dat seama că merele acelea 
erau cauza. Merele din grădina casei Waverley. A fost înnebunită de 
invidie, convinsă că pomul dăruia viziuni erotice oricui îi mânca 
fructele. Nici nu mai era de mirare că femeile Waverley erau mereu 
aşa de mulţumite de ele însele. Nu era drept. Pur şi simplu, nu era 
drept ca ele să aibă un asemenea copac, iar familia Clark, nu. 

Nu le putea spune părinţilor ei ce făcuse. Dacă se afla că furase într- 
adevăr ceva, şi mai ales de la o familie care sărăcise atât de recent, s- 
ar fi făcut de mai mare ocara. Aşa că s-a dat jos din pat în toiul nopţii 
şi s-a dus pe furiş până la casa Waverley. A reuşit să se caţăre pe gard, 
dar, când să sară în curte, i s-a prins fusta în şipci şi a căzut. A rămas 
agăţată cu capul în jos pe gard până dimineaţa, când a fost 
descoperită de cineva din casă. I-au chemat familia şi, cu ajutorul lui 
Phineas Young, cel mai puternic om din oraş, a fost dată jos de pe 
gard şi trimisă imediat să locuiască la severa ei mătuşă Edna, în 
Asheville. 

Acolo, două luni mai târziu, a avut Reecey parte de cea mai 
minunată noapte pasională din viaţa ei, cu un grăjdar. Era exact ceea 
ce văzuse când mâncase untul de mere. S-a gândit că aşa i-o fi fost 
sortit. Ba chiar era gata s-o suporte pe antipatica de mătuşă Edna, 
doar ca să continue acea relaţie incredibilă. Dar, peste câteva 
săptămâni, a fost prinsă cu el în grajd şi măritată rapid cu un bătrân 
aspru. Niciodată în viaţa ei n-a mai fost fericită, nici satisfăcută 
sexual. 

A ajuns la concluzia că numai familia Waverley era de vină şi, la 
bătrâneţe, şi-a făcut un obicei din a vizita oraşul Bascom în fiecare 
vară, numai ca să le spună tuturor copiilor din neamul Clark cât de 
nesuferiţi şi egoişti erau cei din familia Waverley, care ţineau numai 
pentru ei pomul vrăjit. 

Iar această ranchiună a dăinuit în neamul Clark, mult timp după ce 
nimeni nu a mai ţinut minte motivul. 


A doua zi după 4 Iulie, Emma Clark Matteson a încercat să 
folosească metoda tradiţională a familiei pentru a obţine ceea ce voia. 
În dimineaţa aceea, ea şi Hunter John au făcut dragoste, răsturnând 
pernele şi adunând cearşafurile în mijlocul saltelei. După aceea, 
Hunter John a rămas extenuat şi buimac de fericire, aşa că Emma a- 
ncercat, în mod firesc, să-l facă să-i vorbească despre Sydney. Voia să-i 
bage-n cap cât de bine arăta ea în comparaţie cu Sydney, care în ajun 
arătase ca o babă în pantalonii ăia cadrilaţi, pe care i-a descris lui 
Hunter John în detaliu. El însă a refuzat să vorbească despre Sydney, 
spunând că nu mai avea nimic de-a face cu viaţa lor. 

Când Hunter John s-a dat jos din pat şi a intrat în baie să facă duş, 
Emma şi-a muşcat buzele, cu ochii-n lacrimi. Era distrusă, aşa că a 


făcut singurul lucru care-i mai putea trece prin minte. 

I-a dat telefon mamei sale şi a izbucnit în plâns. 

— Ai făcut ce te-am învăţat eu şi nu l-ai lăsat pe Hunter John să se 
ducă la sărbătoarea de 4 Iulie, îi spuse Ariel. Foarte bine. Greşeala ta a 
fost aceea că ai adus vorba despre Sydney, în dimineaţa asta. 

— Dar mi-ai spus să-l pun să ne compare, se justifică Emma, 
strângând o pernă în braţe, după ce Hunter John plecase la birou. 
Cum să fac asta, fără să vorbesc despre ea? 

— Nu eşti atentă la ce-ţi spun, dulceaţo. Am pus totul la cale ca s-o 
poată compara pe Sydney cu tine, când ea servea la masă şi tu erai 
gazda. Doar atunci, şi atât. N-o ţine aşa întruna, pentru Dumnezeu. 

Emmei i se învârtea capul. Niciodată nu pusese la îndoială 
cunoştinţele considerabile ale mamei sale cu privire la apucăturile 
bărbaţilor, dar totul părea atât de complicat... Cum să poată merge 
mai departe? La un moment dat, Hunter John avea să intre la 
bănuieli. 

— Nu l-ai lăsat pe Hunter John să se mai apropie de Sydney din 
ziua aia când s-a dus să stea de vorbă cu ea, la White Door, nu-i aşa? 
Ceea ce iar a fost o gravă greşeală. 

— Nu, mamă. Dar nu pot să-l urmăresc tot timpul. Când pot să am 
încredere în el? Când pot să ştiu? 

— Bărbaţii sunt cele mai nedemne de încredere făpturi de pe 
pământul verde al lui Dumnezeu, decretă Ariel. Totul depinde numai 
de tine. Dacă vrei să-l păstrezi, trebuie să munceşti pentru asta. 
Cumpără-ţi ceva nou şi sexy, numai pentru el. Fă-i o surpriză. 

— Da, mamă. 

— Femeile din neamul Clark nu-şi pierd bărbaţii. Îi menţinem 
fericiţi. 

— Da, mamă. 


— Unde-i Bay? întrebă Sydney, intrând în bucătărie, în prima zi de 
luni de după 4 Iulie; era ziua ei liberă. Credeam că e aici, să te ajute. 

— A fost, dar a auzit un avion zburând pe deasupra casei şi a fugit 
în grădină, să-l vadă. Se întâmplă des treaba asta. 

Sydney râse. 

— Nu înţeleg. Înainte, n-a fost niciodată atât de înnebunită după 
avioane. 

Claire făcea tarte cu ciocolată, pe masa de lucru din mijlocul 
bucătăriei, pentru familia Haversham, care locuia la patru case 
distanţă. Sărbătoreau ziua de naştere a fiului lor, care împlinea zece 
ani, şi organizau o petrecere având ca temă piraţii. În loc de tort, 
voiau şase duzini de tarte cu câte ceva ascuns înăuntru - inele pe 
măsura degetelor de copii, monede sau talismane. Claire făcuse 
acadele din nişte tulpini subţiri de anemone din grădină, iar în glazura 


fiecărei tarte urma să marcheze câte un mic X, ca semnele de pe 
hărţile comorilor; apoi, urma să pună cartonaşe prinse cu scobitori, 
conținând şarade despre ceea ce era ascuns înăuntru. 

Sydney o privi pe Claire cum pregătea glazura. 

— Şi când are loc bairamul ăsta? 

— Petrecerea de la Haversham? Mâine. 

— Pot să-mi iau liber de la salon, ca să te ajut cu plăcere. 

Claire zâmbi, mişcată de oferta surorii sale. 

— Mulţumesc, dar de data asta mă descurc perfect. 

Chiar în clipa aceea intră Bay, iar Sydney râse. 

— O, iubito, nu e nevoie să porţi chiar în fiecare zi broşa aia pe care 
ţi-a dat-o Evanelle. Nu asta aşteaptă de la tine. 

Bay îşi privi broşa prinsă pe bluză. 

— Da” s-ar putea să am nevoie de ea. 

— Eşti gata să mergem la plimbare ca să vedem şcoala? 

— Te descurci fără mine, mătuşă Claire? Întrebă Bay. 

— Mi-ai fost de mare ajutor azi. Îţi mulţumesc. Dar acum cred că 
pot să termin totul singură, răspunse Claire. 

Avea să fie tristă în toamnă, când Bay va începe şcoala. Dar, în 
fond, tot atunci urma să aştepte cu nerăbdare după-amiezile, când 
fetiţa va veni acasă de la şcoală, iar Sydney se va întoarce şi ea de la 
serviciu, şi din nou vor fi toate trei împreună. Se bucura că le avea 
acolo, cu ea. Voia să se concentreze numai asupra acestui lucru, fără 
să se gândească şi cât avea să dureze. 

Încă nu era gata să recunoască faptul că se gândea totuşi la felul 
cum avea să se sfârşească totul. Nu trecea o zi fără să se gândească la 
asta. 

— N-o să lipsim mult timp, îi spuse Sydney. 

— Bine. 

Dintr-odată, Claire simţi nişte furnicături şi, privindu-şi braţele, 
văzu că i se zbârlise părul. La dracu. 

— Acuşi o să bată Tyler la uşa din faţă. Te rog, spune-i că nu vreau 
să-l văd. 

Sydney râse imediat ce auzi ciocănitul. 

— De unde-ai ştiut? 

— Am ştiut şi gata. 

— Ştii, Claire, dacă vrei vreodată să-mi vorbeşti... 

Încă mai aveau atâtea secrete... Ți le spun pe ale mele dacă mi le spui 
şi tu pe ale tale. 

— Dacă. 


Tyler şi Bay aşteptau împreună, în balansoarul de pe veranda din 
faţă. Tyler împingea cu picioarele sale lungi, astfel încât leagănul să se 
ridice cât mai sus. lar Bay râdea, fiindcă era un lucru atât de tipic 


pentru Tyler. Oricând era gata să se distreze. Dar mama ei zicea că, 
dacă îl vedea vreodată concentrându-se asupra câte unui lucru, să nu-l 
deranjeze, la fel ca la cină, când nu trebuia să pună cuiva o întrebare 
înainte ca acea persoană să termine de mestecat. 

În timp ce se legănau, Bay se gândea la visul ei, cel cu ea în grădină. 
Acolo, lucrurile nu puteau să fie perfecte până când ea nu reuşea să le 
reproducă întocmai. Dar nu-şi putea da seama cum să-şi facă scântei 
pe faţă în soare şi, cu toate că-şi dusese caietele în grădină şi ridicase 
hârtia în vânt, niciodată nu reuşea să imite perfect foşnetul. 

— Tyler? întrebă ea. 

— Da? 

— Ce fel de lucruri ar putea să-ţi facă scântei pe faţă? Ca şi cum ai 
zăcea afară, la soare? Uneori, văd cum zboară câte-un avion, şi e 
strălucitor, şi câteodată razele soarelui fac scântei pe el, dar, dacă 
încerc să mă culc în curte, când pe deasupra zboară avioane, pe mine 
nu fac scântei. 

— Vrei să zici, scântei ca atunci când se reflectă lumina? 

— Da. 

Tyler se gândi câteva clipe. 

— Păi, când o oglindă reflectă soarele, se produce o străfulgerare. 
Clopoţeii de vânt, din metal sau cristal, când îi mişcă vântul în lumina 
soarelui, pot să oglindească şi ei lumina. Şi apa luminată de soare 
scânteiază. 

Bay dădu din cap, nerăbdătoare să le încerce pe toate. 

— Ce idei bune! Îți mulţumesc! 

Tyler zâmbi. 

— N-ai pentru ce. 

Chiar atunci, Sydney ieşi din casă, iar Tyler opri balansoarul atât de 
brusc, încât Bay fu nevoită să se ţină de lanţ ca să nu cadă. Mama ei şi 
mătuşa Claire aveau acest efect asupra oamenilor. 

— Bună, Tyler, îl salută Sydney, oprindu-se în faţa uşii cu plasă, de 
unde aruncă o privire înapoi înăuntru, nesigură. Ăă, Claire a zis că nu 
vrea să te vadă azi. 

Tyler se ridică, punând astfel iar în mişcare leagănul. 

— Ştiam eu. Am speriat-o. 

— Ce-ai făcut? întrebă Sydney, cu vocea pe care o folosea când Bay 
tăcea câte o boroboaţă, ca, de pildă, când încerca să-şi taie singură 
părul. 

Spăsit, Tyler îşi privi picioarele. 

— Am sărutat-o. 

Dintr-odată, Sydney izbucni în râs, dar imediat îşi acoperi gura cu 
mâna, când Tyler ridică brusc capul. 

— lartă-mă..., dar asta a fost tot? Veni spre el şi-l bătu pe braţ. 
Lasă-mă pe mine să vorbesc cu ea, bine? Dacă baţi la uşă, n-o să 


răspundă. Las-o să se poarte ca regina Elisabeta un timp. O să se simtă 
mai bine, pe urmă. 

Apoi, îi făcu semn lui Bay să se dea jos din balansoar şi coborâră 
toţi trei treptele verandei. 

— Un sărut, hmm? 

— A fost un sărut, aşa... mai deosebit. 

Sydney o cuprinse pe Bay de umeri. 

— Nu ştiam c-o avea în ea. 

Când ajunseră în faţa casei lui, gata să-şi ia rămas-bun, Tyler 
răspunse: 

— Eu, da. 

— Claire e supărată de ceva? întrebă Bay, în timp ce treceau de 
colțul casei. Azi-dimineaţă, uitase unde erau tacâmurile. A trebuit să-i 
arăt eu unde le pusese. 

O cam îngrijora, s-o vadă pe Claire că nu mai ştia unde era locul 
lucrurilor. Numai de-ar fi putut să aranjeze visul acela aşa cum 
trebuia... Atunci, totul avea să fie în regulă. 

— Nu e supărată, scumpo. Numai că nu-i place când nu poate 
controla lucrurile. Unii oameni nu ştiu cum să se îndrăgostească, la fel 
cum alţii nu ştiu să înoate. Prima oară când se aruncă, intră în panică. 
Pe urmă, învaţă să se descurce. 

— Şi tu? vru să ştie Bay, culegând dintr-o crăpătură a trotuarului un 
fir de iarbă pe care încercă să-l facă să fluiere, aşa cum îi arătase noul 
ei prieten, Dakota, în ziua de 4 Iulie. 

— Dacă ştiu cum să mă îndrăgostesc? întrebă Sydney, iar Bay dădu 
din cap. Da, cred că ştiu. 

— Eu m-am îndrăgostit deja. 

— Nu mai spune...?! 

— Da, de casa noastră. 

— Pe zi ce trece, semeni tot mai mult cu Claire, spuse Sydney, în 
timp ce se opreau în sfârşit în fața unei clădiri prelungi, din cărămidă 
roşie. Ei bine, am ajuns. Aici am învăţat noi, mătuşa ta şi cu mine. 
Bunicii mele nu-i prea plăcea să plece de-acasă, dar în fiecare zi mă 
ducea până la şcoală, îmi aduc bine aminte. E o şcoală foarte bună. 

Bay privi clădirea. Ştia unde avea să fie clasa ei, după ce intra pe 
uşă şi o lua pe culoar, a treia pe stânga. Până şi mirosul i-l ştia, a 
hârtie de împachetat şi a detergent de covoare. Dădu din cap. 

— E şcoala potrivită. 

— Într-adevăr, confirmă Sydney. Da, e şcoala cea mai potrivită. 
Deci, te bucuri c-ai să mergi la şcoală? 

— O să fie bine. Şi Dakota e în clasă cu mine. 

— Cine-i Dakota? 

— Un băiat pe care l-am cunoscut la sărbătoarea de 4 Iulie. 

— Aha... Ei, mă bucur că-ţi faci prieteni. Ăsta-i un lucru pe care aş 


vrea acum să-l fi făcut şi Claire, spuse Sydney, care în ultima vreme 
vorbea din ce în ce mai mult despre sora ei. Existau momente când, 
fiind amândouă împreună, Bay putea să le vadă, în lumina cea mai 
potrivită, redevenind cele două fetiţe de pe vremuri. Ca şi cum şi-ar fi 
trăit viaţa încă o dată de la început. 

— Ar trebui să-ţi faci şi tu prieteni, mămico. 

— Nu-ţi face griji pentru mine, iubito. 

O cuprinse cu braţul pe după umăr şi o trase spre ea, în timp ce 
vântul îi aducea la nări mirosul coloniei lui David. O clipă, lui Bay i se 
făcu teamă nu pentru sine, ci pentru mama ei. Oricum, tatăl ei n-avea 
nicio treabă cu ea. 

— Suntem aproape de centru. Hai să trecem pe la Fred şi să luăm 
nişte Pop-Tarts! propuse veselă Sydney, cu vocea aceea pe care o 
folosesc adulţii când încearcă să le distragă atenţia copiilor de la ceea 
ce se întâmplă cu adevărat. Şi ştii ce mi-ar mai plăcea foarte mult? 
Nişte Cheetos. N-am mai mâncat Cheetos de nu ştiu când. Totuşi, lui 
Claire să nu-i spui. Ar încerca să le prepare ea însăşi. 

Bay n-o contrazise. Pop-Tarts erau bune, în fond. Şi, oricum, îi 
plăceau mai mult decât tatăl ei. 

Când ajunseră la Fred, intrară, iar Sydney luă un coş de lângă uşă. 
Tocmai trecuseră de raionul cu produse agricole, când se auzi un 
zgomot asurzitor, şi dintr-odată peste tot începură să se rostogolească 
sute de portocale - prin raionul de pâine, pe sub cărucioarele 
oamenilor, iar Bay aproape că le putea auzi râzând, ca şi cum le-ar fi 
cuprins brusc bucuria libertăţii. Vânzătorul de la raionul de legume şi 
fructe şi doi ambalatori se repeziră spre ele ca băieţii de mingi la 
meciurile de tenis, de parcă ar fi stat ghemuiţi în apropiere, aşteptând 
să se întâmple tocmai un asemenea lucru. 

Vinovatul stătea lângă standul de portocale golit, uitându-se nu la 
ceea ce făcuse, ci direct la Sydney. 

Era Henry Hopkins, omul care le dăduse îngheţată, şi apoi se 
aşezase pe pătura lor, în ziua de 4 Iulie. Bay îl simpatiza. Era un om 
stabil, asemenea lui Claire. Şi demn de încredere. Fără să-şi ia ochii de 
la Sydney, porni spre ea. 

— Bună, Sydney, o salută el. Bună, Bay. 

Sydney arătă spre portocale. 

— Ştii, suntem foarte uşor impresionabile. Nu era nevoie să faci 
demonstraţia asta ca să ne atragi atenţia. 

— Să-ţi spun un secret al bărbaţilor. Prostiile pe care le facem noi 
sunt întotdeauna neintenţionate. Dar, de obicei, urmăresc scopuri 
nobile. Clătină din cap. Vorbesc de parc-aş fi bunicul. Numai predici şi 
dăscăleli. 

Sydney râse. 

— Bay şi cu mine veniserăm să luăm nişte Pop-Tarts. 


— Se pare că e o zi a dulciurilor. Acum două săptămâni, Evanelle i- 
a adus bunicului meu un borcan cu cireşe maraschino. Ieri, el le-a 
văzut iar şi-a zis: „Ce-ar fi să mai facem nişte îngheţată şi s-o servim 
cu felii de banane?“ Singurul lucru care ne lipsea era crema caramel, 
aşa că azi am plecat cu noaptea-n cap, ca s-o iau. 

— Categoric, dulciurile merită oricând un drum în plus, confirmă 
Sydney. 

— De ce nu veniţi şi voi? Sunteţi ocupate? O să avem destulă 
îngheţată. Şi i-aş putea arăta lui Bay ferma. Ar putea să vadă vacile. 

Lui Bay i se limpezi mintea pe dată, ca şi cum ar fi ieşit soarele din 
nori. 

— Hai să mergem să vedem vacile! exclamă ea cu entuziasm, 
încercând să-şi antreneze şi mama. Vacile sunt cele mai tari! 

Sydney se uită la ea, nedumerită. 

— Mai întâi avioanele, iar acum, vacile. De când ai ajuns să fii o 
asemenea iubitoare de vaci? 

— Nu-ţi plac vacile? o întrebă Bay. 

— Îmi sunt indiferente, răspunse Sydney, după care se întoarse spre 
Henry. Am venit până aici pe jos. Nu avem cu ce să mergem la ferma 
voastră. 

— Vă pot duce eu, se oferi el. 

Bay îşi trase mama de bluză. Nu vedea, nu vedea cât de calmă era în 
preajma lui, cum băteau inimile lor, amândouă în acelaşi ritm? 
Pulsaţiile de la gât le erau sincronizate. 

— Te rog, mămico? 

Sydney se uită de la Bay la Henry. 

— Se pare că mă aflu în inferioritate numerică. 

— Excelent! Atunci, ne întâlnim la casă, spuse Henry, şi se 
îndepărtă. 

— OK, regina lăptăriei, ce pui la cale? se interesă Sydney. 

— Tu nu-ţi dai seama? o întrebă Bay, emoţionată. 

— De ce să-mi dau seama? 

— Îi place de tine. La fel cum şi lui Tyler îi place de Claire. 

— Poate că nu tocmai la fel, iubito. Henry mi-e numai prieten. 

Bay se încruntă. Avea să meargă mai greu decât se aşteptase. De 
obicei, lucrurile se aşezau la locurile lor mult mai uşor, când ea le 
indica acele locuri. Trebuia neapărat să găsească o cale de a reproduce 
întocmai visul în realitate. Până nu reuşea, nimic n-avea să meargă 
bine. Chiar şi acum, o împiedica pe mama ei să-şi dea seama ce anume 
era perfect pentru ea. 

Se întâlniră cu Henry în faţa magazinului, iar el le conduse până la 
camioneta lui argintie. Avea o cabină mare şi comodă, iar Bay se aşeză 
pe bancheta din spate, ceea ce-i plăcea foarte mult, fiindcă era atât de 
neobişnuit să stea pe canapeaua din spate a unui camion în alt scop 


decât acela de a dormi, ca într-un pat. 

În continuare, ziua fu cu adevărat minunată. Henry şi bunicul lui se 
purtau de parcă ar fi fost doi fraţi, iar lui Bay îi plăcea modul lor calm 
de a fi ei înşişi. Şi lui Sydney îi plăcea, Bay vedea limpede. Când a 
văzut-o prima oară pe Sydney, bătrânul domn Hopkins a întrebat-o 
când era ziua ei. Aflând că era cu exact cinci luni şi cincisprezece zile 
mai în vârstă decât Henry, a râs şi şi-a bătut fiul pe spate, spunându-i 
doar atât: 

— A, păi atunci e-n regulă! 

Cu cât îi vedea mai mult timp şi-i cunoştea din ce în ce mai bine pe 
Henry şi pe bunicul lui, cu atât Bay era mai sigură că acela era locul. 
Acolo îşi avea locul mama ei. 

Sydney însă nu ştia încă. 

Mamei sale, îşi dădea Bay seama, îi fusese întotdeauna greu să ştie 
clar încotro se îndrepta. 

Spre norocul ei, aceasta era specialitatea lui Bay. 

Seara, târziu, pe când urca treptele de la intrare cu Bay în braţe, 
Sydney se simţea minunat. 

În timp ce Lester şi Bay mânuiau aparatul electric de făcut 
îngheţată, sub castanul din curtea din faţă a casei, după-amiază, 
Sydney şi Henry se plimbaseră pe câmp, vorbind mai mult despre 
vremurile trecute, şcoala elementară şi foştii profesori. 

După căderea întunericului, Henry le-a dus cu maşina acasă, iar Bay 
a adormit pe bancheta din spate. După ce a parcat maşina în faţa 
casei, Henry a oprit motorul şi au mai stat de vorbă un timp — despre 
lucruri noi, de astă dată, despre scopurile pe care şi le fixaseră în viaţă 
şi ceea ce se aşteptau să le rezerve viitorul. Sydney nu i-a spus lui 
Henry nimic despre furtişagurile sale, nici despre David. Se purta 
aproape ca şi cum toate acele lucruri nici n-ar fi existat, şi îi plăcea 
senzaţia. Negarea unei realităţi era un adevărat lux, mai ales când pe 
lângă amintirea lui David, care plutea în jur, o mai învăluia şi mirosul 
înecăcios de colonie, nelăsând-o să uite. Dar, în compania lui Henry, 
putea să uite de orice. 

Aşa că, stând cu el în cabina camionetei, a vorbit până a răguşit de- 
a binelea. 

Până să se dezmeticească, se făcuse miezul nopţii. 

Tocmai intrase în casă, cu Bay în braţe, când apăru Claire, în 
cămaşă de noapte. 

— Unde-ai fost? 

— Ne-am întâlnit cu Henry Hopkins, la băcănie, şi ne-a invitat la ei 
la fermă, la o îngheţată cu banane, spuse Sydney. 

Se uită atentă la Claire, şi deodată inima îi sări din piept de spaimă. 
Claire avea faţa crispată şi-şi ţinea mâinile încleştate în dreptul 
pieptului, ca şi cum ar fi avut o veste îngrozitoare. Trase adânc aer în 


piept, încercând să-i simtă mirosul. 

— De ce? Ce e? Ce s-a-ntâmplat? 

— Nu s-a întâmplat nimic. 

Claire îşi mai frânse mâinile un moment, apoi se întoarse şi porni 
spre bucătărie. 

— Ar fi trebuit doar să-mi dai un telefon şi să mă anunţi, atâta tot. 

Sydney o urmă, strângând-o pe Bay la piept. Când o ajunse pe Claire 
din urmă, sora ei trecuse deja prin bucătărie şi se afla în seră, unde-şi 
lua în picioare saboţii de grădină. 

— Asta-i tot? întrebă Sydney, cu sufletul la gură. Atât...? 

— Eram îngrijorată. Am crezut... 

— Ce? Ce credeai că s-a întâmplat? întrebă Sydney, cu atât mai 
speriată, cu cât niciodată n-o mai văzuse pe Claire în starea aceea; 
trebuia să fie ceva cumplit la mijloc. 

— Am crezut că plecaserăţi, spuse ea. 

Sydney nu prea reuşea să înţeleagă. 

— Eşti tulburată fiindcă ai crezut că plecaserăm? Definitiv, vrei să 
zici? 

— Dacă ai nevoie de mine, mă găseşti în grădină. 

— Îmi... îmi pare rău că te-am îngrijorat. Trebuia să-ţi dau un 
telefon. Nu m-am gândit. 

Sydney aproape că se sufoca în sera închisă unde frustrarea lui 
Claire consuma aproape tot oxigenul. 

— Claire, ţi-am spus. N-o să plecăm nicăieri. Te rog să mă ierţi. 

— E-n regulă, răspunse Claire, deschizând uşa serei. 

Şi ieşi, lăsând în urma ei, pe tocul uşii, o amprentă cafenie încinsă. 

Sydney o privi cum traversa aleea şi descuia poarta grădinii. Când 
Claire dispăru în întuneric, Sydney se întoarse şi reveni în bucătărie. 
Pe tăbliile bufetelor erau puse numeroase tarte. Toate aveau pe ele 
semnul X şi cartonaşe cu mici şarade, prinse cu scobitori. Sydney se 
apropie, să le citească. 

„Aici crezi că nimica nu-i, dar n-ai de ce te speria. De sapi adânc, 
atâta-ţi spui: descântecul ţi-l vei afla.“ 

„Cine ştie viitorul oare ce ne va aduce? Poate un inel, ca dorul să-l 
vezi cum pe veci se duce.“ 

„Nu ai bani să te înscrii? Sapă-aici şi vei găsi.“ 

Pentru cele care nu aveau nimic înăuntru, scrisese o strofă foarte 
elocventă: 

„Niciun dar şi nici noroc, jucărie şi nici joc. Degeaba sapi aci, nimic 
nu vei găsi.“ 

Câteva momente, Sydney stătu pe gânduri, apoi se duse în magazie 
şi se aşeză la biroul lui Claire, cu Bay ghemuită în poală. 

Întinse mâna spre telefon. 

La fel ca orice om care s-a îndrăgostit vreodată, Tyler Hughes se 
întreba ce naiba se întâmplase cu el. 

Claire era plină de energia frustrărilor ei acumulate, care ţâşnise din 
ea străbătându-l ca o săgeată, când se sărutaseră. Acum, de fiecare 
dată când se gândea, trebuia să se aşeze şi să-şi aplece capul între 
picioare, iar când reuşea, în sfârşit, să-şi recapete respiraţia, trebuia să 
bea două pahare mari cu apă, ca să-şi răcorească febra. 

Dar ceea ce-l făcea să aibă amețeli şi schimba într-un roşu intens, 
fantastic, culoarea oricărei camere în care intra, o speriase pe Claire 
până la lacrimi. Ce se întâmpla cu el, că putea găsi o asemenea plăcere 
în acelaşi lucru care ei îi cauzase atâta durere? 

Făcea ceea ce făcuse dintotdeauna, alcătuindu-şi propriul plan sub 
pretextul de a fi romantic, ducându-şi-l până la capăt, şi în tot acel 
timp pierzând tot mai complet noţiunea realului. Claire era reală. Şi 
mai era şi speriată. Ce ştia el cu adevărat despre ea, în fond? Ce ştia 
oricine cu adevărat despre Claire Waverley? 

În după-amiaza aceea, stătea la biroul lui din Kingsly Hall, în timpul 
orelor de studiu dinaintea cursului seral, gândindu-se tocmai la acest 
lucru, când o văzu trecând pe Anna Chapel, şefa catedrei. 

O strigă, iar Anna vâri capul pe uşă. 

— Cât de bine o cunoşti pe Claire Waverley? o întrebă. 

— Pe Claire? Anna ridică din umeri, rezemându-se de tocul uşii. 
Păi, ia să vedem... O cunosc de... să tot fie vreo cinci ani. Face 
cateringul la toate petrecerile şcolii. 

— Nu, voiam să zic personal... cât de bine o cunoşti? 

Înţelegând, Anna zâmbi. 

— Aha... Ei, în sens personal, n-o cunosc prea bine. Te afli aici de 
un an, sunt sigură că ai observat anumite... ciudăţenii în oraşul ăsta. 

Tyler se aplecă înainte, curios să afle unde voia să ajungă. 

— Am observat. 

— Aici, legendele locale sunt foarte importante, aşa cum se 
întâmplă în majoritatea orăşelelor mici. Ursula Harris, de la catedra de 
engleză, are şi un curs pe tema asta. Anna intră complet în încăpere şi 
se aşeză pe un scaun, în faţa lui. De exemplu, stăteam în sala de 
cinematograf, anul trecut, şi două doamne mai în vârstă au venit şi s- 
au aşezat în spatele meu. Vorbeau despre un bărbat pe nume Phineas 
Young, cum că era cel mai puternic bărbat din oraş şi avea să le 
dărâme un zid de piatră din fundul proprietăţii lor, ca să le ajute. Şi eu 
căutam pe cineva care să-mi scoată nişte buturugi din grădina din 


spate, aşa că m-am întors spre ele şi le-am întrebat dacă nu vor să-mi 
dea şi mie numărul lui. Mi-au spus că avea o listă de aşteptare lungă şi 
s-ar fi putut să nu trăiască atât de mult, încât să apuc să-mi vină şi mie 
rândul. Până la urmă, a reieşit că bărbatul cel mai puternic are 
nouăzeci şi unu de ani. Dar legenda locală spune că în fiecare 
generaţie a familiei Young există întotdeauna un bărbat numit 
Phineas, care are din naştere o forţă fizică deosebită, şi de acela ai 
nevoie ca să te ajute la muncile grele. 

— Şi ce legătură are asta cu Claire? 

— Localnicii cred că plantele care cresc în grădina casei Waverley 
au anumite puteri. Iar familia Waverley are un măr despre care lumea 
vorbeşte pe-aici aproape la un nivel mitic. Dar grădina nu e decât o 
grădină, iar mărul e doar un măr ca oricare altul. Claire face pe 
misterioasa, fiindcă toţi strămoşii ei au fost misterioşi. De fapt, e o 
fiinţă normală, la fel ca mine şi ca tine. S-ar putea să fie mai instruită 
decât media localnicilor — la urma urmei, a avut destulă minte ca să 
facă din acea legendă locală o afacere prosperă. 

Era posibil să fie un sâmbure de adevăr în spusele Annei. Dar Tyler 
nu putea să nu-şi aducă aminte cum, în copilăria lui, în fiecare zi de 
17 ianuarie ningea peste colonia lor din Connecticut. Nu exista nicio 
explicaţie meteorologică, dar legenda spunea că o frumoasă fată 
indiană, fiică a iernii, murise în ziua aceea, şi de-atunci, an de an, 
cerul o plângea cu lacrimi reci de zăpadă. Pentru el, ca băiat, fusese o 
certitudine că, dacă prinzi exact douăzeci de licurici într-un borcan şi 
le dai drumul tuturor înainte de a te duce la culcare, dormi toată 
noaptea fără să visezi urât. Unele lucruri nu puteau fi explicate, iar 
altele, da. Uneori, îţi plăceau explicaţiile, iar alteori, nu. Cu acele 
ocazii, spuneai că erau mituri. 

— Am sentimentul că nu asta voiai să auzi, remarcă Anna. 

Tyler zâmbi. 

— Nu tocmai. 

— Păi, ştiu că nu e măritată. Şi mai ştiu şi că are o soră pe jumătate. 

— Soră pe jumătate? repetă Tyler, cu interes. 

— Taţi diferiţi, din câte-am auzit. Mama lor era cam nebunatică. A 
plecat din oraş, a făcut copii, a adus copiii aici, apoi a plecat iar. Să 
înţeleg că te interesează Claire? 

— Da, recunoscu el. 

— Ei, succes, atunci, îi ură Anna, ridicându-se de pe scaun. Dar vezi 
să nu faci vreo încurcătură. N-am chef să trebuiască să găsesc pe 
altcineva care să ne aprovizioneze petrecerile şcolii, numai fiindcă tu 
i-ai frânt inima. 


În aceeaşi seară, târziu, Tyler şedea pe canapeaua lui de-acasă, în 
şort şi cămaşă cu mânecă scurtă, încercând să se concentreze asupra 


lucrărilor de desen liniar ale studenţilor, dar gândurile îi tot zburau 
spre Claire. Anna n-o cunoştea pe Claire. Nimeni n-o cunoştea cu 
adevărat. La drept vorbind, probabil că Sydney era singura persoană 
care-i putea da nişte informaţii de încredere despre femeia care nu 
mai voia să-i iasă din minte încă de prima oară când vorbise cu ea. 

Sydney îi promisese că avea să stea de vorbă cu Claire, aşa că nu-i 
mai rămânea decât să aştepte o veste de la ea. 

Sau poate avea s-o sune dimineaţa, ca să aducă iar vorba despre 
Claire. 

Sau putea să treacă a doua zi pe la White Door. 

Telefonul mobil sună, iar Tyler întinse mâna spre masa de cafea, 
unde îl pusese. 

— Alo? 

— Tyler, aici Sydney. 

— Fi! exclamă el, rezemându-se de spătar. Chiar speram să mă 
cauţi. 

— De Claire e vorba, spuse ea încet. A ieşit în grădină. Poarta e 
descuiată. Poate n-ar strica să vii pân-aici. 

— Ea nu vrea să vin acolo, răspunse el, apoi ezită. Sau vrea...? 

— Nu ştiu, dar cred că s-ar putea să aibă nevoie de tine. N-am mai 
văzut-o niciodată aşa. 

— Cum adică? 

— E ca un fir electric neizolat. Efectiv, pârleşte lucrurile din jur. 

Tyler îşi amintea senzaţia. 

— Vin imediat. 

Traversă curtea şi ocoli casa Waverley, spre grădina din spate. Aşa 
cum spusese Sydney, poarta era descuiată şi o împinse. 

Imediat îl întâmpină mirosul de rozmarin şi mentă caldă, ca şi cum 
ar fi intrat într-o bucătărie unde plantele erau puse la fiert, pe aragaz. 

Lampioanele de pe marginea cărării arătau ca nişte mici balize de 
aeroport, scăldând grădina într-o aură gălbuie. Mărul se profila vag în 
fundul curţii, tremurând uşor, ca blana unei pisici care doarme şi 
visează. O găsi pe Claire lângă parcela cu plante medicinale, iar 
imaginea ei îl făcu să se oprească brusc locului. Părul ei scurt era dat 
pe spate, cu o panglică albă. Stătea în genunchi, într-o cămaşă de 
noapte lungă şi albă, cu bretele şi un volan la poale. Tyler îi distingea 
uşor forma sânilor, în timp ce Claire scormonea pământul cu o greblă 
mică. Dintr-odată, fu nevoit să se aplece, cu mâinile rezemate pe 
genunchi, respirând adânc. 

Sydney avea dreptate. Era un caz lipsit de orice speranţă. 

Când putu în sfârşit să se ridice la loc fără să leşine, porni încet spre 
Claire, nedorind s-o sperie. Ajunsese la un pas de ea, când Claire 
încetă, în sfârşit, să mai grebleze în jurul plantelor. Frunzele unora 
dintre ele erau maronii, ca şi cum ar fi fost arse. Altele arătau ofilite, 


de parcă le-ar fi atins o dogoare puternică. Întorcând capul, Claire 
ridică privirea spre el. Avea ochii înroşiţi. 

Dumnezeule mare, plânsese? 

Lacrimile acelea îi veniră de hac. Toţi studenţii îi ştiau această 
slăbiciune. Era de ajuns o lacrimă a unei boboace care avusese prea 
mult de lucru pentru acasă şi nu-şi putuse termina tema, pentru ca el 
să-i acorde o amânare, oferindu-se să vorbească şi cu ceilalţi profesori 
în favoarea ei. 

Claire se strâmbă când îl văzu, apoi îşi mută privirea. 

— Pleacă de-aici, Tyler. 

— Ce s-a întâmplat? 

— Nu s-a întâmplat nimic! replică ea răstit, începând iar să 
scormonească pământul cu grebla. 

— Te rog, nu plânge. 

— Ce contează pentru tine? Asta n-are nicio legătură cu tine. 

— O fac eu să aibă legătură. 

— M-am lovit la degetul mare. M-a durut. Au. 

— Sydney nu m-ar fi chemat, dacă era doar o lovitură la deget. 

Aceste cuvinte îşi făcură efectul, ca şi cum ar fi apăsat pe un buton. 
Capul ei se întoarse, smucit. 

— Ea te-a chemat? 

— A spus că erai supărată. 

În primul moment, Claire păru să se lupte cu cuvintele — dar trecu 
peste asta destul de repede. 

— Nu-mi vine să cred c-a fost în stare să te cheme! Oare o să fie cu 
conştiinţa mai curată dacă ştie că vei fi aici, lângă mine, când ea o să 
plece? Ai să pleci şi tu. Nu ştie asta? Nu, n-are de unde s-o ştie, fiindcă 
întotdeauna ea e cea care pleacă. Niciodată nu e părăsită de alţii. 

— Să plece? întrebă Tyler, nedumerit. Să plec eu...? 

Lui Claire îi tremurau buzele. 

— Toţi plecaţi. Mama mea, bunica, Sydney... Până şi Evanelle are 
acum pe altcineva. 

— În primul rând, eu nu plec nicăieri. Şi-n al doilea rând, unde 
pleacă Sydney? 

Claire întoarse iar capul. 

— Nu ştiu. Mi-e doar teamă c-o să plece şi ea. 

„Îi plac lucrurile care nu se schimbă“, îi spusese Sydney. Femeia aia 
fusese abandonată de prea multe ori, ca să mai lase pe cineva să i-o 
facă din nou. Revelația îl făcu să cadă în genunchi. Electiv, i se tăiară 
picioarele. Atât de multe lucruri începeau acum să aibă sens! Locuia în 
casa din vecini de suficient timp ca să-şi dea seama că legenda locală 
putea conţine un grăunte de adevăr, dar Anna avea dreptate în orice 
caz în legătură cu un anumit lucru: Claire suferea la fel ca toţi ceilalţi; 
în acest sens, era un om ca oricare altul. 


— O, Claire... 

Ajunsese lângă ea, şi amândoi stăteau în genunchi. 

— Nu te uita aşa la mine. 

— N-am încotro, spuse el, întinzând mâna să-i atingă părul. 

Se aştepta să se retragă, dar, spre surprinderea lui, Claire se apropie 
uşor, cu ochii închişi, arătând incredibil de vulnerabilă... 

Se aplecă înainte, ridicându-şi cealaltă mână spre părul ei, pentru a- 
i cuprinde uşor capul. Genunchii li se atinseră, iar ea se apropie la 
rândul ei, ca să-şi rezeme capul pe umărul lui. Părul ei era atât de 
mătăsos... Tyler îşi trecu degetele prin el, apoi îi atinse umerii. Peste 
tot era mătăsoasă. Îi masă spatele, încercând s-o liniştească, dar fără 
să ştie de ce anume avea nevoie. 

După un moment, Claire se retrase şi îl privi. Ochii ei erau încă 
umezi de lacrimi, iar Tyler o şterse pe obraji cu degetele mari. Ea îşi 
ridică mâinile spre faţa lui, atingându-l la fel cum o atingea şi el. 
Degetele ei îi conturau buzele, iar el nu putea decât să se uite, ca şi 
cum ar fi ieşit în afara propriei sale fiinţe, în timp ce Claire se apleca 
să-l sărute. Ar fi fost un moment foarte nepotrivit ca să leşine, îşi 
spuse el. Apoi, Claire puse capăt sărutului, iar Tyler reveni în trupul 
lui, spunându-şi: „Nu!“ O urmă în timp ce se retrăgea şi ea, găsindu-i 
degetele cu ale lui. Trecură astfel câteva clipe, în timp ce inimile le 
băteau tot mai tare, iar mâinile le umblau peste tot. La un moment 
dat, fu nevoit să-şi spună că ea conta, nu el — durerea ei, nu plăcerea 
lui. Dar nici Claire nu se plângea, îşi spuse el cu o tresărire, când o 
simţi muşcându-i buza de jos. 

— Spune-mi când să mă opresc, o rugă. 

— Nu te opri, îi şopti ea, sărutându-l în josul gâtului. Fă să-mi placă 
şi mai mult. 

Începu să-i descheie nasturii cămăşii, cu degete nesigure, 
tremurătoare. În sfârşit, îi desfăcu cămaşa, iar mâinile ei îl atinseră pe 
piept, strecurându-se până la spate. Îl cuprinse strâns, lipindu-şi 
obrazul de inima lui. Pielea lui se înfioră, iar aerul i se revărsă printre 
dinţi şuierând, sub efectul contactului. Îi dădea o senzaţie aproape 
dureroasă, dar şi atât de plăcută, energia aceea, acea frustrare 
fierbinte care i se infiltra prin piele. Era prea multă totuşi, iar el n-o 
putea absorbi pe toată. 

„Chestia asta probabil o să mă omoare“, îşi spuse, ameţit ca un om 
beat. Dar era un mod extraordinar de a muri. 

Îşi scoase cămaşa, dar Claire nu-i dădu drumul. În sfârşit, o trase 
spre el, ca s-o poată săruta din nou. Claire se împinse, iar Tyler căzu 
pe spate, la pământ, dar nu se desprinseră din sărut. Ajunseseră peste 
nişte plante, izmă poate, iar Tyler o strivea sub greutatea lui, făcând 
ca mireasma să explodeze în jurul lor. Toate acele senzaţii îi erau 
oarecum familiare, dar nu ştia de unde să le ia. 


În sfârşit, Claire se ridică puţin, ca să-şi tragă respiraţia. Ajunsese să 
stea pe el, cu palmele rezemate pe pieptul lui, trimiţându-i în trup 
pulsaţii erotice. Lacrimile continuau să-i şiroiască pe obraji. 

— Doamne, te rog, nu plânge... Te rog... Am să fac orice. 

— Orice? îl întrebă ea. 

— Da. 

— Ai să uiţi asta până mâine? Să uiţi şi să nu-ţi mai aminteşti 
niciodată? 

Tyler ezită. 

— Mi-o ceri tu? 

— Da. 

— Atunci, am să uit. 

Îşi scoase cămaşa de noapte peste cap - şi, dintr-odată, respiraţia li 
se îngreună din nou. Mâinile lui se ridicară să-i atingă sânii, iar 
contactul prilejui un fior erotic care o făcu să ţipe. 

Imediat, Tyler se retrase. Se simţea din nou ca un adolescent. 

— Nu ştiu ce să fac..., şopti el. 

Claire se lăsă spre el, culcându-se cu sânii rezemaţi pe pieptul lui. 

— Numai nu te opri. 

O cuprinse cu braţele şi se răsuci cu ea, culcând-o pe un strat de 
salvie. Din nou, totul părea atât de familiar... O sărută apăsat, iar 
Claire îl apucă de păr şi-l încolăci cu picioarele. Nu putea să facă 
dragoste cu ea, nu în acel moment... Claire nu gândea limpede şi n-ar 
fi dorit ca a doua zi să facă faţă consecinţelor. De-asta îi cerea să uite. 

— Nu, nu te opri, îi spuse ea, când el întrerupse sărutul. 

— Nu mă opresc, răspunse Tyler, sărutând-o pe gât, în timp ce 
degetele mari i se strecurau pe sub marginile chiloţilor albi, simpli. 
Muşchii ei abdominali zvâcniră nervos, spasmodic, când simţi cum i-i 
trăgea în jos. O sărută pe sâni, îi luă un sfârc în gură... Aproape că-şi 
putea aminti cum îi mai făcuse o dată acelaşi lucru, dar nu înţelegea 
cum ar fi fost posibil. Nu se mai întâlnise cu Claire niciodată. 

Apoi, îşi aminti. 

Era visul acela. 

Visase totul, dinainte. 

Ştia cu precizie tot ce avea să se întâmple, mirosurile din jurul lor, 
gustul ei... 

Totul, la Claire, striga că era sortit. Şi tot ceea ce-l adusese acolo, la 
Bascom, pe urmele unor vise care nu se adevereau niciodată, ducea la 
acest vis. 

Singurul vis care se împlinea. 


A doua zi dimineaţa, Claire simţi o boare răcoroasă şi auzi o 
bufnitură reverberată în ureche, provenind de pe pământ, de lângă ea. 
Deschise ochii şi văzu un măr mic, cam la şase degete distanţă de 


faţa ei. Se auzi încă un zgomot şi lângă el apăru un al doilea măr. 

Iar adormise afară. I se întâmplase de-atâtea ori, încât nici măcar nu 
se mai gândea la asta. Se ridică în capul oaselor, scuturându-şi ţărâna 
din păr şi întinse mecanic mâna spre uneltele de grădinărit. 

Dar ceva nu era în regulă. În primul rând, pământul de care se 
sprijini ca să se ridice era moale şi cald. Iar aerul pe care-l simţea pe 
piele părea puţin mai răcoros decât ar fi fost normal. Ea însăşi se 
simţea cam... 

Se uită în jos şi scoase un mic țipăt. 

Era goală! 

Iar „pământul“ acela moale şi cald de lângă ea era Tyler! 

Îşi ţinea ochii deschişi, privind-o zâmbitor. 

— Bună dimineaţa! 

Toate îi reveniră în minte, fiecare lucru erotic, umilitor, cathartic, 
pe care-l făcuse. Apoi însă îşi dădu seama că stătea lângă el goală, 
aşezată pe pământ, privindu-l ca o idioată. Îşi puse repede un braţ 
peste sânii goi şi se uită în jur, căutându-şi disperată cămaşa de 
noapte. Zăcea Tyler peste ea. O smulse de sub el, iar Tyler se ridică în 
şezut. 

Claire îşi trase cămaşa peste cap, savurând cele câteva clipe când îşi 
putu ascunde faţa sub material. O, Doamne...! Unde-i erau chiloţii? Îi 
văzu lângă picioarele ei şi-i înhăţă imediat. 

— Nu spune nimic, îl preveni ea pe Tyler, în timp ce se ridica. Mi-ai 
promis c-ai să uiţi totul. Să nu scoţi o vorbă despre asta. 

Încă zâmbind, Tyler se frecă la ochi, somnoros. 

— Bine. 

Claire îl privi din nou. Avea în păr pământ şi frunzuliţe de izmă 
creață. Mai avea şortul pe el, dar pieptul îi era gol. Toată pielea i se 
acoperise cu pete roşii, arsuri de la ea, şi totuşi nu părea să-l deranjeze 
- nici acum, cum nu-l deranjase nici în timpul nopţii. Cum putea face 
aşa ceva, o noapte întreagă, numai pentru ea, iar de propria lui 
plăcere să nu-i pese câtuşi de puţin? 

Se întoarse şi porni pe cărare, dar cuvintele lui Tyler o opriră din 
nou: 

— Pentru puţin. 

Din cine ştie ce motiv, asta o făcu să se simtă mai bine. Vasăzică, 
era un nesimtit. Se aştepta să-i mulţumească. Se întoarse spre el. 

— Poftim? 

Tyler arătă un loc de lângă el, pe pământ: 

— Ai scris aici. 

Curioasă, reveni într-acolo, ca să vadă mai bine. Pe jos se vedea 
cuvântul „Mulţumesc“, în relief, ca şi cum ar fi fost scris din interior. 

Claire scoase un mârâit de frustrare, ridicând unul dintre mere. Îl 
aruncă din răsputeri spre copac. 


— N-am scris eu asta! replică ea, pornind din loc valvârtej. 

În timp ce fugea afară din grădină, începu să plouă cu stropi mari. 
Când ajunse la uşa casei, băierile cerului se desfăcură şi turna cu 
găleata. 


În seara aceea, Fred mergea cu maşina spre casă, prin ploaie, 
gândindu-se la James. Nu-şi permitea să se gândească la el decât când 
era singur, de teamă să nu-l vadă cineva şi să nu-şi dea seama ce se 
întâmpla. 

Fred ştiuse dintotdeauna că era gay, dar, în primul an de la Chapel 
Hill University, când îl cunoscuse pe James, crezuse că în sfârşit 
înţelegea de ce: fiindcă-i era scris să fie cu James. Mama lui Fred 
murise în patul ei, când el avea cincisprezece ani, iar tatăl lui, la masa 
din bucătărie, când Fred era în colegiu. Atunci, Fred fusese nevoit să 
se lase de facultate şi să se despartă şi de James, pentru a veni acasă 
ca să ia magazinul în primire. Considerase că era lovitura finală a 
tatălui său, aceea de a-l smulge de lângă ceva ce în sfârşit îi dăruia 
bucuria, indiferent de părerile celorlalți. 

Dar, după o despărţire înlăcrimată la şcoală, spre surprinderea lui 
Fred, trei săptămâni mai târziu James îşi făcuse apariţia în Bascom. 

În cele din urmă, având atâta timp la dispoziţie, James se înscrisese 
la Orion, pentru continuarea cursurilor, în timp ce Fred se ocupa de 
magazin. Îşi luase diploma în finanţe şi-şi găsise o slujbă în Hickory, 
unde făcea naveta. De-a lungul anilor, îl încurajase pe Fred să se 
debaraseze de tot ce-i amintea de tatăl său şi cruzimea cu care 
refuzase tot timpul să-i fie alături. James era acela care spunea: „Hai 
să mâncăm în oraş. Hai să mergem la film. Să vedem dacă cineva din 
oraşul ăsta îndrăzneşte să spună ceva.“ 

Şi astfel, fosta lor aventură tinerească, între doi studenţi de douăzeci 
şi unu de ani care se lăsaseră de şcoală ca să se mute împreună, 
având, în sfârşit, şansa de a nu mai da socoteală nimănui, s-a 
transformat într-un menaj comun cu durata mai mare de treizeci de 
ani. Pentru Fred, acei ani păreau să fi trecut ca răsfoirea grăbită a unei 
cărţi, pentru a constata că sfârşitul nu era cel la care se aşteptase. 
Acum, îşi dorea să fi acordat mai multă atenţie povestirii. 

Îşi dorea să-i fi dat mai multă atenţie şi povestitorului. 

Se îndreptă spre casa lui Evanelle. Îşi uitase umbrela, aşa că fu 
nevoit să alerge prin ploaie până pe verandă. Se opri la uşă, ca să-şi 
scoată vestonul şi pantofii uzi. Nu voia să-i umple de apă podelele 
curate. 

Când intră, n-o văzu pe Evanelle nicăieri, aşa că o strigă pe nume. 

— Sunt aici, sus! răspunse ea, iar Fred îi urmă sunetul vocii până în 
pod. 

Evanelle încerca să măture rumeguşul pe care-l lăsaseră în urma lor 


muncitorii pe parcursul acelei zile, dar era ca şi cum ar fi încercat să 
strângă nişte păsărele minuscule care-şi luau zborul, stoluri-stoluri, 
imediat ce dădea să le atingă. Purta o mască albă pe faţă, fiindcă 
fiecare mişcare a măturii umplea aerul cu păsărelele de rumeguş, ca o 
ceaţă bej ce se infiltra peste tot. 

— Te rog, nu face asta. Nu vreau să te oboseşti pentru mine, spuse 
Fred, venind spre ea ca să-i ia mătura din mâini. Faptul că fusese 
părăsit îl făcea să-şi pună la îndoială capacitatea de a ţine oamenii 
alături de el — chiar şi prietenii. Voia ca Evanelle să fie fericită că-l 
avea acolo, gata să facă pentru ea tot ce-i stătea în putere. N-ar fi 
suportat s-o piardă şi pe ea. Vor face curat lucrătorii, când termină. 

Evanelle încă mai avea masca pe faţă, dar pielea din jurul ochilor i 
se încreţi într-un zâmbet. 

— Iese foarte frumos, aici sus, nu ţi se pare? 

— Arată excelent! îi dădu el dreptate. O să fie perfect. 

Imediat ce avea să-şi aducă acolo lucrurile, mai bine zis. Dar asta ar 
fi însemnat să treacă iar pe-acasă — ceea ce deocamdată evita să facă. 

— Ce s-a întâmplat? îl întrebă Evanelle, ridicându-şi masca pe 
frunte. 

— Azi, am trimis nişte ambalatori la mine acasă, să-mi lase câteva 
cutii. Mă voi duce în sfârşit pe-acolo, ca să încep să împachetez. Mă 
gândeam să închiriez casa. Ce părere ai? o întrebă, nerăbdător să-i afle 
opinia. 

Evanelle dădu din cap. 

— Cred că e o idee foarte bună. Ştii că poţi sta aici, cu mine, cât de 
mult vrei. Mă bucur enorm că ai venit. 

Fred lăsă să-i scape un râs, înecat de lacrimile ce-i stăteau în gât. 

— Te bucuri că ţi-a venit în casă un nebun cu inima frântă? 

— Unii dintre cei mai minunaţi oameni pe care-i cunosc sunt 
nebuni, replică Evanelle. Cei mai puternici oameni pe care-i cunosc. 

— Eu, sincer îţi spun, nici nu ştiu cât de puternic oi fi... 

— Ai încredere-n mine. Până şi Phineas Young ar fi uimit. Vrei să 
vin şi eu cu tine până acasă? 

Fred dădu din cap. Nici n-avea cuvinte să spună cât de mult dorea. 


Era pentru prima oară, de când îşi luase James lucrurile, că Fred 
intra în casă. Se uită prin living. Se simţea ciudat, fiind acum acolo, şi 
nu voia să întârzie prea mult. Fără James, casa aceea nu mai era un 
cămin, ci doar un depozit de amintiri triste despre tatăl lui Fred. 

Evanelle intră în living, pe urmele lui, cu pantofii scârţâind pe 
podelele din lemn de esenţă tare. 

— Ei, remarcă ea, da’ ştiu că arată mult mai bine decât ultima oară 
când am fost aici. Era imediat după moartea mamei mele. Dumnezeu 
s-o odihnească, tare-i mai plăceau icoanele cu lisus. 


Întinse mâna şi frecă spătarul de piele moale al fotoliului pentru 
citit. 

— Ai nişte lucruri frumoase aici. 

— Îmi pare rău că nu te-am invitat niciodată, Evanelle. Toate 
deciziile astea le lăsasem în sarcina lui James. 

— Nu-ţi face griji. Eu nu prea primesc invitaţii — asta-i realitatea. 

— Ar trebui să primeşti, insistă Fred, privind-o curios. Eşti o femeie 
de treabă. 

— Acum nu mai am ce să fac. Totul a început în 1953. Am încercat 
să mă opun, dar, când trebuie să-i dau cuiva ceva, trebuie s-o fac. 
Altfel, simt că-mi ies din minţi. 

— Ce s-a întâmplat? 

— A trebuit să-i dau Luannei Clark nişte prezervative. Iar în 1953, 
n-aveai cum să faci rost în Bascom de prezervative. Am fost nevoită să 
mă duc tocmai până la Raleigh ca să le cumpăr. Soţul meu m-a dus 
acolo cu maşina, spunându-mi tot timpul că era o idee foarte proastă. 
Eu însă n-aveam încotro. 

Fred se pomeni râzând. 

— Fie şi în 1953, nu putea fi chiar atât de rău să-i dai cuiva 
prezervative, nu? 

— Nu obiectul conta, ci persoana. I-am spus Luannei că aveam ceva 
pentru ea, a doua zi, la biserică. Încercam să procedez cât mai discret. 
Era cu nişte prietene şi mi-a spus, pe un ton foarte înţepat: „Păi, dă-mi 
odată, Evanelle.“ Ca şi cum ar fi fost dreptul ei. Ştii că familiile Clark 
şi Waverley nu s-au înţeles niciodată. Ei, şi i le-am dat, chiar acolo, de 
faţă cu prietenele. A, stai c-am omis partea cea mai importantă. Soţul 
Luannei îşi pierduse organele genitale în război. Numele meu a fost 
împroşcat cu noroi, dar situaţia s-a înrăutățit şi mai tare un an mai 
târziu, când Luanna a rămas însărcinată. Ar fi trebuit să folosească 
prezervativele alea. După aceea, când mă nimeream prin preajmă, toți 
făceau nişte mutre de parcă aş fi fost gata să le divulg secretele. Nu e 
genul de situaţie care să-mi aducă invitaţii la cină. Nici nu m-a 
deranjat chiar aşa de mult, până când a murit soţul meu. 

Bătrâna aceea era eroina lui, nu mai încăpea nicio îndoială. Eşti cel 
care eşti, că-ţi place, că nu-ţi place — aşa că, de ce să nu te bucuri, la 
urma urmei? Fred se apropie de ea şi-i oferi, curtenitor, braţul. 

— Aş fi foarte onorat, Evanelle, ca diseară să luăm cina împreună. 
Va fi o recepţie numai pe bază de invitaţii. 

Râzând, Evanelle îl luă de braţ. 

— Ce figură eşti! 

— Dacă ai nevoie de noi, Bay, Henry şi cu mine vom fi la Lunsford”s 
Reservoir. Menajera stă cu bunicul lui numai până la ora cinci, aşa că 
ne vom despărţi mai înainte. În niciun caz mai târziu de cinci, preciză 
Sydney, parcă încercând s-o calmeze pe Claire. Ne vom întoarce 
devreme. 

Claire închise capacul coşului de picnic, îi ridică toartele şi i-l dădu 
lui Sydney. Pesemne o speriase rău pe Sydney în noaptea aceea, cu o 
săptămână în urmă. Dar, atâta vreme cât Claire se purta ca şi cum 
totul ar fi fost în regulă, cine putea şti — poate chiar era aşa. Sydney şi 
Henry petrecuseră mult timp împreună, în săptămâna care trecuse, cel 
mai adesea luând cina cu Bay. Duminică se duseseră la cinema. Claire 
încerca să-şi spună că era mai bine aşa. Se folosea de acel timp, când 
era singură, ca să pună plante în conserve, să plivească grădina de 
buruieni şi să recupereze lucrul la acte — toate, numai activităţi sigure 
şi de rutină. Avea nevoie de aşa ceva. Acelea erau constantele ei. 

— O să vă fie bine acolo? întrebă Claire, urmând-o pe Sydney afară 
din bucătărie. 

— Sigur că da. De ce nu ne-ar fi? 

— E destul de departe şi o să fiţi singure. 

Sydney râse, punând coşul lângă uşa din faţă. 

— Vom avea noroc dacă ne vom găsi un loc unde să mâncăm de 
prânz. Vara, malurile lacului sunt tot timpul ticsite de lume. 

— Chiar şi lunea? 

— Chiar şi lunea. 

— Aha..., făcu Claire, stânjenită. Nu ştiam. N-am fost acolo 
niciodată. 

— Atunci, vino şi tu cu noi! o invită Sydney, la fel cum spusese de 
fiecare dată, în săptămâna trecută, înainte de a ieşi undeva. 

— Ce? Nu... 

— Ba da! nu se lăsă Sydney, apucând-o de mâini. Te rog! Trebuie să 
încetezi să mă tot refuzi. O să ne distrăm de minune. Tu ai trăit aici 
aproape toată viaţa şi niciodată nu te-ai dus până la lacul de 
acumulare. Oricine ajunge acolo, la un moment dat. Haide! Te rog...! 

— N-aş crede. 

— Chiar vreau să vii, insistă sora ei, strângându-i cu speranţă 
mâinile. 

Claire simţi o anxietate familiară - sau poate dobândită. La fel 
reacţiona şi bunica ei întotdeauna la gândul de a face un lucru cu 
semnificaţie pur socială, de parcă i-ar fi venit să se strângă ghem ca un 


arici, până când ameninţarea trecea. Munca era o scuză ideală. Claire 
nu întreținea relaţii sociale cu ceilalți când lucra — comunica. Spunea 
ceea ce avea de spus sau nu spunea nimic. Din păcate, acel lucru nu se 
transpunea bine în decor social. O făcea să pară grosolană şi 
separatistă, când nu era decât un efort sincer şi disperat de a nu face 
sau a nu spune vreo prostie. 

— Sunt sigură că tu şi Henry vreţi să nu vă deranjeze nimeni. 

— la nu mai fi tu aşa de sigură! o contrazise Sydney, devenind 
dintr-odată serioasă. Nu suntem decât prieteni. Prieteni cum am fost 
dintotdeauna. Asta-mi place la el. Mergem acolo pentru Bay. Tu ne-ai 
împachetat mâncarea pentru picnic, aşa că măcar vino să mănânci şi 
tu din ea. Hai, repede — du-te şi te schimbă! 

Lui Claire nu-i venea să creadă că se gândea efectiv la aşa ceva. Îşi 
cobori privirea spre pantalonii albi şi bluza fără mâneci. 

— Cu ce să mă schimb? 

— Cu un şort sau un costum de baie, dacă vrei să şi înoţi. 

— Nu ştiu să înot. 

Sydney zâmbi, ca şi cum ar fi ştiut deja. 

— Vrei să te învăţ eu? 

— Nu! refuză Claire imediat. Vreau să zic... nu, mulțumesc. Nu mă 
dau în vânt după suprafeţele mari de apă. Bay ştie că înoate? 

Sydney intră în salon, unde lăsase două pături şi o sacoşă de plajă 
plină cu prosoape. Le aduse în antreu, punându-le lângă coşul de 
picnic. 

— Da, a luat lecţii de înot la Seattle. 

Imediat, Claire deveni mai atentă. 

— La Seattle? 

Sydney trase adânc aer în piept, apoi dădu din cap. Nu fusese o 
simplă scăpare, intenţionat i-o spusese. Acea mică frântură de 
informaţie era un prim pas. 

— La Seattle. Tot acolo s-a şi născut. 

Până acum, menţionase localităţile New York, Boise şi Seattle. Erau 
oraşe aflate mult mai spre nord decât cele unde călătorise mama ei. 
După plecarea din Bascom, Lorelei o luase spre vest. Claire însăşi se 
născuse la Shawnee, Oklahoma. Se putea ca lui Sydney şi Bay să li se 
fi întâmplat diverse lucruri nu tocmai plăcute, despre care Sydney încă 
nu voia să-i povestească, dar pentru ea binele şi siguranţa lui Bay 
avuseseră, şi încă mai aveau, prioritate absolută. În fond, o înscrisese 
pe Bay la lecţii de înot. Acest lucru în sine era de ajuns ca să 
demonstreze că era o mamă incomparabil mai bună decât fusese 
vreodată Lorelei. 

De afară se auzi un claxon, urmat de vocea lui Sydney: 

— Vino, Bay! 

Fetiţa apăru în fugă pe scară. Purta un costum de baie, pe sub o 


rochie galbenă de vară. 

— În sfârşit! strigă ea, repezindu-se afară pe uşă. 

— OK, atunci, nu te mai schimba..., îi spuse Sydney lui Claire, 
scoțând din sacoşă o pălărioară de soare din pânză groasă roz, pe care 
i-o puse pe cap. Perfect. Să mergem. 

Şi o trase de mână, afară din casă. Henry primi cu eleganţă apariţia 
lui Claire în grupul lor. Sydney spunea că erau numai prieteni, dar 
Claire se cam îndoia că şi Henry îi împărtăşea opinia. Existau unele 
momente când îi privea sora şi părea să se facă transparent din cap 
până-n picioare, pierzându-se în ea cu totul. 

Se îndrăgostise până peste cap. 

Claire şi Bay se aşezară pe bancheta din spate a maşinii, iar Sydney 
tocmai se pregătea să se instaleze şi ea în faţă, când Claire o auzi 
salutând: 

— Bună, Tyler! 

Întorcându-se imediat în scaun, Claire îl văzu pe Tyler coborând din 
jeepul lui, în faţa casei. Purta un şort cargo şi o cămaşă hawaiiană 
înflorată. Acum îl vedea pentru prima oară de când făcuseră dragoste 
în grădină, şi i se tăie respiraţia. Cum se purtau oamenii după o 
noapte ca aceea? Cum Dumnezeu mai trăiau şi funcționau, după o 
asemenea intimitate? Parcă ar fi dezvăluit un secret cuiva, regretându- 
şi apoi imediat indiscreţia. lar acum, gândul de a vorbi efectiv cu el o 
făcea să se aprindă ca focul la faţă. 

— Mergem la un picnic, pe malul lacului de acumulare, îl informă 
Sydney. Nu vrei să vii şi tu? 

— Sydney, ce Dumnezeu faci? se răsti Claire, iar Henry o privi 
curios, în oglinda retrovizoare, făcând-o să se simtă puţin cam 
ruşinată că nu era în stare să invite oamenii la fel de elegant ca el. 

— Te învăţ să înoţi, îi răspunse sora ei, enigmatic. 

— Diseară am curs! strigă Tyler. 

— O să ne întoarcem la timp. 

— Atunci, sigur că da, vin şi eu, răspunse Tyler, pornind spre 
maşină. 

Când Claire văzu că Sydney era gata să deschidă portiera din spate, 
fu cât pe ce să se lovească de-atâta grabă de a trece peste Bay pentru a 
o lăsa la mijloc, ca un mic tampon între ea şi Tyler. Dar se simţi 
ridicol când Tyler, gata să intre în maşină, se uită înăuntru şi o văzu. 

— Claire! exclamă el, oprindu-se brusc. Nu ştiam că vii şi tu. 

Când, în sfârşit, avu curaj să-l privească în ochi, nu găsi acolo nimic 
ascuns, niciun semn care să arate că se gândea la secretul lor. Nu era 
decât Tyler, şi nimic mai mult. Oare asta ar fi trebuit să fie o uşurare 
sau un motiv de a se simţi şi mai îngrijorată? 

Imediat ce porniră, Tyler o întrebă: 

— Şi ce-i cu lacul ăsta de acumulare? 


Claire încercă să găsească ceva normal de spus. Nu putea să 
menţioneze într-o doară că se mai dusese acolo şi înainte. Nu putea să 
spună nici măcar că fusese vreodată la un picnic unde nu ea făcuse 
cateringul. Dar faptul că nu ştia ce făcea putea să nu-l surprindă pe 
Tyler — mai ales, pe el, dintre toţi cei prezenţi în maşină! De când îl 
cunoscuse, Claire nu mai era decât plină de contradicții — pleacă de- 
aici, vino-ncoace; ştiu destul, ştiu prea puţin; fac faţă la orice. 

— N-am fost niciodată acolo, recunoscu ea în cele din urmă. 
Întreab-o pe Sydney, directoarea noastră de programe pe ziua de azi. 

Sydney se întoarse spre ei. 

— E un loc de scăldat foarte popular. Vara, merg acolo o mulţime 
de adolescenţi şi de familii cu copii. Iar noaptea, e plin de îndrăgostiţi. 

— Şi de unde ştii tu asta? se interesă Tyler. 

Sydney zâmbi, mişcând din sprâncene. 

— Te-ai dus acolo noaptea? o întrebă Claire. Bunica ştia ce făceai? 

— îţi arde de glumă? A spus că obişnuia să petreacă acolo câte o 
noapte întreagă, pe vremea când era adolescentă. 

— Mie nu mi-a spus niciodată asta. 

Claire închise brusc gura. 

— Nu mă aşteptasem să facă şi ea chestii d-astea. 

— Toată lumea face aşa ceva, măcar o dată în viaţă, ridică din 
umeri Sydney. A fost şi ea tânără, la vremea ei. 

Claire aruncă o privire pe furiş spre Tyler. Acesta zâmbea. Şi el 
fusese tânăr odată. 

Dintotdeauna, Claire se întrebase cum era să fii tânăr. 


Lunsford's Reservoir ocupa nouăzeci de acri de pădure deasă, 
moştenită de-a lungul anilor de mai multe generaţii de membrii 
Lunsford leneşi. Era prea greu să îngrădească accesul oamenilor la 
lacul artificial, iar dacă transformau regiunea în parc, întreţinerea le- 
ar fi dat prea multă bătaie de cap. Şi, în fond, se aflau în zona rurală a 
Sudului, aşa că ai dracului să fie dacă vindeau pământurile familiei 
sau, mai rău, le cedau statului. Prin urmare, au pus peste tot inscripţii 
cu TRECEREA OPRITĂ pe care nimeni nu le lua în seamă, şi-aşa a 
rămas. 

De la locul de parcare acoperit cu pietriş pornea un drum lung cam 
de opt sute de metri, până la lac. Tyler merse tot timpul în urma lui 
Claire, care era foarte conştientă de trupul ei, de ceea ce ştia el despre 
acesta, toate acele lucruri pe care nu le mai aflase nimeni. I se părea 
că-i simţea ochii aţintiţi asupra ei, dar, când se uita la el peste umăr, îl 
vedea privind mereu în altă parte. Poate că-i simţea acolo, fiindcă îi 
dorea acolo. Poate că aşa reacţionau oamenii, după o asemenea 
intimitate. Când spui cuiva un secret, indiferent dacă e stânjenitor sau 
nu, se formează o anumită legătură. Persoana aceea ajunge să însemne 


ceva pentru tine, numai în virtutea a ceea ce ştie. 

În sfârşit, cărarea se lăţi şi începu să se audă rumoarea de pe mal. 
Lacul avea o plajă naturală într-o parte şi, pe malul celălalt, un 
promontoriu înalt, cu brazi sudici, galbeni, unde copiii se căţărau ca 
să sară în apă. Plaja era, într-adevăr, atât de aglomerată, pe cât 
prevăzuse Sydney, dar găsiră un loc liber în apropiere de liziera 
pădurii şi-şi întinseră păturile. 

Claire pregătise sandviciuri cu pui şi avocado, şi plăcinte cu piersici 
coapte, iar Sydney împachetase Cheetos şi Cola. Se aşezară şi începură 
să mănânce, stând la taifas, în timp ce surprinzător de multe persoane 
veneau să-i salute — în majoritate, cliente de-ale lui Sydney, care voiau 
să-i spună că noile lor coafuri le făceau să se simtă mai încrezătoare în 
ele însele, că acum soţii le luau mai mult în seamă, şi că mecanicii 
auto nu mai îndrăzneau să le păcălească la depanările maşinilor. 
Claire era foarte mândră de sora ei. 

Imediat ce termină de mâncat, Bay vru să se ducă în apă, aşa că 
Henry şi Sydney porniră împreună cu ea spre lac. 

Drept urmare, Tyler şi Claire rămaseră singuri. 

— În regulă, pregătește-te, începu el, întinzându-se pe pătură cu 
faţa în sus şi mâinile sub cap. Am să-ţi spun o poveste. 

Claire şedea pe pătura de alături, dar era destul de aproape ca să se 
poată uita la el. Îşi dădu seama că acela era un secret pe care-l ştia ea 
despre Tyler: ştia cum arăta când se afla sub ea. 

— Ce te face să crezi că vreau să-ţi aud povestea? 

— Sau asta, sau stai de vorbă cu mine. Şi cred că ai prefera să 
asculţi povestea. 

— Tyler, voiam doar să-ţi spun că... 

— Deci, ascultă aici: în adolescenţa mea, era mare lucru să mergem 
la piscina locală, mai ales, pentru noi, copiii din colonie, fiindcă 
locuiam la vreo zece mile bune de oraş, aşa că eram destul de izolaţi. 
Şi aveam o colegă de şcoală, pe nume Gina Paretti. Când trupul ei a 
început să se dezvolte, băieţii n-au mai putut niciodată să se poarte cu 
ea la fel ca înainte. Trecea pe lângă noi pe culoar şi, efectiv, ne lua 
piuitul. Zile întregi, după aia, nu mai puteam scoate o vorbă. Vara, 
Gina mergea zilnic la piscină, aşa că, după ce am împlinit şaisprezece 
ani, am început să mă duc şi eu acolo cât puteam de des, numai ca să 
mă zgâiesc la ea în costum de baie. Spre sfârşitul verii, m-am hotărât 
să trec la atac. Nu mai rezistam. Luni de zile făurisem tot felul de 
fantezii cu ea. Nu mai puteam dormi, nu mai puteam mânca... 
Trebuia să-i vorbesc. Am sărit în apă şi am făcut câteva lungimi de 
bazin prin faţa ei, demonstraţii de bărbăţie, înainte să ies şi să mă duc 
la ea. M-am oprit în faţa ei, şiroind de apă şi blocându-i intenţionat 
soarele, fiindcă încă mai eram atât de necopt, încât să cred că modul 
cel mai firesc de a-i spune unei fete că o plăceam era acela de a o irita. 


Ea a deschis ochii, s-a uitat la mine... şi a scos un zbieret. Se pare că 
slipul îmi alunecase muuult sub şolduri, când ieşisem din apă, iar eu 
stăteam în faţa ei, cu chestia aia la vedere. N-a lipsit mult să fiu 
arestat. 

Claire nu se aştepta la aşa ceva şi izbucni în râs. Un râs care-i dădea 
o senzaţie plăcută - stranie, dar plăcută. 

— Trebuie să fi fost îngrozitor. 

— Ne neapărat. Peste trei zile, mi-a propus o întâlnire. Dacă stau să 
mă gândesc, de atunci fetele care fuseseră la piscină în ziua aia au 
început să-mi dea foarte multă atenţie. 

— Serios? 

Îi făcu cu ochiul. 

— Are vreo importanţă? 

Claire râse din nou. 

— Îţi mulţumesc pentru sinceritate. 

— Toate umilinţele mele îţi stau la dispoziţie. 

— Umilitor sau nu, a fost un lucru firesc. Erai un adolescent normal. 
Îţi petreceai verile la bazin. Probabil că te-ai plimbat chiar şi pe o alee 
a îndrăgostiţilor. Tu şi cu Sydney v-aţi fi potrivit de minune. 

— Tu n-ai fost o adolescentă normală? 

— Nu, răspunse ea simplu, iar Tyler îşi dădu seama că nu-l 
surprindea deloc. Şi Henry era la fel. Noi eram tipul de copii care de 
mici îşi luau în primire moştenirea. 

Tyler se rezemă în coate, privind spre marginea apei, unde Henry şi 
Sydney o supravegheau pe Bay. Cineva de pe plajă o strigă pe Sydney, 
care-i spuse ceva lui Henry, iar el dădu din cap. Apoi, Sydney se duse 
la un mic grup de femei din apropiere, ca să discute cu ele. 

— Te deranjează relaţia surorii tale cu el? 

— Nu e nicio relaţie între ei. Dar, oricum, de ce să mă deranjeze? 

Vorbise pe un ton aproape defensiv, nevrând ca Tyler să ştie cât de 
mult se chinuia să simuleze indiferența, când Sydney îşi petrecea atât 
de mult timp cu Henry. În noaptea aceea din grădină, cu el, avusese 
doar un moment de slăbiciune. De fapt, era mult mai puternică. 

— Cred că nu vreau altceva decât să nu suferi o dezamăgire. E o 
situaţie dificilă, să te intereseze un om pe care tu nu-l interesezi. 

— A..., făcu ea, dându-şi seama că-l înțelesese greşit. Dar Henry nu 
mă interesează ca bărbat. 

— Atunci, e bine, răspunse Tyler, ridicându-se şi aruncându-şi 
pantofii din picioare. Cred că mă duc să fac o baie. 

— Dar nici nu te-ai dezbrăcat... 

— Sunt multe motive pentru care te iubesc, Claire, spuse el, 
ridicându-şi braţele peste cap ca să-şi scoată tricoul, dar gândeşti prea 
mult. 

O luă la fugă spre lac şi sări în apă. Stai o clipă... Chiar vorbise 


serios? O iubea? Sau nu era decât un automatism verbal, ca atâtea 
altele? Ar fi vrut să înţeleagă şi ea mai bine acele jocuri. Poate că, 
dacă reuşea, avea să poată participa la rândul ei. Poate era în stare să 
facă ceva şi cu acele sentimente pentru Tyler care o iritau şi o delectau 
alternativ, cu senzaţii simultan plăcute şi dureroase. 

Henry continua s-o supravegheze pe Bay, aşa că Sydney reveni la 
pături şi se aşeză lângă Claire. 

— Ăla era Tyler? 

— Da, răspunse Claire, uitându-se la el cum ieşea iar la suprafaţa 
apei. 

Îşi scutură capul, îndepărtând şuviţele ude care i se lipeau de faţă. 
Bay râdea la el, aşa că Tyler înotă spre ea şi o stropi. Fetiţa îl stropi la 
rându-i. Henry, la marginea apei, le spuse ceva, făcându-i să se 
oprească o clipă. Se uitară unul la altul, după care amândoi începură 
să-l stropească pe Henry. După doar un moment de ezitare, Henry se 
descălţă, îşi scoase tricoul peste cap şi sări în apă, după ei. 

— Mamă, exclamă Sydney. Bine-ţi mai face laptele la condiţia 
fizică! 

— Am motive de a fi aşa cum sunt, să ştii, izbucni Claire, simțind 
nevoia imperioasă de a se explica, indiferent cui. 

Sydney luă o cutie de Cola şi se întoarse spre ea, curioasă. 

— N-am avut casă, mama şi cu mine, în primii şase ani din viaţa 
mea. Dormeam în maşini şi în adăposturi pentru vagabonzi. Fa fura 
întruna şi se culca pe unde şi cu cine apuca. N-ai ştiut niciodată asta, 
nu? 

Sydney, care ridicase cutia de Cola spre gură, încremeni cu ea la 
jumătatea distanţei. Apoi, o coborî încet, clătinând din cap. 

— Uneori, am sentimentul că te gândeşti la viaţa ei dinainte de a se 
fi întors în Bascom ca la ceva foarte romantic. Nu ştiu dacă a avut 
vreodată intenţia să rămână, dar când am ajuns aici, am ştiut că 
niciodată n-aveam să mai plec. Casa şi bunica Waverley erau nişte 
lucruri permanente, şi, când eram mică, numai la aşa ceva visam. Dar 
pe urmă te-ai născut tu şi am devenit îngrozitor de geloasă. Ţie a 
început să ţi se acorde toată acea siguranţă chiar din clipa când ai 
venit pe lume. Numai eu sunt de vină pentru relaţiile care au existat 
între noi, când eram mici. Te provocam continuu, fiindcă tu erai de 
aici, iar eu, nu. Şi-mi pare rău. Îmi pare rău că n-am ştiut şi nu ştiu să 
fiu o soră bună. Îmi pare rău că nu sunt bună nici cu Tyler. Ştiu că tu 
aşa ai vrea să fiu, dar se pare că sunt incapabilă. Nu pot să nu mă 
gândesc întruna cât de temporar e totul, iar pe mine tot ce e temporar 
mă sperie. Mi-e frică să nu mă părăsească oamenii. 

— Viaţa înseamnă experienţă, Claire, spuse Sydney în cele din 
urmă. Nu-i poţi ţine pe toţi şi toate cu forţa alături de tine. 

Claire clătină din cap. 


— Cred că pentru mine s-ar putea să fie prea târziu... 

— Ba nu e prea târziu deloc, bătu deodată Sydney cu palma în 
pătură, furioasă. Cum a putut mama crede vreodată că un asemenea 
stil de viaţă ar fi potrivit pentru un copil? E de neiertat! Mi-e ruşine de 
mine însămi că am invidiat-o, şi au existat momente când cred că 
eram la un pas de a deveni întocmai ca ea, dar pe tine n-am să te 
părăsesc. Niciodată. Uită-te la mine, Claire. Nu plec nicăieri. 

— Uneori, mă întreb ce motiv a avut. Era o femeie deşteaptă. 
Evanelle mi-a spus că, înainte de a se fi lăsat de facultate, fusese o 
studentă dintre cele mai bune. Trebuie să i se fi întâmplat ceva... 

— Indiferent care a fost motivul, n-are nicio scuză pentru că ne-a 
încurcat aşa vieţile. Putem să trecem peste asta, Claire. N-o putem lăsa 
să învingă. OK.? 

Cuvintele erau mai uşor de spus decât de pus în aplicare, aşa că sora 
ei spuse doar atât: 

— OK. 

Apoi, se întrebă cum Dumnezeu avea să treacă peste ceva pentru a 
cărui funcţionare avusese nevoie de decenii întregi. 

O vreme, priviră apa. Bay se săturase de bălăceală şi înotă înapoi 
spre mal lângă Claire şi Sydney. Henry şi Tyler continuau să se 
stropească, fiecare încercând să stârnească o jerbă cât mai mare de 
apă cu mâna. 

— Ia uite la ăştia doi..., remarcă Sydney. Parc-ar fi nişte puştani, şi 
unul, şi celălalt... 

— Sunt drăguţi, răspunse Claire. 

Sydney o cuprinse cu un braţ. 

— Da, aşa e. 


În timp ce Sydney şi Claire se relaxau pe malul lacului, Emma Clark 
Matteson se pregătea să petreacă puţin timp de calitate cu soţul ei. 

Biroul lui Hunter John din cabinetul lui de la firmă nu era la fel de 
comod ca biroul de acasă. Lambriurile de culoare închisă de pe pereţi 
şi biroul metalic, urât, se aflau acolo încă de pe vremea când de 
afaceri se ocupa tatăl lui Hunter John. Pe Emma o umfla râsul când 
încerca să şi-o imagineze pe Lillian, mama lui Hunter John, venind la 
fabrică pentru a-l saluta pe John senior în felul acela. 

Fără doar şi poate, Lillian ar fi schimbat acel birou, dacă ar fi putut. 
Metalul era al dracului de incomod, sub fundul gol al oricui. 

Recepţionera îi spuse că Hunter John făcea un tur al uneia dintre 
fabrici, şi avea să revină în câteva minute. Perfect. Acest lucru îi 
dădea Emmei destul timp ca să se dezbrace şi să se tolănească pe 
biroul lui, păstrând pe ea doar ciorapii, jartierele şi o panglică roz 
împrejurul gâtului. 

Niciodată nu-i mai făcuse o asemenea surpriză la serviciu. A, venise 


să-i aducă de mâncare şi se mai giugiuliseră câte puţin, uneori, dar 
niciodată nu făcuseră efectiv sex. Existau foarte puţine locuri unde ea 
şi Hunter John n-o făcuseră. Trebuia să depună mari eforturi dacă 
voia ca lucrurile să rămână interesante, şi Hunter John să-şi păstreze 
atenţia concentrată numai asupra ei, fără a se gândi la Sydney sau, 
cine ştie, poate la faptul că viaţa lui nu ieşise tocmai aşa cum ar fi vrut 
el. Emma n-ar fi obosit niciodată să tot încerce să-şi facă soţul fericit. 
La urma urmei, ei îi plăcea sexul — mai mult, era moartă după sex. 
Atâta numai că, uneori, îi era dificil să meargă înainte, când nu ştia 
dacă şi el îşi dorea cu adevărat acelaşi lucru. Voia ca Hunter John s-o 
iubească. Dar, în ultimă instanţă, dacă n-o iubea, prefera să nu ştie. 
Mai bine aşa, decât să-l piardă de tot. Se întreba dacă mama ei s-ar fi 
mulțumit cu un asemenea compromis. Se întreba dacă pentru Ariel 
dragostea conta cât de cât. 

Auzi glasul lui Hunter John apropiindu-se de uşă, şi-şi desfăcu puţin 
mai larg picioarele. 

Iar în încăpere intră tatăl lui Hunter John. 

— Maică Precistă! exclamă John senior. 

Emma scoase un zbieret şi se rostogoli în spatele biroului. 

— Ce s-a întâmplat? se auzi vocea lui Hunter John, în timp ce ea se 
târa sub birou, ghemuindu-se într-un colţ, cu genunchii strânşi la 
piept. 

— Cred că e cazul să vă las singuri un timp, pe tine şi pe nevastă-ta, 
spuse John senior. 

— Nevasta mea? Unde e? 

— Sub birou. Dar hainele ei, în schimb, sunt acolo, pe scaun. Zău, 
fiule, nu aşa se conduce o firmă. 

Emma auzi uşa închizându-se. Apoi, paşii lui Hunter John se 
apropiară, iar el îngenunche în faţa ei. 

— Fir-ar să fie, Emma, ce cauţi aici? 

— Am vrut să-ţi fac o surpriză. 

— Nu vii niciodată aici pentru aşa ceva. De ce acum? De ce tocmai 
în ziua pe care a ales-o taică-meu ca să vină într-o inspecţie 
neanunţată, să vadă cum conduc fabrica? Taică-meu tocmai te-a văzut 
goală, pe biroul meu! Nu-mi vine să cred! 

Emma se târî afară de sub birou. Pentru Hunter John, părerile 
tatălui său erau mai importante decât orice pe lume, iar din pricina ei, 
tocmai se făcuseră de râs amândoi în faţa lui. Cum puteau lucrurile să 
scape de sub control atât de repede? 

Totul mersese de minune - cel puţin, tot ce ieşea prost era ascuns 
sub covor, unde nu mai interesa pe nimeni — până la întoarcerea lui 
Sydney. De ce nu putuse să stea dracului acolo unde era? 

— lartă-mă, se scuză ea, ducându-se la scaunul unde-şi lăsase 
hainele şi începând să se îmbrace. 


— Ce te-a apucat, de-o vreme-ncoace? Te ţii scai de mine. Nu mai 
vrei să ieşim în oraş împreună. Mă suni la telefon de câte şaişpe ori pe 
zi. lar acum, vii aici şi-mi faci figura asta! 

Emma îşi trase rochia peste cap, în timp ce-şi încălţa pantofii cu 
tocuri. 

— Trebuie să fiu sigură... 

Ezită... că mă mai iubeşti. 

Hunter John scutură din cap, nedumerit: 

— Despre ce tot vorbeşti acolo? 

— Sunt foarte îngrijorată. De când s-a întors Sydney... 

— Îţi baţi joc de mine, i-o reteză el. Nu se poate să vorbeşti serios. 
Despre Sydney era vorba? Du-te acasă, Emma. 

Şi, fără să-i mai arunce o singură privire, se duse la uşă şi o 
deschise. 

— Eu trebuie să-l prind din urmă pe tata şi să încerc să-i explic 
situaţia. 


— Ştii ce-am auzit azi de la Eliza Beaufort? întrebă veselă Emma la 
cină, în aceeaşi seară. Că Sydney şi Claire Waverley s-au dus într-o 
şustă dublă la Lunsford's Reservoir. Ce şi-o fi-nchipuind Sydney că 
face? La vârsta noastră, nimeni nu se mai duce acolo. Şi Claire! Ţi-o 
poţi imagina pe Claire la lac? 

Hunter John nu ridică privirea de la farfuria cu desert. Era tortul lui 
favorit de ciocolată, cu glazură de unt. Emma îl comandase anume 
pentru el. 

În loc să-i răspundă, Hunter John se şterse la gură şi puse şervetul 
pe masă. 

— Haideţi, băieţi, îşi chemă el cei doi fii, împingându-şi scaunul 
înapoi. Să tragem câteva aruncări. 

Josh şi Payton săriră imediat în picioare. Le plăcea la nebunie să 
joace fotbal cu tatăl lor, iar Hunter John îşi găsea mereu timp pentru 
ei. 

— Vin şi eu cu voi, se repezi Emma. Aşteptaţi-mă puţin, da? 

Şi, alergând la etaj, îşi luă pe ea costumul de baie roşu, care-i plăcea 
atât de mult lui Hunter John — dar, când se întoarse jos, văzu că n-o 
aşteptaseră. Piscina era chiar lângă camera de zi, cea cu gresie pe jos, 
aşa că ieşi pe terasă şi se duse lângă balustradă, ca să se uite pe 
gazonul din curte. Hunter John şi băieţii se jucau cu mingea de fotbal, 
cu părul deja umed de sudoare. Se făcuse ora şapte şi jumătate seara, 
dar afară încă mai era lumină şi caniculă. Vara era ambițioasă şi nu se 
grăbea să cedeze prea uşor locul toamnei. Emma o înţelegea perfect. Îi 
plăcea vara. Băieţii erau acasă şi aveau lumină de zi atât de mult timp, 
încât mai puteau face o droaie de lucruri cu Hunter John, după ce el 
se întorcea acasă de la birou. 


N-avea niciun sens să-şi ude părul, dacă lui Hunter John nu-i ardea 
să se uite la ea cum înota în piscină, aşa că-şi puse peste costumul de 
baie un sarong şi începu să-i încurajeze pe băieţi la aruncările cu 
mingea de fotbal. Abia aştepta să înceapă sezonul sportiv, ca să se 
ducă la meciurile liceului, iar duminica după-amiaza şi lunea seara să 
urmărească transmisiunile de la televizor. Era un lucru pe care-l 
făceau împreună, în familie, ceva ce Sydney nu făcuse niciodată cu 
Hunter John. Când Hunter John juca în echipa liceului, Sydney se 
ducea la meciuri, dar jocul în sine n-o pasiona cu adevărat, pe când 
Emma se dădea în vânt după el. Îi plăcea fotbalul, pentru că îi plăcea 
lui. Însă Hunter John renunţase la sport atunci când nu mai putuse 
pleca la Notre Dame. Renunţase din cauza ei. 

Când soarele începu să coboare spre apus, Emma aduse afară o 
carafă cu limonadă. Curând, băieţii şi Hunter John porniră şi ei spre 
piscină. 

— Limona..., începu ea, dar, până să termine, băieţii săriseră deja 
în bazin, ca să se răcorească. 

Emma clătină din cap, cu indulgență. Hunter John venea spre ea. 
Zâmbind, îi întinse un pahar: 

— Limo... 

Atât apucă să spună, înainte ca soţul ei să treacă mai departe, 
intrând în casă. De la incidentul din birou, în aceeaşi după-amiază, 
nu-i adresase nicio vorbă. 

Emma nu voia ca băieţii să-şi dea seama că era ceva în neregulă, aşa 
că-i lăsă să se mai joace un timp în apă, după care le aduse prosoapele 
şi-i chemă afară. Apoi, îi expedie în camerele lor să se schimbe şi să se 
uite la televizor, iar ea porni în căutarea lui Hunter John. 

Era în saună, aşa că Emma se săltă pe placa de marmură din faţa 
cabinei şi se aşeză acolo, aşteptându-l să iasă. 

Când uşa se deschise şi Hunter John ieşi, Emmei i se tăie respiraţia. 
Încă mai putea să aibă acest efect asupra ei. Era atât de frumos...! 
Tocmai se spălase pe cap, şi se vedea clar cât de mult i se rărise părul, 
dar pentru Emma asta nu conta. Îl iubea atât de mult... 

— Avem de vorbit, spuse ea. Trebuie să ştiu de ce nu vrei niciodată 
să discuţi despre Sydney. 

Hunter John ridică brusc capul, surprins s-o găsească acolo. Înhăţă 
un prosop şi începu să se şteargă pe păr, viguros. 

— Cred că mult mai importantă e întrebarea: de ce eşti atât de 
obsedată de ea? Ai observat că, de fapt, Sydney nu face parte din viaţa 
noastră? A scăpat atenţiei tale faptul că nu ne-a făcut absolut nimic? 

— A făcut destul, doar venind înapoi! replică ea. 

Hunter John rămase nemişcat, cu chipul încă ascuns de prosop. 

— Nu vrei să vorbeşti despre ea. De unde să ştiu dacă nu cumva 
refuzi orice comentariu tocmai fiindcă mai nutreşti anumite 


sentimente pentru ea? De unde să ştiu că, după ce i-ai aruncat doar o 
privire, n-ai început să-ţi aminteşti tot ce s-a întâmplat înainte ca eu să 
rămân însărcinată? De unde să ştiu că, dacă s-ar pune iar problema, ai 
lua aceeaşi hotărâre -— că te-ai culca iar cu mine, că m-ai lua de 
soţie...? 

Hunter John îşi coborî prosopul de pe cap. Cu o expresie încordată, 
se apropie de Emma, făcându-i inima să bată mai repede — atât de 
spaimă, fiindcă arăta atât de furios, cât şi de excitație, pentru că era 
aşa de-al dracului de sexy. 

— De unde poţi să ştii? repetă el cu glas scăzut şi vibrant, 
nevenindu-i să creadă. De unde poţi să ştii? 

— A umblat prin lume... Şi tu ţi-ai dorit dintotdeauna să călătoreşti. 

— La ce te-ai gândit în toţi aceşti ultimi zece ani, Emma? Numai la 
sex, la coafuri şi la haine sexy. La dineuri perfecte şi la meciuri de 
fotbal. Ai avut parte de toate astea fiindcă nu voiam să fiu aici? Pentru 
că mă iubeai cât de cât? Sau, în tot acest timp, de fapt, te luai la 
întrecere cu Sydney? 

— Nu ştiu, Hunter John. Spune-mi tu. 

— Ai dat răspunsul greşit, Emma, replică el şi plecă. 


— Claire, eşti trează? întrebă Sydney din uşa dormitorului lui 
Claire, în aceeaşi seară. 

Nu fu surprinsă s-o audă pe Claire răspunzând: 

— Da. 

În copilărie, Claire nu obişnuise niciodată să doarmă prea mult. Îi 
plăcea să stea în grădină până când o chema în casă bunica lor. Iar 
Sydney îşi amintea că făcea curat în casă sau cocea pâine, când toţi 
ceilalţi dormeau. Acela era primul şi singurul loc unde simţise cât de 
cât o securitate reală, iar Sydney înţelegea acum că Claire fie încercase 
să şi-o însuşească, fie căutase să-şi câştige singură existenţa ca să 
poată rămâne acolo. Oricum, o durea că o considerase pe Claire 
încorsetată şi sucită, fără să înţeleagă prin ce trecuse. 

Intră în camera lui Claire, dormitorul din turlă care fusese cândva al 
bunicii lor. Bunica Waverley acoperise pereţii cu carpetele ei cadrilate, 
dar Claire le înlocuise cu fotografii alb-negru înrămate şi vreo două 
portrete vechi de familie. Pereţii erau zugrăviți într-un galben pastel, 
iar podelele erau acoperite cu covoare mici, multicolore. Ochii lui 
Sydney se îndreptară imediat spre locul unde era evident că-şi 
petrecea Claire cea mai mare parte a timpului, când era în cameră: 
confortabila canapea aflată sub fereastră. Lângă ea, erau puse pe jos 
teancuri de cărţi. 

Sydney se duse la pat şi-şi petrecu braţul împrejurul unuia dintre 
stâlpii de la picioare ai baldachinului. 

— Trebuie să-ţi spun ceva. 


Claire se ridică în capul oaselor, pe perne. 

— Despre ultimii zece ani, continuă Sydney. 

— Bine, răspunse încet Claire. 

La plajă, când stăteau pe pături, avusese de asemenea ocazia să-i 
spună lui Claire acel lucru, dar n-o putuse face. Atunci nu-şi dăduse 
seama, dar aştepta noaptea, fiindcă era genul de lucru care nu putea fi 
spus decât pe întuneric. Acum, în mintea ei nu mai încăpea nicio 
îndoială că sora ei avea s-o înţeleagă. Şi-i datora lui Claire adevărul. 
David nu dispărea de la sine. 

— Mai întâi, m-am dus la New York, pe-asta o ştii deja. Dar, după 
aceea, am ajuns la Chicago... Şi pe urmă, la San Francisco, la Vegas... 
şi de-acolo, în sfârşit, la Seattle. Am cunoscut mulţi bărbaţi. Şi am 
furat de multe ori. Mi-am schimbat numele în Cindy Watkins, o 
identitate furată. 

— Şi mama a făcut la fel, îi aminti Claire. 

— Crezi că a făcut-o din spirit de aventură? Fiindcă era o aventură, 
într-adevăr, dar mai era şi epuizant. Pe urmă, a apărut Bay... Se aşeză 
la picioarele lui Claire, doar ca s-o simtă aproape, s-o poată atinge — 
dacă ea, Sydney, s-ar fi speriat prea tare. Tatăl lui Bay locuieşte în 
Seattle. Acolo l-am cunoscut. David Leoni. 

Înghiţi în sec, speriată că-i rostise numele cu voce tare. 

— Adevăratul nume de familie al lui Bay e Leoni, dar nu e şi al 
meu. Nu ne-am căsătorit niciodată. Când l-am cunoscut, David era un 
om înspăimântător, dar mai întâlnisem şi înainte oameni 
înspăimântători şi am crezut că puteam să mă descurc cu el. Mă 
pregăteam să-l părăsesc - cum făceam întotdeauna când situaţia 
devenea prea tensionată - dar am aflat că eram gravidă. Nu-mi 
dădusem seama cât de vulnerabilă te poate face existenţa unui copil. 
David a început să mă bată şi devenea din ce în ce mai violent. Când 
Bay a împlinit un an, l-am părăsit. Am dus-o pe Bay la Boise, am 
urmat şcoala de cosmetică, mi-am luat o slujbă. Totul părea să meargă 
perfect. Dar pe urmă, David ne-a găsit. Eu mi-am pierdut un dinte şi n- 
am mai putut vedea cu ochiul stâng săptămâni în şir, după ce mi-a dat 
ce considera el că mi se cuvenea. Şi cum i-aş fi putut fi de folos lui 
Bay, dacă muream? Aşa că m-am întors cu el, după care David a 
început să comprime lumea mea tot mai mult şi mai mult, şi să mi-o 
facă din ce în ce mai infernală, până când singurele lucruri cu care 
mai aveam de-a face erau Bay, David şi ura lui. Uneori, îmi spuneam 
că o fi fost o pedeapsă pentru stilul de viaţă pe care-l avusesem înainte 
de întâlnirea cu el. Dar, pe urmă, am cunoscut o femeie în parcul unde 
David mă lăsa s-o duc pe Bay de trei ori pe săptămână. Ea şi-a dat 
seama ce mi se întâmpla doar uitându-se la mine. Mi-a făcut rost de o 
maşină şi m-a ajutat să fug. David nu-mi ştie adevăratul nume şi crede 
că sunt din New York, aşa că nu m-am putut gândi să vin decât aici, 


singurul loc unde n-ar avea cum să mă găsească. 

Claire se îndrepta de spate tot mai mult, pe măsură de asculta 
povestea. Era întuneric, dar Sydney simţea cum o măsura cu privirea. 

— Cred c-am vrut doar să ştii că înţeleg cum te simţeai când ai venit 
aici, la şase ani. Pentru mine, tot ceea ce aveam aici reprezenta 
certitudinea absolută. Am ajuns să-mi dau seama că aceasta este 
singura formă de securitate pe care am cunoscut-o vreodată. Şi vreau 
ca şi Bay să aibă parte de ea. Vreau să şterg cu buretele tot ceea ce a 
văzut, tot ceea ce a cunoscut din cauza mea. Crezi că e posibil? 

Claire ezită, iar acesta fu întru totul răspunsul de care avea nevoie 
Sydney. Nu, nu era posibil: nici ea, Claire, nu uitase vreodată. 

— Deci, astea au fost secretele mele, oftă Sydney. Nu par atât de 
nemaipomenite, pe cât le crezusem. 

— Secretele nu sunt niciodată atât de serioase, pe cât par. Simţi 
mirosul ăsta? întrebă Claire dintr-odată. Eu l-am mai simţit de câteva 
ori. E ca de colonie. 

— Fl e, şopti Sydney, ca şi cum David ar fi putut s-o audă. Am adus 
amintirea asta cu mine. 

— Repede, treci în pat, ordonă Claire, dând cearşaful la o parte. 

Sydney se repezi în pat, iar Claire potrivi cearşaful în jurul ei. Era o 
noapte umedă, şi toate ferestrele de la etaj stăteau deschise, dar lui 
Sydney i se făcu dintr-odată frig şi se cuibări lângă sora ei. Claire o 
cuprinse cu un braţ, ţinând-o strâns. 

— E OK, şopti ea, rezemându-şi obrazul de creştetul lui Sydney. 
Totul va fi bine. 

— Mămico? 

Întorcând repede capul, Sydney o văzu pe Bay în uşă. 

— Repede, iubito, vino în pat cu mine şi Claire! o chemă ea, dând la 
o parte cearşaful, la fel cum făcuse şi Claire înainte. 

Se strânseră în braţe toate trei, în timp ce gândurile despre David se 
risipeau pe fereastră. 


Zorii zilei următoare se iviră strălucitori şi blânzi, dulci ca vata de 
zahăr. Claire deschise ochii şi se uită la tavanul dormitorului — acelaşi 
tavan pe care-l privise şi bunica ei când se trezea, în fiecare zi a vieţii 
sale. 

Întoarse capul şi le văzu pe Sydney şi Bay, dormind adânc, cu faţa 
una spre cealaltă. Sydney trecuse prin multe şi acumulase o experienţă 
mai bogată decât şi-ar fi putut imagina vreodată Claire. Pe ea, atâta 
experienţă, atâtea schimbări, ar fi distrus-o. 

Sau, poate, oricât ar fi părut de extraordinar, asta era viaţa. Toată 
lumea avea poveşti de spus. 

Se uită din nou în tavan. 

Chiar şi bunica ei. 


Sydney spusese că şi bunica Waverley se dusese la Lunsford's 
Reservoir. Oricât de şocantă era o asemenea veste, Claire presupunea 
că se dusese acolo cu viitorul ei soţ. Apoi însă începuse să-şi pună 
întrebări în legătură cu acele fotografii vechi ale bunicii ei de dinainte 
de a se fi măritat, când era o femeie tânără şi drăguță, cu un zâmbet 
vesel şi un păr ce părea în continuă mişcare, ca şi cum ar fi urmat-o la 
tot pasul o adiere drăgăstoasă. În fotografii, apărea alături de mai 
mulţi băieţi, toţi cu aceleaşi expresii admirative pe chipuri. Pe verso, 
scrisese explicaţii gen: „În grădină cu Tom“, sau „Cu Josiah, la 
întoarcerea acasă“. Pe una dintre ele nu era scris decât un nume: 
„Karl“. 

Bunica ei avusese o viaţă, o viaţă despre care Claire nu ştiuse nimic, 
nefiind în stare nici măcar să şi-o imagineze. Se străduise atât de mult 
să afle totul despre bunica Waverley, să devină asemenea ei... Dar 
bunica Waverley trebuie să fi intuit la Sydney prezenţa unui suflet 
înrudit, în inteligenţa şi sociabilitatea ei. Lui Claire îi dăduse 
înţelepciunea bătrâneţii, dar lui Sydney îi dăruise secretele tinereţii. 

Claire nu avea nici măcar o fotografie pe care s-o vadă cineva, peste 
ani de zile, şi să-şi spună: „Băiatul ăsta a iubit-o.“ 

Se dădu jos din pat şi pregăti micul dejun pentru Sydney şi Bay. Era 
o dimineaţă frumoasă, cu ciripit de păsări şi sentimente bune, fără 
niciun miros prevestitor de rele care să plutească prin aer. Sydney 
plecă la serviciu, pe uşa din spate, strigând peste umăr din mers: 

— Afară au căzut o droaie de mere! 

Prin urmare, Claire luă o cutie din cămară şi se duse cu Bay să 
adune merele pe care pomul le aruncase spre uşa din spate. 

— De ce-o fi făcut asta? se întrebă Bay, în timp ce mergeau spre 
poarta grădinii, în lumina vie şi unduitoare a dimineţii. 

— Pomului ăstuia îi e greu să-şi vadă de treburile lui, răspunse 
Claire, în timp ce descuia poarta. Azi-noapte, ne adunaserăm toate trei 
la un loc şi a ţinut morţiş să ni se alăture şi el. 

Când intrară în grădină, copacul îşi înfoie coroana. 

— Cred că se simte cam singur. 

Clătinând din cap, Claire se duse la hambar să ia un hârleţ. 

— E ursuz şi egoist, Bay. Să nu uiţi asta. Vrea să le spună oamenilor 
lucruri pe care ar fi mai bine ca ei să nu le ştie. 

Începu să sape o gropiţă lângă gard, în timp ce Bay stătea sub copac 
şi râdea de frunzuliţele verzi pe care acesta le lăsa să cadă peste ea. 

— Uite, Claire! Plouă! 

Claire nu mai văzuse niciodată mărul atât de afectuos. Bay era 
îndeajuns de inocentă ca să poată trece cu vederea umbra întunecată 
pe care o arunca în jurul lui. 

— Bine că nu-ţi plac merele. 

— Nu pot să le sufăr, răspunse Bay. Dar pomul îmi place. 


Imediat ce termină de lucrat, Claire o luă pe Bay cu ea şi se 
întoarseră în casă. 

— Şi, ia zi, începu Claire din mers, pe cel mai firesc ton posibil. 
Tyler are curs diseară? 

— Nu. Numai lunea şi miercurea are cursuri serale. De ce? 

— Mă întrebam doar. Ştii ce-o să facem azi? O să ne uităm la nişte 
fotografii vechi! spuse ea cu entuziasm. Vreau să-ţi arăt cum arăta 
străbunica ta. A fost o femeie minunată. 

— N-ai şi nişte fotografii cu mama ta şi a lui mami? 

— Nu, mă tem că n-am..., răspunse Claire, cu gândul la ceea ce 
spusese Sydney nu demult, despre fotografiile mamei lor pe care le 
uitase la plecare. Oare rămăseseră în Seattle? Păruse cuprinsă de o 
panică foarte puternică, atunci când îşi amintise că le uitase acolo. 

Îşi propuse s-o întrebe pe Sydney mai multe amănunte despre acest 
lucru. 


Oare o rochie ar fi fost exagerată? se întrebă Claire, privindu-se în 
oglinda din dormitor. Dădea impresia că se străduia prea tare să-i 
atragă atenţia? Nu mai tăcuse aşa ceva niciodată, aşa că n-avea nici 
cea mai vagă idee. Rochia albă pe care o avea acum pe ea era aceeaşi 
pe care o purtase în seara când îl cunoscuse pe Tyler, cea despre care 
Evanelle spusese că o făcea să semene cu Sophia Loren. Îşi puse o 
mână pe gâtul gol. Atunci, părul îi fusese mai lung. 

Oare făcea o prostie? Avea treizeci şi şase de ani. Nu se mai 
compara cu cea care fusese la şaisprezece, dar fără îndoială aşa se 
simţea. Probabil, pentru prima oară în viaţa ei. 

În timp ce cobora scara, în aceeaşi seară, pantofii ei bocăneau 
nefiresc de zgomotos pe lemnul de esenţă tare al treptelor. Aproape 
ajunsese la parter, când se opri. Auzise nişte voci. Sydney şi Bay se 
aflau în salon. Trebuia să treacă prin dreptul lor. OK, şi ce era cu asta? 
Nu făcea altceva decât un lucru cât se poate de firesc. 

Îşi îndreptă umerii şi coborî ultimele trepte. Sydney şi Bay îşi 
lăcuiau unghiile de la picioare. Claire era atât de nervoasă, încât nici 
măcar nu le spuse să fie atente să nu scape lac de unghii pe mobilă sau 
pe jos. 

Cum ele nu ridicau privirile spre ea, îşi drese glasul: 

— Eu mă duc până la Tyler, le spuse, de sub arcadă. S-ar putea să 
mai întârzii. 

— OK, răspunse Sydney, în continuare atentă la unghiile lui Bay. 

— Arăt bine? 

— Da, tu întotdeauna... 

În sfârşit, Sydney ridică privirea şi văzu cu ce era îmbrăcată Claire, 
cum îşi aranjase părul, cum se fardase şi... că nu ţinea în mâini o 
farfurie sau o tavă. 


— A..., făcu ea, zâmbind. Ţine-ţi picioarele aşa, Bay. Mă întorc 
imediat. 

Şi ieşi în hol, păşind legănat ca o rață, cu grijă să-şi ţină în aer 
degetele de la picioare cu unghiile proaspăt lăcuite. 

— Da” asta ştiu că-i o surpriză! 

— Ce-am făcut? o întrebă Claire. 

Sydney îi mai aranjă puţin părul, potrivindu-i câteva şuviţe după 
ureche. 

— A trecut cam mult timp de când n-am mai sedus un bărbat, drept 
să-ţi spun. Dacă stau să mă gândesc, nici nu cred c-am sedus vreodată 
unul pe bune. Hmm... Dar aici e vorba de Tyler, bărbatul care mi-a 
învineţit pereţii dormitorului de cât s-a tot fâțâit noaptea prin curte, 
cu gândul la tine. N-o să fie deloc greu. E acolo, te aşteaptă. 

— Nu mă pricep la cuceriri temporare... 

— Atunci, imaginează-ţi că e permanentă. O să fie sau n-o să fie. 

Claire trase aer în piept, scurt şi adânc, ca înainte de a intra în 
cabinetul medical ca să i se facă o injecție. 

— O să doară. 

— Dragostea doare întotdeauna. Ăsta-i singurul lucru pe care-s 
sigură că-l ştii. Dar merită. Asta-i ceea ce ştiu că nu ştii. Încă. 

— OK, se învoi Claire. Mă duc. 

Sydney deschise uşa din faţă, dar Claire rămase pe loc, privind 
înserarea de afară. 

— Ei, spuse Sydney, văzând că sora ei nu se clintea. Îţi propun s-o 
iei pe jos, dacă plutitul prin aer nu merge. 

Punând un picior în faţa celuilalt, Claire ieşi pe uşă şi coborî 
treptele. Rareori purta pantofi cu tocuri înalte, dar în seara aceea 
încălţase o pereche de sandale cu toc înalt, subţire, aşa că fu nevoită s- 
o ia pe trotuar în loc să scurteze drumul prin curte. 

Când ajunse la uşa lui Tyler, fu întâmpinată de lumina caldă şi 
muzica blândă ce se revărsa pe ferestrele deschise ale casei. Tyler 
asculta o piesă clasică, lirică. Şi-l putea imagina relaxat, poate cu un 
pahar de vin. Şi dacă nu avea vin...? Ar fi trebuit să aducă o sticlă. 

Întoarse privirea spre propria ei casă. Dacă se întorcea acolo, n-ar 
mai fi avut curajul să vină încă o dată. Îşi aranjă rochia şi bătu la uşă. 

Tyler nu-i răspunse. 

Încruntându-se, Claire se uită în stradă, ca să fie sigură că Jeepul lui 
era parcat în faţa casei, aşa că era întoarsă cu spatele spre uşă, când 
aceasta se deschise. Curentul de aer făcu să-i fluture poalele rochiei, 
aşa că se răsuci la loc. 

— Bună, Tyler. 

Tyler stătea în prag, părând atât de şocat, încât nici nu se mai putea 
urni din loc. „Desparte-o în etape, ca pe o reţetă“, îşi spuse ea. „lei un 
bărbat şi o femeie... îi pui în acelaşi vas...“ 


Era jalnic de nepricepută. 

— Pot să intru? îl întrebă. 

Tyler ezită, aruncând o privire peste umăr. 

— Păi. Da, sigur... bineînţeles... Răspunse el, retrăgându-se pentru 
a-i face loc să treacă. 

Claire intră pe lângă el, aproape atingându-l, făcându-l să-i simtă 
energia. Se vedea clar că numai la aşa ceva nu se așteptase, fiindcă 
primele lui cuvinte fură: 

— Ce s-a întâmplat? 

— Nu s-a întâmplat nimic, răspunse ea. 

Şi, în clipa următoare, o văzu. 

Pe podea şedea turceşte o femeie, o roșcată mignonă, iar alături, pe 
masa de cafea, erau puse două sticle de bere. Fie însemna ceva pentru 
Tyler, fie o dorea în mod vizibil. Era desculțţă, iar pantofii nu i se 
vedeau nicăieri, şi stătea aplecată înainte, astfel încât corsajul decoltat 
al bluzei cam largi i se îndepărta puţin de piept. Pe dedesubt purta un 
sutien de culoarea pielii. Se părea că Tyler se pomenise cu două femei 
hotărâte să-l seducă în aceeaşi seară. 

Cum putuse fi atât de proastă? Chiar credea că Tyler stătea cu 
mâinile-n sân, aşteptând-o pe ea? 

— A... Ai musafiri... 

Începu să se retragă spre uşă şi nimeri cu spatele drept peste el. Se 
răsuci în loc. 

— N-am ştiut. Îmi pare aşa de rău... 

— N-are de ce să-ţi pară rău. Rachel e doar o veche prietenă, tocmai 
trecea pe-aici, în drum spre Boston, venind din Florida. Stă la mine 
câteva zile. Rachel, ea e Claire, vecina mea de-alături. Este specialistă 
în cateringul bazat pe flori comestibile — incredibilă, de-a dreptul! 

O luă pe Claire de braţ şi încercă s-o conducă în living. După câteva 
secunde, fu nevoit să-şi smulgă mâna de pe braţul ei, scuturându-şi-o 
ca şi cum ar fi simţit o arsură. O privi în ochi şi începu să înţeleagă... 

— Scuzaţi-mă, eu chiar trebuie să plec, repetă ea. N-am vrut să vă 
deranjez... 

— Nu ne-ai..., începu Tyler, dar Claire ieşise deja pe uşă. 


— Claire? o strigă Sydney. 

Claire ajunsese deja la jumătatea scării înainte ca sora ei să iasă din 
salon. 

— Claire! 

Oprindu-se, Claire se întoarse spre ea. 

— Rachel. 

Sydney o privi nedumerită. 

— Ce...? 

— Era cu Rachel, spuse Claire. Au un trecut... o legătură... Stă la el. 


Se uita la mine ca la o concurentă. Am mai văzut asta şi înainte. 
Femeile fac mereu aşa. 

Sydney făcu o mutră uluită şi indignată — ceea ce, avea să-şi spună 
Claire mai târziu, după ce se calmase, era foarte frumos din partea ei. 
Sora sa era indignată, pentru ceea ce i se întâmplase. 

— Era cu altă femeie în casă? 

Claire se gândi la acele fotografii ale bunicii ei, împreună cu tot 
felul de băieţi amorezaţi. 

— N-am nevoie de fotografia unui bărbat care să se uite la mine 
topit de adoraţie. Mi-e foarte bine aşa cum sunt. Ce, n-am dreptate? 

— Chiar vrei să-ţi răspund acum la întrebarea asta? 

Claire îşi duse o mână la frunte. Încă-i era atât de încinsă... 
Insuportabil... 

— Nu ştiu ce să fac... Cum să fac... Poate c-am să ies, pur şi simplu, 
în grădină, şi din când în când el va veni pe la mine şi n-o să mai 
vorbim niciodată despre cele întâmplate..., dar mărul îi va mulţumi, 
la fel ca data trecută. 

— Nu mai înțeleg nimic. 

Claire îşi lăsă mâna să cadă pe lângă trup. 

— Mă simt ca o năroadă, asta-i tot ce e de înţeles. 

— Ba nu e, draga mea soră, decât primul pas. 

— Crezi c-ai putea să scrii totul pe hârtie? Am încurcat complet 
reţeta, spuse ea, întorcându-se din nou spre scară ca să urce la etaj. 
Mă duc să fac o baie. 

— Azi după-amiază ai făcut una. 

— Miros a disperare. 

Sydney chicoti. 

— O să se rezolve. 


Claire îşi scoase rochia, luându-şi pe ea vechiul halat. Tocmai îşi 
căuta papucii, când uşa dormitorului se deschise. 

Nu putu decât să se holbeze buimăcită la Tyler, care intră închizând 
ameninţător uşa în urma lui. Claire se apucă de reverele halatului — cu 
un gest ridicol, dacă stătea să se gândească în ce scop se dusese la el 
acasă cu atât de puţin timp în urmă. 

— De ce ţi-ai schimbat rochia? Îmi plăcea rochia aia..., dar şi 
halatul îmi place, comentă el, măsurând-o cu privirea. Şi de ce 
veniseşi la mine în seara asta, Claire? 

— Te rog, hai s-o dăm uitării. 

Tyler clătină din cap. 

— M-am săturat să tot uit. Acum ţin minte totul în legătură cu tine. 
N-am ce să fac. 

Se uitau lung unul la altul. „lei un bărbat şi o femeie proastă... îi 
pui în acelaşi vas...“ N-avea nicio şansă de reuşită. 


— lar gândeşti prea mult, o dojeni el. Vasăzică, ăsta e dormitorul 
tău. Mă întrebam care era - ar fi trebuit să ghicesc că-i odaia din turn. 

Dădu ocol încăperii, iar Claire trebui să facă un efort pentru a 
rămâne pe loc, ca să nu se repeadă la el şi să-i smulgă fotografia pe 
care el o luase de pe birou, să nu-i spună să lase-n pace teancurile de 
cărţi de lângă canapeaua de sub fereastră pentru că le pusese într-o 
anumită ordine. Fusese la un pas de a-i dărui acelui bărbat trupul ei, şi 
nu-l putea lăsa nici măcar să-i exploreze camera? Poate, cu puţină 
pregătire, dacă ar fi avut timp să-şi împingă pantofii sub pat, să ia de 
pe noptieră ceaşca murdară cu urme de cafea... 

— Rachel nu te aşteaptă? îl întrebă ea nervoasă, când îl văzu 
aruncând o privire în debaraua deschisă. 

Tyler se întoarse s-o privească. O văzu stând la cea mai mare 
distanţă de el, în colţul opus al încăperii, unde-şi aruncase ultima oară 
papucii. 

— Rachel mi-e doar prietenă şi nimic mai mult. 

— A fost ceva între voi... 

— Demult, când abia venisem în Florida, ca profesor. A durat cam 
un an. Nu ne potriveam ca amanți, dar am rămas prieteni. 

— Cum se poate? După toate prin câte-aţi trecut? 

— Nu ştiu. Se poate, şi gata. 

Porni spre ea. Claire ar fi fost gata să jure că scaunele şi covoarele 
se dădeau la o parte din faţa lui, ca să-i elibereze drumul. 

— Voiai să vorbim? Voiai să mă inviţi la cină sau la un film? 

Claire era literalmente încolţită. Tyler se apropia tot mai mult, 
aplicând acea tactică a aproape-atingerii-dar-nu-tocmai la care se 
pricepea atât de bine, ca şi cum Claire l-ar fi putut simţi fără să-l simtă 
cu adevărat, ca şi cum şi l-ar fi imaginat, într-un fel... 

— Dacă trebuie s-o spun, voi muri, şopti ea. Aici, pe loc. Am să cad 
la podea, doborâtă de ruşine. 

— Grădina? 

Dădu din cap că da. 

Mâinile lui i se aşezară pe umeri, cu degetele strecurându-i-se sub 
guler. 

— Nu e prea uşor să uiţi, nu-i aşa? 

— Nue... 

Halatul îi alunecă de pe umeri, şi ar fi căzut complet, dacă mâinile 
ei n-ar fi continuat să strângă reverele. 

— Ai pielea fierbinte, şopti Tyler. Frai atât de fierbinte când ai 
intrat la mine în casă, încât ai fi putut să mă spulberi cu o simplă 
răsuflare. 

O sărută, după care o trase din colţul unde se retrăsese. Apoi o duse 
de-a-ndăratelea spre pat, devorând-o. „lei un bărbat şi o femeie 
proastă... îi pui în acelaşi vas... şi amesteci. “ Lui Claire i se învârtea 


capul, cu gândurile învălmăşindu-i-se. Avea o senzaţie de cădere, şi 
imediat începu să cadă cu adevărat. Se lovi cu partea dinapoi a 
genunchilor de pat şi se răsturnă pe spate. Halatul i se deschise, şi 
Tyler se prăvăli peste ea, întrerupând sărutul doar atâta cât să-şi 
scoată cămaşa, pentru a-i atinge pieptul gol cu al lui. 

Ştia. Îşi amintea câtă nevoie avea Claire de acea atingere a 
trupurilor, câtă nevoie avea de cineva care să absoarbă tot ceea ce-i 
prisosea. 

— Nu putem face asta aici, şopti ea. Sydney şi Bay sunt jos... 

Tyler o sărută cu patimă. 

— Aşteaptă-mă doar zece minute, ca să scap de Rachel. 

— Nu poţi să scapi de Rachel. 

— Dar va sta aici trei zile. 

Se priviră unul pe altul, şi în sfârşit Tyler respiră adânc şi se răsuci 
într-o parte. Claire dădu să se acopere cu halatul — cum ar fi putut să 
zacă acolo cu halatul descheiat? Dar el o opri, strecurându-şi mâna şi 
cuprinzându-i un sân în căuşul palmei. Era o senzaţie atât de sigură, 
atât de firească... A mea. 

— Şi anticiparea poate fi plăcută, cred, spuse el. Trei zile întregi de 
aşteptare nerăbdătoare... 

— Trei zile întregi, repetă Claire. 

— Ce te-a tăcut să te răzgândeşti? o întrebă el, întorcându-se pe-o 
parte şi aplecându-şi capul pentru a ajunge cu gura în locul unde-şi 
pusese mâna. 

Claire îl înhăţă de păr cu o mână, închizând strâns ochii. Cum putea 
dori atât de mult un lucru, un lucru pe care nici măcar nu-l înţelegea? 

— Ar fi mai bine să las oamenii să vină. Dacă pleacă, pleacă. Dacă 
sufăr, sufăr. I se poate întâmpla oricui. Nu? 

Ridicând capul, Tyler o privi în ochi. 

— Crezi c-am să plec? 

— Doar nu poate dura o veşnicie. 

— Ce te face să crezi asta? 

— Nu cunosc pe nimeni care să fi avut parte de aşa ceva pentru 
totdeauna. 

— Eu mă gândesc tot timpul la viitor. Toată viaţa am alergat după 
vise despre ce-ar fi putut să fie. Iar acum, pentru prima oară de când 
mă ştiu, chiar am reuşit să prind unul. 

O mai sărută încă o dată, înainte de a se ridica, luându-și şi cămaşa. 

— Am să-ţi acord timp, Claire, zi cu zi — dar ţine minte: eu sunt în 
avans cu mii şi mii de zile. 


Era prima noapte a lui Fred în apartamentul din pod, iar Evanelle îl 
auzea foindu-se încoace şi-ncolo. Era plăcut să ştie că avea pe cineva 
prin preajmă, făcând tot felul de zgomote mărunte, ca şoarecii. 


Problema cu fantomele era că ele nu scoteau niciun sunet — iar 
Evanelle convieţuise destul timp cu stafia tăcută a bărbatului ei, ca să 
ştie. 

Se întrebă dacă nu cumva era ipocrită, încurajându-l pe Fred să se 
mute. În fond, nu era acelaşi lucru ca şi când s-ar fi mutat ea însăşi. 
Poate că era altceva când îţi murea cineva drag, spre deosebire de 
cazul când omul drag nu făcea decât să te părăsească. Sau poate că era 
acelaşi lucru. Oricum, probabil că se simţea la fel. 

Dintr-odată, Evanelle se ridică în capul oaselor. 

La dracu”. 

Trebuia să-i dea ceva cuiva. Stătu un moment pe gânduri... Era 
vorba de Fred. Lui Fred trebuia să-i dea ceva. 

Aprinse lampa de pe noptieră şi întinse mâna după capot. leşi în 
hol, apoi se opri, întrebându-se încotro s-o ia. Celelalte două 
dormitoare de la parter erau acum organizate ordonat, cu dulapuri 
conţinând fişiere şi etajere practice de lemn, pentru toate lucrurile ei. 

La stânga. 

În al doilea dormitor. 

Apăsă pe comutator, se duse la fişiere şi deschise sertarul marcat cu 
litera G. În sertar găsi nişte mănuşi, o geodă şi seminţe de iarbă 
clasificate cu grijă, după soiuri. Sub eticheta „Gadget“ se afla o 
însemnare pusă de Fred care spunea: „Vezi şi la Unelte“. N-ar fi fost 
nevoie să se complice şi cu asta — dacă Evanelle voia o unealtă, se 
ducea şi o lua. Dar Fred mai avea până să înţeleagă cum anume 
mergeau lucrurile. Sau, la drept vorbind, nici ea încă nu înțelegea 
chiar totul. 

Sub „Gadget“, găsi ceea ce voia. Era un dispozitiv aflat încă în 
ambalajul de la magazin, un instrument de bucătărie numit cuţit de 
mango, conceput anume pentru a putea tăia mai uşor fructele în jurul 
seminţelor. 

Evanelle se întrebă cum avea să reacționeze Fred. Iniţial, el se 
mutase acolo fiindcă spera să primească de la ea ceva care l-ar fi 
ajutat să se împace cu James. Era dezamăgit că Evanelle nu-i oferise 
acea soluţie miraculoasă? Acum, după atâta timp, avea să-i dea în 
sfârşit ceva — şi n-avea nimic de-a face cu James. Poate că era mai 
bine aşa. Poate avea s-o ia ca pe un semn că proceda corect, mergând 
înainte. 

Sau poate urma să creadă că, pur şi simplu, avea nevoie să mănânce 
mai multe fructe mango. 

Evanelle auzi de la etaj sunetul de apel al telefonului lui Fred. 
Acesta spusese că nu voia să-l folosească pe al ei, pentru cazul că 
Evanelle avea nevoie să sune pe cineva ca să-i spună că-i aducea un 
lucru de care persoana avea nevoie, ceea ce o făcea să se simtă mai 
bine, ca şi cum Fred ar fi privit-o ca pe protagonista unui film cu 


supereroi. 

Ciocăni o dată la uşa scării spre pod, apoi urcă treptele. Când ajunse 
sus, îl văzu pe Fred, în fotoliul lui de piele pentru lectură, lângă 
dulapul din colţ, unde-şi instalase televizorul. Pe otomana de piele din 
faţa lui se afla o revistă de antichităţi. Apartamentul încă mai mirosea 
a vopsea proaspătă. 

— Bine, bine, spunea el, în telefon; o văzu şi-i făcu semn să intre. 
Dă-ţi toată silinţa. Îţi mulţumesc că m-ai sunat. 

Şi închise. 

— Te-am întrerupt de la ceva? 

— Nu, era doar o problemă cu magazinul. O comandă amânată. 

Puse telefonul jos şi se ridică. 

— Ce te aduce aici? E totul în regulă? Nu poţi dormi? Vrei să-ţi 
gătesc ceva de mâncare? 

— Nu, nu-mi lipseşte nimic, răspunse ea, întinzându-i pachetul. 
Trebuia să-ţi dau asta. 

Uneori, Henry îşi dorea să fi avut darul zborului, fiindcă nu putea să 
alerge destul de repede. De două ori pe săptămână, se dădea jos din 
pat noaptea, încet, ca să nu-l trezească din somn pe bunicul lui, şi o 
lua, pur şi simplu, la fugă. În noaptea când a împlinit douăzeci şi unu 
de ani, a alergat până la poalele Apalaşilor, intrând în Asheville. 
Faptul că avea vârsta aceea i-a dat un impuls neaşteptat de energie şi 
a ştiut că trebuia să şi-o consume cumva, altfel riscând să explodeze. A 
avut nevoie de şase ore ca să se întoarcă acasă. Bunicul lui îl aştepta 
pe verandă, iar Henry i-a spus că avusese o criză de somnambulism. Se 
îndoia că Lester l-ar fi înţeles. Existau momente când abia aştepta să 
ajungă şi el bătrân, ca bunicul său, dar şi momente când îşi simţea 
trupul viu, trepidând de tinereţe, şi nu ştia ce să facă cu el. 

Nu-i spusese lui Claire, în ziua aceea când se duseseră cu toţii la lac, 
că nici el nu mai fusese acolo niciodată. Nu făcuse niciunul dintre 
toate acele lucruri pe care le făceau alţi copii de vârsta lui. Era prea 
ocupat cu lăptăria şi întâlnirile cu femei mai mature, care ştiau ce 
voiau. Când era cu Sydney, se simţea mai tânăr, dar i se şi făcea puţin 
rău, ca şi cum ar fi mâncat prea mult, iar acum nu mai putea alerga 
destul de repede ca să scape de acea senzaţie. 

În noaptea aceea, se opri la marginea câmpiei, cu picioarele umede 
şi gleznele zgâriate de spinii trandafirilor sălbatici care înfloreau în 
desişurile de lângă şosea. Farurile unei maşini veneau spre el din 
lungul drumului, şi se ascunse în iarbă până când autovehiculul trecu, 
nedorind să-l vadă nimeni acolo, la ora două noaptea, numai în 
boxeri. 

Nu se ridică, nici chiar după ce sunetul maşinii se estompă în 
depărtare. Rămase cu privirea spre lună, care arăta ca o gaură uriaşă 
în cer, lăsând ca lumina să pătrundă de pe cealaltă parte. Trase de mai 
multe ori aer în piept, inhalând mirosul de iarbă umedă, trandafiri 
calzi şi asfalt negru al şoselei, încă atât de înfierbântat de soarele verii, 
încât se topea pe margini şi mirosea a foc. 

Îşi imagina cum ar fi sărutat-o pe Sydney, cum i-ar fi umblat cu 
mâinile prin păr... Întotdeauna avea o aromă misterios feminină, ca a 
salonului cosmetic unde lucra. Lui Henry îi plăcea mirosul acela. 
Dintotdeauna îi plăcuse. Femeile erau nişte făpturi uluitoare. Amber, 
recepţionera salonului unde lucra Sydney, era drăguță şi mirosea la 
fel. Şi Sydney îşi manifesta interesul faţă de el, dar se oprea mereu la 
limită înainte de a-l încuraja să iasă cu ea, când se mai întâlneau 
uneori la White Door. Sydney nu avea sentimente pasionale pentru el, 


dar era posibil să se simtă puţin posesivă în ceea ce-l privea. Henry se 
întreba dacă se făcea cumva de râs sperând că avea să ajungă, cu 
timpul, să-l iubească. Dar el putea să simtă acea patimă îndeajuns 
pentru amândoi. 

Se ridică în picioare şi o luă la fugă înapoi spre casă, cu o luminiţă 
violetă palidă urmându-l precum coada unei comete. 


De la fereastra dormitorului, Lester îşi privea nepotul alergând. Toţi 
bărbaţii din familia Hopkins erau aşa. La fel fusese şi el, Lester. Era o 
prejudecată larg răspândită aceea că, la bătrâneţe, oamenii nu mai 
puteau simţi pasiunea. Toţi simțeau pasiunea. Toţi bătuseră acelaşi 
drum. Cu mult timp în urmă, când o cunoscuse pe prima lui soţie, 
Lester dădea foc copacilor doar stând sub ei noaptea. Îi dorea lui 
Henry acelaşi tip de relaţie cum avusese el, cu scumpa lui Alma. Iar 
alergările de noapte, când ardea ca focul, erau primul pas într-acolo. 
În cele din urmă, dacă Sydney era aleasa, Henry avea să se oprească 
din alergarea fără ţintă, luând-o în schimb la goană către ea. 


Claire descoperise că aşteptările îndelungate puteau fi plăcute, în 
unele cazuri — înainte de Crăciun sau când creştea încet aluatul de 
pâine, ori drumurile lungi cu maşina spre un loc deosebit. În alte 
cazuri însă, deveneau de-a dreptul nesuferite — ca atunci când aştepţi 
să plece anumite vizitatoare femei, de exemplu. 

În fiecare dimineaţă, chiar înainte de crăpatul zorilor, Tyler se 
întâlnea cu ea în grădină. Se mângâiau şi se sărutau, iar el îi spunea 
diverse lucruri, care o făceau să roşească până şi-n toiul zilei, când se 
gândea la ele. Dar pe urmă, chiar înainte ca orizontul să înceapă să se 
înroşească, se pregătea să plece, promiţându-i: „Încă trei zile... Încă 
două zile... Încă una...“ 

Claire îi invitase pe Rachel şi pe Tyler la prânz în ajunul plecării lui 
Rachel, în numele bunelor maniere -— fiindcă în Sud exista tradiţia de a 
face tot felul de lucruri, numai pentru că aşa dictau bunele maniere —, 
dar, de fapt, deoarece dorea să petreacă mai mult timp cu Tyler, şi nu 
putea s-o facă decât suportând şi prezenţa lui Rachel. 

Puse masa pe veranda din faţă şi servi salată de curcan cu muguri 
de zucchini. Ştia că Tyler era imun faţă de mâncărurile ei, dar Rachel 
n-avea de ce să fie, iar mugurii de zucchini ajutau la înţelegere. 
Rachel trebuia să înţeleagă că Tyler era al ei — al lui Claire. Nimic mai 
simplu. 

Bay se aşezase deja la masă, şi Claire tocmai aducea pâinea, când 
Tyler şi Rachel urcară treptele verandei. 

— Arată minunat, remarcă Rachel. 

În timp ce se aşeza, o măsură pe Claire cu privirea. Era o persoană 
absolut drăguță. Tyler o simpatiza, iar acest lucru însemna ceva. Dar 


se vedea clar că nu trecuse complet peste despărţirea de el, iar apariţia 
ei atât de neaşteptată în viaţa lui nu putea să nu fie cam suspectă. 
Avea şi ea o poveste lungă şi complicată. 

Una pe care Claire nu dorea câtuşi de puţin s-o afle. 

— Mă bucur că voi două puteţi să petreceţi câtva timp împreună, 
înainte ca tu să pleci, mâine, îi spuse Tyler lui Rachel. 

— Ştii bine că am un program foarte flexibil, replică Rachel, iar 
Claire fu cât pe ce să scape carafa de apă pe care o ţinea în mână. 

— Gustă din zucchini, o îmbie ea. 

Masa ieşi dezastruos, pasiunea, nerăbdarea şi ostilitatea ciocnindu- 
se ca trei vânturi suflând din direcţii diferite, pentru a se întâlni în 
mijlocul mesei. Untul se topea. Pâinea se prăjea singură. Paharele cu 
apă se tot răsturnau, vărsându-se pe faţa de masă. 

— Ce ciudat e aici, afară, spuse Bay, de la locul ei, unde încerca să 
mănânce. 

Luă o mână de chipsuri de cartofi dulci şi plecă spre grădină, unde 
nu găsi nimic ciudat în jurul mărului. În fond, stranietatea depindea 
de modul personal de a o defini al fiecăruia. 

— Cred că e timpul să mergem, propuse Tyler într-un târziu, iar 
Rachel se ridică imediat în picioare. 

— Îţi mulţumesc pentru masă, îi spuse ea lui Claire. 

Ceea ce nu spuse cu voce tare era mesajul: „Vine cu mine, nu stă cu 
tine.“ Dar Claire îl auzi oricum. 


În aceeaşi seară, când Sydney se întoarse de la lucru, Claire era sub 
duş, iar contactul dintre apă şi pielea ei încinsă provoca aburi atât de 
denşi, încât tot cartierul era învăluit într-o ceață umedă. Claire auzi 
uşa băii deschizându-se şi tresări când mâna lui Sydney apăru din 
pâclă şi închise apa. 

Scoase capul de după perdea: 

— De ce-ai oprit-o? 

— Fiindcă nu-şi mai poate vedea omul propria mână, cale de-un 
cvartal întreg. Era să intru în casa lui Harriet Jackson, crezând că era 
a noastră. 

— Nu-i adevărat. 

— Ar putea să fie şi adevărat. 

Claire clipi din ochi, prin apa care-i şiroia de pe frunte. 

— Azi i-am invitat pe Rachel şi Tyler la masă, recunoscu ea. 

— Ai înnebunit? replică Sydney. Vrei să plece de-aici, mai devreme 
sau mai târziu? 

— Sigur că da. 

— Atunci, nu-i mai tot aminti că Tyler te doreşte pe tine, nu pe ea. 

— Pleacă mâine-dimineaţă. 

— Aşa speri tu. 


Sydney ieşi din baie, cu mâinile întinse în faţă, ca şi cum şi-ar fi 
pierdut vederea. 

— Alt duş să nu mai faci, cât e ea aici, că n-o să mai vadă drumul, 
ca să plece. 


Noaptea, Claire nu putu dormi. În ceasurile dinaintea zorilor, se 
strecură în camera lui Sydney şi îngenunche la fereastra care dădea 
spre casa lui Tyler. Rămase acolo până la crăpatul zorilor, când îl văzu 
pe Tyler conducând-o pe Rachel la maşină, cu bagajele ei în mână. O 
sărută pe obraz, iar Rachel plecă. 

Tyler rămase pe trotuar, uitându-se spre casa Waverley. Toată vara 
făcuse la fel, privind casa, dorind să se integreze şi el în viaţa ei. Era 
timpul să-l primească înăuntru. Claire avea sau să trăiască, sau să 
moară. Tyler urma sau să rămână, sau să plece. Timp de treizeci şi 
patru de ani, Claire trăise ţinând totul înăuntrul ei, iar acum dădea 
drumul tuturor lucrurilor, ca unor fluturi eliberaţi dintr-o cutie. Nu se 
repezeau care-ncotro, bucuroşi să scape, ci zburau, încet, treptat, 
astfel încât ea să poate privi cum se risipeau, tot mai departe. 
Amintirile frumoase, cu mama şi bunica ei, erau tot acolo, fluturi care 
rămâneau pe loc, puţin cam prea bătrâni ca să mai plece în altă parte. 
Ceea ce era foarte bine. Pe acelea avea să le păstreze. 

Se ridică şi porni către uşă, dar se opri tresărind, când auzi vocea lui 
Sydney: 

— A plecat, în sfârşit? 

— Credeam că dormeai, răspunse Claire. Cine să plece? 

— Rachel, toanto! 

— Da, a plecat. 

— Acum ai să te duci acolo? 

— Da. 

— Slavă Domnului. Toată noaptea nu m-ai lăsat să dorm. 

Claire zâmbi. 

— Îmi pare rău. 

— Da, te şi cred..., replică Sydney, acoperindu-şi capul cu o pernă. 
Hai, du-te, fii fericită, şi lasă-mă să dorm! 

— Îţi mulţumesc, Sydney, şopti Claire, convinsă că sora ei n-o auzea. 

Ceea ce nu văzu fu privirea furişă pe care o aruncă Sydney de sub 
pernă, cu un zâmbet. 

Încă în cămaşă de noapte, Claire coborî la parter şi ieşi pe uşă. Ochii 
lui Tyler o urmăriră de-a latul curţii. Îi ieşi în întâmpinare la 
jumătatea drumului şi-şi înlănţui degetele de ale ei. 

Se uitară unul la altul, vorbindu-şi fără cuvinte. 

Eşti sigur? 

Da. O vrei şi tu? 

Mai mult decât orice. 


Porniră împreună spre casa lui, începând să făurească amintiri noi; 
una, în special, avea să se numească Mariah Waverley Hughes, şi să 
vină pe lume nouă luni mai târziu. 


Într-o după-amiază, câteva zile mai târziu, Sydney şi Henry se 
plimbau prin jurul scuarului din centrul oraşului. Henry venise s-o ia 
de la serviciu, după program, ca să bea o cafea, ceea ce începea să 
devină aproape un ritual zilnic. Plimbările lor nu durau decât vreo 
douăzeci de minute, fiindcă ea trebuia să ajungă acasă, la Bay, iar el la 
bunicul lui. În fiecare zi pe la ora cinci, Sydney începea să aştepte cu 
nerăbdare să-l vadă, urmărind involuntar acele ceasornicului şi 
uitându-se mereu spre recepţie, în speranța că Henry avea să apară. Şi 
imediat ce sosea, aducând două café frappâ-uri de la Coffee House, ea 
îi striga: 

— Henry, mi-ai salvat viaţa! 

Toată lumea ştia că toate coafezele se repezeau la bărbaţii 
necăsătoriți precum corbii la stârv. Şi colegele lui Sydney îl plăceau pe 
Henry, flirtau cu el şi-l ademeneau. Dar când Sydney le spuse că erau 
doar prieteni, toate o priviră dezamăgite, ca şi cum ar fi ştiut un lucru 
pe care ea încă nu-l aflase. 

— Deci, puteţi să veniţi la dineul lui Claire, tu şi bunicul tău? îl 
întrebă ea, în timp ce se plimbau. 

Niciodată nu se mai întâmplase aşa ceva: Claire să invite oameni la 
cină! La fel ca bunica lor la bătrâneţe, niciodată nu-i plăcuse să 
primească musafiri. Dar acum Claire îl avea pe Tyler, iar dragostea o 
schimba, făcând-o să semene mai puţin cu bunica ei şi mai mult cu ea 
însăşi. 

— Am notat în calendar. Vom veni, îi răspunse Henry. Cred că tu şi 
Claire aţi ajuns să vă înţelegeţi foarte bine. Amândouă v-aţi schimbat 
mult. Îţi mai aminteşti balul de Halloween din primul nostru an de 
liceu? 

Sydney stătu un moment pe gânduri. 

— O, Doamne! gemu ea, aşezându-se pe bancheta de piatră din 
jurul fântânii. Uitasem de asta. 

Era anul în care Sydney se deghizase în Claire, la Halloween. 
Atunci, i se păruse o idee foarte amuzantă. Îşi cumpărase o perucă 
neagră, ieftină, şi-i strânsese părul la spate cu piepteni; purta nişte 
blugi mânjiţi de pământ şi saboţii vechi de grădină ai lui Claire. Sora 
ei era celebră pentru obiceiul de a umbla, fără să ştie, cu făină pe faţă, 
iar uneori fetele de la băcănie se amuzau pe seama ei, aşa că Sydney 
îşi făcuse şi pe faţă dâre de făină. Piesa de rezistenţă fusese şorţul Kiss 
the Cook, cu care se încinsese la bal spre amuzamentul tuturor, fiindcă 
tot oraşul ştia că nimeni n-ar fi sărutat-o pe sucita de Claire, care pe- 
atunci, deşi avea doar douăzeci şi ceva de ani, avea deja ridicol de 


multe fixaţii. 

— Cred că, atunci, ai făcut-o ca să râzi de ea, spuse Henry 
aşezându-se alături. În ultima vreme, te tot văd îmbrăcându-te ca ea, 
dar cred că, de data asta, încerci în mod sincer să-i semeni. 

Sydney coborî privirea spre bluza fără mâneci a lui Claire pe care o 
purta. 

— Într-adevăr. Şi mi-a fost de folos şi faptul că nu mi-am adus cu 
mine prea multe haine, când m-am întors. 

— Ai plecat în mare grabă? 

— Da, răspunse ea, fără s-o mai lungească şi cu alte explicaţii. 

Îi convenea aşa cum stăteau lucrurile, relaţia pe care o aveau, la fel 
ca în copilărie. David nu era nicăieri, în acea combinaţie. Când ei doi 
erau împreună, David nici măcar nu exista. Şi nu erau nici presiuni 
pentru orice altceva în afara prieteniei lor, ceea ce-i aducea o mare 
uşurare. 

— Ai fost şi tu la balul ăla? 

Henry dădu din cap şi luă o gură de cafea. 

— Mă dusesem cu Sheila Baumgarten. Era cu un an mai mare decât 
noi, în liceu. 

— Ai avut multe prietene? Nu-mi amintesc să te fi văzut în niciunul 
dintre locurile de întâlnire. 

— Şi da, şi nu, ridică el din umeri. În ultimul an, şi în anul următor, 
am umblat cu o fată de la Western Carolina University. 

— O studentă, hai? îl înghionti ea cu cotul, în joacă. Înţeleg că-ţi 
plac tipele mai mari ca tine. 

— Bunicul meu crede cu tărie în teoria conform căreia bărbaţii din 
familia Hopkins se însoară întotdeauna cu femei mai în vârstă decât 
ei. O fac şi eu, ca să-l bucur, dar cred că e şi un sâmbure de adevăr în 
asta. 

Sydney râse. 

— Deci, de-asta m-a întrebat bunicul tău câţi ani am, când ne-am 
dus la taraba voastră ca să ne luăm îngheţată. 

— De-asta, confirmă Henry. Mereu încearcă să mă combine cu 
cineva. Dar insistă că trebuie ca femeia să fie mai în vârstă decât 
mine. 

Sydney tot amânase să i-o spună, pentru că-i plăceau atât de mult 
momentele petrecute cu Henry, dar era sincer convinsă că-i făcea o 
mare favoare când îl informă în sfârşit: 

— Să ştii că Amber, recepţionera noastră, are aproape patruzeci de 
ani. Şi te place. Lasă-mă să te combin cu ea. 

Henry îşi privi cafeaua, dar nu răspunse. Sydney speră să nu-l fi 
făcut să se simtă prost. Niciodată nu-i păruse un om timid. 

Cu capul în piept şi soarele scăldându-l în lumina lui aurie, i se 
vedea scalpul prin părul tuns scurt. Pielea începea să i se înroşească de 


la soare. Sydney ridică mâna şi-l mângâie afectuos pe cap, ca şi cum ar 
fi fost un băieţel. Aşa-l vedea ea, ca pe acel copil prietenos şi demn pe 
care-l cunoscuse cândva. Primul prieten din viaţa ei. 

— Ar trebui să-ţi pui o şapcă. Să nu ţi se facă rău de la soare. 

Henry întoarse capul spre ea, privind-o cu o expresie dintre cele mai 
stranii, aproape tristă. 

— Îţi mai aminteşti de prima ta dragoste? 

— A, da. Hunter John Matteson. A fost primul băiat care mi-a dat 
vreodată o întâlnire, spuse ea, cu nostalgie. A ta care a fost? 

— Tu. 

Convinsă că glumea, Sydney izbucni în râs. 

— Eu? 

— În prima zi din clasa a şasea, m-a pocnit ca o piatră. Pe urmă, n- 
am mai putut să-ţi adresez vreo vorbă. Am s-o regret toată viața. Când 
te-am văzut la sărbătoarea de 4 Iulie, şi mi s-a întâmplat din nou 
acelaşi lucru, am hotărât ca, de data asta, dragostea să nu ne 
împiedice să fim prieteni. 

Sydney încă nu reuşea să înţeleagă. 

— Ce tot spui tu acolo, Henry? 

— Spun că n-am niciun chef să mă combini cu prietena ta, Amber. 

Dinamica situaţiei se schimbă cât ai clipi. Sydney nu mai stătea 
aşezată lângă tânărul Henry. 

Stătea lângă bărbatul care o iubea. 


În aceeaşi după-amiază, Emma intră în living, după ce încercase 
zadarnic să se consoleze ducându-se la cumpărături. În centru, se 
întâlnise cu Evanelle Franklin, care-i spusese că o căutase toată ziua, 
fiindcă trebuia să-i dea două monede de câte douăzeci şi cinci de 
cenți. 

Şi, ca dovadă că avea o zi cu adevărat proastă, momentul când 
primise bani de la o bătrână nebună chiar fusese cel mai plăcut din 
toate. 

Cea mai mare greşeală a ei era aceea de a se fi întâlnit cu mama sa 
la masă, ca să-i arate ce cumpărase. Ariel o mustrase pentru că nu-şi 
luase destulă lenjerie, trimiţând-o imediat să-şi aleagă ceva sexy, 
pentru Hunter John. Nu că ar fi avut vreo şansă de reuşită. Emma şi 
Hunter John nu mai făcuseră dragoste de peste o săptămână. 

Scăpă brusc sacoşele din mâini când îl văzu pe Hunter John aşezat 
pe canapea, răsfoind o carte mare aflată pe măsuţa de cafea. Îşi 
scosese sacoul şi cravata, şi avea mânecile cămăşii suflecate. 

— Ei, Hunter John! exclamă ea cu un zâmbet vesel, dar în acelaşi 
timp şi cu o nervozitate care-i producea un gol în stomac. Ce-i cu tine 
aici, la ora asta? 

— Mi-am luat liber după-amiază. Te aşteptam. 


— Unde sunt băieţii? îl întrebă Emma, sperând ca discuţia să 
continue curând în dormitor. Aruncă o privire în jos, gata să apuce 
geanta roz, cea în care avea sutienul roz de voal şi chiloţii tanga cu 
fundiţe roşii. 

— S-au dus cu bona la cinema, şi pe urmă, să mănânce. M-am 
gândit că ar fi cazul să stăm de vorbă. 

— A..., făcu ea, strângând pumnii pe lângă trup, stresată. 

Vorbe... discuţii... dizolvare... Nu. Arătă spre cartea din faţa lui, ca 
să-i distragă atenţia. 

— La ce te uiţi? 

— La albumul nostru din ultimul an de liceu, răspunse el, iar Emma 
simţi că i se frângea inima. „Ceea ce-ar fi putut să fie“... Hunter John 
îşi împodobise biroul de-acasă cu fotografii vechi şi trofee de fotbal. 
Până şi fostul tricou şi-l pusese în ramă. Aceea era o perioadă cu care 
putea să se mândrească, o vreme când totul fusese posibil. 

O vreme pe care ea, Emma, i-o răpise. 

Lăsând sacoşele şi pachetele pe jos, porni spre canapea şi se aşeză 
lângă el, încet, cu prudenţă, parcă speriată că, dacă s-ar fi mişcat prea 
repede, Hunter John ar fi putut s-o ia la fugă. Albumul era deschis la 
două pagini cu instantanee candide. În aproape toate apăreau Sydney, 
Emma şi Hunter John. Se aflau ba în Dome, locul de picnic acoperit de 
lângă cantină, unde puteau uneori să pufăie pe furiş din ţigări, ba pe 
bancheta absolvenţilor din rotondă, o zonă exclusivă, în care se aşezau 
numai cei mai populari din şcoală, ba în fața dulapurilor personale, 
hlizindu-se în aparat... sau bucurându-se de pasa câştigătoarea lui 
Hunter John, la meciul din anul acela. 

— O iubeam pe Sydney, spuse el, iar Emma simţi o satisfacţie 
stranie. Sau, poate, justificată. Deci, recunoştea. Recunoştea că Sydney 
era problema. 

Imediat însă, Hunter John continuă: 

— Atât de mult cât poate iubi un adolescent. În acele momente, mi 
se părea că totul era foarte real. Uite, privesc aceste fotografii, şi în 
toate, în absolut toate, mă uit la ea. Dar apoi te văd pe tine, şi în toate 
pozele şi tu te uiţi la ea. Eu am uitat-o de mult, Emma -— dar tu n-ai 
uitat nimic, nu-i aşa? Timp de zece ani, Sydney a făcut parte din 
căsnicia noastră, fără ca eu să ştiu? 

Emma se uita la imagini, încercând să nu izbucnească în plâns. I se 
umflase nasul, iar rimelul îi curgea ca nişte pârâiaşe negre. 

— Nu ştiu... Ştiu doar că tot timpul m-am întrebat: dacă ar fi să iei 
totul de la început, ai mai face acelaşi lucru? Tot pe mine m-ai alege? 

— Deci, despre asta era vorba? Te-ai străduit atât de mult, cu sexul, 
cu casa perfectă, numai fiindcă-ți închipuiai că nu voiam să fiu aici? 

— M-am străduit atât de mult, pentru că te iubesc! strigă ea, 
disperată. Dar ţi-am luat posibilităţile de a alege. Te-am pus să stai 


acasă, în loc să te duci la colegiu. Ai făcut copii, în loc să călătoreşti 
un an în Europa. Întotdeauna a existat o parte din mine care credea că 
ţi-am distrus totul fiindcă o uram pe Sydney atât de mult, fiindcă 
uram faptul că o iubeai pe ea şi nu pe mine. Atât de mult uram asta, 
încât a trebuit să te seduc. Şi ţi-am dat peste cap toate planurile. De- 
atunci, în fiecare zi, nu încerc decât să mă achit. 

— Dumnezeule, Emma! Nu mi-ai luat nicio şansă de a alege. Te-am 
ales pe tine. 

— Când ai revăzut-o pe Sydney, nu te-ai gândit la ceea ce-ar fi putut 
să existe între voi? N-ai comparat-o cu mine? Nicio clipă nu ţi-ai 
imaginat cum ar fi putut să fie viaţa ta fără mine? 

— Nu, nicio clipă, răspunse el, părând sincer nedumerit. În ultimii 
zece ani, n-am învrednicit-o nici cu un moment de gândire. Iar de 
când s-a întors, abia dacă m-am gândit cât de cât la ea. Dar tu eşti cea 
care tot aduce vorba. Tu crezi că întoarcerea ei a schimbat în vreun fel 
lucrurile. Însă pentru mine n-a schimbat nimic! 

— Aha..., murmură ea, întorcând capul ca să-şi şteargă lacrimile 
care şiroiau pe obraji. 

Hunter John îi puse un deget sub bărbie şi-i întoarse capul, silind-o 
să-l privească. 

— Şi nici n-ar fi putut să schimbe ceva, Emma. Am o viaţă 
extraordinar de fericită cu tine. Pentru mine eşti o bucurie şi o 
minunăţie, în fiecare zi a căsniciei noastre. Mă faci să râd, mă faci să 
gândesc, mă exciţi... Există momente când mă şi uimeşti îngrozitor de 
tare, dar e o plăcere să mă trezesc lângă tine dimineaţa, să vin acasă la 
tine şi la băieţi seara. Sunt cel mai norocos om din lume. Te iubesc 
atât de mult, mai mult decât am crezut că e posibil să iubeşti pe 
cineva. 

— Dar Sydney... 

— Nu! o întrerupse el aspru, lăsându-și mâna să cadă pe lângă trup. 
Nu, să nu-ncepi din nou! Am făcut eu vreodată ceva care să te facă să 
crezi că mi-am regretat alegerea? Zile întregi am tot stat şi m-am 
gândit cum aş fi putut împiedica asta, dar ştii ce am înțeles? Nu e 
vorba de noi doi. Totul e între tine şi Sydney. Şi mai bănuiesc că s-ar 
putea să aibă şi maică-ta un amestec. Te iubesc. Pe Sydney n-o iubesc. 
Îmi doresc o viaţă cu tine. De la Sydney nu-mi doresc nimic. Nu mai 
suntem aceiaşi oameni care am fost. 

Închise albumul din faţa lui, acoperind ferm cu coperta toate visele 
din copilărie, de fotbalist campion şi excursionist prin Franţa. 

— Eu, cel puţin, nu mai sunt acelaşi. 

Emma îşi puse mâinile pe piciorul lui, sus, pe coapsă, fiindcă aşa era 
ea şi n-avea ce face. 

— Nu vreau să mai fiu aceea de-atunci, Hunter John. Crede-mă că 
nu vreau. 


Ochii lui îi cercetară faţa. 

— Cred că a venit cu gândul să rămână aici, Emma. 

— Şi eu cred. 

— În oraş, voiam să zic, preciză el. Nu în vieţile noastre. 
— Aha... 

Hunter John clătină din cap. 

— Încearcă, Emma. Asta-i tot ce-ţi cer. 

Fred şedea la birou, în cabinetul lui, uitându-se la cuțitul de mango 
din faţa sa. 

Ce însemna? 

Lui James îi plăceau fructele mango. Oare mesajul putea fi acela ca 
Fred să-i dea un telefon şi... să-l invite să mănânce mango? 

De ce nu putea fi totul mai clar? De ce nu putuse veni mai devreme? 

Ce Dumnezeu putea face cu un cuţit de curăţat mango? Cum să-l 
ajute un asemenea obiect să-l aducă pe James înapoi? De zile întregi 
se chinuia, aşteptând vreun soi de semn, un soi de instrucţiune... 

Se auzi o bătaie în uşă şi Shelly, asistenta sa, vâri capul în birou. 

— Fred, te caută cineva. 

— Vin imediat. 

Îşi luă sacoul de pe spătarul scaunului şi-l puse pe el. 

Când ieşi, o văzu pe Shelly stând de vorbă cu un bărbat care se 
oprise lângă rastelurile cu sticle de vin. Femeia arătă spre Fred, apoi 
se îndepărtă. Omul era Steve Marcus, instructor culinar de la Colegiul 
Orion. De-a lungul anilor, purtaseră câteva conversații interesante 
despre mâncăruri şi reţete. Fred avu nevoie de un moment până să se 
poată mişca din loc. Ultimul lucru pe care i-l spusese James, la 
despărţire, fusese acela că ar fi fost bine să se combine cu Steve. Vizita 
de-acum nu avea nicio legătură cu asta, îşi spuse el, dar şi aşa detesta 
fiecare pas pe care-l făcea înainte. N-avea chef de nicio combinaţie cu 
Steve. 

Acesta îi întinse mâna. 

— Fred, mă bucur că te văd. 

Fred i-o strânse. 

— Ce pot face pentru tine? 

În afară de a te lua de bărbat. 

— Voiam să te invit să mă ajuţi la un curs comunitar gratuit pe 
care-l predau, sponsorizat de universitate, spuse Steve afabil. Era un 
om îndesat şi volubil, care-şi purta inelul masiv din colegiu la mâna 
dreaptă, iar lui Fred îi plăcuse dintotdeauna faptul că avea mereu 
unghiile îngrijite şi lucioase. O să fie un curs amuzant, despre moduri 
de a găti cât mai uşor, cu gadgeturi şi simplificări. Ne-ai putea fi de 
mare folos, cu toate cunoştinţele tale despre alimente şi ce se găseşte 
pe plan local. 

Era prea mult. Prea curând... Fred avea senzaţia că cineva încerca 
să-l trezească din somn dimineaţa, mult prea devreme. 

— Nu ştiu... programul meu... 


— E mâine-seară. Eşti ocupat? 

— Mâine? Păi... 

— Le-am cerul tuturor să vină cu orice dispozitive folosesc şi toate 
tertipurile pe care le-au învăţat, despre care majoritatea oamenilor nu 
ştiu nimic. Fără nicio presiune, da? Mâine-seară la şase, dacă poţi să 
vii. 

Îşi vârî mâna în buzunarul de la spate şi scoase portofelul. 

— Uite cartea mea de vizită, cu numărul de telefon, dacă ai 
întrebări. 

Fred o luă. Păstra căldura trupului lui Steve. 

— Am să mă gândesc. 

— Excelent. La revedere. 

Întorcându-se în birou, Fred se aşeză greoi pe scaun. „... să vină cu 
orice dispozitive folosesc şi toate tertipurile pe care le-au învăţat, 
despre care majoritatea oamenilor nu ştiu nimic...“ 

Ca de pildă, un cuţit de curăţat mango. 

Aşteptase atât de mult timp ca Evanelle să-i dea ceva. Acest obiect 
ar fi trebuit să îndrepte lucrurile. Încăpăţânat, Fred ridică receptorul. 
Avea să-l sune pe James. Avea să facă în aşa fel ca obiectul să-i ajute 
să se reunească, orice-ar fi fost. 

Formă numărul de mobil al lui James. După al zecelea apel, începu 
să se îngrijoreze. Apoi, începu să-şi spună: „După al douăzecilea apel, 
voi şti că acest cuţit de mango n-avea nicio legătură cu James.“ 

Apoi, după al treizecilea. 

Şi după al patruzecilea. 

Şi al cincizecilea. 


Bay se uita la pregătirile pentru petrecere, aşezată sub pom. Totul 
părea să meargă strună, aşa că nu-şi dădea seama de ce se simţea atât 
de neliniştită. Poate fiindcă pe marginile grădinii începeau să 
încolţească nişte vite cu spini, atât de mici şi de bine ascunse, încât 
nici chiar Claire, care ştia tot ce se întâmpla în grădina ei, încă nu 
putea să le vadă. Sau, poate, le văzuse şi se hotărâse să nu le ia în 
seamă. Claire era fericită, la urma urmei, iar fericirea te face să uiţi că 
pe lume mai există şi lucruri rele. Bay încă nu era atât de fericită, 
încât să uite. Nimic nu era încă perfect. Totuşi, Tyler încetase să mai 
bântuie prin curtea casei lui la miezul nopţii, răspândind în jur acele 
scântei violete care semănau cu nişte Pop Rocks. Şi trecuse mai mult 
de o săptămână de când nici Bay şi nici mama ei nu mai simţiseră 
mirosul de colonie a tatălui lui Bay, motiv pentru care acum Sydney 
zâmbea mai des. Ba chiar începuse să vorbească tot mai mult despre 
Henry, aducând vorba de el în toate conversațiile pe care le purta. Bay 
ar fi trebuit să se bucure de toate aceste lucruri. Între timp, fusese 
înscrisă la grădiniţă, iar peste două săptămâni avea să înceapă 


cursurile. Poate că tocmai asta o deranja. Ştia că mama ei dăduse un 
nume fals, când o înscrisese. Era un început rău. 

Sau, poate, era numai faptul că Bay nu găsise nici până acum o cale 
de a face să se adeverească visul cu acel loc, pe care-l avusese. Nimic 
nu mergea. Nu putea găsi niciun lucru care să-i producă luciri pe faţă, 
iar mama ei n-o lăsa să mai ia din casă cristale, ca să le ducă afară şi 
să experimenteze cu ele. Nu descoperise nici vreo metodă de a imita 
sunetul hârtiei fluturate de vânt. De zile întregi, nu sufla nicio adiere — 
până în acea după-amiază când, imediat ce Sydney şi Claire au ieşit cu 
faţa de masă ivorie, încercând s-o întindă pe masa din grădină, vântul 
s-a stârnit ca din senin. Faţa de masă a fost smulsă din mâinile celor 
două surori, zburând peste grădină ca şi cum ar fi luat-o un copil, 
punându-şi-o în cap şi luând-o la fugă cu ea. Râzând, au alergat s-o 
prindă. 

Sydney şi Claire erau fericite. Dimineaţa, îşi amestecau petale de 
trandafiri în păsatul de ovăz, iar seara stăteau una lângă alta la 
chiuvetă când spălau vasele, chicotind şi şuşotind. Poate că numai asta 
conta. Bay n-ar fi trebuit să-şi tot facă atâtea griji. 

Nori mari, albi şi cenuşii, ca nişte elefanţi de la circ, începeau să se 
îngrămădească pe cer, aduşi de vânt. Bay, cu spatele rezemat de 
trunchiul mărului, îi privea cum se învolburau. 

— Auzi, pomule, şopti ea. Ce-o să se întâmple? 

Frunzele copacului fremătară, şi un măr căzu la pământ, lângă ea. 
Nu-i dădu atenţie. 

Bănuia că nu-i mai rămânea decât să aştepte şi să vadă. 


— Scuzaţi-mă, spuse un bărbat din partea cealaltă a pompelor de 
benzină. 

Apăru în faţa Emmei dintr-odată, aureolat de norii-elefant de pe cer, 
în timp ce ea ridica privirea spre ochii lui negri. 

Emma stătea lângă maşina decapotabilă a mamei sale, alimentând-o 
cu benzină, în timp ce Ariel, aşezată la volan, îşi retuşa machiajul în 
oglinda retrovizoare. La auzul glasului, Ariel se întoarse. Zâmbi 
imediat şi se dădu jos din maşină. 

— Bună ziua, salută ea, oprindu-se lângă Emma. 

În ziua aceea ieşiseră din nou la cumpărături. Emma şi Hunter John 
plecau la Hilton Head în weekend, numai ei doi, după care aveau să-i 
ducă pe băieţi la Disney World, înainte de a începe şcoala. Ariel 
insistase să-i cumpere Emmei un bikini nou, ceva care să-i placă lui 
Hunter John, iar Emma acceptase, fiindcă-i era mai uşor. Dar, 
indiferent ce spunea Ariel acum, Emma era mulţumită de relaţia cu 
soţul ei. Nu-şi învinuia mama pentru toate sfaturile proaste pe care i le 
dăduse. În fond, lui Ariel seducţia îi reuşise întotdeauna. Dar Ariel 
credea că femeile din familia Clark aveau nevoie continuu să-şi 


dovedească aptitudinile, chiar şi în faţa străinilor. Mai la obiect: vedea 
un bărbat vorbind cu fiica ei şi trebuia să coboare din maşină şi să se 
aplece înainte, arătându-şi conţinutul decolteului, ca să demonstreze 
că încă nu-şi pierduse talentele. 

Bărbatul era chipeş şi destul de masiv. Avea un zâmbet de câţiva 
megawaţi. Se pricepea la ceea ce făcea, era limpede. Avea o încredere 
vizibilă în el însuşi. 

— Bună ziua, doamnelor. Sper că nu vă deranjez. Caut pe cineva. 
Poate reuşiţi să mă ajutaţi...? 

— Cu siguranţă, putem încerca, răspunse Ariel. 

— Vă sună cumva familiar numele Cindy Watkins? 

— Watkins..., repetă Ariel, apoi clătină din cap. Nu, mă tem că nu- 
mi spune nimic. 

— Oraşul acesta este Bascom, din Carolina de Nord, nu-i aşa? 

— Staţi cu vârful piciorului în afara lui — dar, da. Pe şosea. Într- 
acolo. 

Necunoscutul vârî mâna în buzunarul sacoului cu croială foarte 
elegantă şi scoase un mic teanc de fotografii. I-o întinse lui Ariel pe 
cea de deasupra. 

— Femeia asta vi se pare cunoscută? 

Emma apăsă pe maneta duzei, ca să alimenteze în continuare, şi se 
aplecă să vadă şi ea fotografia, împreună cu mama ei. Era poza alb- 
negru a unei femei care stătea în față la Alamo, după câte se părea. 
Ţinea o inscripţie care spunea, foarte clar, că puţin îi păsa de Carolina 
de Nord. Judecând după stilul hainelor, fotografia fusese făcută cu 
peste treizeci de ani în urmă. 

— Nu, regret, răspunse Ariel şi se pregăti să i-o înapoieze, dar, 
brusc, se mai uită o dată la ea. Stai... Ştiţi, s-ar putea să fie Lorelei 
Waverley. 

Emma privi şi ea din nou, mai atentă, fotografia. Da, semăna cu 
Lorelei. 

— Dar poza asta a fost tăcută demult, spuse Emma. Femeia din ea a 
murit. 

— Aveţi idee de ce această femeie, continuă el, arătându-i o altă 
fotografie, mai recentă, ar putea să dețină poze de-ale acelei Lorelei 
Waverley? 

Emmei nu-i venea să creadă. Era o fotografie a lui Sydney, stând 
lângă acel bărbat. Purta o rochie de seară foarte sumară şi strâmtă, iar 
el o ţinea cu braţul pe după umeri, posesiv. Sydney nu părea deloc 
încântată. Nu arăta ca şi cum ar fi avut o viaţă nebunatică şi 
aventuroasă. Se vedea clar că nu voia să fie acolo unde se afla. 

Ariel se încruntă. 

— Asta-i Sydney Waverley, spuse ea sec, după care îi dădu 
fotografia înapoi, ca şi cum din acel moment nu s-ar mai fi cuvenit să 


se atingă. 

— Sydney? repetă omul. 

— Lorelei a fost mama ei. O femeie fără căpătâi — şi, între noi fie 
vorba, nici Sydney nu-i mai brează. 

— Sydney, spuse el încă o dată, ca şi cum ar fi probat numele. Deci, 
e de aici? 

— Aici a crescut, şi spre surprinderea noastră, a tuturor, s-a întors. 
A încercat să-l seducă pe soţul fiicei mele. 

Scandalizată, Emma îşi privi manta. 

— Mamă, nu-i adevărat! 

— Persoana asta e Sydney Waverley? întrebă necunoscutul, arătând 
o fotografie a ei. Sunteţi sigure? Are şi un copil cu ea, o fetiţă? 

— Da, pe Bay, răspunse Ariel. 

— Mamă! interveni iar Emma, pe un ton de avertizare; asemenea 
lucruri nu se discutau cu străinii. 

Simţind că Emma începea să se neliniştească, bărbatul bătu imediat 
în retragere. Într-adevăr, era foarte abil. 

— Vă mulţumesc pentru ajutor. O zi minunată vă doresc, 
doamnelor. 

Porni spre un SUV scump şi se aşeză la volan. În timp ce se 
îndepărta, cerul începu să se întunece şi mai tare, ca şi cum el însuşi 
ar fi făcut, cumva, să se adune norii. 

Emma se încruntă, cu o senzaţie stranie. Scoase duza de alimentare 
din maşină şi o agăţă la loc pe pompă. Între ea şi Sydney nu se făcea 
risipă de afecţiune, atâta lucru era sigur, dar ceva nu era în regulă. 

— Plătesc eu benzina, mamă, spuse ea, sperând să ajungă să-şi ia 
din maşină poşeta, unde avea telefonul celular. 

Dar Ariel îţi scosese deja credit cardul. 

— Nu vorbi prostii. Plătesc eu. 

— Serios, vreau eu să plătesc. 

— Poftim, încheie Ariel, punându-i credit cardul în mână şi 
revenind în maşina decapotabilă. Nu mă mai contrazice şi du-te să 
plăteşti. 

Emma intră în magazinul benzinăriei şi-i dădu vânzătorului cardul. 
Nu şi-l putea alunga din minte pe bărbatul cu SUV. În timp ce aştepta 
să i se confirme plata, îşi vârî mâinile în buzunarul hanoracului şi 
simţi ceva acolo; scoase două fise de câte douăzeci şi cinci de cenți. 
Purtase haina aceea şi mai devreme, când Evanelle venise la ea şi-i 
dăduse cele două monede. 

— Mă scuzaţi, îi spuse ea vânzătorului. Aveţi cumva un telefon 
public? 


Vântul continuă să sufle toată după-amiaza. Sydney şi Claire 
fuseseră nevoite să lege colţurile feţei de masă de picioarele mesei, şi 


nu puteau aprinde lumânările, fiindcă vântul le-ar fi stins. În locul lor, 
Claire aduse câteva pungi de hârtie subţire, verde-pal, chihlimbarie şi 
de culoarea zmeurei, în care puse nişte mici felinare cu baterii, din 
magazie, improvizând astfel nişte lampioane pe care le aşeza în jurul 
mesei şi al copacului. Mărului nu-i plăceau, şi le tot răsturna pe cele 
din apropierea lui, când nu se uita nimeni, aşa că Bay avea sarcina de 
a ţine pomul sub supraveghere. 

Păsările şi licuricii nu creau niciodată probleme în grădină - îi 
înghiţea caprifoiul — aşa că ideea unei cine luate afară era, de fapt, 
foarte inspirată. Sydney se întreba de ce n-o mai făcuse nimeni din 
familia lor, după care se gândi la copac şi-şi dădu seama de ce. 
Depunea atâtea eforturi să facă şi el parte din familie, când nimănui 
dintre ceilalţi numai de asta nu-i ardea. 

Reveni cu gândul la noaptea dinainte, când nu putuse dormi şi se 
dusese să vadă ce face Bay. Claire se afla la Tyler, şi era foarte posibil 
ca aceea să fie prima noapte pe care Sydney o petrecea singură în 
casă, numai ea cu Bay, răspunzătoare de tot şi toate. 

O găsise pe Bay dormind liniştită. Se aplecase s-o sărute şi, când se 
ridicase, observase două mere mici şi roz în pliurile plăpumii pe care 
Bay o împinsese, în somn, la picioarele patului. Sydney le luă şi se 
duse la fereastră, care era deschisă. Şirul de mere de pe podea o 
conducea într-acolo. Le ridică şi pe acelea. 

Se uită afară pe fereastră şi văzu o mişcare în grădină. Mărul îşi 
întindea ramurile cât de departe puteau să ajungă, spre masa pe care 
Tyler le ajutase s-o pună în grădină, în timpul zilei. Capătul unei 
crengi reuşise chiar să se agaţe de unul dintre picioarele mesei, iar 
pomul încerca s-o tragă spre el. 

— Psst! sâsâi ea, în noapte. Încetează! 

Masa nu se mai clinti, iar crengile copacului se retraseră la locurile 
lor, rămânând complet nemişcate, ca şi cum ar fi spus: „Da’ n-am făcut 
nimic.” 


Evanelle fu prima care ajunse în seara aceea la petrecerea pe care 
Sydney o numea cu afecţiune „Sărbătorirea Deflorării lui Claire”. Sora 
ei îi ceruse să-i promită că n-avea s-o numească astfel de faţă cu alţii. 

— Bună Evanelle, o salută Sydney, când o văzu intrând în bucătărie. 
Unde-i Fred? 

— N-a putut să vină, răspunse Evanelle, punându-şi geanta pe masă. 
Are o întâlnire - şi-i supărat foc din cauza asta. 

Claire ridică privirea de la ştiuletele de porumb de pe aragaz, pe 
care-l controla să vadă cât se bine se frăgeziseră boabele. 

— Fred are o-ntâlnire cu cineva? 

— Oarecum. Un instructor culinar de la Orion l-a invitat să participe 
la un curs pe care-l predă el. Iar Fred consideră că prezenţa lui acolo 


în seara asta ar echivala cu o întâlnire. 

— Şi de ce e supărat? 

— Fiindcă eu i-am dat ceva ce l-a apropiat de instructor, nu de 
James, aşa cum sperase el. Prin urmare, evident, Fred crede că trebuie 
să trăiască până la adânci bătrâneţi cu acel instructor. Uneori, mă 
scoate din minţi. O să-şi dea seama curând că el singur ia toate 
deciziile privitoare la viaţa lui. Eu nu fac decât să le dau oamenilor 
obiecte. Ce fac ei cu ele, nu mă mai priveşte. Ştii, chiar a întrebat dacă 
n-aş puteau să iau pe furiş un măr din grădina voastră, în seara asta, 
ca şi cum ăla i-ar putea spune ce să facă. 

Claire se cutremură uşor, înfiorată, deşi era învăluită de aburii din 
oala ce fierbea în faţa ei. 

— Nu poţi să prevezi niciodată ce-o să-ţi spună copacul ăla. 

— Asta cam aşa e. N-am ştiut nici ce i-a arătat mamei tale, până a 
murit. 

În bucătărie, se lăsă brusc liniştea. Apa încetă să mai fiarbă. Ceasul 
îşi întrerupse ticăitul. Sydney şi Claire se apropiară instinctiv una de 
alta. 

— Ce vrei să spui? întrebă Claire. 

— O, Doamne...! exclamă Evanelle, ridicându-şi ambele palme pe 
obraji. O, Doamne, Dumnezeule, şi i-am promis bunicii voastre că n-o 
să vă spun niciodată... 

— Mama noastră a mâncat un măr? întrebă Sydney, nevenindu-i să 
creadă. Unul dintre merele noastre? 

Evanelle ridică privirea spre tavan. 

— Iartă-mă, Mary. Dar, acum, ce rău ar mai putea face? Uită-te la 
ele. Se descurcă de minune, spuse ea, ca şi cum ar fi fost obişnuită să 
converseze cu nişte stafii care nu-i răspundeau; îşi trase un scaun de la 
masa din bucătărie şi se aşeză, cu un oftat. După ce bunica voastră a 
primit vestea morţii lui Lorelei, în carambolajul ăla rutier înfiorător, a 
înţeles totul. Mi-a povestit după ce fusese imobilizată la pat, cam cu 
două luni înainte de a se prăpădi şi ea. Din câte putem presupune, 
Lorelei a mâncat un măr când avea vreo zece ani. În ziua în care a 
mâncat mărul acela, probabil, a văzut cum avea să moară, după care 
toate nebuniile pe care le-a făcut erau doar încercări de a împiedica 
acel lucru să se adeverească, de a face să se întâmple ceva spectaculos. 
Ne-am închipuit că voi două aţi adus-o înapoi aici, că pentru un timp 
s-a împăcat cu soarta, fiindcă voi aveaţi nevoie de îngrijiri. Mary a 
spus că, în noaptea când Lorelei avea să dispară din nou, a găsit-o în 
grădină, pentru prima oară după întâmplarea din copilărie. S-ar putea 
ca în noaptea aceea să fi mâncat încă un măr. Aici, lucrurile păreau să 
meargă destul de bine; poate că Lorelei crezuse că i se schimbase 
destinul. Dar nici vorbă de aşa ceva. V-a lăsat aici, ca să fiţi în 
siguranță. Urma să moară singură, în acel carambol. Pomul a 


simpatizat-o mereu pe mama voastră. Cred că ştia că fructele lui aveau 
să-i arate ceva rău. Niciodată nu arunca mere spre ea, aşa cum făcea 
cu toţi ceilalţi membri ai familiei. Întotdeauna încerca să ne anunţe 
câte ceva. Dar Lorelei a trebuit să care o scară în grădină, ca să 
culeagă unul. Mary îşi amintea că, după plecarea ei, găsise scara lângă 
garaj. Vă simţiţi bine, fetelor? 

— E totul în regulă, răspunse Claire, deşi Sydney era încă stupefiată. 
Mama ei nu-şi alesese soarta. Nu-şi alesese modul de viaţă. Dar ea, 
Sydney, imitând-o, alesese să facă acele lucruri. 

— Atunci, eu mă duc afară, spuse Evanelle. 

— Fii atentă. Azi, pomul e cam cu capsa pusă. Nici chiar Bay nu-l 
poate potoli, spuse Claire. Sperăm să nu-i sperie pe Tyler şi pe Henry. 

— Dacă băieţii ăia vor intra în vieţile voastre, mai bine spuneţi-le 
totul. Primul lucru pe care i l-am spus soţului meu, când aveam şase 
ani, a fost: „Trebuie să le dau oamenilor lucruri. Asta sunt eu.“ A fost 
atât de intrigat, încât în noaptea aia a venit la fereastra mea. 

Şi, luându-şi geanta, Evanelle ieşi din bucătărie. 

— Crezi că a spus adevărul? întrebă Sydney. Despre mama, vreau să 
zic. 

— Are sens... Mai ţii minte că, după ce am fost anunţate la telefon 
că mama murise, bunica a încercat să dea foc copacului? 

Sydney dădu din cap. 

— Nu-mi vine să cred că am plecat, vrând să-i urmez exemplul, 
când ea a plecat fiindcă văzuse felul în care avea să moară. Cum de- 
am putut să înţeleg totul atât de greşit? 

— Eşti o Waverley. Noi ştim fie prea puţin, fie prea mult. Pentru 
noi, zonă de mijloc nu există. 

Claire părea să fi trecut peste durere, dar Sydney clătină din cap cu 
înverşunare: 

— Urăsc copacul ăsta. 

— N-avem ce face. Trebuie să-l suportăm aşa cum e. 

Sydney o privi exasperată. Se vedea clar că sora ei nu voia să 
dramatizeze. 

— Deflorarea te-a făcut să fii stoică. 

— Ai de gând să încetezi cu aiureala asta? Vorbeşti de parc-aş fi o 
plantă veştejită, protestă Claire, ducând un platou la aragaz şi 
începând să scoată din oală ştiuleţii de porumb fiert. Iar Evanelle are 
dreptate, să ştii — probabil, ar trebui să le spunem lui Tyler şi Henry. 

— Henry ştie deja. Ăsta-i unul dintre avantajele de a avea pe cineva 
care te cunoaşte şi te-a acceptat de-o viaţă. Ştie deja cât de ciudate 
suntem. 

— Nu suntem ciudate. 

— Henry mi-a spus deunăzi ceva, continuă Sydney, venind spre 
Claire; începu să frece o pată invizibilă de pe tăblia bufetului, cu 


cârpa. Ceva ce nu ştiam. Şi de-atunci, mă gândesc mult la acel lucru. 

— Ţi-a spus că te-a iubit dintotdeauna? o întrebă Claire, aruncându- 
i o privire. 

— De unde-ai ştiut? 

Claire se mulţumi să zâmbească. 

— Îmi place să-l am pe-aproape, recunoscu Sydney, gândind cu voce 
tare. Ar trebui să-l sărut. Să văd ce se întâmplă. 

— Şi Pandora a spus: „Mă întreb ce-o fi în cutia asta!“, completă 
Tyler, intrând în bucătărie. 

Veni până în spatele lui Claire şi o sărută pe obraz. Sydney întoarse 
capul în altă parte, zâmbind. 

Henry dăduse un telefon mai-nainte ca să spună că întârzia, aşa că 
Tyler, Evanelle şi Bay erau deja aşezate la masă. Sydney şi Claire 
aduceau ultimele farfurii, când, în sfârşit, bătu şi el la uşă. 

Sydney puse pe masă roşiile tăiate felii şi mozzarella, şi se duse să-i 
deschidă, în timp ce Claire aducea în grădină pâinea de porumb cu 
mure. 

— Ai venit tocmai la timp, îi spuse Sydney lui Henry, deschizându-i 
uşa cu plasă contra ţânţarilor. 

Henry se purta ca întotdeauna. Şi Sydney se purta ca întotdeauna. 
Prin urmare, ce se schimbase? Poate că nimic. Poate că lucrurile 
stătuseră la fel tot timpul, şi numai Sydney nu observase, fiindcă 
Henry era un om bun, iar ea nu credea că ar fi putut să aibă un 
asemenea noroc. 

— Îmi pare rău că n-am putut ajunge mai repede, spuse el, în timp 
ce intra. 

— Mare păcat că n-a putut să vină şi bunicul tău. 

— S-a întâmplat ceva foarte ciudat, spuse Henry, urmând-o la 
bucătărie. Chiar înainte de a pleca, Fred a adus-o la noi pe Evanelle, 
care a spus că avea să-i dea ceva bunicului Pap. Era o carte pe care el 
murea s-o citească. Şi a preferat să rămână acasă cu ea şi să se apuce 
de citit. Iar îl necăjeşte piciorul, şi cred că a fost o scuză valabilă ca să 
nu vină. A trebuit s-o aştepte pe Yvonne, ca să vină să stea cu el. 

— Evanelle nu ne-a spus că a trecut pe la voi. 

— Era grăbită. A zis că Fred trebuia să ajungă la un curs cu care 
voia să termine cât mai repede. Aşa că, încheie el, frecându-şi 
palmele, am ajuns şi eu să văd în sfârşit vestitul măr din grădina 
Waverley. 

— Sunt două lucruri pe care trebuie să le ştii. Unu, nu mânca din 
mere. Şi doi, fereşte-te. 

— Să mă feresc? 

— Ai să vezi, îi zâmbi ea. Arăţi foarte drăguţ în seara asta. 

— Iar tu arăţi superb. 

Sydney îşi cumpărase o rochie nouă pentru cina aceea, una roz cu 


broderie de argint sclipitoare, şi se umfle puţin în pene. 

— Ştiai că, în clasa a opta, la cursul de istorie a statului Carolina de 
Nord, stăteam în spatele tău? Îmi plăcea să-ţi ating părul fără ca tu să- 
ţi dai seama. 

Avea o senzaţie curioasă în piept — şi, fără să mai stea pe gânduri, 
făcu cei doi paşi care o mai despărțeau de el şi-l sărută. Impactul 
trupului ei îl doborî înapoi, peste frigider. Sydney îl urmă, fără să 
întrerupă contactul, iar şerveţelele de hârtie colorată pe care Claire le 
pusese pe frigider căzură peste margine, fluturând în jurul lor ca nişte 
confetti, de parcă însăşi casa ar fi strigat: „Uraaa!“ 

Când Sydney se retrase, Henry avea o mutră şocată. Încet, uşor, îşi 
ridică mâinile ca s-o atingă pe braţe, iar ea simţi că i se făcea piele de 
găină. 

Oare chiar asta... simţea cu adevărat...? 

Îl mai sărută o dată, ca să se asigure. 

Şi o simţi din nou, mai intensă de astă dată, iar inima începu să-i 
bată din ce în ce mai repede. Mâinile lui Henry îi mângâiară părul. 
Sydney sărutase mulţi bărbaţi care o doreau, dar de mult nu mai 
sărutase unul care s-o iubească. Uitase. Uitase că iubirea făcea ca totul 
să devină posibil. 

Când se retrase iar, îl auzi pe Henry întrebând-o cu răsuflarea tăiată: 

— Asta pentru ce a fost? 

— Voiam doar să mă asigur. 

— Să te asiguri despre ce? 

Sydney zâmbi. 

— O să-ţi spun mai târziu. 

— Ştii, asta înseamnă că de-acum nu mai e nicio şansă să mă 
întâlnesc cu Amber, de la coafor. 

Râzând, Sydney ridică platoul cu tomate şi mozzarella cu o mână, în 
timp ce cu cealaltă îl conducea pe Henry în grădină, pe uşa din spate. 

În timp ce ieşeau, începu să sune telefonul. Sydney nu-l auzi, cum 
nu auzi nici robotul care preluă apelul. 

— Sydney? Aici Emma. Vreau... te-am sunat ca să-ţi spun că vă caută 
un bărbat, pe tine şi pe fiica ta. Şi nu pare să... Vreau să zic, are ceva 
care... 

Câteva clipe de tăcere. 

— Voiam doar să-ţi spun să ai grijă. 


Mâncară şi râseră până seara târziu. Picioarele lui Sydney şi cele ale 
lui Henry se atingeau pe sub masă, iar ea nu voia să se mişte, nici 
măcar ca să aducă o sticlă de bere sau de ginger cu cireşe, din frapiera 
de aluminiu plină cu gheaţă, de lângă masă. Atâta vreme cât îl 
atingea, n-avea să se răzgândească, n-avea să-i spună că merita o 
femeie mai bună ca ea sau că ea însăşi nu merita un bărbat atât de 


bun. 

După ce toţi terminară de mâncat, Claire ridică paharul. 

— Să ţinem cu toţii câte un toast, le propuse ea. Eu închin... pentru 
mâncare şi flori! 

— Pentru iubire şi râs! toastă Tyler. 

— Pentru vechi şi nou! adăugă Henry. 

— Pentru ce urmează! spuse Evanelle. 

— Pentru măr! completă Bay. 

— Pentru... 

Sydney se întrerupse, simțind mirosul. 

„Nu, nu, nu. Nu aici. Nu acum.“ De ce să-i vină tocmai atunci în 
minte gândul la David? 

Copacul se înfioră, iar peste capetele lor zbură ceva ce numai Tyler 
şi Henry crezură că era o pasăre. 

Se auzi un sunet înfundat, când mărul azvârlit lovi un bărbat aflat 
în partea din faţă a grădinii, lângă poartă. 

— Ce dracu”! strigă un glas bărbătesc, şi toţi se întoarseră într-acolo, 
în afară de Sydney. 

Simţea că i se sfărâmau oasele. Pe piele începură să-i apară vânătăi, 
ca o erupție. Spaţiul gol dintre două măsele începu s-o doară. 

— Bună seara...!? salută Claire veselă, fiindcă aceea era casa ei, şi 
nu credea că acolo ar fi putut să se întâmple ceva rău. 

— Şst! i-o reteză scurt Sydney. Bay, du-te după pom. Fugi. Imediat! 

Bay, care ştia foarte bine cine venise, sări în picioare şi o şterse. 

— Sydney, ce s-a întâmplat? întrebă Claire, în timp ce Sydney se 
ridica, întorcându-se încet spre poartă. 

— E David. 

Imediat, Claire se ridică şi ea. Tyler şi Henry se uitară unul la altul, 
simțind cum frica iradia acum atât din Sydney, cât şi din Claire. 
Amândoi se ridicară la rândul lor, în acelaşi timp. 

— Cine-i David? se interesă Henry. 

— Tatăl lui Bay, îi răspunse Claire, iar lui Sydney îi veni să plângă 
de uşurare că nu trebuise s-o spună ea însăşi. 

În sfârşit, David începu să se materializeze din umbra caprifoiului 
de lângă poartă. 

— Îl vedeţi? întrebă Sydney, disperată. E cu adevărat aici? 

— Aici e, răspunse Claire. 

— Ai dat o petrecere, şi nu m-ai invitat şi pe mine? întrebă David, ai 
cărui pantofi scoteau sunete puternice, explozive, pe pietrişul aleii, în 
timp ce se apropia; nu erau scrâșnetele obişnuite ale unor paşi 
normali, ci trosnete violente, furioase. Era un om masiv şi sigur pe 
sine. Furia lui nu avusese niciodată rolul de a compensa vreo 
inadecvare fizică sau nesiguranţă emoţională. Nu avea nevoie de 
motive atât de profunde. Se înfuria dacă Sydney nu se îmbrăca cu 


hainele pe care le voia el, fără ca mai întâi să-i spună pe care le voia. 
De-asta nu avea la ea multe haine. Doar câteva, pe care le putuse 
alege singură. 

Sydney încercă să-şi spună că poate nu era chiar atât de grav, că 
poate David era îngrijorat, sau voia doar să-şi vadă fiica. Dar degeaba 
ar fi încercat să se amăgească. N-avea să se mai întoarcă la el. Şi nici 
el nu venise acolo ca s-o ia înapoi. Ceea ce nu mai lăsa decât o singură 
variantă. 

Trebuia să le apere pe Bay şi pe Claire, şi pe toţi ceilalţi. Simpla ei 
întoarcere acasă îi pusese pe toţi într-un pericol despre care Sydney nu 
se aşteptase nicio clipă s-o urmărească până acolo. Sau, poate, însăşi 
ziua plecării ei, din urmă cu zece ani, făcuse să se întâmple acest 
lucru, printr-o serie continuă de evenimente care duceau până acum şi 
aici. Oricum, era numai vina ei. 

— FE-n regulă, staţi liniştiţi. David şi cu mine vom pleca, să stăm de 
vorbă. 

Apoi, îi şopti lui Claire: 

— Să ai grijă de Bay. 

— Nu, nu, protestă David. 

În timp ce se apropia, Sydney îşi simţi trupul zvâcnind, ca sub 
efectul unui şoc electric. Ochii i se umplură de lacrimi. O, Doamne...! 
Avea un pistol. De unde-şi luase pistol? 

— Vă rog, nu vă întrerupeţi pentru mine. 

— David, ei n-au niciun amestec. Voi veni cu tine. Ştii că am să vin. 

— Ce naiba se întâmplă aici? întrebă Tyler, observând pistolul; râse, 
neputându-l lua în serios. Pune chestia aia jos, omule. 

David îndreptă arma spre el. 

— Ăsta-i ăla cu care te regulezi, Cindy? 

Sydney ştiu ce avea să facă Henry, cu câteva fracțiuni de secundă în 
avans. Oamenii aceia erau complet inocenți, nici nu le trecea prin 
minte cu cine aveau de-a face. 

— Henry, nu! zbieră ca, repezindu-se spre David. 

O împuşcătură spulberă tăcerea, ca un tunet. Henry încremeni dintr- 
odată. La umărul drept, o pată de un roşu viu începu să i se întindă pe 
cămaşă. 

Căzu în genunchi. După câteva momente, se răsturnă pe spate, cu 
privirea spre cer, clipind rapid din ochi, ca şi cum ar fi încercat să se 
trezească dintr-un vis. Evanelle, mică şi uşoară ca o frunză, pluti spre 
el, neobservată de David. 

— În regulă, spuse acesta. Cred că de-acum ştim care ţi-o trage. Tot 
ce văd aici arată de-a dreptu” fabulos. 

Ridică un picior şi, dintr-o mişcare, răsturnă masa, spărgând 
farfuriile şi împrăştiind cuburile de gheaţă, în cicoare. Tyler fu nevoit 
s-o tragă pe Claire smucit înapoi, ca să nu fie lovită de cioburile ce 


zburau în toate părţile. 

— Cum m-ai găsit? întrebă Sydney, pentru a-l face să se uite la ea, 
nu la Claire. Dacă o mai ţinea mult aşa, Tyler avea să facă ceva, 
urmând să fie şi el împuşcat. Aruncă o privire spre Henry. Era plin de 
sânge. Evanelle scosese din geantă o eşarfa albastră croşetată şi i-o 
apăsa pe umăr. 

— Cu astea te-am găsit, târfă proastă, răspunse el, arătând un teanc 
de fotografii. 

O greşeală. Una dintre numeroasele ei greşeli. Făcuse totul ca să 
merite ceea ce se întâmpla, dar Henry, nu. Şi nici Claire. Poate ar fi 
fost mai bine să încerce să fugă, să le lase celorlalţi timp să cheme pe 
cineva în ajutor. Sau să apuce un ciob de sticlă cât un ţurţure, de la 
vesela spartă de pe jos, şi să încerce să-l înjunghie. Crezuse că acolo, 
pe teren propriu, avea să fie mai puternică, însă David încă mai avea 
forţa de a o subjuga, cu ajutorul spaimei. Înainte, Sydney nu avusese 
curajul de a-i ţine piept, iar acum nu ştia cum s-o facă. 

David frunzărea fotografiile. 

— Asta, mai ales, mi-a fost de mare ajutor. „Nu mai vreau în 
Bascom! Carolina de Nord e o cocină!“ 

Ridică fotografia mamei ei de la Alamo. Copacul se cutremură, ca şi 
cum ar fi recunoscut-o pe Lorelei. Îi aruncă fotografiile lui Sydney, 
care se retrăgea din faţa lui, îndepărtându-se de masă şi de toţi cei 
dragi. 

— Îţi dai seama în ce lumină m-ai pus? L-am adus pe Tom acasă de 
la Los Angeles. Îţi imaginezi ce surpriză pe capul meu, când tu şi Bay 
nu eraţi acolo? 

La auzul acestei veşti, lui Sydney îi amorţiră vârfurile degetelor. 
Tom era amicul lui din colegiu, acum partener de afaceri în Los 
Angeles. Faptul că se făcuse de râs în faţa lui îl împinsese pe David să 
pornească pe urmele ei cu pistolu-n mână. Nu suporta să fie făcut de 
râs. Sydney ştia asta. O ştia mai bine decât orice părticică a propriului 
ei trup. 

— Nu mai da îndărăt, Cindy. Ştiu ce urmăreşti. Nu vrei s-o observ 
pe ea, spuse el, întorcându-se cu faţa spre Claire. Şi tu, cine-oi fi? 

— Eu sunt Claire, răspunse ea cu furie. Sora lui Sydney. 

— Sydney, râse David, clătinând din cap. Încă nu pot să trec peste 
dezvăluirea asta. Soră, hmm? Eşti mai înaltă, mai voinică... Nu pari să 
te frângi uşor. Nu eşti chiar la fel de drăguță ca ea, cred, dar ai țâțe 
mai mari. Însă probabil eşti la fel de proastă, altfel te-ar fi dus mintea 
să nu te-atingi de ce-i al meu. 

Tyler trecu în faţa lui Claire — iar David nu era omul care să refuze o 
luptă. Făcu un pas spre el, însă Sydney interveni: 

— Nu! 

David se răsuci iar spre ea. 


— Şi ce-o să faci tu ca să mă opreşti? O să mă laşi să fac orice. Şi ştii 
bine de ce... 

Pe chip i se ivi un zâmbet plin de răutate. 

— Unde-i Bay? Am văzut-o pe-aici. Ia ieşi afară de unde te-ai 
ascuns, pisicuţo. A venit tăticu”. Hai să-i dai un pupic lui tăticu!... 

— Bay, stai unde eşti! ţipă Sydney. 

— Să nu-ndrăzneşti să-mi calci în picioare autoritatea în faţa fiicei 
noastre! se răsti David, pornind din nou către ea. 

În clipa următoare, însă, un măr se rostogoli până la picioarele lui. 
David ridică privirea spre copacul învăluit în umbre. 

— Micuța mea Bay s-a ascuns după pom? Vrea ea ca tăticu' să pape 
un măr? 

Sydney, Claire şi Evanelle îl priviră, fără a avea curaj să facă nici 
cea mai mică mişcare, cum se apleca să ridice mărul de la pământ. 

Tyler dădu să se repeadă la el, profitând de diversiune, dar Claire îl 
apucă de braţ, şoptindu-i: 

— Nu, stai...! 

David ridică la gură mărul roz, de o formă perfect rotundă. 
Trosnetul zemos al muşcăturii răsună cu ecou prin toată grădina, iar 
florile tresăriră şi se scofâlciră, parcă înspăimântate. 

David mestecă un moment, după care, dintr-odată, îl cuprinse o 
împietrire nefirească. 

Ochii îi săgetară într-o parte şi alta, ca şi cum s-ar fi uitat la un 
lucru pe care ceilalți nu puteau să-l vadă, un film proiectat numai 
pentru el. Lăsă să-i cadă din mâini, în acelaşi timp, mărul şi pistolul. 

Clipi din ochi de câteva ori şi se uită la Sydney. Apoi, se întoarse 
spre toţi cei din grădină, întâlnindu-le pe rând privirile. 

— Ce-a fost asta...? întrebă el, cu glas tremurător. 

Cum nimeni nu-i răspunse, răcni: 

— Ce mama dracu a mai fost şi asta?!? 

Sydney coborî ochii spre fotografiile mamei sale, împrăştiate pe 
iarbă, la picioarele ei. Simţi cum o învăluia un sentiment straniu de 
calm. Îşi amintea clar momentul când David o găsise în Boise, când o 
bătuse atât de sălbatic pe bancheta din spate a maşinii. La un moment 
dat, ştiuse că avea să moară. În timp ce pumnii lui se prăvăleau peste 
ea, nu se mai îndoise că se uita la el cum o ucidea. Fusese o surpriză 
atât de mare să se trezească, mai târziu, găsindu-l pe David deasupra. 
Era posibil ca şi pe el să-l fi surprins. Moartea altcuiva nu însemna 
nimic pentru David, în fond — dar ceea ce tocmai văzuse însemna 
ceva. Însemna enorm. 

— Tocmai ţi-ai văzut moartea cu ochii, nu-i aşa? îl întrebă ea. Cea 
mai mare spaimă a ta a fost adeverită, David? De data asta, te chinuia 
şi pe tine cineva? 

David se albi la faţă. 


— Ani şi ani le-ai tot făcut-o altora, şi în cele din urmă ţi-o va face 
cineva şi ţie. 

Veni spre el, foarte aproape, fără ca acum să mai fie intimidată, fără 
să se mai teamă. Undeva, în adâncul ei, bănuia că David avea să 
rămână pentru totdeauna în apropiere, s-o sperie noaptea, să-i 
chinuiască gândurile. Dar, într-o zi, avea să moară şi el — iar acum, o 
ştiau amândoi. 

— Pleacă de-aici cât de departe poţi, David, îi şopti ea. Poate 
reuşeşti să fugi mai repede ca soarta. Atâta vreme cât stai aici, o să se 
adeverească. Voi avea eu grijă să se adeverească, poţi fi sigur. 

David se răsuci în loc şi făcu câţiva paşi împleticiţi, înainte de a fugi 
din grădină. 

Imediat ce dispăru, Sydney strigă: 

— Bay! Bay, unde eşti? 

Bay veni în goană de lângă gard, dintr-o cu totul altă direcţie decât 
a copacului. Alergă până în braţele mamei sale. Sydney o cuprinse 
strâns, înainte de a se duce amândouă la Henry, unde Sydney 
îngenunche lângă el. 

— O să se vindece, îi spuse Evanelle. 

— Mai încetează şi tu să ne tot salvezi vieţile..., spuse Sydney, cu 
ochii în lacrimi. 

Henry zâmbi uşor. 

— Chiar crezi c-am de gând să plec undeva, înainte de a-mi spune 
de ce anume încercai să te asiguri, în bucătărie? 

Sydney nu-şi putu stăpâni râsul. Cum putea Henry să iubească o 
femeie care-i făcea atâta rău? Cum putea ea iubi un om atât de bun? 

— Mă duc să chem ambulanţa, spuse Evanelle. 

— Cheamă şi poliţia! Dă-le semnalmentele lui! strigă Tyler după 
Evanelle, ducându-se să ridice pistolul. S-ar putea să-l prindă pe 
dementul ăla. Ce fel de maşină are, Sydney? 

— A plecat pentru totdeauna, îi răspunse Sydney. Nu-ţi mai face 
griji. 

— Să nu-mi mai fac griji? Da’ ce-i cu voi, oameni buni, aţi 
înnebunit? 

Tyler se uita de la unul la altul, dându-şi dintr-odată seama că toţi, 
chiar şi Henry, ştiau un lucru care lui îi scăpa. 

— De ce-a-nceput să facă mutrele alea, de parcă şi-ar fi pierdut 
minţile? Şi cum naiba s-a rostogolit mărul până la picioarele lui, dacă 
Bay nu era acolo? 

— Pomul i l-a aruncat, răspunse Claire. 

— Cum să i-l arunce pomul? Şi de ce-s eu singurul care nu pricepe 
nimic din toate astea? N-aţi văzut ce s-a întâmplat aici? Cineva trebuie 
să-i ia numărul de la maşină... 

Dădu s-o ia la fugă spre casă, dar Claire îl prinse de braţ. 


— Tyler, ascultă-mă, îi spuse ea. Dacă mănânci un măr din copacul 
ăsta, vei vedea cel mai important eveniment din viaţa ta. Ştiu că pare 
imposibil, dar cred că David a văzut felul cum va muri. Şi l-a speriat. 
Şi pe mama noastră a alungat-o de-aici. Pentru unii oameni, cel mai 
important lucru din viaţă e şi cel mai rău. N-o să se mai întoarcă. 

— Ei, haide..., replică Tyler. Am mâncat şi eu unul din merele alea. 
Şi n-am luat-o la fugă urlând în noapte. 

— Ai mâncat un măr? repetă Claire, cu gura căscată. 

— În noaptea când ne-am cunoscut. Când am găsit toate merele alea 
la mine-n curte. 

— Şi ce-ai văzut? vru ea să ştie. 

— Nu te-am văzut decât pe tine, răspunse Tyler, făcând ca 
trăsăturile ei să se topească de tot, în timp ce-l privea. Şi ce... 

Nu apucă să spună mai mult, căci Claire se hotărâse să-l sărute. 

— Ei, interveni Bay, da'unde-au dispărut toate fotografiile? 

— Nu reuşesc să ajung la ele, spuse Sydney. 

Bay stătea culcată pe o parte, în iarbă, cu capul rezemat pe braţ. 
Picotise în grădină, în toată acea după-amiază de duminică, dar 
sunetul vocii mamei sale o făcuse să deschidă ochii. Claire şi Sydney 
rezemaseră o scară veche de lemn de trunchiul mărului. Acum, 
Sydney ajunsese în vârful ei şi întindea mâinile spre ramuri, iar Claire 
sprijinea baza scării. 

— S-ar putea să ajung la aia, spuse Sydney, arătând spre o creangă 
mai joasă din cealaltă parte, dacă mutăm scara. 

Claire clătină din cap. 

— O să se mişte din loc înainte să ajungem noi acolo. 

Sydney scoase un sunet exasperat, şuierând printre dinţi: 

— Pom tâmpit! 

— Ei, mă aşteptam să vă găsesc aici! strigă un glas. 

Cele două surori se uitară peste umăr. Pe cărare se apropia Evanelle. 

— Bună, Evanelle, o salută Sydney, în timp ce cobora scara. Se opri 
pe a patra treaptă de la pământ şi sări până jos, cu fusta umflându-i-se 
în aer ca o paraşută, spre amuzamentul lui Bay. 

— Ce faceţi, fetelor? se interesă Evanelle, apropiindu-se. 

— Încercăm să luăm din pom pozele mamei, spuse Claire, deşi n-o 
făcea decât fiindcă aşa voia Sydney cu tot dinadinsul. În ultima vreme, 
după cum observase Bay, Claire era tot mai distrată. Acum, de pildă, 
purta doi cercei diferiți — unul roz, celălalt albastru. 

— Au trecut şase săptămâni de-atunci. Nu înţeleg de ce nu ne lasă 
să le luăm. 

Evanelle ridică privirea spre micile dreptunghiuri alb-negru care se 
zăreau printre merele şi frunzele de pe crengile cele mai de sus. 

— Lăsaţi-l în pace. Pomul ăsta a îndrăgit-o dintotdeauna pe Lorelei. 
Lăsaţi-i lui pozele. 

Sydney îşi propti mâinile în şolduri. 

— Ba eu am să-i tai crăcile! 

— Nu pot fi nici tăiate, şi nici rupte, îi aminti Claire. 

— Măcar să încerc, tot am să mă simt mai bine. 

— O să te pocnească-n cap cu merele, oftă Claire. Poate reuşim s-o 
convingem pe Bay să-i vorbească din nou. 

— Singura dată când am avut o şansă de a lua înapoi fotografiile a 
fost când Bay a zis că voia să vadă cum arăta bunica ei, îi explică 
Sydney lui Evanelle. A coborât o creangă, ca să-i arate, dar, când am 
încercat să înhăţăm fotografia, a smucit-o înapoi. 


Se întoarse spre Bay, care închise imediat ochii. Din noaptea cu 
pricina, nu reuşea să mai audă lucruri interesante decât atunci când 
toată lumea credea că nu mai asculta. 

— Să n-o trezim. 

— Văd că mai poartă şi acum broşa aia, observă Evanelle, cu 
afecţiune. 

— Nu şi-o scoate niciodată. 

Bay ar fi vrut s-o atingă, ca întotdeauna când începea să se 
îngrijoreze, dar ştia că toţi ochii stăteau aţintiţi în direcţia ei. 

— Ce vânt te-a adus încoace, Evanelle? o întrebă Claire. 

Fetiţa întredeschise un ochi. Acum se întorseseră cu spatele spre ea. 

— Credeam că tu şi Fred luaţi azi masa cu Steve. 

— Aşa e. Abia aştept. Steve va pregăti iarăşi ceva deosebit. I-am 
spus lui Fred că e foarte norocos să aibă un instructor culinar 
îndrăgostit de el. S-a uitat la mine de parcă i-aş fi spus că avea albine 
în păr. 

— Încă mai crede că e dator să întreţină relaţii cu Steve din cauza 
acelui cuţit de tăiat mango? 

— A, nu - progresează. În ultima vreme, la fel de bine s-ar putea şi 
ca eu să fiu în relaţii cu Steve. Oriunde se duc, Fred vrea să mă ia şi pe 
mine cu ei. Se distrează de minune. E fericit. Numai că încă nu vrea să 
recunoască. Dar, mai devreme sau mai târziu, tot o să-şi dea seama. N- 
am să-i mai spun ce are de făcut. lar Steve îl lasă să ia el toate 
hotărârile, adică exact ceea ce are nevoie să facă. Între timp, eu profit 
de ocazie şi mă ghiftuiesc numai cu bunătăţi. Săptămâna trecută, am 
mâncat pentru prima oară melci! Ce ziceţi de asta? încheie ea, cu un 
mic chicotit. Îmi plac la nebunie bărbaţii gay, sunt o comoară la casa 
omului. 

— Mă bucur că te distrezi bine, Evanelle, îi spuse Claire. 

— Fred mă aşteaptă în maşină, dar a trebuit să trec pe-aici ca să-ţi 
dau asta. 

Bay nu văzu ce era — doar strălucirea de-o clipă a unei hârtii albe. 
Când Evanelle scoase ceva din geantă. 

— Seminţe de suflarea-bebeluşului? întrebă Sydney. Pentru care 
dintre noi? 

— Pentru amândouă. A trebuit să vă dau amândurora. Fred m-a dus 
la magazinul de grădinărit, lângă piaţa agricolă, ca să le cumpăr. A, şi 
l-am văzut şi pe Henry în piaţă. Cumpăra mere. Arată foarte bine. A 
zis că umărul i se vindecă repede şi în curând va fi ca nou. 

— Da, şi crede că e datorită merelor, zâmbi Sydney, clătinând din 
cap. Din noaptea aia, nu se mai satură de mere. 

— Aş vrea ca şi Tyler să fie la fel, spuse Claire. Acum nici mort nu 
se mai apropie de copac. Spune că, probabil, ăsta-i singurul raport 
oficial de poliţie care afirmă că un măr a alungat suspectul, fără ca 


nimănui să nu i se pară ceva neobişnuit. 

Cu toţii încercau să ascundă de Bay detaliile despre ceea ce i se 
întâmplase lui David în noaptea aceea, după ce fugise din grădină, dar 
ea se ascundea după uşi sau îşi lipea urechea de grătarele cuptoarelor, 
ca să asculte în secret când vorbeau despre asta. Tatăl ei fusese arestat 
chiar lângă oraşul Lexington, din Kentucky. Îşi accidentase SUV-ul în 
timp ce-l urmărea poliţia. Când l-au descarcerat din epava maşinii, 
nevătămat, s-a rugat de ei să nu-l aresteze. Nu putea să intre în 
închisoare. Pur şi simplu, nu putea. I-a implorat să-l omoare mai 
degrabă. În aceeaşi noapte, a încercat să se spânzure în celulă. În 
puşcărie avea să i se întâmple ceva rău, şi o ştia. Asta trebuia să fie 
ceea ce văzuse în timp ce mânca mărul, motivul pentru care fugise, 
cauza pentru care nu voia să fie prins. 

Când se gândea la el, Bay se întrista. Tatăl ei nu-şi avea locul 
nicăieri. l-ar fi fost şi greu să nu-i pară rău pentru o viaţă care nu avea 
niciun scop. Era fiul unor părinţi fără chip, care muriseră cu ani în 
urmă. Era prietenul multor oameni care se temeau de el prea mult ca 
să-l refuze. Singurul lui scop, se părea, fusese acela de a apărea în 
viaţa mamei ei, ca s-o trimită acasă. 

Pentru asta, conchidea Bay, avea să-i fie recunoscătoare. 

Pentru celelalte însă se întreba dacă l-ar fi putut ierta vreodată. 
Spera să nu-l ţină minte timp suficient ca să afle. 

Se speriase îngrozitor, văzându-şi tatăl acolo... Aproape că-l uitase — 
cum arăta, cât de tare putea să se înfurie. Fericirea o legănase, înainte 
de apariţia lui, iar acum voia să fie legănată din nou. Şi începea deja; 
simplul fapt că stătea culcată în grădină făcea ca lucrurile să se 
amelioreze cu mult. Mamei sale urma să-i ia ceva mai mult timp, dar 
şi Sydney începea să fie iar legănată. Uneori, Bay se aşeza pe prima 
treaptă de jos a scării din casă, în timp ce Henry şi mama ei stăteau pe 
verandă, şi-l asculta pe Henry cum îi cânta lui Sydney - nu cu note 
muzicale, ci cu promisiuni. Bay îl dorea pe Henry în vieţile lor într-un 
mod pe care nu putea să-l explice pe deplin. Era la fel ca dorinţa de 
soare sâmbăta sau de clătite la micul dejun. Pur şi simplu, te făceau să 
te simţi bine, şi de aceea le voiai. Tatăl ei nu avusese niciodată un 
asemenea efect. Chiar şi când râdea, îi făcea pe toţi din jur să tremure 
de teamă că scurta perioadă de bună dispoziţie avea să ia sfârşit. Şi 
lua sfârşit întotdeauna. 

Dar mai bine să nu se gândească la asta. 

— Astea cred că-s pentru tine, spuse Sydney, dându-i lui Claire 
pacheţelul cu seminţe. Suflarea-bebeluşului e pentru mirese, nu? Tyler 
şi cu tine aveţi o întâlnire nupţială. 

— Ba nu, pentru tine sunt, replică sora ei, încercând să i le 
înapoieze. Tu şi Henry o să fugiţi în lume, dacă el are vreun cuvânt de 
spus despre asta. 


Bay spera să fie aşa. În unele nopţi, Sydney şedea pe marginea 
patului, înainte ca Bay să adoarmă, şi-i vorbea despre Henry. Vorbea 
în termeni generali şi nesiguri, în mod evident nedorind s-o 
copleşească pe Bay cu gândul la un nou bărbat în viaţa lor. Dar Bay nu 
se simţea copleşită deloc. Era nerăbdătoare. Acum, când visul încă nu i 
se reprodusese întocmai, Bay era curioasă să afle cum aveau să 
evolueze lucrurile. Dacă tatăl ei distrusese totul? Dacă venirea lui 
acolo le dăduse pe toate peste cap? 

— Poate că semințele nu înseamnă măritiş, poate că anunţă 
naşterea unui copil, spuse Evanelle. 

Sydney râse. 

— Ei bine, asta pe mine mă exclude, deocamdată. 

Claire se uita gânditoare la pachetul din mâna ei. 

— Claire? întrebă Sydney. 

Sora ei ridică privirea, cu un mic zâmbet complice, pe care Bay nu-l 
mai văzuse niciodată, dar Sydney păru să-l recunoască numaidecât. 

— Serios? exclamă ea, luându-i faţa în mâini. 

Bay îşi spuse că, în ultima vreme, o văzuse pe mama ei devenind tot 
mai fericită, dar încă nu arătase niciodată chiar ca acum. În jurul ei 
radia o bucurie galbenă. Când eşti fericit pentru tine însuţi, te umple. 
Când eşti fericit pentru altcineva, dă pe dinafară. Era aproape prea 
strălucitoare ca s-o poată privi. 

— O, Doamne! Chiar... ?! 

Claire dădu din cap. 

Bay le văzu pe toate trei îmbrăţişându-se, apoi ieşiră din grădină ca 
un mănunchi de vlăstare Waverley, vorbind cu mâinile, atingându-se, 
râzând. 

Copacul trepida de emoție, ca şi cum ar fi râs împreună cu ele. 

Aruncă în urma lor un măr. 

După plecarea lor din grădină, Bay se întoarse cu faţa în sus, 
întinzându-se pe iarbă, sub pom. În timp ce mărul fremăta, de 
deasupra ei se auzeau foşnete de hârtii. Se uită la pozele pe care 
pomul le culesese în acea noapte din urmă cu şase săptămâni. 
Fluturau uşor pe ramurile lui. Acum, soarele începea să decoloreze 
imaginile, iar Lorelei dispărea încet. 

Cu cât Bay stătea mai mult acolo, cu atât se estompa şi tatăl ei. 

Îi plăcea locul acela atât de tare... 

Lucrurile nu erau decât pe jumătate perfecte, fiindcă încă nu existau 
luciri şi curcubeie pe faţa ei, dar atâta nu era de ajuns? Toată lumea 
era fericită. Probabil că aceea era maxima apropiere de imaginea din 
visul ei pe care-o putea atinge locul acela. Şi era aproape... atât de 
aproape... Zău că n-ar fi avut de ce să-şi facă griji. 

Îşi duse mâna la broşă, cu un gest mecanic, căutând o mângâiere. 

Deodată, degetele ei strânseră agrafa. 


Stai o clipă... 

Asta fusese...? Chiar era atât de simplu? 

Strânse din buze, în timp ce desprindea broşa de bluză. Era atât de 
surescitată, încât mişcările degetelor îi deveniseră stângace şi fu 
nevoită să încerce de mai multe ori. 

Iarba era moale ca în visul ei. Iar mirosul de plante şi flori se simţea 
exact ca în vis. De jur împrejur răsunau foşnetele hârtiilor, în timp ce 
copacul continua să se cutremure. Cu răsuflarea tăiată, Bay ridică 
deasupra capului broşa, cu explozia ei de pietre în formă de stea. 
Acum mâna îi tremura, de teamă să nu urmeze o dezamăgire. Începu 
să mişte broşa încoace şi-ncolo — până când, dintr-odată, ca artificiile 
de Crăciun, faţetele prinseră lumina, scăldându-i faţa într-o ploaie de 
scântei multicolore. Putea efectiv să le simtă, nişte culori atât de 
răcoroase, încât o încălzeau, ca fulgii de zăpadă. 

Tot trupul i se relaxă şi începu să râdă. Şi râse, râse cum de mult nu 
mai răsese. 

Avea nevoie de asta. Avea nevoie de o asemenea dovadă. 

Da, acum totul urma să fie bine. 

Ba chiar, perfect. 


DIN JURNALUL 
DE BUCĂTĂRIE 
WAVERLEY 


Angelică - Îşi va ajusta sensul după nevoile dumneavoastră, dar e 
deosebit de bună pentru a linişti copiii peste măsură de energici, la 
masă. 

Balsam de lămâie - După ce-l consumă, pentru un scurt interval de 
timp, persoana va gândi şi se va simţi la fel ca în tinereţe. Reţineţi, vă 
rugăm, acest efect înainte de a-l servi, dacă aveţi la masă foste iubiri. 
Floare a călătoriei în timp. 

Boboci de zucchini - Se servesc când aveţi nevoie să vă faceţi 
înţeles. Flori ale limpezirii. 

Bulbi de iacintă - Cauzează melancolie şi gânduri despre regrete 
trecute. Se folosesc numai bulbii uscați. Floare a călătoriei în timp. 

Caprifoi - Pentru a vedea pe întuneric, dar numai dacă folosiţi 
caprifoi dintr-un desiş de tulpini gros de cel puţin o jumătate de 
metru. Floare a limpezirii. 

Călţunaş - Stimulează apetitul bărbaţilor. Pe femei le face să fie 
secretoase. Uneori, în grupurile mixte, prilejuieşte legături sexuale 
secrete. Nu scăpaţi din vedere musafirii. 

Cicoare - Ascunde amărăciunea. Îi dă celui ce-o consumă o senzaţie 
că totul e bine. Floare a învăluirii. 

Crăiţă - Stârneşte afecţiune, dar uneori însoţită şi de invidie sau de 
gelozie. 

Gura-leului — Previne influenţele nefaste ale altora, mai ales asupra 

Isop de anason - Alungă frustrarea şi stările confuze. 

Lalea -— Îi dă persoanei o senzaţie de perfecţiune sexuală. Un posibil 
efect colateral este susceptibilitatea faţă de părerile altora. 

Levănţică - Ridică moralul. Împiedică hotărârile neînţelepte care 
pot rezulta de pe urma oboselii sau a depresiei. 

Liliac - Când se doreşte o anume cantitate de umezeală. Conferă 
încrederea că faptul de a vă umili în faţa altcuiva nu va fi folosit 
împotriva dumneavoastră. 

Mentă piperată - O metodă iscusită de disimulare. Când e folosită 
împreună cu alte flori comestibile, zăpăceşte persoana, ascunzând 
astfel adevărata natură a ceea ce faceţi. Floare a învăluirii. 

Mugur de arpagic — Vă asigură victoria într-o ceartă. În mod foarte 
convenabil, mai e şi un antidot pentru sentimentele rănite. 

Mugşcată roz - Produce amintiri ale vremuri lor bune de altădată. 
Efecte opuse bulbului de iacintă. Floare a călătoriei în timp. 


Nasturele-burlacului - Ajută la găsirea lucrurilor care înainte au 
fost ascunse. Floare a limpezirii. 

Pansea - Încurajează persoana să facă complimente şi cadouri 
surpriză. 

Păpădie - Stimulent care încurajează fidelitatea. Printre cele mai 
frecvente efecte secundare se numără orbirea faţă de cusururi şi 
scuzele spontane. 

Petale de trandafir — încurajează dragostea. 

Verbină cu lămâie - Produce goluri în conversaţie, cu o pierdere 
misterioasă a cunoştinţei. Ajută când aveţi musafiri agitaţi, exagerat 
de guralivi. 

Violetă - Un final minunat pentru orice masă. Induce o stare de 
calm, aduce fericirea, şi asigură întotdeauna o noapte de somn 
odihnitor. 


Sfârşit 


